
Įžanga 


Aišku, tėvas mane mušdavo, tačiau tai darydavo tik tam, kad 
neišklysčiau iš doros kelio. Nesuprantu, kaip tai susiję su mano 
griūvančia santuoka. 

Gordonas 


Trisdešimt aštuonerių metų Gordonas, daug pasiekęs ortopedas, 
pas mane apsilankė tuomet, kai po šešerių metų santuokos jį pa- 
liko žmona. Jis be galo troško ją susigrąžinti, tačiau ji tvirtino, 
kad apie grįžimą negali būti ir kalbos, jei jis nesikreips į specia- 
listus dėl savo nevaldomo elgesio. Ją gąsdino staigūs jo pykčio 
priepuoliai ir sekino nuolatinis kabinėjimasis. Gordonas žinojo, 
kad yra ūmaus būdo ir kartais nevengia priekabių, tačiau nega- 
lėjo patikėti, kad žmona būtų galėjusi jį palikti. 

Paprašiau Gordono papasakoti apie save. Kartais jį pertrau- 
kusi užduodavau keletą klausimų. Kai paklausiau jo apie tėvus, 
jis šyptelėjo ir ėmė juos susižavėjęs girti, ypač tėvą - visame JAV 
Vidurio Vakarų regione garsų kardiologą: 


- Jei ne jis, nebūčiau tapęs gydytoju. Jis - pats geriausias. Visiems 
savo pacientams jis - tarsi šventasis. 


Paklausiau, kokie jo santykiai su tėvu dabar. Nervingai šyptelė- 
jęs, jis atsakė: 


- Puikiai sutarėme... Iki tol, kol užsiminiau, kad norėčiau studi- 
juoti holistinę mediciną. Galima buvo pamanyti, kad ruošiuosi 
tapti žudiku maniaku. Apie tai pasisakiau prieš tris mėnesius, ir 
dabar kaskart mums susitikus jis pradeda bambėti, jog į medi- 
cinos mokyklą mane išleido ne tam, kad užsiiminėčiau gydymu 
įtaiga. Vakar kaip reikiant susipykome. Įsižeidęs jis rėžė man, 
kad daugiau nebenori manęs matyti akyse. Jaučiausi įskaudintas. 
Net nežinau... Gal mintis apie holistinę mediciną ne tokia ir gera. 


Pastebėjau, kad Gordonas, pasakodamas apie savo tėvą, kuris 
akivaizdžiai buvo ne toks nuostabus, kaip man buvo bandoma 
įteigti, ėmė nervingai gniaužyti rankas. Susizgribęs dėl savo el- 
gesio, jis susivaldė suremdamas plaštakas pirštų galais, kaip daž- 
nai daro profesoriai, sėdėdami prie stalo. Gali būti, kad šį įprotį 
jis buvo perėmęs iš tėvo. 

Paklausiau Gordono, ar jo tėvas visuomet elgėsi taip despo- 
tiškai. 

— Ne, nepasakyčiau. Na, jis dažnai šaukdavo ir rėkdavo, retkar- 

čiais, kaip ir visi vaikai, gaudavau lupti, bet negalėčiau teigti, kad 

jis buvo žiaurus. 


Man neprasprūdo pro ausis vos pastebimai pasikeitęs jo balsas, 
jam tariant „gaudavau lupti . Paprašiau, kad apie tai jis papasa- 
kotų daugiau. Paaiškėjo, kad tėvas „jį lupdavo“ du arba tris kar- 
tus per savaitę diržu! Gordonui nereikėjo smarkiai nusikalsti, 
kad tėvas griebtųsi diržo: atsikalbinėjimas, žemesnis trimestro 
pažymys arba neatliktas darbas buvo gana rimti nusižengimai. 
Be to, Gordono tėvas nesuko galvos, kaip muša savo vaiką: Gor- 
donas prisiminė smūgius ant nugaros, kojų, rankų ir sėdmenų. 
Paklausiau, ar fiziškai tėvas smarkiai jį sužalodavo. 

Gordonas: Nei kraujo, nei rimtesnių pakenkimų nebūdavo, vis- 
kas baigdavosi gerai. Jis tiesiog rūpinosi, kad neišklysčiau iš do- 
ros kelio. 

Siuzana: Bet juk jūs jo bijojote, ar ne? 

Gordonas: Mirtinai bijojau, bet argi ne taip būna visiems vai- 
kams? 

Siuzana: Gordonai, ar norėtumėte, kad ir savo vaikams keltumė- 
te tokius pačius jausmus? 


Nusukęs žvilgsnį Gordonas pradėjo nejaukiai muistytis. Prisi- 
traukusi arčiau savo kėdę, švelniai kalbėjau toliau: 


- Jūsų žmona dirba vaikų gydytoja. Jei savo kabinete ji pamatytų 
vaiką, kuris būtų nusėtas tokiomis žymėmis, kurios atsirasdavo 
ant jūsų kūno, kai „gaudavote lupti“ nuo savo tėvo, ar pagal įsta- 
tymus ji apie tai neturėtų pranešti atitinkamoms institucijoms? 


Gordonui nereikėjo nieko sakyti. Viską suvokus jo akys prisipil- 
dė ašarų, ir jis sušnibždėjo: 


— Man taip baisu... 


Gordono apsauginiai mechanizmai nustojo veikti. Nors jis išgy- 
veno didžiulį emocinį skausmą, pirmą kartą atsiskleidė esminė, 
ilgą laiką slėpta jo nevaldomo būdo priežastis. Nuo pat mažų 
dienų viduje jis liepsnojo pykčiu tėvui, o kai šio pykčio suvaldy- 
ti nebepavykdavo, jį išliedavo bet kuriam šalia pasitaikiusiam 
žmogui, paprastai - savo žmonai. Žinojau, ką reikia daryti - jo 
viduje atrasti ir pagydyti mažą mušamą berniuką. 

Net ir vakare grįžusi namo, vis dar negalėjau atsikratyti min- 
čių apie Gordoną. Iš galvos neišėjo jo ašarų pilnos akys, jam pa- 
galiau supratus, kaip buvo skriaudžiamas. Galvojau apie tūks- 
tančius pas mane apsilankiusių suaugusių vyrų ir moterų, kurie 
kasdien jautė vaikystėje patirto emociškai gniuždančio tėvų el- 

gesio pasekmes arba vis dar buvo priklausomi nuo tokio elgesio. 
Suvokiau, kad tikriausiai milijonai žmonių apskritai nesuvokia, 
kodėl jų gyvenimas byra į šipulius, nors jiems būtų galima padė- 
ti. Štai tuomet ir nusprendžiau parašyti šią knygą. 


KODĖL REIKIA ATSIGRĘŽTI ATGAL? 


Gordono istorija - niekuo neišsiskirianti. Per aštuoniolikos metų 
gydytojos darbo praktiką privačiai savo kabinete arba ligoninių 
grupėse teko bendrauti su tūkstančiais pacientų. Dauguma jų 
skundėsi sumažėjusia saviverte, nes kuris nors iš tėvų periodiš- 
kai juos mušdavo, bardavo arba „juokaudavo“, sakydami, kokie 
jie kvaili, negražūs arba nereikalingi, gniuždydavo juos versda- 
mi jaustis kaltus, išnaudodavo seksualiai, užkraudavo jiems per- 
nelyg didelę atsakomybę arba desperatiškai bandydavo juos nuo 
visko saugoti. Kaip ir Gordonas, nedaugelis iš šių pacientų savo 
gyvenimo problemas siedavo su savo tėvais. Apie tokius emo- 
cinius dalykus dažnai nepagalvojame. Paprasčiausiai žmonėms 
būna sunku suprasti, kad jų santykiai su tėvais turi lemiamą įta- 
ką visam tolesniam gyvenimui. 

Terapijos metodai, kurie anksčiau daugiausia būdavo grin- 
džiami ankstyvosios vaikystės potyrių analize, šiuo metu daž- 
niausiai sutelkiami ne į „tuomet“, o į „dabar patiriamų išgy- 
venimų nagrinėjimą. Dabar stengiamasi analizuoti ir keisti 
dabartinį žmogaus elgesį, santykius ir gyvenimo būdą. Manau, 
kad šiuos pokyčius paskatino tai, jog klientai atsisako tradicinių 
gydymo būdų, kuriems reikia skirti daugybę laiko ir lėšų, o pa- 
siekti rezultatai gali būti labai kuklūs. 

Šventai tikiu trumpalaikio gydymo nauda, kai stengiamasi 
pakeisti žalingą elgseną, tačiau iš savo patirties žinau, kad nepa- 
kanka gydyti vien ligos simptomus; reikia rasti ir šių simptomų 
priežastis. Geriausių rezultatų gydymas duoda tuomet, kai ei- 


nama dviem kryptimis - stengiamasi pakeisti dabartinę ydingą 
elgseną ir gydomasi nuo praeityje patirtų traumų. 

Gordonas turėjo išmokti pykčio valdymo metodų, tačiau 
tam, kad po kurio laiko šie gebėjimai nedingtų ir jis mokėtų 
pyktį suvaldyti net ir kritinėse situacijose, jam teko prisiminti 
vaikystėje patirtą skausmą ir nuo jo atsiriboti. 

Tėvai įskiepija mums intelektinius ir emocinius daigus, kurie 
auga kartu su mumis. Kai kuriose šeimose tai būna meilės, pa- 
garbos ir savarankiškumo daigai, tačiau yra daug šeimų, kuriose 
sudygsta baimė, prievarta arba kaltė. 

Jei patenkate į antrąją grupę, ši knyga skirta kaip tik jums. 
Jums augant, šie daigai tampa nematomomis piktžolėmis, jūsų 
gyvenimą apraizgančiomis taip, kad net sunku tuo patikėti. Gal- 
būt jų čiuptuvai pakenkė jūsų santykiams su žmonėmis, profesi- 
nei veiklai ar šeimai. Jie neabejotinai pakirto pasitikėjimą savi- 
mi ir savo vertės suvokimą. 

Padėsiu jums atpažinti šias piktžoles ir išrauti jas su visomis 
šaknimis. 


TOKSIŠKI TĖVAI. KOKIE JIE? 


Visi tėvai retsykiais pasielgia blogai. Auklėdama savo vaikus pa- 
dariau keletą didelių klaidų, dėl kurių jiems (ir man) teko daug 
kentėti. Jokie tėvai negali ištisai būti emociškai teigiami. Visiš- 
kai normalu, jei tėvai retsykiais aprėkia savo vaiką. Visi tėvai 
kartais tampa perdėtai valdingi. Ir daugelis tėvų (tegu ir labai 
retai) iškaršia vaikams kailį. Ar šios silpnumo akimirkos reiškia, 
kad tėvai žiaurūs ar niekam tikę? 

Be abejo, ne. Tėvai irgi yra žmonės ir turi daugybę savų pro- 
blemų. Daugelis vaikų visai nenukenčia nuo atsitiktinių jų pyk- 
čio proveržių, jei juos su kaupu atsveria tėvų meilė ir supratin- 
gumas. 


Tačiau yra daug tėvų, kurių neleistinas elgesys nuolat karto- 
jasi visą vaiko gyvenimą. Tokie tėvai kenkia savo vaikams. 

Ieškant žodžio, kuriuo galėčiau bendrai įvardyti kenksmin- 
gą tokių tėvų elgseną, iš galvos neišėjo žodis „toksiškas“. Kaip ir 
cheminės medžiagos - toksinai, tokie tėvai emociškai apnuodija 
visą vaiko asmenybę, o augant vaikui, auga ir jo skausmas. Kaip 
dar geriau negu žodžiu „toksiški“ galėtume apibūdinti tėvus, 
traumuojančius, skriaudžiančius ir juodinančius savo vaikus, 
kai tai dažniausiai tęsiasi net ir vaikams užaugus? 

Sakydami, kad toks tėvų elgesys tampa dažnas arba perio- 
diškai kartojasi, nepamirškime, kad gali būti išimčių. Seksuali- 
nė arba fizinė skriauda gali būti tokia traumuojanti, kad dažnai 
pakanka ir vieno karto, kad būtų padaryta didžiulė emocinė 
žala. Deja, vaikų auklėjimas - vienas pačių svarbiausių mūsų 
gebėjimų - vis dar labai dažnai grindžiamas paveldėtomis tra- 
dicijomis. Mūsų tėvai auklėjimo įpročius daugiausia perėmė iš 
tų Žmonių, kurie gal ir nebuvo tokie jau puikūs šios srities žino- 
vai - savo tėvų. Daugelis laiko išbandymus atlaikiusių ir iš kar- 
tos į kartą perduodamų auklėjimo metodų, paprastai tariant, yra 
niekam tikę patarimai, pridengti išminties skraiste (prisimenate 
posakį „Lenk medį, kol jaunas ?). 


Kaip jus žaloja toksiški tėvai? 


Nesvarbu, ar toksiškų tėvų dabar jau suaugę vaikai vaikystėje 
būdavo mušami, pernelyg dažnai paliekami vieni, išnaudojami 
seksualiai, laikomi nevykėliais, liguistai saugomi ar nepagrįstai 
kaltinami - beveik visiems jiems būdinga pažeista savivertė, dėl 
kurios atsiranda destruktyvus elgesys. Šiaip ar taip, beveik visi 
tokie žmonės jaučiasi beverčiai, nemylimi ir nieko nesugebantys. 

Dažnai tokie jausmai kyla todėl, kad toksiškų tėvų vaikai kar- 
tais sąmoningai, kartais - ne dėl skaudinančio tėvų elgesio kalti- 


na save. Bejėgiam priklausomam vaikui lengviau jaustis kaltam 
padarius kažką „blogo“, dėl ko kilo tėvų įtūžis, negu pripažinti 
gąsdinančią tiesą, kad tėvais - gynėjais ir saugotojais - negalima 
pasitikėti. Užaugę tokie vaikai ir toliau gyvena kamuojami šio 
kaltės jausmo ir nevisavertiškumo komplekso, todėl jiems būna 
nepaprastai sunku išmokti teigiamai vertinti save. Atsirandantis 
nepasitikėjimas savimi ir menkas savęs vertinimas gali pakenkti 
bet kuriam jų gyvenimo ir santykių aspektui. 


JŪSŲ PSICHOLOGINĖS BŪSENOS VERTINIMAS 


Ne visada lengva suprasti, ar jūsų tėvų elgesys yra arba buvo 
traumuojantis. Daugybės žmonių santykiai su tėvais yra kom- 
plikuoti, bet tai dar nereiškia, kad jūsų tėvai elgiasi emociškai 
destruktyviai. Daugelis žmonių nežino, ar jie iš tiesų būdavo 
skriaudžiami, ar tiesiog į viską reaguoja „pernelyg jautriai. 

Kad jums būtų lengviau žengti pirmuosius žingsnius ieškant 
teisingo atsakymo, parengiau klausimyną. Kai kurie jame pa- 
teikti klausimai jus gali sugluminti ar priversti jaustis nejaukiai. 
Tai normalu. Visuomet būna sunku atvirai sau pripažinti, kad tė- 
vai galėjo mus šitaip skaudinti. Atsakinėti į tokius klausimus gali 
būti skausminga, bet tokia emocinė reakcija yra visiškai normali. 

Paprastumo dėlei šiuose klausimuose minimi abu tėvai, ta- 
čiau jūsų atsakymai gali būti susiję tik su vienu iš jų. 


I. Jūsų santykiai su tėvais vaikystėje: 

1. Ar tėvai jums sakydavo, kad esate blogas ar niekam tikęs? 
Ar pravardžiuodavo jus? Nuolat bardavo? 

2. Ar jus drausmindami tėvai sukeldavo fizinį skausmą? Ar 
mušdavo jus diržu, šepečiu ar kitais daiktais? 

3. Ar tėvai gerdavo arba vartodavo narkotikus? Ar jausdavotės 
dėl to sutrikęs, įskaudintas, būdavo nejauku, išsigąsdavote ar 
gėdydavotės savo tėvų? 


Ar jūsų tėvai buvo smarkiai prislėgtos nuotaikos arba užsi- 
sklendę, nes turėjo emocinių sutrikimų arba sirgo psichine ar 
fizine liga? 

Ar dėl to, kad jūsų tėvai turėjo problemų, jums teko jais rū- 
pintis? 

Ar tai, ką tėvai darydavo jums, reikėjo laikyti paslaptyje? 
Ar buvote kaip nors seksualiai išnaudojamas? 

Ar didžiąją laiko dalį gyvenote bijodamas savo tėvų? 

Ar bijodavote tėvams rodyti savo pyktį? 


II. Dabar, kai jau esate suaugęs: 

Ar manote, kad jūsų santykiai su kitais žmonėmis yra des- 
truktyvūs ar skaudinantys? 

Ar jums atrodo, kad jei pernelyg suartėsite su žmogumi, jis 
jus įskaudins (arba paliks)? 

Ar iš aplinkinių tikitės blogiausio? O iš gyvenimo apskritai? 
Ar jums sunku susivokti, kas esate, ką jaučiate ir ko norite? 
Ar baiminatės, kad tikrąją jūsų asmenybę pažinę žmonės ne- 
norės su jumis bendrauti? 

Ar kai jums sekasi, jaučiate nerimą ir baiminatės, kad kas 
nors sužinos, jog apsimetinėjate? 

Ar supykstate arba nuliūstate be akivaizdžios priežasties? 

Ar esate perfekcionistas? 

Ar jums sunku atsipalaiduoti, ar smagiai praleisti laiką? 


„Ar nepaisant geriausių ketinimų, pamatote, kad elgiatės „kaip 


ir jūsų tėvai ? 


III. Jūsų santykiai su tėvais suaugus: 

Ar tėvai su jumis vis dar elgiasi taip, tarsi būtumėte vaikas? 
Ar daugumą svarbių sprendimų gyvenime priimate pagalvo- 
ję, ar jiems pritartų tėvai? 

Arjus užvaldo stiprūs emociniai ar fiziniai pojūčiai kurį laiką 
pabuvus ar planuojant pabūti kartu su tėvais? 

Ar bijote nepritarti tėvų nuomonei? 

Ar tėvai manipuliuoja jumis grasindami ar kaltindami? 


6. Ar tėvai bando manipuliuoti jumis per pinigus? 

7. Ar jaučiatės atsakingi už tėvų savijautą? Jei jie nelaimingi, ar 
manote, kad tai jūsų kaltė? Ar laikote savo pareiga pasirūpinti 
geresne jų savijauta? 

8. Arjums atrodo, jog tėvai, kad ir ką darytumėte, vis tiek randa 
prie ko prikibti? 

9. Ar tikite, kad kada nors vienokiu ar kitokiu būdu jūsų tėvai 
taps geresni? 


Jei teigiamai atsakėte bent į trečdalį iš pateiktų klausimų, šioje 
knygoje rasite daug sau naudingų dalykų. Nors kai kurie skyriai 
jums gali pasirodyti neaktualūs, svarbu nepamiršti, kad visi tok- 
siški tėvai, nesvarbu, kokią skriaudą jie padarė, iš esmės palieka 
vienodus randus. Pavyzdžiui, gal jūsų tėvai ir nebuvo alkoholi- 
kai, tačiau alkoholikų namuose paprastai viešpataujantis chao- 
sas, nestabilumas ir prarasta vaikystė lygiai taip pat būdinga ir 
kitokių traumų tėvų namuose patyrusiems vaikams. Visų suau- 
gusių vaikų gydymo principai ir metodai panašūs, todėl reko- 
menduoju perskaityti visus šios knygos skyrius. 


KAIP NUSIMESTI TOKSIŠKŲ TĖVŲ UŽKRAUTĄ NAŠTĄ? 


Jei esate traumuojantį tėvų elgesį vaikystėje patyręs suaugęs 
žmogus, yra nemažai būdų, kurie gali padėti nusimesti dėl tėvų 
iškreipto supratimo jums tekusią kaltės ir nepasitikėjimo savimi 
naštą. Šioje knygoje aptarsiu įvairius šių problemų sprendimo 
būdus. Noriu, kad pirmyn eitumėte kupini vilties. Ne tos tuščios 
vilties, kad jūsų tėvai stebuklingai pasikeis, tačiau tikros vilties, 
kad galite psichologiškai išsivaduoti iš galingos ir destruktyvios 
savo tėvų įtakos. Raskite jėgų tai padaryti. Jūs pats turite užtek- 
tinai stiprybės. 

Kartu aptarsime keletą dalykų, kurie padės jums aiškiai su- 
prasti tėvų daromą įtaką ir jos nusikratyti - visai nesvarbu, ar 


šiuo metu jūs su tėvais susipykę, ar bendraujate ramiai, bet labai 
paviršutiniškai, ar jų nematėte jau daugelį metų, arba jei vienas 
iš jų ar abu jau yra mirę. 

Nors ir atrodys keistai, daugelis žmonių net ir po savo tėvų 
mirties jaučiasi jų valdomi. Juos persekiojantys vaiduokliai gal ir 
nėra tikros antgamtinės būtybės, tačiau mūsų psichologija jiems 
leidžia įgyti labai tikrovišką pavidalą. Tėvų reikalavimai, lūkesčiai 
ir sukeltas kaltės jausmas gali persekioti dar ilgai po jų mirties. 

Gali būti, kad jūs jau suvokėte būtinybę išsivaduoti iš tėvų 
įtakos. Galbūt jau net taip jiems ir pasakėte. Viena mano klientė 
mėgdavo sakyti: „Mano gyvenime tėvams nėra vietos... Neken- 
čiu jų ir jie tai žino. Tačiau po kurio laiko ji suprato, kad, kurs- 
tydami jos pyktį, tėvai vis dar ja manipuliuoja, o šiam pykčiui 
tekdavo skirti tiek jėgų, kad jų nelikdavo kitoms gyvenimo sri- 
tims. Sugebėjimas išsiaiškinti santykius yra labai svarbus žings- 
nis siekiant atsikratyti praeities vaiduoklių ir dabarties demonų, 
tačiau to negalima daryti pykstant. 


„Argi ne aš pats atsakingas už tai, koks esu?“ 


Ko gero, jau pagalvojote: „Palauk, Siuzana. Juk beveik visos ki- 
tos knygos ir specialistai tvirtina, kad dėl savo problemų negaliu 
kaltinti kitų žmonių.“ 

Nesąmonė. Už tai, ką padarė, atsakingi jūsų tėvai. Žinoma, 
jūs atsakote už savo - suaugusio žmogaus - gyvenimą, tačiau tas 
gyvenimas iš esmės nulemtas jūsų potyrių, kurių jūs negalėjote 
paveikti. Aišku viena: 


Nesate atsakingas už tai, 
kaip su jumis buvo elgiamasi, kol buvote bejėgis vaikas! 


Esate atsakingas už tai, kad stengtumėtės 
elgtis teisingai ir pakeistumėte savo gyvenimą dabar. 

Kuo jums gali padėti ši knyga? 


Kartu mes leisimės į svarbią kelionę, siekdami atrasti tiesą ir 
supratimą. Pasibaigus šiai kelionei pamatysite, kad dar niekada 
gyvenime nesijautėte taip tvirtai ir užtikrintai. Nepulsiu dalyti 
skambių pažadų, kad jūsų problemos stebuklingai dings per vie- 
ną naktį, tačiau jei jums pakaks drąsos ir ryžto pasinaudoti šios 
knygos patarimais, jūs sugebėsite perimti iš savo tėvų didumą jų 
turimos galios, kuri jums reikalinga kaip suaugusiam žmogui, 
ir atgauti orumą, kuris būtinas kiekvienai žmogiškajai būtybei. 

Visgi šiam darbui reikės daug emocinių jėgų. Kai neliks ap- 
sauginių barjerų, pamatysite, kad esate apimti įsiūčio, nerimo, 
skausmo, nežinomybės ir visų svarbiausia - sielvarto. Sugriuvus 
visą gyvenimą saugotam tėvų įvaizdžiui, gali apimti stiprus pra- 
radimo ar atstumties jausmas. Norėčiau, kad šioje knygoje pa- 
teiktą informaciją skaitytumėte neskubėdami. Jei tam tikri da- 
lykai jums kelia keblumų, skirkite jiems tiek laiko, kiek prireiks. 
Svarbiausia - pažanga, o ne greitis. 

Norėdama iliustruoti šioje knygoje išdėstytus pamokymus, 
labai dažnai rėmiausi tikromis savo praktikoje sutiktų žmonių 
gyvenimo istorijomis. Kai kurie pasakojimai tiesiogiai atkurti 
iš garso įrašų, kitus atpasakojau remdamasi savo užrašais. Visi 
šios knygos laiškai yra iš mano sukauptos medžiagos ir pateikti 
lygiai taip, kaip buvo parašyti. Terapinius užsiėmimus, kurie ne- 
buvo įrašyti, aš vis dar puikiai atsimenu ir labai stengiausi juos 
aprašyti tiksliai taip, kaip viskas ir vyko. Dėl teisinių priežasčių 
pakeisti tik dalyvių vardai ir kita juos atpažinti galinti padėti 
informacija. Nė vienas iš šių pasakojimų nebuvo pagražintas. 

Šie pasakojimai gali pasirodyti neįtikėtini, tačiau iš tiesų yra 
labai įprasti. Savo užrašuose nesistengiau rasti itin provokuojan- 
čių ar skandalingų istorijų, kaip tik priešingai - rinkausi tuos 
atvejus, kurie geriausiai iliustruoja mano kasdien girdimus pa- 

sakojimus. Šioje knygoje mano aprašyti dalykai nėra žmogiškos 
elgsenos anomalija, o tik šios elgsenos dalis. 

Knygą sudaro dvi dalys. Pirmoje panagrinėsime, kaip elgiasi 
skirtingų tipų toksiški tėvai. Pažvelgsime, kokiais įvairiais bū- 
dais jus galėjo skaudinti ir gal vis dar tebeskaudina jūsų tėvai. 
Tai žinodami būsite pasiruošę skaityti antrą knygos dalį, kurioje 
paaiškinsiu, ką daryti, kad galėtumėte atkurti jėgų pusiausvyrą 
bendraudami su jus traumuojančiais tėvais. 

Neigiamos tėvų jums daromos įtakos atsikratysite pamažu, 
tačiau galų gale jūsų vidinės galios bus išlaisvintos ir atsiskleis 
visus šiuos metus tyliai tūnojusi jūsų asmenybė, paversianti jus 
nepakartojamu ir mylinčiu žmogumi, koks turėjote tapti jau se- 
niai. Bendromis pastangomis mes išlaisvinsime tą žmogų, kad 
pagaliau galėtumėte pradėti gyventi savo gyvenimą. 


1 DALIS 


Ioks:$k1 teva? 


1. Garbinami tėvai 


Tobulų tėvų 722ias 


Senovės graikams buvo nelengva. Žvelgdami žemyn iš savo me- 
nių Olimpo kalno viršūnėje dievai stebėdavo kiekvieną grai- 
kų krustelėjimą. Neįtikusieji dievams bematant susilaukdavo 
bausmės. Dievams nereikėjo būti maloniems, sąžiningiems ar 
bent jau teisingiems. Jie kaip tik galėjo pasielgti visiškai nelo- 
giškai. Užtekdavo jiems panorėti ir galėjai virsti aidu arba būti 
pasmerktas amžinai ridenti į kalną didžiulį akmenį. Savaime 
suprantama, nenuspėjami šių galingų dievų poelgiai jų žemiš- 
kiesiems išpažinėjams keldavo didžiulę baimę ir sąmyšį. 

Labai panašiai nutinka ir toksiškų tėvų bei jų vaikų santykiuo- 
se. Vaiko akyse nenuspėjamas tėvas prilygsta baisiajam dievui. 

Kol esame labai maži, mūsų garbinami tėvai atstoja mums 
visą pasaulį. Neturėdami jų, būtume nemylimi, neapsaugoti, ap- 
leisti ir nepamaitinti, gyventume nuolat įsibaiminę, žinodami, 
kad vieni išlikti neįstengsime. Jie yra mūsų visagaliai globėjai, 
duodantys mums tai, ko reikia. 

Kadangi dar neturime su kuo jų palyginti, manome, kad 
mūsų tėvai - tobuli. Kai išaugame iš vystyklų ir mūsų pasaulio 
ribos pradeda plėstis, mums būtina išlaikyti šį tobulumo įvaizdį, 


kad ir toliau galėtume jaustis apsaugoti nuo didžių nepažintų 
dalykų, su kuriais vis dažniau tenka susidurti. Tol, kol tikime, 
kad mūsų tėvai yra tobuli, jaučiamės saugūs. 

Antraisiais ir trečiaisiais gyvenimo metais bandome įtvir- 
tinti savo savarankiškumą. Priešinamės sodinami ant puoduko 
ir parodome, ką sugebame pasiekę trečiųjų metų krizės etapą. 
Nesustodami kartojame „ne“, nes taip galime bent šiek tiek pa- 
tys valdyti savo gyvenimą - juk sakydami „taip“ tik nuolankiai 
paklūstame. Visaip kaip bandome tapti išskirtine asmenybe ir 
įtvirtinti savo pačių valią. 

Atsiskyrimo nuo tėvų procesas kulminaciją pasiekia vaikams 
pradėjus bręsti ir įžengus į paauglystę, kai pradedame aktyviai 
neigti tėvų vertybes, nuomonę ir autoritetą. Jei šeima yra daug- 
maž stabili, tėvai sugeba ištverti daugelį šių pokyčių sukeltų pro- 
blemų. Net jei jie ir neskatina atsirandančio vaiko savarankiš- 
kumo, paprastai bent jau stengiasi jį toleruoti. Supratingi tėvai 
nusiramina suprasdami, kad „tai - tik toks amžiaus tarpsnis“. 
Jie pamena savo paauglystės metus ir maištavimą priima kaip 
normalų emocinės vaiko raidos etapą. 

Toksiški tėvai - ne tokie supratingi. Nuo pat tų dienų, kai 
mažylis pradedamas pratinti prie puoduko iki tol, kol išauga iš 
paauglystės amžiaus, vaiko nepaklusnumą ar net jo asmenybės 
skirtumus jie suvokia kaip asmeninį įžeidimą ir stengiasi apsi- 
saugoti ribodami savo vaiko savarankiškumą. Užuot paskatinę 
normalią vaiko raidą, jie ją nesąmoningai stabdo, dažnai būda- 
posakius kaip „tai grūdina charakterį“ arba „ji turi išmokti su- 
prasti tai, kas gera ir kas bloga“, tačiau jų visaapimantis neigia- 
mas požiūris iš tikrųjų žlugdo vaiko savivertę ir užkerta kelią 
bet kokioms savarankiškumo apraiškoms. Kad ir kaip tėvai būtų 
įsitikinę savo teisumu, toks elgesys trikdo vaiką ir gąsdina jį savo 
priešiškumu, staigumu ir šiurkštumu. 

Mūsų kultūroje ir religijose beveik visuomet pripažįstama 
tėvų viršenybė. Normalu savo pyktį reikšti vyrams, žmonoms, 
mylimiesiems, broliams, seserims, viršininkams ir draugams, 
tačiau pernelyg atkakliai prieštarauti tėvams —- kategoriškai 
draudžiama. Kiek kartų mums buvo sakoma „neprieštarauk 
savo mamai, neatsikalbinėk“ arba „nedrįsk kelti balso prieš 
tėvą ? Judaizmo ir krikščioniškosios tikėjimo tiesos mūsų kolek- 
tyvinėje sąmonėje suformuoja draudimus, kai girdime sakant 
„Dievas Tėvas“ ir kai mums liepiama „gerbti savo tėvą ir moti- 
ną“. Šios idėjos randa platų atgarsį mūsų mokyklose, bažnyčiose, 
valdžios politikoje (raginančioje „grįžti prie šeimos vertybių ), 
net ir mūsų verslo įmonėse. Plačiai paplitęs įsitikinimas, kad tė- 
vai turi teisę mus valdyti vien todėl, kad davė mums gyvybę. 

Vaikas visiškai priklauso nuo savo dievams prilygstančių 
tėvų malonės ir, kaip ir senovės graikai, niekada nežino, kada vėl 
pasigirs perkūno trenksmas. Tačiau toksiškų tėvų vaikas žino, 
kad anksčiau ar vėliau tas trenksmas tikrai pasigirs. Ši baimė 
įsišaknija labai giliai ir auga kartu su vaiku. Kiekvieno vaikystė- 
je nuskriausto suaugusio žmogaus - net ir tų, kurių gyvenimas 
susiklostė puikiai — viduje gyvena įsibaiminęs ir bejėgiškumo 
apimtas vaikas. 


KIEK KAINUOJA ĮSITEIKTI DIEVAMS 


Kai vaiko asmenybė gniuždoma, didėja ne tik jo priklausomu- 
mas, bet ir poreikis įsitikinti, kad tėvai jo nepaliks, jį saugos ir 
juo pasirūpins. Su emociniu smurtu arba fizinėmis bausmėmis 
vaikas gali susitaikyti tik tuomet, jei jis prisiima kaltę už toksiš- 
kų tėvų elgesį. 

Kad ir kaip blogai elgtųsi jūsų tėvai, jūs vis tiek negalite nu- 
stoti jų garbinti. Net jei kažkur giliai ir suvokiate, kad tėvas buvo 
neteisus jus mušdamas, vis tiek randate pateisinimą jo veiks- 

mams. Tai, kad protu suvokiate neteisybę, emociškai jūsų neįti- 
kina, jog jūs dėl to nekaltas. 

Vieno iš mano klientų teigimu: „Man atrodė, kad jie - tobuli, 
todėl dėl jų blogo elgesio su manimi kaltinau save.“ 

Tikėjimas, kad tėvai tobuli, grindžiamas dviem pamatiniais 
įsitikinimais: 

1. „Aš esu blogas, o mano tėvai - geri. 

2. „Aš esu silpnas, o mano tėvai - stiprūs.“ 


Šie įsitikinimai įsišaknija labai giliai ir gali neapleisti net ir tuo- 
met, kai tampame fiziškai nepriklausomi nuo savo tėvų. Šie įsi- 
tikinimai palaiko tikėjimą ir leidžia mums neigti skausmingą 
tiesą, kad iš tikrųjų šie tobuli tėvai jus išdavė tuomet, kai buvote 
pažeidžiamiausias. 

Pirmas žingsnis norint suimti gyvenimą į savo rankas - su- 
gebėti tai pripažinti pačiam. Prireiks nemažai drąsos, tačiau jei 
jau nusprendėte perskaityti šią knygą, vadinasi, esate pasiryžęs 
keistis. Tam irgi reikėjo drąsos. 


„Jie ištisai man prikaišioja, kokią gėdą jiems užtraukiau“ 


Pirmą kartą pas mane apsilankiusi dvidešimt aštuonerių metų 
Sandra, įspūdingos išvaizdos brunetė, kuri, regis, turėjo viską, 
sirgo sunkia depresija. Ji skundėsi, kad gyvenime jai niekas ne- 
teikia džiaugsmo. Keletą metų ji dirbo floriste prestižinėje gėlių 
parduotuvėje ir visuomet svajojo pradėti nuosavą verslą, tačiau 
buvo įsitikinusi, kad tam ji per kvaila ir jai nepavyks. Mintis pa- 
tirti nesėkmę jai kėlė didžiulį siaubą. 

Be to, Sandra jau daugiau kaip dvejus metus nesėkmingai 
bandė susilaukti kūdikio. Iš jos pasakojimo supratau, kad, nesu- 
gebėdama pastoti, ji pradeda jausti priešiškumą vyrui ir jaučiasi 
nevisavertė jųdviejų tarpusavio santykiuose, nors man susidarė 

įspūdis, kad jos vyras ja nuoširdžiai rūpinasi ir ją myli. Jos sa- 
vijautą dar labiau pablogino neseniai įvykęs pokalbis su mama. 


— Noras susilaukti kūdikio užvaldė visas mano mintis. Pietauda- 
ma su mama papasakojau apie savo nusivylimą. Ji man pasakė: 
„Esu tikra, kad viskas - dėl to aborto. Viešpaties keliai nežino- 
mi...“ Nuo to laiko negaliu nustoti verkusi. Ji nuolat man apie tai 
primena. 


Paprašiau jos papasakoti apie abortą. Iš pradžių kiek dvejojusi, ji 
papasakojo, kas nutiko: 


- Tai įvyko, kai dar mokiausi vidurinėje mokykloje. Mano tėvai 
buvo nepaprastai griežtų katalikiškų pažiūrų, todėl aš lankiau 
parapijos mokyklą. Ėmiau bręsti anksti ir dar nesulaukusi dvyli- 
kos jau buvau metro septyniasdešimties centimetrų ūgio, svėriau 
šešiasdešimt kilogramų ir nešiojau 36 C dydžio liemenėlę. Susi- 
laukdavau vis daugiau vaikinų dėmesio ir man tai labai patiko. 
Mano tėtis nebežinojo, ko griebtis. Pirmą kartą pamatęs, kaip 
atsisveikindama pasibučiuoju su vaikinu, apšaukė mane kekše 
taip garsiai, kad girdėjosi visame rajone. Nuo to karto viskas ėmė 
ristis žemyn. Kaskart man einant į pasimatymą, tėtis aiškinda- 
vo, kaip degsiu pragare. Jis niekada nesiliovė priekaištauti. Buvau 
įsitikinusi, kad vis tiek esu pasmerkta, todėl sulaukusi penkioli- 
kos permiegojau su savo vaikinu. Taip jau „pasisekė“, kad tapau 
nėščia. Apie tai sužinoję tėvai kraustėsi iš proto, o kai pasakiau, 
kad noriu pasidaryti abortą, jie prarado bet kokią savitvardą. Gal 
kokį tūkstantį kartų buvau apšaukta daranti „mirtiną nuodėmę“. 
Jei dar ir nebuvau galutinai pasmerkta keliauti į pragarą, tai po 
tokio poelgio tikrai turėjau ten atsidurti. Priversti juos pasirašyti 
sutikimą man pavyko tik pagrasinus nusižudyti. 


Paklausiau Sandros, kaip po aborto viskas klostėsi toliau. Ji su- 
smuko kėdėje, o išvydus jos prislėgtą žvilgsnį, man suspaudė 
širdį. 

- Tai prilygo išvarymui iš rojaus. Tėtis jau ir anksčiau pakanka- 
mai gadindavo man gyvenimą, tačiau po to ėmiau jaustis taip, 
tarsi apskritai neturėčiau teisės gyventi. Kuo daugiau buvau že- 
minama, tuo labiau stengiausi įtikti, tiesiog norėjosi atsukti laiką 
atgal ir susigrąžinti tą meilę, kurią jusdavau vaikystėje. Jie nie- 
kada nepraleidžia progos man apie tai priminti. Tarsi užstrigu- 
si plokštelė jie ištisai kartoja, ką aš padariau ir kokią gėdą jiems 
užtraukiau. Nekaltinu jų. Man nederėjo šitaip pasielgti - juk jie 
stengėsi man įdiegti tokius aukštus moralės standartus. Šiuo 
metu tik noriu jiems atsilyginti už tai, kad dėl savo nuodėmių 
priverčiau juos taip smarkiai kentėti, todėl stengiuosi daryti vis- 
ką, ko jie užsimano. Mano vyras to negali pakęsti ir nors mes dėl 
to smarkiai pykstamės, kitaip elgtis aš negaliu. Tiesiog noriu, kad 
jie man atleistų. 


Klausydamasi šios nuostabios jaunos moters pasakojimo, buvau 
sukrėsta, kiek jai teko kentėti dėl savo tėvų elgesio ir kaip atka- 
kliai ji neigė jų kaltę dėl to, ką jai teko patirti. Atrodė, kad ji iš 
paskutiniųjų stengiasi mane įtikinti, jog dėl visko, kas jai nutiko, 
kalta ji pati. Sandros savigraužą dar sustiprino nepajudinami jos 
tėvų religiniai įsitikinimai. 

Žinojau, kad bus nepaprastai sunku priversti Sandrą suvokti, 
koks beširdiškai žiaurus ir emociškai gniuždantis buvo jos tėvų 
elgesys. Pagalvojau, kad tai ne tas atvejis, kai derėtų likti neša- 
liškai: 

Siuzana: Žinai ką? Man labai pikta dėl to, ką teko patirti tai 

jaunutei merginai. Manau, kad tėvai su tavimi elgėsi siaubingai. 

Mano manymu, jie prisidengė religija, kad tave nubaustų. Tikrai 

nenusipelnei tokio elgesio. 

Sandra: Aš padariau dvi mirtinas nuodėmes! 

Siuzana: Juk tu buvai vaikas. Gal tu ir suklydai, tačiau tai nereiš- 


kia, kad už savo klaidas turi mokėti visą likusį gyvenimą. Net 
bažnyčia leidžia išpirkti nuodėmes ir gyventi toliau. Jei tavo tėvai 

išties būtų buvę tokie geri, kaip tu tvirtini, tu būtum sulaukusi jų 
supratingumo. 

Sandra: Jie bandė išgelbėti mano sielą. Jei jie manęs taip stipriai 
nemylėtų, aš jiems nerūpėčiau. 

Siuzana: Pažiūrėkime į tai kitaip. Įsivaizduok, kad nebūtum pa- 
sidariusi aborto ir pagimdžiusi mergytę... Jai dabar būtų maž- 
daug šešiolika, tiesa? 


Sandra linktelėjo galva, bandydama suprasti, ką noriu pasakyti. 


Siuzana: Įsivaizduok, kad ji taptų nėščia. Ar su ja elgtumeisi taip, 
kaip tavo tėvai elgėsi su tavimi? 


Sandra: Nieku gyvu! 
Sandra suvokė, ką reiškia jos ką tik ištarti žodžiai. 


Siuzana: Tu būtum kur kas labiau mylinti mama. Ir tavo tėvai 
turėjo tave labiau mylėti. Tai - jų, o ne tavo klaida. 


Pusę savo gyvenimo Sandra praleido kruopščiai statydama vidi- 
nius gynybinius barjerus. Tai labai dažnai daro suaugę toksiškų 
tėvų vaikai. Šiuos barjerus gali sudaryti įvairiausi psichologinių 
būsenų blokeliai, tačiau dažniausiai naudojama ir pati svarbiau- 
sia statybinė medžiaga. Sandros suręstoje sienoje buvo ypač sun- 
kiai išjudinamas blokelis, vadinamas neigimu. 


NEIGIMO GALIA 


Neigimas yra ir pats primityviausias, ir pats galingiausias psi- 
chologinės gynybos būdas, kai į pagalbą pasitelkiama įsivaiz- 
duojama realybė, padedanti sumažinti arba išvis paneigti tam 
tikrų skausmingų gyvenimo potyrių padarinius. Neigdami kai 
kurie iš mūsų netgi pamirštame, kaip tėvai mus nuskriaudė, ir 
toliau juos laikome šventaisiais. 

Pačiu geriausiu atveju neigimas suteikia tik laikiną palen- 
gvėjimą, tačiau už šį palengvėjimą sumokame labai brangiai. 
Neigimas yra tarsi mūsų emocinio katilo dangtis: kuo ilgiau jį 
laikome uždengtą, tuo greičiau viduje didėja slėgis, kurio anks- 
čiau ar vėliau dangtis atlaikyti nebegali, ir mus ištinka emocinė 
krizė. Taip nutikus, mums tenka pažvelgti tiesai į akis, nors iš 
paskutiniųjų stengėmės to išvengti. Tik tokiu atveju pripažinti 
tiesą tenka patiriant didžiulį stresą. Jei mums pavyktų nustoti 
neigti tiesą anksčiau, užkirstume kelią krizei, ramiai išleisdami 
susikaupusį garą pro pravertą vožtuvą. 

Deja, jums gali tekti susidurti ne vien su savo pačių neigia- 
ma realybe. Jūsų tėvai taip pat puikiai įvaldę neigimo meną. Kai 
atsigręžę į praeitį stengiatės pažvelgti tiesai į akis, ypač kai ta 
tiesa menkina tėvų įvaizdį, tėvai gali pradėti tvirtinti, kad „tai 
nebuvo taip jau blogai“, „nebuvo taip, kaip tvirtini“, arba aps- 
kritai sakyti, kad „nieko panašaus nevyko“. Tokie tvirtinimai 
gali trukdyti jums išsiaiškinti, kaip viskas vyko iš tikrųjų, nes 
pradedate abejoti savo prisiminimais ir potyriais. Tokie žodžiai 
pakerta jūsų pasitikėjimą savimi stengiantis suvokti tikrovę ir 
todėl išmokti teigiamai save vertinti tampa dar sunkiau. 

Sandra viską neigė taip atkakliai, kad ne tik nesuvokė tikro- 
sios tiesos, bet ir negalėjo patikėti, jog viskas galėjo būti kitaip. 
Puikiai supratau jos jaučiamą skausmą, tačiau turėjau priversti 
ją bent jau suabejoti savo susikurtu idealių tėvų įvaizdžiu. Ban- 
džiau kalbėti kuo atsargiau: 


— Gerbiu tavo šiltus jausmus savo tėvams ir tikėjimą jų gerumu. 
Neabejoju, kad augindami tave jie padarė nemažai gerų daly- 
kų, bet tikriausiai kažkur giliai suvoki arba bent jau jauti, kad 
mylintys tėvai taip beatodairiškai nežemina savo vaikų orumo 
ir negniuždo jų asmenybės. Nenoriu atplėšti tavęs nuo tėvų ar 
nuo religijos, neprivalai išsižadėti nei tėvų, nei bažnyčios, ta- 
čiau tave apėmusios depresijos gydymo sėkmė didžia dalimi 

priklausys nuo to, ar sugebėsi atsisakyti įsitikinimo, kad tavo 
tėvai - tobuli. Su tavimi jie pasielgė žiauriai ir nuskriaudė tave. 
Kas padaryta, tas padaryta. Kad ir kiek jie būtų priekaištavę, tai, 
kas jau buvo įvykę, nebuvo galima ištaisyti. Argi nematai, kaip 
smarkiai jie sužalojo jaunos merginos sielą? Ir kaip visa tai buvo 
beprasmiška? 


Sandra vos girdimai sušnabždėjo „taip“. Paklausiau, ar jai baisu 
apie tai galvoti, ir ji tik linktelėjo galva, nepajėgdama kalbėti apie 
savo didžiulę baimę. Tačiau jai pakako drąsos nepasiduoti ir eiti 
pirmyn. 


VILTIS BE VILTIES 


Po dviejų terapijos mėnesių Sandra padarė šiokią tokią pažangą, 
tačiau vis dar laikėsi savo tėvų tobulybės mito. Kol šio mito ji 
pati neišsklaidys, ji ir toliau kaltins save dėl visų savo gyvenimo 
nelaimių. Paprašiau, kad į užsiėmimus ji atsivestų tėvus. Tikė- 
jausi, kad jei man pavyks priversti juos suprasti, kaip Sandros 
gyvenimą žlugdo jų elgesys, galbūt jie prisipažins klydę, ir San- 
drai bus lengviau vėl pamilti save. 
Vos mums spėjus susipažinti, jos tėvas leptelėjo: 


— Gydytoja, jūs net neįsivaizduojate, koks siaubingas vaikas ji 
buvo. Ji ėjo iš proto dėl berniukų ir juos atvirai provokuodavo. 
Visos jos šiandieninės problemos - tai to prakeikto aborto pa- 
sekmė. 


Mačiau, kad Sandros akyse tvenkiasi ašaros. Nieko nelaukusi 
puoliau ją ginti: 


— Sandros problemos kilo ne dėl to, o aš jus pasikviečiau ne tam, 
kad klausyčiausi apie jos nusižengimus. Mes tikrai nieko nepa- 
sieksime, jei tai yra viskas, ką man galite pasakyti. 

Mums nesisekė. Nepaisant mano įtikinėjimų, iki pat užsiėmimo 
pabaigos Sandros motina ir tėvas vienas per kitą kaltino savo 
dukrą. Jiems išėjus Sandra tuoj pat puolė už juos atsiprašinėti: 


- Suprantu, kad šiandien jie tikrai nebuvo mano pusėje, tačiau 
tikiuosi, kad jie jums patiko. Jie tikrai geri Žmonės, tiesiog čia 
būdami šiek tiek jaudinosi. Galbūt man nereikėjo jų atsivesti... Jie 
tikriausiai supyko, juk nėra pratę prie tokių dalykų. Bet iš tikrųjų 
jie myli mane... Jiems tik reikia daugiau laiko, pamatysite. 


Iš šio ir kelių tolesnių užsiėmimų, kuriuose dalyvavo Sandros 
tėvai, aiškiai pamačiau, koks trumparegiškas buvo jų požiūris į 
viską, kas kėlė grėsmę jų įsišaknijusiai nuomonei apie Sandros 
problemas. Nė vienam iš jų net nekilo mintis, kad dukters pro- 
blemos kilo dėl jų kaltės, o Sandra ir toliau juos idealizavo. 


„Jie tik norėjo padėti“ 


Daugeliui toksiškus tėvus turinčių suaugusių vaikų neigimas 
yra paprastas, nesąmoningas būdas į pasąmonę nustumti tam 
tikrus įvykius ar potyrius, įsivaizduojant, kad viso to niekada 
nebuvo. Tačiau yra ir tokių kaip Sandra, kurie laikosi subtilesnio 
požiūrio, bandydami racionaliai paaiškinti tėvų poelgius. 

Savo racionalius samprotavimus grindžiame „svarbiomis 
priežastimis“, kurios turi pateisinti mūsų skausmingus ir nema- 
lonius potyrius. Dažniausiai griebiamės tokių paaiškinimų: 


v Tėtis ant manęs rėkdavo tik todėl, kad mama išvesdavo jį iš 
kantrybės. 

v Mama gerdavo tik todėl, kad buvo vieniša. Man reikėjo dau- 
giau laiko praleisti su ja. 

v Tėtis mušdavo mane, nenorėdamas manęs įskaudinti, o tik 
siekdamas pamokyti. 

v Mama manimi nesirūpino, nes ji buvo tokia nelaiminga. 

v Negaliu kaltinti tėvo už tai, kad mane tvirkino. Mama nepri- 
sileisdavo jo artyn, o juk vyrams reikia sekso. 


Visais šiais racionaliais paaiškinimais siekiama vieno dalyko - 
pateisinti nepateisinamus dalykus. Tokie argumentai iš pirmo 
žvilgsnio atrodo įtikinami, tačiau kažkur sąmonės kertelėje vi- 
sada žinosite, kad tai - netiesa. 


„Jis taip pasielgė tik todėl, kad...“ 


Luiza, ketvirtą dešimtį įpusėjusi smulki moteris, tamsiai rudais 
plaukais, skyrėsi su savo trečiuoju vyru. Į terapinius užsiėmi- 
mus jį atėjo verčiama savo suaugusios dukters, kuri pagrasino 
nutraukti su Luiza tolesnius santykius, jei ji nesiims priemonių 
savo nevaldomam pykčiui įveikti. 

Kai pirmą kartą sutikau Luizą, viskas tapo aišku, vos pama- 
čius jos ypač sukaustytą laikyseną ir kietai suspaustas lūpas. Joje 
virte virė užslopintas pyktis. Paklausta apie savo skyrybas, ji pa- 
pasakojo, kad visi jos gyvenime sutikti vyrai ją palikdavo. Jos 
dabartinis vyras buvo pats naujausias pavyzdys: 


- Esu viena iš tų moterų, kurios visuomet išsirenka nevykėlius. 
Su kiekvienu iš jų bendravimo pradžia būna nuostabi, tačiau ži- 
nau, kad tai ilgai netruks. 


Atidžiai klausiausi Luizos samprotavimų, kad visi vyrai - niekšai. 
Paskui ji pradėjo lyginti gyvenime sutiktus vyrus su savo tėvu: 


- Viešpatie, ir kodėl gi negaliu susirasti į savo tėtį panašaus vyro? 
Jis atrodė kaip kino žvaigždė... Visi jį dievino. Jis buvo toks cha- 
rizmatiškas, traukte traukė žmones prie savęs. Mano mama daž- 
nai sirgdavo ir tėtis visur vesdavosi mane kartu... Tik jis ir aš... 
Tai buvo geriausios dienos mano gyvenime. O paskui viskas iš 
esmės pasikeitė. 

Paklausta, ar jos tėvas vis dar gyvas, Luiza staiga įsitempė ir tarė: 


- Nežinau. Vieną dieną jis paprasčiausiai dingo. Man galėjo būti 
maždaug dešimt metų. Su mama gyventi buvo tikra kankynė, 
tad vieną dieną jis tiesiog išėjo ir nebegrįžo. Nepaliko jokio raš- 
telio, nepaskambino, nieko nepranešė. Dieve, kaip man jo trūko. 
Dar kokius metus po jo dingimo kas vakarą tariausi girdinti prie 
namo privažiuojančio jo automobilio burzgimą... Nekaltinu jo 
dėl tokio poelgio. Jis taip mylėjo gyvenimą. Kas gi norėtų gyventi 
pririštas prie sergančios žmonos ir vaiko? 


Luiza gyveno nepaliaudama laukti, kol jos nuostabusis tėtis grįš 
pas ją. Nesuvokdama, kaip beširdiškai ir neatsakingai jis pasi- 
elgė, Luiza susikūrė įtaigų paaiškinimą, kad jos akyse jis ir to- 
liau liktų tobulas, nors toks jo poelgis Luizai sukėlė nepakeliamą 
skausmą. 

Jos racionalūs argumentai taip pat padėjo jai nuslopinti savo 
įniršį tėvui už tai, kad ją paliko. Deja, tas įniršis prasiverždavo 
jos santykiuose su kitais vyrais. Kaskart jai sutikus naują vyrą, 
kurį laiką pažinties pradžioje viskas klodavosi puikiai. Tačiau 
jiedviem pradėjus bendrauti artimiau, jos baimė būti paliktai 
tapdavo nevaldoma ir neišvengiamai virsdavo agresija. Ji ne- 
sugebėjo įžvelgti pasikartojančios tendencijos, kad kiekvienas 
vyras ją palikdavo dėl tų pačių priežasčių - kuo artimiau jie pra- 
dėdavo bendrauti, tuo agresyvesnė ji darydavosi. Tačiau ji buvo 
įsitikinusi, kad jos pyktis suprantamas, nes ji visuomet būdavo 
paliekama. 


PYKTI ANT TŲ, KURIE TO NUSIPELNO 


Kai lankiau pouniversitetines studijas, viename iš mano psicho- 
logijos vadovėlių paveikslėlių serijomis buvo grafiškai pavaiz- 
duota, kaip žmonės perkelia savo jausmus, ypač pyktį. Pirmame 

paveikslėlyje buvo pavaizduotas vyras, ant kurio šaukia virši- 
ninkas. Akivaizdu, kad vyras negalėjo atsakyti tuo pačiu, todėl 
antrame paveikslėlyje pavaizduota, kaip jis, grįžęs namo, savo 
pyktį išlieja rėkdamas ant žmonos. Trečiame paveikslėlyje žmo- 
na bara vaikus, kitame - vaikai spiria šuniui, o tas kanda katei. 
Ši paveikslėlių serija, nors iš pažiūros ir labai paprasta, mane 
sužavėjo tuo, kad nepaprastai tiksliai pavaizdavo, kaip savo sti- 
prius jausmus išliejame susiradę lengvesnę auką, o ne tam asme- 
niui, kuriam jie turėtų būti skirti. 

Puikus pavyzdys - Luizos nuomonė apie vyrus: „Jie tokie 
verkšlenantys niekšai... Visi iki vieno. Jais negalima pasitikėti. 
Jie visuomet atsuks tau nugarą. Pavargau būti išnaudojama.“ 

Luizos tėvas ją paliko. Jei ji būtų pripažinusi šį faktą, būtų 
turėjusi atsisakyti savo auksinių svajonių ir sugriauti idealų tėvo 
įvaizdį. Jai būtų tekę pamiršti tėvą. Tačiau ji savo pyktį ir nepa- 
sitikėjimą tik nukreipė nuo tėvo į kitus vyrus. 

Nesąmoningai Luiza nuolat rinkdavosi tokius vyrus, kurių 
elgesys ją nuvildavo ir siutindavo. Tol, kol ji galėjo lieti savo pyktį 
apskritai ant visų vyrų, nejuto pykčio savo tėvui. 

Sandra, apie kurią šiame skyriuje jau kalbėjome anksčiau, 
savo tėvams jaučiamą pyktį ir nusivylimą dėl jų požiūrio į jos 
nėštumą ir abortą nukreipė į vyrą. Ji negalėjo leisti sau pykti ant 
tėvų, nes tai būtų sukėlę pernelyg didelį pavojų tobulam jų įvaiz- 
džiui. 


APIE MIRUSIUS - ARBA GERAI, ARBA NIEKO 


Toksiški tėvai savo šventumo aureolę išlaiko net ir po mirties. 
Iš tikrųjų, ši aureolė gali net dar padidėti. 

Nors ir kaip sunku pripažinti vaikystėje patirtas skriaudas, 
kol tėvai dar gyvi, dar sunkiau kaltinti mirusius tėvus. Nepalan- 
kiai atsiliepti apie jau mirusius žmones - kategoriškai nepriimti- 


na, tarsi mes juos spardytume gulinčius. Todėl po mirties net ir 
didžiausi skriaudikai tampa šventumo įsikūnijimu, o mirusius 
tėvus savaime pradedame idealizuoti. 

Deja, kol toksiški tėvai guli kapuose apgaubti šventumo au- 
reole, jų palikuonims tenka gyventi su emociniais ankstesnių jų 
poelgių padariniais. Posakis „Apie mirusius - arba gerai, arba 
nieko“ gal ir labai svarbi tradicijų dalis, tačiau dažnai tai trukdo 
objektyviai spręsti konfliktus su mirusiais tėvais. 


„Visuomet būsi mano mažoji nevykėlė“ 


Valerijai - aukštai, ketvirtą dešimtį bebaigiančiai taisyklingų 
veido bruožų muzikei - į mane kreiptis rekomendavo mūsų ben- 
dra draugė, kuri nerimavo, kad nepakankamai pasitikėdama sa- 
vimi Valerija neišnaudoja daugybės galimybių siekti daininin- 
kės karjeros. Po maždaug penkiolikos pirmų pokalbio minučių 
Valerija prisipažino, kad jos profesinė karjera stovi vietoje: 


- Jau daugiau kaip metus negaunu jokio kvietimo dainuoti, net 
jokiame renginyje ar restorane. Laikinai, kad galėčiau susimo- 
kėti buto nuomą, susiradau darbą įstaigoje. Net nežinau, gal tai 
apskritai neįgyvendinama svajonė. Kažkurį vakarą pietavau su 
savo tėvais ir pradėjusi kalbėti apie savo sunkumus išgirdau tėtį 
sakant: „Nesikrimsk. Visuomet būsi mano mažoji nevykėlė.“ Ži- 
nau, kad jis nepagalvojo, kaip man buvo skaudu tai girdėti, tačiau 
jo žodžiai buvo kaip peilio dūris. 

Pasakiau Valerijai, kad tokius žodžius girdėti būtų nemalonu 

kiekvienam. Jos tėtis elgėsi šiurkščiai ir įžeidžiai. Ji tarė: 


- Nieko naujo neišgirdau. Taip buvo visą mano gyvenimą. Šei- 
moje buvau atpirkimo ožys. Būdavau kalta dėl visko. Susikivir- 
čijęs su mama, tėtis ištisai kaltindavo mane - tarsi užstrigusi 
plokštelė. Tačiau kai man pavykdavo jam įtikti, jis švytėdavo iš 

laimės ir didžiuodavosi manimi prieš savo bičiulius. Dieve, kaip 
būdavo puiku sulaukti jo pagyrų, nors kartais emociškai jausda- 
vausi taip, tarsi lėkčiau amerikietiškais kalneliais. 


Ateinančias kelias savaites su Valerija bendravome labai daug. 
Ji tik pradėjo suvokti, kokį stiprų pyktį ir liūdesį jautė dėl tėvo 
elgesio. 

Tačiau tuomet tėvas mirė nuo širdies smūgio. 

Jo mirtis buvo labai netikėta - staigi ir sukrečianti, kai visi to 
mažiausiai tikėjosi. Valeriją prislėgė kaltės jausmas, prisimenant 
visą pyktį, kurį ji liejo dėl tėvo mūsų užsiėmimuose. 


— Sėdėdama bažnyčioje, klausiausi, kaip šlovinamas jo gyveni- 
mas. Girdėdama nesibaigiančias kalbas apie tai, koks jis buvo 
puikus žmogus, jaučiausi paskutinė išgama, kad bandžiau jį 
apkaltinti dėl savo problemų. Tiesiog norėjau atsiprašyti už jam 
sukeltą skausmą. Galvojau tik apie tai, kaip smarkiai jį mylėjau 
ir kaip šlykščiai visuomet su juo elgiausi. Daugiau nebenoriu kal- 
bėti apie blogus dalykus... Dabar tai nebesvarbu. 


Valerijos sielvartas kuriam laikui išmušė ją iš vėžių, tačiau galų 
gale jai pavyko suprasti, kad tėvo mirtis neturi nieko bendra su 
jo elgesiu, kai ji buvo dar vaikas ir jau jai užaugus. 

Šiuo metu Valerija užsiėmimus lanko jau beveik pusę metų. 
Džiaugiuosi matydama, kaip pamažu auga jos pasitikėjimas sa- 
vimi. Dainininkės karjera dar kol kas nepajudėjo iš mirties taš- 
ko, tačiau jai nesiseka ne dėl to, kad per mažai stengiasi. 


KAIP NUKELTI JUOS NUO PJEDESTALO 


Garbinami tėvai nustato taisykles, priima sprendimus ir suke- 
lia skausmą. Idealizuodami gyvus ar mirusius tėvus sutinkate 
priimti jų įsivaizduojamą realybę. Pripažįstate, kad skausmingi 
potyriai - neatsiejama jūsų gyvenimo dalis, galbūt netgi randate 

racionalų paaiškinimą, kodėl jie reikalingi. Pats laikas pradėti 
keistis. 

Kai jums pavyks nustoti garbinti savo toksiškus tėvus ir rasi- 
te drąsos objektyviai pažvelgti į jų elgesį, galėsite bandyti atkurti 
pusiausvyrą savo tarpusavio santykiuose. 


2. „Vien todėl, kad nenorėjote 
nieko blogo, dar nereiškia, 
kad neskaudinote“ 


lgndžių stokojantys tėvai 


Vaikai turi pagrindines nepaneigiamas teises - teisę būti pamai- 
tinti, aprengti, teisę turėti būstą ir būti apsaugoti. Be to, kad turi 
būti užtikrinti šie fiziniai poreikiai, vaikai dar turi teisę į emo- 
cinį bendravimą, į pagarbą savo jausmams ir į tokį elgesį, kad 
galėtų išsiugdyti savo vertės suvokimą. 

Vaikai taip pat turi teisę į tėvų auklėjimą, tinkamai nustatan- 
tį jų elgesio ribas, turi teisę klysti ir būti drausminami nesuke- 
liant jiems fizinio ar emocinio skausmo. 

Pagaliau vaikai turi teisę būti vaikais ir savo vaikystę praleisti 
žaisdami, elgdamiesi impulsyviai ir neatsakingai. Suprantama, 
vaikams augant mylintys tėvai padės jiems bręsti skirdami jiems 
atlikti tam tikras pareigas ir namų ūkio darbus, tačiau visuomet 
tą darys taip, kad vaikai neprarastų vaikystės. 


KAIP IŠMOKSTAME GYVENTI ŠIAME PASAULYJE 


Vaikai nesirinkdami it kempinės sugeria visus savo aplinko- 
je girdimus ir matomus dalykus. Jie klausosi tėvų, stebi juos ir 
mėgdžioja jų poelgius. Kadangi išmoktų dalykų jie dar nelabai 

turi su kuo palyginti už šeimos ribų, tai, ką namie sužino apie 
save ir apie kitus, jie priima kaip universalias tiesas, kurios giliai 
įsirėžia jų sąmonėje. Šeimoje tėvams tenkantys vaidmenys turi 
esminę reikšmę formuojantis vaikų tapatybei - visų pirma tuo- 
met, kai vaikas ima suvokti priklausantis vienai ar kitai lyčiai. 
Nors per pastaruosius dvidešimt metų tėvų vaidmenys smarkiai 
keitėsi, šiandieniniams tėvams tenka tos pačios pareigos, kurias 
privalėjo vykdyti ir jų tėvai: 


1. Jie turi užtikrinti savo vaikų fizinius poreikius. 
Jie turi apsaugoti vaikus nuo fizinių grėsmių. 

Jie turi apgaubti vaikus meile, dėmesiu ir šiluma. 
Jie turi saugoti vaikus nuo emocinių sukrėtimų. 


„nau N 


Savo vaikams jie turi skiepyti moralines ir etines vertybes. 


Žinoma, šį sąrašą būtų galima tęsti ir toliau, tačiau šie penki 
punktai - geros tėvystės pagrindas. Toksiški tėvai, apie kuriuos 
kalbėsime, dažniausiai apsiriboja pirmuoju šio sąrašo punktu. 
Paprastai jų pačių emocinis stabilumas ar psichinė būsena yra 
(ar būdavo) gerokai sutrikdyta. Dažnai jie ne tik nesugeba užti- 
krinti savo vaikų poreikių, bet ir tikisi bei reikalauja, kad vaikai 
pasirūpintų pačių tėvų poreikiais. 

Kai vaikui užkraunamos tėvų pareigos, šeimos narių vaid- 
menys tampa neaiškūs, iškreipti ar sukeičiami vietomis. Vai- 
kas, kuris priverstas tapti tėvu sau pačiam ar net ir tėvams, 
neturi pavyzdžio, kuriuo galėtų sekti, neturi iš ko mokytis ir 
tikėtis pagalbos. Šiuo esminiu emocinės raidos etapu neturė- 
damas galimybės matyti, kaip šeimoje paskirstomi vaidmenys, 
vaikas, bandydamas suvokti savo tapatybę, patenka į beribę 
sumaištį. 

Trisdešimt ketverių Leslis, sporto prekių parduotuvės savi- 
ninkas, į mane kreipėsi, nes nebegalėjo ištverti darboholiško gy- 
venimo būdo. 

— Mano santuoka subyrėjo, nes, išskyrus darbą, man daugiau 
niekas nerūpėjo. Manęs arba nebūdavo namie, arba grįžęs išti- 
sai dirbdavau. Mano žmona, neištvėrusi tokio pilko gyvenimo, 
mane paliko. Dabar, mano gyvenime atsiradus kitai moteriai, 
viskas vėl kartojasi iš naujo. Tikrai nenoriu, kad vėl taip nutiktų, 
bet tiesiog nesugebu atsipalaiduoti. 


Leslis papasakojo, kad jam sunku reikšti kokias nors emocijas, 
ypač švelnius ir šiltus jausmus. Didžiai susikrimtęs jis man pri- 
sipažino, kad žodis „smagu“ jo gyvenime neegzistuoja. 


— Taip norėčiau pradžiuginti savo merginą, tačiau kaskart, vos 
tik pradedame kalbėtis, pokalbį nejučia nukreipiu prie darbo rei- 
kalų. Tuomet ji supyksta. Galbūt taip yra dėl to, kad darbas yra 
vienintelis dalykas, kuris man sekasi. 


Beveik pusę valandos Leslis bandė man įrodyti, kaip beviltiškai 
jis sugriaudavo visas savo ankstesnes draugystes: 


— Moterys, su kuriomis pradedu bendrauti, visuomet skundžiasi, 
kad neskiriu joms pakankamai laiko ir dėmesio. Ir jos teisios. 
Esu nevykęs vaikinas ir tikrai buvau blogas vyras. 


Nutraukiau jį tarusi: 

- Be to, apie save esi susidaręs blogą nuomonę. Klausantis ta- 
vęs galima pagalvoti, kad laimingas jautiesi tik tuomet, kai dirbi. 
Kodėl? 


- Moku tai daryti... Ir man puikiai sekasi. Per savaitę dirbu maž- 
daug septyniasdešimt penkias valandas... Bet juk visuomet dirb- 
davau iki išsekimo... Nuo pat vaikystės. Matote, buvau vyriausias 
iš trijų sūnų. Kai buvau aštuonerių, mama turbūt patyrė kažkokį 
nervinį išsekimą. Nuo tos akimirkos mūsų namuose visuomet 
būdavo tamsu, užuolaidos - užtrauktos. Mama niekuomet ne- 
nusivilkdavo chalato ir retai kada pasakydavo kokį Žodį. Iš savo 
vaikystės metų mamą visuomet prisimenu vienoje rankoje lai- 

kančią puodelį kavos, kitoje - cigaretę ir ištisai „prilipusią prie 
tų prakeiktų muilo operų. Rytais iš lovos išlipdavo tik tuomet, 
kai mes jau seniai būdavome išėję į mokyklą, todėl pamaitinti 
jaunesniuosius brolius, paruošti jiems priešpiečius ir palydėti 
juos į mokyklos autobusą tekdavo man. Grįžę namo mamą ras- 
davome gulinčią priešais televizorių arba užsnūdusią popiečio 
miegu, kuris paprastai trukdavo tris valandas. Pusę to laiko, kol 
mano draugai lauke žaisdavo kamuoliu, būdavau įkalintas na- 
muose, nes turėjau ruošti valgį ir tvarkytis. Nekenčiau šių darbų, 
bet juk kažkas turėjo juos daryti. 


Paklausiau Leslio, kur visą tą laiką buvo jo tėvas. 


— Tėtis dažnai būdavo išvykęs su reikalais ir mama jis beveik ne- 
sirūpino. Dažniausiai miegodavo svečių kambaryje... Jų santy- 
kiai buvo keistoki. Jis įkalbino ją nueiti pas keletą gydytojų pasi- 
konsultuoti, tačiau itin didelio pagerėjimo nebuvo, ir jis daugiau 
nebesuko dėl to galvos. 


Pasakiau Lesliui, kad man baisu ir pagalvoti, koks vienišas tu- 
rėjo jaustis tas mažas berniukas. Į mano užuojautos žodžius jis 
atrėžė: 
- Buvau pernelyg užsiėmęs, kad būčiau turėjęs laiko savęs gai- 
lėtis. 


PAVOGTA VAIKYSTĖ 


Vaikystėje Lesliui dažnai tekdavo tos pareigos, kurias privalė- 
jo atlikti jo tėvai. Priverstas suaugti pernelyg greitai ir pernelyg 
anksti, Leslis neteko vaikystės. Kol jo draugai lauke žaisdavo ka- 
muoliu, Leslis sėdėdavo namuose atlikdamas tėvų pareigas. Kad 
šeima neiširtų, Lesliui teko tapti mažu suaugusiu žmogeliuku. 
Jis beveik neturėjo progų paišdykauti ar pagyventi be rūpesčių. 
Kadangi jo paties poreikiai iš esmės niekam nerūpėjo, su viena- 

tve ir emocine tuštuma jis išmoko susitaikyti įtikinęs save, kad 
jokių poreikių jis neturi. Jo darbas buvo pasirūpinti aplinkiniais. 
Jis pats buvo nesvarbus. 

Dar skaudžiau tai, kad Lesliui teko ne tik didžiausia atsako- 
mybė už savo brolius, bet ir pareiga rūpintis motina. 


— Kai tėvas dirbdavo mieste, į darbą išeidavo septintą ryto ir 
dažnai negrįždavo iki pat vidurnakčio. Išeidamas pro duris, vi- 
suomet man primindavo: „Nepamiršk paruošti namų darbų ir 
pasirūpink mama. Pažiūrėk, kad ji turėtų, ko valgyti. Sudraus- 
mink mažesnius vaikus, kad netriukšmautų... Ir pasistenk mamą 
pralinksminti.“ Ilgai laužiau galvą, bandydamas sugalvoti, ką da- 
ryti, kad mama pralinksmėtų. Buvau įsitikinęs, kad tikrai galiu 
ką nors sugalvoti, ir tada vėl viskas bus taip pat kaip anksčiau... 
Ji bus tokia pati kaip anksčiau. Bet kad ir kaip stengiausi, niekas 
nepadėjo. Ir dabar nepadeda. Dėl to labai kremtuosi. 


Be buities darbų ir vaikų auginimo pareigų, kurios būtų didžiulė 
našta bet kuriam vaikui, Leslis dar turėjo pasirūpinti ir mamos 
emocine savijauta. Štai kur buvo Leslio problemų priežastis. Vai- 
kams, kurių gyvenimas tikra sumaištis ir kuriems tenka perim- 
ti kitų Žmonių pareigas, nuolat nesiseka. Jie neįstengia gyventi 
kaip suaugusieji, nes jie nėra suaugusieji. Negalėdami suprasti, 
kodėl jiems nesiseka, dėl savo nesėkmių jie kaltina save ir mano 
esantys nevykėliai. 

Leslio vidinis poreikis dirbti daugiau, negu būtina, teikė jam 
dvigubą naudą: leido jam užmiršti vaikystėje ir užaugus patirtą 
vienatvę, tuštumą ir sustiprino jo ilgalaikį įsitikinimą, kad jis 
stengiasi per mažai. 

Leslis įsivaizdavo, kad tikrai daug dirbdamas įrodytų, jog 
yra visavertis, sėkmės lydimas žmogus, iš tikrųjų gebantis ge- 
rai atlikti darbą. Iš esmės jis vis dar stengėsi pralinksminti savo 
mamą. 

KADA TAI BAIGSIS? 


Leslis nesuprato, kad jo tėvai, net jam ir užaugus, toliau luošina 
jo gyvenimą. Tačiau po kelių savaičių netikėtai paaiškėjo, kaip jo 
vaikystė susijusi su dabartinėmis jo problemomis: 


- Tas, kuris pasakė „Kuo daugiau viskas keičiasi, tuo pokyčių 
mažiau, tikrai žinojo, ką kalba. Los Andžele gyvenu jau šešerius 
metus, tačiau mano tėtušiams neatrodo, kad turiu teisę į savo gy- 
venimą. Jie skambina man porąkart per savaitę. Jau pasiekėme tą 
ribą, kai pradedu bijoti atsiliepti telefonu. Pirmiausia pasigirsta 
tokie mano tėčio žodžiai: „Mama visiškai puolusi į depresiją... 
Gal galėtum pasiimti keletą laisvų dienų ir atvykti jos aplanky- 
ti? Juk žinai, kaip ji tavęs laukia!“ Tada telefoną perėmusi mama 
pradeda kalbėti, kad aš - jos gyvenimas ir ji nežinanti, ar dar 
ilgai bus šioje žemėje. Ką turėčiau atsakyti į tokius žodžius? Daž- 
nai po tokių pokalbių tiesiog strimgalviais puolu į lėktuvą... Taip 
bent jau atsikratau kaltės jausmo, užplūstančio, jei nenuvykstu 
pas juos. Tačiau kad ir ką daryčiau, jiems vis tiek negana. Kam 
išvis taškau pinigus lėktuvo bilietams? O galbūt man apskritai 
nereikėjo jų palikti. 


Pasakiau Lesliui, kad vaikams, kurie buvo priversti perimti savo 
tėvų emocinius įsipareigojimus, būdinga suaugus jausti didžiulę 
kaltę ir perdėtą atsakomybės jausmą. Suaugę tokie vaikai dažnai 
patenka į užburtą ratą, bandydami prisiimti atsakomybę už vis- 
ką, o kadangi jiems neišvengiamai nesiseka, jie jaučiasi kalti ir ne- 
tikę, todėl ima stengtis dvigubai daugiau. Tai sekinantis, jėgas ei- 
kvojantis procesas, kuris priverčia jaustis vis didesniu nevykėliu. 

Kadangi vaikystėje Leslis buvo valdomas tėvų lūkesčių, jis 
anksti suprato, kad jo gerumas vertinamas pagal tai, kiek jis su- 
geba duoti savo šeimai. Suaugus jo tėvų kelti reikalavimai virto 
jo paties vidiniais demonais, kurie ir toliau vertė jį atsiduoti vie- 
nintelei sričiai, kurioje jis jautėsi šio to vertas - darbui. 

Leslis neturėjo nei laiko, nei tinkamo pavyzdžio, iš kurio 
būtų galėjęs mokytis, kaip reikšti ir priimti meilę. Jis augo nepa- 
tirdamas emocinės šilumos, todėl savo jausmus paprasčiausiai 
nuslopino. Deja, panorėjęs juos atgaivinti, pamatė, kad tai ne 
taip paprasta padaryti. 

Patikinau, kad suprantu, koks nusiminęs ir išsigandęs jis turi 
jaustis nesugebėdamas atsiverti emociškai, tačiau paraginau jį 
neskubėti. Vaikystėje šalia nebuvo žmogaus, kuris būtų galėjęs jį 
išmokyti šių dalykų, o padaryti tai pačiam yra gana sunku. 

— Tai daugmaž tas pats, kaip tikėtis skambinti pianinu kon- 
certe, net nežinant, kur yra C oktava, - pasakiau jam. - To gali- 
ma išmokti, tačiau prireiks laiko, kad galėtumėte susipažinti su 
paprasčiausiais dalykais, įgūdžius išbandyti praktiškai ir galbūt 
net kartą ar kitą suklysti. 


„KAS, JEI NE AŠ, JAIS PASIRŪPINS?“ 


Miela Abe, 
Mano šeima siaubinga. Noriu, kad pasiimtum mane pas save... 
Netekusioji vilties 


Šiuos žodžius parašė viena iš mano klienčių, Melanija, kai jai 
buvo trylika metų. Dabar ji - keturiasdešimt dvejų metų išsisky- 
rusi moteris, dirbanti mokesčių apskaitininke. Melanija į mane 
kreipėsi susirgusi sunkia depresija. 

Nors buvo neįtikėtinai liesa, ji būtų atrodžiusi visai patrau- 
kliai, jei jos išvaizdos nebūtų sudarkę keli pastarieji nemigos 
mėnesiai. Ji buvo atviras žmogus ir apie save galėjo kalbėti nesi- 
varžydama: : 


— Nuolat jaučiuosi visiškai bejėgiškai. Tarsi gyvenimas slinktų 
pro šalį. Tiesiog negaliu kontroliuoti to, kas vyksta aplink mane. 
Atrodo, tarsi kasdien grimzčiau vis gilyn. 


Paprašiau jos išsamiau papasakoti apie savo savijautą. Prikandu- 
si lūpą, ji nusuko nuo manęs žvilgsnį, sakydama: 


— Viduje jaučiu tokią tuštumą... Tikriausiai niekuomet gyvenime 
niekam nesijaučiau artima. Buvau dukart ištekėjusi, gyvenau su 
keliais vyriškiais, tačiau to vienintelio niekaip nesutinku. Visuo- 
met išsirenku arba visiškus liurbius, arba niekšus. Suprantama, 
paskui man tenka imtis jų perauklėjimo. Man visada atrodo, kad 
galėsiu juos pakeisti: skolinu jiems pinigų, leidžiu persikelti pas 
save, keletui iš jų netgi suradau darbą. Iš to niekuomet nieko gero 
nebūna, bet aš niekaip nepasimokau. Kad ir kaip dėl jų auko- 
čiausi, jie manęs taip ir nepamilsta. Vienas iš mano draugužių 
man trenkė mano vaikų akivaizdoje, kitas dingo pasiėmęs mano 
automobilį. Pirmasis mano vyras mane apgaudinėjo, antrasis — 
visiškai prasigėrė. Tai - kažkoks nesibaigiantis košmaras. 


Pati to nežinodama Melanija apibūdino tipinį netiesiogiai pri- 
klausomos asmenybės elgesį. Iš pradžių sąvoka „netiesiogiai 
priklausomas“ būdavo įvardijamas tik alkoholiko ar narkomano 
partneris. Šis žodis būdavo vartojamas kaip sąvokos „sąlygų su- 
darytojas“ sinonimas. Ji apibūdina žmogų, kuris negali gyventi 
savo gyvenimo, nes jaučia pareigą „gelbėti nuo narkotinių pre- 
paratų priklausomą asmenį. 

Per pastaruosius keletą metų netiesioginės priklausomybės 
apibrėžtis išsiplėtė. Dabar ji taikoma ir žmonėms, kurie ken- 
kia sau siekdami išgelbėti neįveikiamą potraukį, žalingą įprotį 
ar priklausomybę turintį žmogų ir prisiimti atsakomybę už jo 
veiksmus. 

Melanija susižavėdavo problemiškais vyrais. Ji tikėjo, kad 
parodžiusi jiems pakankamai gerumo - nuoširdžiai dalydama- 
si, mylėdama, rūpindamasi, padėdama, atsakydama už jų poel- 
gius - ir sugebėjusi juos įtikinti, kad jų gyvenimo būdas ydingas, 
ji užsitarnaus jų meilę. Tačiau taip nenutikdavo. Tokie savanau- 
džiai, egoistiški vyrai, kuriuos ji pasirinkdavo, nesugebėjo mylė- 

ti. Todėl, užuot radusi meilę, kurios taip beatodairiškai troško, ji 
pamatydavo vien tuštumą ir jautėsi išnaudojama. 

Netrukus pamačiau, kad Melanija jau žino, ką reiškia sąvoka 
„netiesiogiai priklausomas“. Pirmą kartą ją išgirdo dalyvauda- 
ma alkoholikų šeimų nariams skirtoje dvylikos paskaitų progra- 
moje „Al-Anon“, kai dar gyveno su girtaujančiu vyru. Ji buvo 
įsitikinusi, kad nėra netiesiogiai priklausoma ir kad jai tiesiog 
nesiseka su vyrais. Suprantama, ji padarė viską, kad tik Džimas 
liautųsi gėręs. Neištvėrusi paliko jį, kai sužinojo, kad jis permie- 
gojo su viena iš bare sutiktų moterų. 

Paskui Melanija vėl leidosi į to vienintelio paieškas. Dėl nesėk- 
mių ji kaltino savo gyvenime sutiktus vyrus, tačiau kiekvieną iš 
jų ji suvokė kaip atskirą nevykėlį. Ji nesuprato, kad bendras šių 
vyrų tipažas atspindėjo jos paieškos kriterijus, pagal kuriuos ji 
rinkdavosi vyrus. Ji buvo įsitikinusi, kad jai reikia vyro, kuris 
mokėtų vertinti duodančią, rūpestingą, mylinčią, paslaugią mo- 
terį, ir tikėjo, kad kažkada toks vyras tikrai atsiras. Jos manymu, 
būti priklausomai - tai elgtis kilniai. 

Melanija net nenutuokė, kad tai, kaip ji suprato posakį „duo- 
ti ir padėti , žlugdė ją pačią. Ji rūpindavosi visais kitais, tik ne 
savimi. Ji net nepagalvojo, kad, prisiimdama atsakomybę už 
savo gyvenime sutiktų vyrų elgesio padarinius, ji tik dar labiau 
skatindavo juos elgtis neatsakingai. Išgirdus jos pasakojimą apie 
vaikystę, tapo aišku, kad įprotis gelbėti nuskriaustus vyrus tik 
atkartojo jos santykius su tėvu: 


— Augau labai keistoje šeimoje. Mano tėvas buvo daug pasiekęs 
architektas, tačiau aplinkiniai kentėjo dėl jo permainingų nuo- 
taikų. Jis palūždavo dėl smulkmenų, pavyzdžiui, jei kas nors pa- 
sistatydavo automobilį jam priklausančioje vietoje arba jei susi- 
pešdavau su broliu. Jis tiesiog eidavo į savo kambarį ir užtrenkęs 
duris verkdamas griūdavo ant lovos. Visai kaip vaikas! Tuomet 
pusiausvyros netekusi mama užsidarydavo ir mirkdavo vonioje, 

o man tekdavo eiti pas tėtį ir bandyti jį nuraminti. Tiesiog sėdė- 
davau šalia jo, klausydamasi jo kūkčiojimo, bandydama sugalvo- 
ti, kaip jį nuraminti. Tačiau visos mano pastangos ėjo perniek, 
tiesiog reikėdavo išlaukti, kol jam pagerės. 


Padaviau Melanijai kontrolinių teiginių sąrašą, prašydama jos 
pasakyti, kurie punktai tiksliausiai įvardijo jos jausmus ir elgesį. 
Šiame sąraše buvo išvardyti pagrindiniai netiesiogiai priklauso- 
mo asmens elgesio ypatumai. Per daugelį darbo metų pastebė- 
jau, kad šis sąrašas mano klientams labai padeda suprasti, ar jie 
yra netiesiogiai priklausomi. Jei manote, kad ir jūs galite būti 
vienas iš tokių žmonių, perskaitykite šį sąrašą. 


Netiesioginės priklausomybės nustatymo 
kontrolinių teiginių sąrašas 


Visuose teiginiuose vartojamas įvardis „jis“ įvardija bet kurios 
lyties sutrikimą turintį žmogų. Žinau, kad yra ir daug vyrų, ku- 
rie yra netiesiogiai priklausomi nuo savo problemiškų žmonų ar 
mylimųjų. 


1. Man gyvenime svarbiausia - spręsti jo problemas arba steng- 
tis sumažinti jo patiriamas kančias, nesvarbu, kiek emocinio 
skausmo tektų patirti man. 

2. Mano gera savijauta priklauso nuo to, ar jis vertina mano pa- 
stangas. 

3. Saugau jį nuo jo elgesio padarinių. Meluoju dėl jo, slepiu jo 
nusižengimus ir niekuomet neleidžiu kitiems blogai apie jį at- 
siliepti. 

4. Darau viską, kad tik jis elgtųsi taip, kaip noriu aš. 

5. Man nesvarbu, kaip jaučiuosi ar ko noriu. Man rūpi tik jo sa- 
vijauta ir poreikiai. 

6. Padaryčiau bet ką, kad tik jis manęs neatstumtų. 

7. Padaryčiau bet ką, kad tik jis ant manęs nesupyktų. 

8. Man daug įdomesni audringi ir dramatiški santykiai. 

9. Esu perfekcionistė ir dėl visko, kas nepavyksta, kaltinu save. 
10. Dažniausiai jaučiuosi pikta, neįvertinta ir išnaudojama. 

11. Įtikinu save, kad viskas klostosi puikiai, nors taip ir nėra. 
12. Gyvenime man svarbiausia - priversti jį mane mylėti. 


Melanija atsakė teigiamai į visus klausimus! Ji negalėjo patikėti 
pamačiusi, kokia priklausoma ji iš tikrųjų yra. Norėdama pa- 
dėti jai pakeisti savo elgseną, pasakiau, kad labai svarbu, jog ji 
įžvelgtų ryšį tarp savo netiesioginės priklausomybės ir santykių 
su tėvu. Paprašiau prisiminti, kaip ji jausdavosi jam verkiant. 


— Iš pradžių būdavo labai baisu, nes manydavau, kad tėtis mirš- 
ta, ir jaudindavausi, kaip teks gyventi be jo. Vėliau matydama 
tokį jo elgesį pasijusdavau nejaukiai, tačiau dažniausiai mane ka- 
muodavo siaubingas kaltės jausmas, kad susipykau su broliu ar 
iškrėčiau kokią nors kitą išdaigą. Jausdavausi jį visiškai nuvylusi. 
Sunkiausia buvo jaustis bejėgiškai, kai niekaip nepavykdavo jo 
pralinksminti. Keisčiausia, kad nors jis miręs jau ketveri metai, 
o man - keturiasdešimt dveji ir auginu du savo vaikus, aš vis dar 
jaučiuosi kalta. 


Melanija buvo priversta rūpintis savo tėčiu. Abu jos tėvai savo, 
suaugusiųjų, pareigas užkrovė ant jos gležnų vaikiškų pečių. 
Tuo metu, kai gyvenime jai reikėjo matyti stipraus tėvo pavyzdį, 
kad galėtų išmokti pasitikėti savimi, jai teko šokinėti apie infan- 
tilų tėvą. 

Pirmas ir pats stipriausias Melanijos gyvenime užmegztas 
emocinis ryšys su vyru buvo jos santykiai su tėvu. Vaikystėje 
ją prislėgė ir rūpestis dėl tėvo silpnumo, ir kaltės jausmas su- 
pratus, kad ji neįstengia juo pasirūpinti. Ji niekuomet nesiliovė 
sau įrodinėti, kad gali padaryti jį laimingą, net ir tuomet, kai 
jo nebūdavo šalia. Taigi ji susirasdavo savo tėvui prilygstančius 
silpnus, sunkumų kamuojamus vyrus, kuriais galėtų rūpintis. 


49 


Rinktis tokius vyrus ją versdavo vidinis poreikis užglaistyti savo 
kaltę, o išsirinkusi savo tėvą primenančius vyriškius, ji ir toliau 
gyveno emociniame skurde, kaip ir vaikystėje. 

Paklausiau Melanijos, ar jausdavo mamos meilę ir dėmesį, 
kurio niekuomet negaudavo iš tėvo. 


— Mama stengėsi, tačiau labai dažnai sirgdavo. Ji ištisai lakstyda- 
vo pas gydytojus, o paūmėjus kolitui, nebepakildavo iš lovos. Jai 
skirdavo raminamųjų, kuriuos ji valgydavo kaip kukurūzų spra- 
gėsius. Nesu tikra, bet manau, kad ji buvo priklausoma nuo šių 
vaistų. Atrodė, kad ji gyvena ne šiame pasaulyje. Mus iš tikrųjų 
augino namų tvarkytoja. Mama būdavo namuose, bet jos buvi- 
mo nejausdavome. Būdama maždaug trylikos parašiau tą laišką 
„Mielai Abei“. Pikčiausia, kad mama jį surado. Atrodo, ji turėjo 
pasikalbėti su manimi ir išsiaiškinti, kas mane slegia, tačiau jai 
mano jausmai tikriausiai nerūpėjo. Jaučiausi taip, tarsi manęs iš 
viso nebūtų. 


NEMATOMAS VAIKAS 


Tėvai, visas savo jėgas skiriantys pačių fiziniam ir emociniam 
išlikimui užtikrinti, savo vaikams siunčia labai aiškų signalą: 
„Jūsų jausmai niekam neįdomūs. Čia svarbiausias - aš.“ Daugelis 
tokių vaikų, negaunantys pakankamai laiko, dėmesio ir rūpes- 
čio, pradeda jaustis nematomi, tarsi jie iš viso neegzistuotų. 
Kad vaikai galėtų išsiugdyti savivertę ir pajustų, jog jie ne 
vien tik užima namuose vietą, jog jie svarbūs ir rūpi aplinki- 
niams, būtina, kad tėvai reaguotų į jų poreikius ir jausmus. Ta- 
čiau Melanijos tėvui savos emocijos buvo tokios svarbios, kad jis 
niekuomet nesirūpindavo, ko reikia Melanijai. Kai jis verkdavo, 
ji būdavo šalia, tačiau į jos pastangas jis nereaguodavo. Melanija 
žinojo, kad mama rado jos laišką „Mielai Abei“, tačiau motina 
apie tai niekuomet neužsiminė. Abiejų jos tėvų elgesys labai aiš- 


kiai ir nedviprasmiškai leido jai suprasti, kad jiems ji buvo tuščia 
vieta. Melanija išmoko suvokti save per jų, o ne per savo jaus- 
mus. Sugebėjusi juos pradžiuginti, ji pradžiugindavo save, juos 
nuliūdinusi - nuliūsdavo pati. 

Todėl užaugus Melanijai buvo taip sunku suvokti savo ta- 
patybę. Jos savarankiškas mąstymas, jausmai ir poreikiai nie- 
kuomet nebuvo ugdomi, todėl ji neturėjo jokio supratimo, kas ji 
tokia ir kaip turėtų atrodyti mylinčių žmonių santykiai. 

Skirtingai negu daugelis suaugusių žmonių, su kuriais man 
teko dirbti, atėjusi pas mane Melanija jau išgyveno tam tikras 
pykčio apraiškas savo tėvams. Vėliau mes šiam pykčiui skyrėme 
daug dėmesio ir nuodugniai analizavome ją apnikusius emo- 
cinės tuštumos jausmus. Ji išmoko nubrėžti ribas, kiek savęs ji 
gali atiduoti kitiems, kad nepamirštų pasirūpinti ir savo pačios 
teisėmis, poreikiais ir jausmais. Jai pavyko ir vėl tapti matomai. 


IŠNYKSTANTYS TĖVAI 


Iki šiol kalbėjome apie emociškai nutolusius tėvus. Problemų 
kyla ir tuomet, kai tėvų fiziškai nebūna šalia. 

Pirmą kartą dvidešimt dvejų metų Keną - liesą, juodaplau- 
kį jaunuolį veriančiu tamsių akių žvilgsniu - sutikau ligoninėje 
rengiamų jaunų narkomanų užsiėmimų grupėje. Jau per pirmąjį 
mūsų grupės susitikimą supratau, kad jis nepaprastai protingas 
ir turi originalių minčių, tačiau buvo negailestingai griežtas sau. 
Jam buvo sunku ramiai išsėdėti pusantros valandos iki užsi- 
ėmimo pabaigos - jis buvo tikras nervų kamuolys. Pasibaigus 
užsiėmimui paprašiau pasilikti ir daugiau papasakoti apie save. 
Įtardamas mane turint neaiškių kėslų, jis dėjosi kietu ir apsukriu 
gatvės biču, tačiau po kurio laiko, pamatęs, kad neturiu jokių 
slaptų užmačių ir kad nuoširdžiai noriu palengvinti jo kančias, 
su manimi ėmė bendrauti atviriau: 

— Visuomet nekenčiau mokyklos ir nežinodamas, kuo dar užsi- 
imti, būdamas šešiolikos išėjau į kariuomenę. Štai ten ir „užkibau“ 
ant narkotikų. Bet juk ir šiaip visą laiką kur nors susimaudavau. 


Paklausiau, ką jo tėvai manė apie jo sprendimą eiti į kariuomenę. 


- Augau vien su mama. Ši mintis jos nesužavėjo, bet man atro- 
do, kad ji džiaugėsi atsikračiusi manimi. Aš visuomet kartinau 
jai gyvenimą krėsdamas visokias kvailystes. Ją buvo taip lengva 
apgaudinėti. Galėdavau daryti ką tinkamas, ji neprieštaraudavo. 


Pasiteiravau, kur visą tą laiką buvo jo tėvas. 


— Tėvai išsiskyrė, kai man buvo aštuoneri. Po skyrybų mama la- 
bai pasikeitė. Savo tėtį visuomet laikiau labai šiuolaikišku. Mes 
nuolatos kartu užsiiminėdavome „vyriškais reikalais“. Per tele- 
vizorių drauge žiūrėdavome sporto renginius, retsykiais jis mane 
net nusivesdavo į varžybas. Dievulėliau, kaip būdavo puiku! Tą 
dieną, kai jis išsikraustė, verkiau kruvinomis ašaromis. Jis rami- 
no mane žadėdamas, kad viskas bus kaip ir anksčiau, kad jis ir 
toliau mane lankys ir kad kartu žiūrėsime televizorių, matysi- 
mės kiekvieną sekmadienį ir liksime artimais draugais. Patikė- 
jau juo... Buvau toks lengvatikis. Pirmaisiais mėnesiais išties jį 
matydavau dažnai, tačiau vėliau... Susitikdavome tik kas antrą 
mėnesį... Paskui - kas trečią... O dar vėliau beveik nustojome 
matytis. Porą kartų, kai jam paskambinau, jis atsiprašinėdamas 
sakydavo, kad yra labai užimtas. Praėjus maždaug metams nuo 
jo išsikraustymo, iš mamos sužinojau, kad jis vedė kitą moterį 
su trimis vaikais ir persikėlė į kitą valstiją. Man buvo sunku su- 
sitaikyti su mintimi, kad jis turi naują šeimą. Manau, jam buvo 
geriau su jais, kad taip greitai mane pamiršo. 


„Šį kartą viskas bus kitaip“ 


Keno susikurtas kieto vyruko įvaizdis ėmė byrėti. Jam aiškiai 
buvo nemaloni ši kalba apie savo tėvą. Paklausiau, kada pasku- 
tinį kartą jį matė. 

— Kai man buvo penkiolika, bet paskui teko smarkiai gailėtis. 
Man nusibodo iš jo gauti vien Kalėdų atvirukus, todėl nuspren- 
džiau padaryti jam staigmeną. O varge, kaip jaudinausi. Visą lai- 
ką - keturiolika valandų - keliavau autostopu. Nusigavęs ten... 
Na, tikriausiai tikėjausi išskirtinio sutikimo. Jis, žinoma, elgėsi 
maloniai, tačiau ypatingo džiaugsmo nerodė. Po kurio laiko pa- 
sijutau nebereikalingas, atrodė, lyg būtume visiškai svetimi žmo- 
nės. Jis nėrėsi iš kailio dėl tų mažų vaikų, o aš tiesiog sėdėjau 
nuošaly jausdamasis visišku idiotu. Tą vakarą išėjęs iš jo namų 
pratrūkau kaip reikiant. Vis dar dažnai apie jį galvoju. Nieku 
gyvu nenorėčiau, kad jis sužinotų, jog pakliuvau čia. Kai tik iš 
čia išeisiu, pabandysiu dar kartą. Šį sykį viskas bus kitaip... Pasi- 
kalbėsime vyriškai. 


Keno tėvui palikus savo mažą sūnų, jo širdyje atsivėrė didžiulė 
tuštuma. Kenas palūžo. Jis bandė atsitiesti, pykdamas ant ap- 
linkinių mokykloje ir namuose. Tam tikra prasme jis bandė 
atkreipti tėvo dėmesį - tai buvo tarsi signalas, kad jam reikia 
griežtos rankos ir tėvas turi grįžti. Tačiau Keno tėvas liko aklas 
ir kurčias tokiam kvietimui. 

Skausmingai suvokęs, kad tėvas daugiau nebenori dalyvauti 
jo gyvenime, Kenas ir toliau gyveno viltimi, kad vieną dieną jis 
vis tiek susigrąžins tėvo meilę. Anksčiau ši viltis vedė jį į didžiulį 
nusivylimą, dėl kurio jis griebėsi narkotikų. Pasakiau, kad jei 
kartu nepasistengsime pakeisti tokios įvykių grandinės, jo - su- 
augusio Žmogaus - gyvenime viskas ir toliau kartosis tokiu pa- 
čiu principu. 

Pasąmonėje Kenas vis dar rasdavo racionalių argumentų, 
pateisinančių tėvo išėjimą, ir dėl to kaltino save. Vaikystėje jam 
atrodė, kad tėvas taip netikėtai jį paliko dėl jo paties trūkumų. 
Užvaldytas tokio įsitikinimo, jis neišvengiamai pradėjo savęs ne- 
kęsti. Netrukus vaikinas dienas stūmė neturėdamas jokio tikslo 
ar siekio. Nors ir buvo protingas, mokykloje jautėsi neįvertintas 


ir negalėjo pritapti, todėl savo problemas tikėjosi išspręsti išėjęs 
į kariuomenę. Kai ir ten nerado sau vietos, jis griebėsi narkoti- 
kų, desperatiškai bandydamas užpildyti vidinę tuštumą ir už- 
gniaužti skausmą. 

Iki skyrybų Keno tėtis gal ir buvo geras tėvas, tačiau be galo 
liūdna, kad vėliau jis nesugebėjo išlaikyti net menkiausio ryšio 
su sūnumi, kuriam bendravimo su tėvu be galo trūko. Nutrau- 
kęs santykius, jis smarkiai pakenkė besiformuojančiai Keno sa- 
vivertei ir jo gebėjimui mylėti. 

Lengvų skyrybų nebūna. Skyrybos neišvengiamai sukelia 
daug skausmo visiems šeimos nariams, nors, įvertinus visas 
aplinkybes, tai gali būti geriausias ir logiškiausias sprendimas. 
Tačiau tėvai privalo suvokti, kad jie skiriasi su partneriu, o ne 
su savo šeima. Nepaisant skausmingų gyvenimo pokyčių, pa- 
laikyti bendravimą su vaikais - abiejų tėvų pareiga. Ištuokos 
pažymėjimas nesuteikia leidimo nusivylusiems tėvams pamesti 
savo vaikus. 

Šeimą palikus kuriam nors iš tėvų, vaiką užvaldo ypač skaus- 
mingas netekties ir tuštumos jausmas. Nepamirškite, kad vaikai 
beveik visuomet dėl visų šeimą ištikusių negerovių ima kaltinti 
save. Išsiskyrusių tėvų vaikai tuo įtiki ypač lengvai. Kai kuris 
nors tėvas dingsta iš vaiko gyvenimo, vaikas jaučiasi dar labiau 
niekam nereikalingas, todėl žalojama jo savivertė, o sunki nusi- 
vylimų našta jį lydi ir jam suaugus. 


„TAI, KO JIE NEPADARĖ, IR SKAUDINA LABIAUSIAI“ 


Blogą elgesį labai lengva atpažinti, kai tėvai vaikus muša arba 
ištisai bara. Tačiau įgūdžių stokojančių ar didelių ydų turinčių 
tėvų daroma žala gali būti sunkiai įžvelgiama ir įvardijama. Kai 
tėvai savo vaikams kenkia ne savo veiksmais, o savo neveiklu- 
mu, - ne tuo, ką padaro, o tuo, ko nepadaro, - labai sunku su- 


augusiems vaikams kylančias problemas susieti su tokių toksiš- 
kų tėvų auklėjimo metodais. Kadangi tokių tėvų vaikai ir šiaip 
linkę neigti tokio sąryšio egzistavimą, mano darbas tampa ypač 
sunkus. 

Šią užduotį apsunkina dar ir tai, kad daugelis tokių tėvų kelia 
gailestį, nes jiems patiems reikalinga specialistų pagalba. Šie tė- 
vai taip dažnai elgiasi tarsi bejėgiai ar nerūpestingi vaikai, kad jų 
suaugusios atžalos jaučia būtinybę juos saugoti. Jie iškart puola 
ginti savo tėvų, o tai labai primena nusikaltimo aukos atsipraši- 
nėjimą už kaltininką. 

Net ir tokiais pasiteisinimais kaip „jie nenorėjo man blogo“ 
arba „jie darė viską, ką galėjo“ bandoma paslėpti tikrąjį faktą — 
šie tėvai nevykdė pareigos auklėti savo vaikus. Tokiais veiksmais 
šie toksiški tėvai atėmė iš savo vaikų galimybę mokytis iš gerų 
pavyzdžių, be kurių vaiko normali emocinė raida sunkiai įma- 
noma. 

Jei jums teko augti su įgūdžių stokojančiais ar ydingais tėvais, 
tikriausiai užaugote net nesusimąstęs, kad būtumėte galėjęs ne- 
sijausti už juos atsakingas. Šokti pagal jų nuotaikų melodiją teko 
todėl, kad tokia buvo gyvenimo realybė, o ne jūsų pačių laisvas 
apsisprendimas. 

Tačiau galimybę apsispręsti jūs turite dabar. Pamažu galite 
mokytis suprasti, kaip neteisingai su jumis buvo pasielgta, kai 
teko užaugti pernelyg anksti, ir todėl jūsų teisė į vaikystę iš jūsų 
buvo paprasčiausiai atimta. Galite pasistengti įvertinti, kiek jėgų 
gyvenime išeikvojote dėl iškreiptai paskirstytos atsakomybės. 
Žengę šį pirmą žingsnį savyje atrasite naujų jėgų, kuriomis pir- 
mą kartą galite pasinaudoti - jėgų, kurias didžiąją savo gyve- 
nimo dalį eikvojote bandydami įtikti savo toksiškiems tėvams. 
Tačiau dabar šias jėgas galite panaudoti tam, kad taptumėte dė- 
mesingesnis ir jautresnis sau pačiam. 


3. „Kodėl jie neleidžia man 
gyventi taip, kaip noriu?“ 


Valdingi tėvai 


Pasiklausykime įsivaizduojamo pokalbio tarp suaugusio vaiko ir 
vieno iš jo valdingų tėvų. Esu įsitikinusi, kad toks pokalbis nie- 
kuomet neįvyks, tačiau jei šie du žmonės mokėtų atvirai reikšti 
savo giliai užslėptus jausmus, jie pasakytų štai ką: 


Suaugęs vaikas: Kodėl taip elgiesi? Kodėl viskas, ką darau, 
tau negerai? Kodėl nesupranti, kad aš jau suaugęs? Koks tė- 
čiui skirtumas, būsiu aš gydytojas ar ne? O tau ar ne vis tiek, 
ką vesiu? Kada paliksi mane ramybėje? Kodėl elgiesi taip, tarsi 
kiekvienas mano priimtas sprendimas tau būtų asmeninis įžei- 
dimas? 

Valdinga mama: Negaliu apsakyti, kaip man skaudu, kad sten- 
giesi nuo manęs išsivaduoti. Man norisi, kad tau manęs reikėtų. 
Nepakeliu minties, kad galiu tave prarasti. Tu - mano gyveni- 
mas. Siaubingai bijau, kad pridarysi nedovanotinų klaidų. Man 
plyštų iš skausmo širdis, matant kaip tu kenti. Verčiau mirti, 
negu jaustis nevykėle mama. 

„VISKAS TAVO PATIES LABUI“ 


Kontrolė - nebūtinai yra blogas dalykas. Mamos, kuri neleidžia 
savo mažyliui vaikštinėti gatvėje, nevadiname valdinga, o sako- 
me, kad ji - apdairi. Jos kontroliavimas atitinka realią padėtį ir 
pagrįstas jos noru apsaugoti ir pamokyti savo vaiką. 

Normali kontrolė peržengia ribas, jei motina vaikui neleidžia 
to daryti ir po dešimties metų - tuomet, kai vaikas jau seniai 
sugeba pats pereiti gatvę. 

Vaikai, kurie neskatinami daryti, bandyti, tyrinėti, stengtis 
ir rizikuoti patirti nesėkmių, dažnai jaučiasi bejėgiai ir nevy- 
kėliai. Pernelyg griežtai prižiūrimi įsibaiminusių nerimaujan- 
čių tėvų, šie vaikai dažnai ir patys tampa įsitempę ir išsigandę. 
Todėl jiems sunku augti ir bręsti. Išaugę iš paauglystės ir įžen- 
gę į suaugusiųjų gyvenimą, daugelis jų ir toliau nepaliaujamai 
trokšta nuolat jausti vadovaujančią tėvų ranką. Taigi tėvai ir to- 
liau kišasi į jų gyvenimą, jais manipuliuoja ir dažnai sprendžia 
už juos. 

Iš baimės tapti nereikalingiems daugelis valdingų tėvų tik 
dar labiau stiprina vaikų bejėgiškumo jausmą. Šiuos tėvus ap- 
ėmusi patologiška „tuščio lizdo“ baimė - tai neišvengiamai pati- 
riamas netekties jausmas, kurį jaučia visi tėvai vaikams palikus 
namus. Visas valdingų tėvų savęs suvokimas taip glaudžiai su- 
augęs su tėvo ar motinos vaidmeniu, kad jie pasijunta išduoti ir 
apleisti, vaikui pradėjus gyventi savarankiškai. 

Valdingų tėvų elgesys klastingas tuo, kad jų valdingumas 
pridengtas susirūpinimo skraiste. Tokie pasakymai kaip „tai 
tavo paties labui“, „darau tai dėl tavęs“ arba „tik todėl, kad labai 
tave myliu“ reiškia tik viena: „Taip elgiuosi tik todėl, kad taip 
bijau tavęs netekti, jog noriu tavo gyvenimą paversti pragaru. 

TIESIOGINĖ KONTROLĖ 


Tiesioginė kontrolė pasireiškia labai paprastai: tai atviras, kon- 
kretus ir aiškus liepimas elgtis vienaip ar kitaip: „Daryk, kaip 
pasakyta, arba daugiau su tavimi nekalbėsiu“, „Elkis, kaip liep- 
ta, arba nebegausi pinigų , „Jei nepaklusi, daugiau nenoriu tavęs 
matyti“, „Jei nepadarysi, kaip sakau, mano širdis neatlaikys'. 
Nieko subtilaus šiuose pasakymuose nėra. 

Tiesioginė kontrolė paprastai neatsiejama nuo gąsdinimo ir 
dažnai žemina žmogų. Jūsų jausmai ir poreikiai priklauso nuo 
tėvų valios. Patenkate į nesibaigiančių ultimatumų sūkurį. Jūsų 
nuomonė niekam neįdomi, o ko norite ar ko jums reikia - ne- 
svarbu. Jėgų pusiausvyra visiškai sutrikdoma. 

Trisdešimt šešerių metų Michaelio - malonaus, patrauklaus 
reklamos specialisto - istorija yra puikus tokio elgesio pavyz- 
dys. Į mane jis kreipėsi, ėmus byrėti šešerius metus trunkančiai 
jo santuokai su karštai mylima moterimi, kuri nepajėgė pakelti 
nesibaigiančių konfliktų su jo tėvais. 


- Viskas buvo daugmaž gerai tol, kol persikėliau į Kaliforniją. Ti- 
kriausiai mama manė, kad išvykstu laikinai, tačiau kai pasakiau, 
kad įsimylėjau merginą ir ketinu ją vesti, suvokė, jog ketinu ten 
likti visam laikui. Štai tada ir prasidėjo vis didesnis spaudimas 
siekiant priversti mane grįžti. 


Paprašiau, kad Michaelis išsamiau papasakotų apie patirtą 
„spaudimą. 


- Didžiausias konfliktas įvyko praėjus maždaug metams po ves- 
tuvių. Planavome vykti į Bostoną į mano tėvų vestuvių metinių 
minėjimą, tačiau mano žmona netikėtai susirgo gripu. Ji jautėsi 
labai blogai, todėl, nenorėdamas palikti jos vienos, paskambinęs 
mamai pasakiau, kad negalėsime atvykti. Pirmiausia ji apsipylė 
ašaromis, o paskui tarė: „Jei neatvyksi į mūsų šventę, aš numir- 

siu. Tad nusileidau ir nuvykau į Bostoną. Buvau ten šventinės 
dienos ryte. Vos man spėjus išlipti iš lėktuvo, jie pradėjo maldau- 
ti, kad pasilikčiau visą savaitę. Nepasakiau nei taip, nei ne, tačiau 
atgal išvykau jau kitą rytą. Po dienos sulaukiau tėčio skambučio: 
„Tu varai savo motiną į kapus. Ji visą naktį praverkė, bijau, kad 
tik nepatirtų širdies smūgio.“ Ko, po velniais, jie iš manęs nori? 
Kad išsiskirčiau su Žmona, grįžčiau į Bostoną ir vėl apsigyven- 
čiau savo senajame kambaryje? 


Michaelio tėvai sugebėjo tampyti jį už virvutės net ir būdami 
už beveik penkių tūkstančių kilometrų. Pasiteiravau, ar jo tė- 
vai palankiai priėmė jo žmoną. Iš pykčio Michaelis smarkiai 
išraudo: 


- Kur ten! Paskambinę niekuomet nepasiteirauja, kaip jai sekasi; 
tiesą sakant, net neužsimena apie ją, sakytum bandytų apsimesti, 
kad ji iš viso neegzistuoja. 


Paklausiau, ar Michaelis kada nors apie tai kalbėjo su tėvais, ir 
jis sutrikęs atsakė: 


— O kad tik galėčiau... Kaskart, kai mano tėvai ją užsipuola, ti- 
kiuosi, kad ji nutylės. Kai ji ima man skųstis, prašau jos būti su- 
pratingos. Viešpatie, koks kvailys buvau! Mano tėvai baigia ją 
gyvą suvalgyti, o aš nė piršto nepajudinau, kad ją apsaugočiau. 


Michaelis nusižengė tuo, kad nusprendė pradėti gyventi sava- 
rankiškai. Reaguodami į tai, jo tėvai ėmė elgtis desperatiškai ir 
griebėsi geriausiai jiems pažįstamos taktikos, grasindami nusto- 
ti mylėti ir gąsdindami didžiule nelaime. 

Kaip ir dauguma valdingų tėvų, Michaelio tėvai buvo didžiu- 
liai egoistai. Užuot į laimingą Michaelio gyvenimą pažvelgę kaip 
į savo auklėjimo nuopelną, jie įžvelgė grėsmę sau. Michaelio in- 
teresai jiems nerūpėjo. Jų įsitikinimu, į Kaliforniją jis persikėlė 
ne dėl karjeros galimybių, o norėdamas jiems atkeršyti. Jis vedė 

ne iš meilės, o todėl, kad įgeltų jiems. Jo žmona susirgo ne todėl, 
kad pasigavo virusą, bet kad sūnus negalėtų atvykti į jų šventę. 

Michaelio tėvai visuomet vertė jį rinktis arba juos, arba žmo- 
ną. Dėl visko spręsdavo jie, vadovaudamiesi principu „viskas 
arba nieko“. Tiesioginę kontrolę turintiems tėvams aukso vi- 
duriuko nebūna. Jeigu suaugęs jų vaikas bando pradėti gyven- 
ti savarankiškai, jis priverčiamas gyventi kamuojamas kaltės 
jausmo, apimtas įniršio ir įsitikinimo, kad savo elgesiu išduoda 
tėvus. 

Pirmą kartą apsilankęs pas mane Michaelis manė, kad di- 
džiausia problema - jo byranti santuoka. Netrukus jis suprato, 
kad santuoka nukentėjo tik todėl, kad jis bandė išsikovoti sava- 
rankiškumą išvykęs gyventi atskirai nuo tėvų. 

Valdingiems tėvams vaiko santuoka gali kelti didžiulę baimę. 
Vaiko antrąją pusę jie suvokia kaip konkurentą, kuris kėsinasi 
atimti vaiko meilę. Todėl tarp tėvų ir vaiko partnerio kyla di- 
džiulių konfliktų, o tokių tėvų suaugęs vaikas atsiduria tarsi tarp 
dviejų ugnių, nežinodamas, kurią pusę palaikyti. 

Kii kurie tėvai vaiko antrąją pusę užsipuola kritiškomis ar 
sarkastiškomis pastabomis arba savo samprotavimais apie tai, 
kad tokie santykiai neturi ateities. Tokie tėvai kaip Michaelio 
naujojo partnerio nepripažįsta arba apskritai elgiasi taip, tarsi 
jis neegzistuotų. Yra ir tokių, kurie pradeda atvirai persekioti at- 
siradusį naują žmogų. Labai dažnai tokie veiksmai sukelia tokią 
įtampą, kad iškyla grėsmė pačiai santuokai. 


„Kodėl parsiduodu tėvams už pinigus?“ 


Pinigai visuomet buvo pagrindinė galios demonstravimo prie- 
monė, todėl valdingiems tėvams jie natūraliai tampa parankiau- 
siu ginklu. Daugelis toksiškų tėvų siekdami išlaikyti savo įtaką 
vaikams pasinaudoja pinigais. 

Kim pas mane atėjo dėl daugybės nusiskundimų. Būdama 
keturiasdešimt vienerių metų, ji turėjo antsvorio, nemėgo savo 
darbo ir po skyrybų viena augino du paauglius vaikus. Ji jautėsi 
įstrigusi vienoje vietoje - norėjo numesti svorio, imtis naujų pro- 
fesinių iššūkių ir apsispręsti dėl savo gyvenimo tikslų. Ji buvo 
įsitikinusi, kad visos problemos išsispręstų, vos tik ji sutiktų tą 
vienintelį. 

Mums besišnekučiuojant tapo aišku, kad Kim buvo įsitiki- 
nusi, jog, kol šalia nėra vyro, kuris ja pasirūpintų, jos gyvenimas 
bus nieko vertas. Paklausiau, kas jai įpiršo tokią mintį. 


- Tik jau ne mano vyras. Iš tikrųjų tai man teko juo visaip rūpin- 
tis. Susipažinome vos man baigus koledžą. Jam buvo dvidešimt 
septyneri, jis vis dar gyveno su tėvais ir neturėjo jokio suprati- 
mo, ką veiks gyvenime. Tačiau jis buvo jautrus ir romantiškas, 
to man pakako, kad jį įsimylėčiau. Mano tėvui jis visai nepatiko, 
tačiau, manau, slapčia jis džiaugėsi, jog pasirinkau tokį vyrą, ku- 
ris nesugebės susitvarkyti pats. Kai pareiškiau, kad tekėsiu už jo, 
tėvas pažadėjo kurį laiką mums padėti, o jei reikalai dar pablogė- 
tų, pažadėjo priimti mano vyrą į savo įmonę. Žinoma, atrodytų, 
kad mano tėtis - nuostabus vyrukas, tačiau tai buvo jo galimybė 
nežabotai mus kontroliuoti. Nors ir buvau ištekėjusi, jaučiausi, 
tartum vis dar būčiau mažoji tėčio dukrelė. Finansiškai tėvas 
mus visąlaik rėmė, tačiau už tai jis nuolat mums nurodinėdavo, 
kaip gyventi. Žaidžiau namus, auginau vaikus ir vis dėlto... 


Kim nutilo vidury sakinio. 
- Ir vis dėlto kas? - perklausiau aš. 
Kalbėdama toliau jį buvo įbedusi žvilgsnį į grindis. 


- Ir vis dėlto... Man vis tiek reikėjo, kad tėtis manimi pasirūpintų. 


Paklausiau, ar, Kim nuomone, jos santykiai su tėčiu kaip nors 
susiję su jos įsitikinimu, kad be vyro jos gyvenimas nesusi- 
tvarkys. 

- Be jokių abejonių, tėtis buvo galingiausias mano gyvenime 
sutiktas žmogus. Jis mane nuoširdžiai dievino, kol buvau maža, 
tačiau kai pradėjau reikšti savo nuomonę, jam buvo sunku su tuo 
susitaikyti. Jei tik jam paprieštaraudavau, jis galėdavo ilgai šauk- 
ti ant manęs, vadindamas mane įvairiais žodžiais. Būdavo baisu 
klausytis jo garsaus rėkimo. Kai tapau paauglė, mane jis bandė 
drausminti pasinaudodamas pinigais. Kartais būdavo nejtikėti- 
nai dosnus - tada jausdavausi saugi ir nuoširdžiai mylima, tačiau 
būdavo ir taip, kad jis mane žemindavo versdamas maldauti rei- 
kiamo daikto - nuo pinigų į kiną iki vadovėlių. Niekuomet ne- 
žinojau, kuo nusižengiau. Žinau viena - daug laiko praleisdavau 
bandydama sugalvoti, kaip galėčiau jam įtikti. Tie patys dalykai 
nesikartodavo, jo tvarka vis griežtėjo. 


Bandymas įsiteikti tėvui Kim prilygo lenktynėms, kuriose tėvas 
finišo liniją perkeldavo vis toliau. Kuo greičiau ji bėgo, tuo toliau 
jis tą liniją patraukdavo. Laimėti buvo neįmanoma. Pinigus jis 
naudojo ir kaip užtarnauto atlygio, ir kaip bausmės priemonę, 
nenustatęs jokių logiškų ar nuoseklių taisyklių. Jis galėjo būti ir 
labai dosnus, ir gobšus tiek duodamas pinigus, tiek reikšdamas 
meilę ir švelnumą. Kim glumino jo nenuspėjamos reakcijos. Jos 
priklausomybė nuo tėvo stiprėjo tikintis sulaukti jo palankaus 
vertinimo. Ši sumaištis persikėlė ir į suaugusios Kim gyvenimą. 


- Raginau savo vyrą įsidarbinti pas mano tėtį. Tai buvo didžiulė 
klaida. Tuomet mes galutinai atsidūrėme po jo padu. Viską tu- 
rėjome daryti, kaip liepdavo jis - pradedant buto paieška ir bai- 
giant vaikų pratinimu prie puoduko. Darbe Džimo gyvenimą jis 
pavertė pragaru, todėl neiškentęs jis pasitraukė pats. Tėvas tai 
priėmė kaip dar vieną Džimo nevykėliškumo įrodymą, nors Dži- 
mui ir pavyko susirasti kitą darbą. Dėl to tėvas užsipuolė mane 
grasindamas nutraukti bet kokią pagalbą, tačiau vėliau viskas 
kardinaliai pasikeitė ir Kalėdų proga jis man nupirko naują au- 
tomobilį. Įteikdamas raktelius tarė: „Argi nenorėtum, kad tavo 
vyras būtų toks turtingas kaip aš?“ 


Kim tėvas savo finansinę galią panaudojo labai žiauriais ir des- 
truktyviais būdais, nors atrodė, kad elgiasi kilniaširdiškai. Per 
pinigus jis siekė dar arčiau pririšti prie savęs Kim ir toliau žemi- 
no Kim vyrą. Taip jis galėjo ją valdyti dar ilgai po to, kai ji paliko 
gimtųosius namus. 


„Nejaugi nieko negali padaryti gerai?“ 


Daugelis toksiškų tėvų su savo suaugusiais vaikais elgiasi taip, 
tarsi jie būtų bejėgės ir nieko nesugebančios būtybės, net ir tuo- 
met, kai tai visiškai neatitinka tikrovės. 

Martinas, keturiasdešimt trejų metų liesas, pliktelėjęs nedi- 
delės statybinių medžiagų tiekimo įmonės direktorius, į mane 
kreipėsi apimtas panikos: 


— Man labai baisu, nesuprantu, kas su manimi vyksta. Mane už- 
plūsta tokie pykčio priepuoliai, kad visiškai negaliu susivaldyti. 
Visuomet buvau labai ramus žmogus, tačiau pastaruosius tris 
mėnesius šaukiu ant žmonos ir vaikų, trankau duris, o prieš tris 
savaites susinervinau taip, kad trenkęs į sieną išmušiau joje skylę. 
Siaubingai bijau ką nors sužeisti. 


Pasidžiaugiau jo drąsa ir apsisprendimu kreiptis pagalbos, kol 
dar ne vėlu. Paklausiau, kam jis būtų norėjęs užvožti tuomet, kai 
trenkė į sieną. Jis nelinksmai nusijuokė: 


— Ir taip aišku - savo tėtušiui. Kad ir kiek stengčiausi, jis vis tiek 
verčia mane jaustis, kad kažkas yra ne taip. Ar galite patikėti — 
jam pakanka įžūlumo žeminti mane prieš mano paties pavaldi- 
niusė 


Pamatęs, kad ne visai supratau, apie ką jis kalba, jis paaiškino: 


- Tėvas į savo verslą mane priėmė prieš aštuoniolika metų, o dar 
po poros metų - išėjo į pensiją. Tad aš įmonei vadovauju jau pen- 

kiolika metų. Tačiau kiekvieną savaitę pasirodęs įmonėje tėvas 
pradeda tikrinti apskaitos dokumentus. Tuomet pradeda bambė- 
ti, kad nemoku jų tvarkyti. Jis sekioja man iš paskos šaukdamas, 
kad žlugdau jo įmonę, ir taip elgiasi matant mano darbuotojams. 
Juokinga tai, kad man vadovaujant įmonė ėmė klestėti - pelnas 
padvigubėjo vos per trejus pastaruosius metus, tačiau jis vis tiek 
nepatenkintas. Ar jam kada nors įmanoma įtikti? 


Martinui teko nuolat nertis iš kailio, kad įrodytų savo tiesą. Jis 
turėjo įrodymą, kad eina teisingu keliu - įmonė dirbo pelningai, 
tačiau tai nieko nereiškė, kol tėvas buvo ištisai nepatenkintas. 
Užsiminiau Martinui, kad galbūt jo tėvą gąsdina Martino sėk- 
mė. Buvo panašu, kad sukurtas verslas buvo jo tėvo vidinis pasi- 
didžiavimas, tačiau dabar jo pasiekimai nublanko prieš sūnaus 
sėkmę. 

Pasiteiravau, ar įniršęs jis jaučia dar kokius nors jausmus, iš- 
skyrus suprantamą pyktį. 


- Aišku, kad taip. Man tikrai gėda prisipažinti, tačiau kaskart 
jam įžengus į kabinetą pasijuntu tarsi dvejų metų vaikas. Net 
negaliu sklandžiai atsakinėti į jo klausimus. Pradedu mikčioti, 
atsiprašinėti, jaučiuosi išsigandęs. Jis atrodo toks galingas, ir nors 
fiziškai aš esu tokio paties ūgio kaip jis, jaučiuosi, lyg būčiau per- 
pus mažesnis. Jo akys dvelkia šalčiu, o balse girdžiu nepasitenki- 
nimo gaidas. Kodėl jis negali elgtis su manimi kaip su suaugusiu 
žmogumi? 


Prisidengdamas verslu Martino tėtis versdavo sūnų jaustis ne- 
vykėliu, nes tuomet pats pasijusdavo geresnis. Tėvui patraukus 
reikiamas virveles, Martinas tapdavo bejėgiu vaiku suaugusio 
žmogaus kūne. 

Martinui prireikė šiek tiek laiko, kol jis galų gale suprato, 
kad nereikia puoselėti tuščių vilčių, jog tėvas kada nors pasikeis. 
Martinas dabar įtemptai mokosi kitaip reaguoti į tėvo elgesį. 

MANIPULIUOTOJO DESPOTIŠKUMAS 


Valdymas gali pasireikšti ir kitokia forma, kuri yra subtilesnė 
ir ne tokia pastebima kaip tiesioginė kontrolė, tačiau ne mažiau 
žlugdanti. Tai - manipuliavimas. Manipuliuotojai gauna, ko pa- 
norėję, net neprašę, nebijodami, kad jiems bus atsakyta neigia- 
mai, atvirai išsakius savo troškimus. 

Kiekvienas iš mūsų daugiau ar mažiau manipuliuoja kitais 
žmonėmis. Retas kuris išdrįsta tiesiog imti ir paprašyti norimo 
dalyko, todėl kiekvienas randame būdų netiesiogiai užsiminti 
apie savo troškimus. Neprašome, kad sutuoktinis paduotų taurę 
vyno, mes tik pasiteiraujame, ar yra atidarytas butelis, vakarė- 
liui baigiantis neprašome svečių išeiti, bet pradedame žiovauti, 
susižavėję nepažįstamu žmogumi, nepuolame prašyti jo telefono 
numerio, tačiau šnekučiuojamės apie nereikšmingus dalykus. 
Vaikai manipuliuoja tėvais lygiai taip pat kaip ir tėvai vaikais. 
Sutuoktiniai, draugai ir giminaičiai - visi manipuliuoja vieni ki- 
tais. Prekybininkai iš to net sugeba pragyventi. Pats manipulia- 
vimas savaime nėra blogas reiškinys, tai - žmonių bendravimo 
dalis. 

Tačiau kai manipuliavimas tampa nuolatinės kontrolės prie- 
mone, jis tampa nepaprastai destruktyvus, ypač bendraujant tė- 
vams ir vaikams. Manipuliuojantys tėvai puikiai sugeba slėpti 
savo tikruosius motyvus, tad jų vaikai gyvena patirdami nuola- 
tinę sumaištį. Jie supranta, kad yra apgaudinėjami, tačiau negali 
suvokti, kaip tai vyksta. 


„Kodėl ji visą laiką nori padėti?“ 


Viena iš dažniausiai pasitaikančių užkietėjusių manipuliuotojų 


rūšių - „padėjėjai“. Nesugebėdami tiesiog palikti savo suaugusio 

„reikalingi“. Toks manipuliavimas dažnai pasireiškia kaip gera- 
noriškas, tačiau nepageidaujamas pagalbos siūlymas. 
Trisdešimt dvejų metų Lėja, komunikabili strazdanota mote- 
ris, anksčiau buvo aukščiausią reitingą turėjusi mėgėjų lygos teni- 
so žaidėja, kuriai šiuo metu puikiai sekėsi dirbti trenere rajono te- 
niso klube. Nors gyveno aktyvų socialinį gyvenimą, buvo nema- 
žai pasiekusi profesinėje srityje ir turėjo gerą darbą, ją reguliariai 
apnikdavo stipri depresija. Per pirmąjį mūsų užsiėmimą greitai 
paaiškėjo, kad daugiausia kalbėsimės apie santykius su jos mama: 


- Be galo daug dirbau, kad pasiekčiau tai, ką turiu, tačiau mano 
mamai atrodo, kad nesugebu ir batų užsirišti. Visas jos gyveni- 
mas paskirtas man, o mirus tėčiui, pasidarė dar sunkiau. Ji ne- 
gali palikti manęs ramybėje: ištisai nešioja maistą į mano butą, 
manydama, kad aš nepakankamai gerai maitinuosi. Kartais grį- 
žusi namo pamatau, kad „norėdama mane palepinti“ ji sutvarkė 
visą butą. Ji net perdėliojo mano drabužius ir perstumdė baldus. 


Paklausiau, ar Lėja kada nors prašė savo mamos nustoti taip elgtis. 


- Ištisai prašau. Ji tiesiog apsipila ašaromis sakydama: „Kas čia 
blogo, kad mama padeda mylimai dukrai?“ Praeitą mėnesį buvau 
pakviesta dalyvauti San Fransiske surengtame turnyre. Mama 
nesiliaudama šnekėjo, kaip tai toli, kad negaliu visą kelią vairuo- 
ti viena ir galų gale pasisiūlė važiuoti kartu. Kai atsakiau, kad to 
daryti jai visai nėra reikalo, ji sureagavo taip, kad pasijutau, tarsi 
bandyčiau neleisti jai vykti nemokamų atostogų. Todėl nusilei- 
dau. Būčiau labai norėjusi šį laiką skirti sau, bet ką beliko daryti? 


Terapiniuose užsiėmimuose Lėja netrukus suprato, kaip smarkiai 
jos savarankiškumą buvo suvaržiusi mama. Tačiau vos tik Lėja 
pradėdavo reikšti savo nepasitenkinimą, iš karto pasijusdavo kal- 
ta, nes jos mama atrodė tokia mylinti ir rūpestinga. Lėja pradėjo 
vis labiau pykti ant savo mamos, o negalėdama išlieti pykčio, vis- 
ką kaupė viduje. Galų gale sukauptas pyktis virto depresija. 


66 


Žinoma, jos prislėgtos nuotaikos tik dar labiau įsuko šį už- 
burtą ratą. Jos mama niekuomet nepraleisdavo progos pasakyti: 
„Vaje, kokia tu nusikamavusi. Leisk, aš tau paruošiu pietums ko 
nors užkąsti, kad pralinksmėtum.“ 

Tais retais atvejais, kai Lėja sukaupusi visą drąsą išdrįsdavo 
pasakyti mamai, kaip jaučiasi, mama kankinio veidu puldavo į 
ašaras. Lėja neišvengiamai pasijusdavo kalta ir bandydavo atsi- 
prašinėti, tačiau mama ją nutraukdavo sakydama: „Dėl manęs 
nesirūpink. Aš jau kaip nors.“ 

Užsiminiau Lėjai, kad jei mama būtų aiškiau pasakiusi, ko 
iš jos norinti, galbūt jos pyktis nebūtų buvęs toks didelis. Lėja 
sutiko su manimi. 

— Visiškai teisingai. Jei tik ji aiškiai pasakytų: „Aš tokia vieniša, 

man trūksta tavęs, norėčiau, kad kartu praleistume daugiau lai- 

ko“, aš bent žinočiau, kaip elgtis, galėčiau nuspręsti, ką daryti. 

Tai, kas vyksta dabar, verčia mane jaustis, tarsi ji gyventų mano 

gyvenimą. 


Kai Lėja ėmė skųstis nežinanti, ką daryti, ji atkartojo dauge- 
lio manipuliuojančius tėvus turinčių suaugusių vaikų žodžius. 
Manipuliavimas užspeičia žmones į kampą - kad galėtų nuo jo 
išsivaduoti, jie turi įskaudinti tą, kuris „tik nori būti malonus“. 
Daugeliui žmonių lengviau susitaikyti su esama padėtimi. 


Melancholijos metas 


Manipuliuojantys tėvai visu gražumu atsiskleidžia per atostogas, 
apdovanodami aplinkinius kaltės jausmu, tarsi skleistų Kalėdų 
džiaugsmą. Atostogos paprastai dar labiau paaštrina šeimoje jau 
esančius konfliktus. Užuot džiaugsmingai laukę būsimų atos- 
togų, daugelis žmonių pradeda baimintis kivirčų, kurie dažnai 
įvyksta atostogaujant. 


Vienas iš mano klientų, Fredas, dvidešimt septynerių metų 
maisto prekių parduotuvėlės darbuotojas ir jauniausias iš ketu- 
rių vaikų šeimoje, papasakojo įprastą savo mamos manipuliavi- 
mo kitais istoriją. 


— Mano mamai visuomet būdavo labai svarbu, kad per Kalėdas 
mes visi susirinktume pas tėvus. Praeitais metais laimėjęs radijo 
konkursą per atostogas gavau nemokamą kelionę į Aspeną. Be 
galo džiaugiausi, nes pats niekuomet nebūčiau galėjęs sau leisti 
tokio dalyko. Mėgstu slidinėti, be to, tai buvo neįtikėtinai gera 
proga nusivežti savo merginą į nuostabią vietą. Mes šitaip sunkiai 
dirbome, tad šių atostogų laukėme kaip kelionės į rojų. Tačiau 
kai apie tai džiugiai pranešiau mamai, jos veidas pasikeitė taip, 
lyg būtų išgirdusi apie žmogaus mirtį. Jos akyse sublizgo ašaros, 
lūpa pradėjo virpėti, atrodė, kad tuoj pradės verkti. Vėliau ji tarė: 
„Viskas gerai, mielasis. Pasilinksminkite. Gal šiais metais mums 
apskritai neruošti Kalėdų vakarienės?“ Po tokių žodžių pasijutau 
kaip paskutinis asilas. 


Paklausiau, ar Fredui vis dėlto pavyko išvykti į kelionę. 


— Taip, pavyko. Tačiau viskas klojosi kaip niekada blogai. Mano 
nuotaika buvo tokia klaiki, kad nuolat pykausi su savo mergina. 
Pusę visų atostogų praleidau šnekėdamas telefonu su mama, bro- 
liais ir seserimi... Ištisai atsiprašinėjau. Ir kam man buvo reika- 
lingas visas tas vargas... 


Tiesą sakant, nustebau, kad Fredas apskritai pasiryžo važiuoti 
į Šią kelionę. Man yra tekę matyti, kaip žmonės atsisako daug 
svarbesnių dalykų negu kelionė, kad tik išvengtų kaltės jausmo. 
Manipuliuojantys tėvai puikiai sugeba sukelti kaltės jausmą — 
Fredo mama buvo ne išimtis. 


- Žinoma, Kalėdų vakarienė vyko be mūsų. Tačiau mano mamos 
nuotaika buvo tokia bjauri, kad ji pirmą kartą per keturiasde- 

šimt metų prisvilino kalakutą. Man tris kartus skambinusi sesuo 
priekaištavo, kad sulaužiau šeimos tradiciją. Vyriausias brolis 
sakė, kad visi buvo kaip nesavi, nes trūko manęs. O tada mane 
galutinai pribloškė kito brolio žodžiai: „Ji turi tik mus - savo 
vaikus. Kiek, tavo manymu, mamai dar liko Kalėdų švenčių?“ 
Tarsi būčiau palikęs ją vieną mirties patale ar ką.... Ar taip elgtis 
sąžininga, Siuzana? Ji dar neturi ir šešiasdešimties, jos sveikata — 
puiki. Esu įsitikinęs, kad tai - mamos žodžiai. Daugiau niekuo- 
met nepraleisiu nė vienų Kalėdų, tą galiu pažadėti. 


Užuot atvirai pasakiusi Fredui, kaip jaučiasi, Fredo mama tai pa- 
darė per kitus savo vaikus. Daugeliui manipuliuojančių tėvų to- 
kia taktika būna labai veiksminga. Nepamirškite, kad svarbiau- 
sia jiems - išvengti tiesioginių konfliktų. Fredo mama nekaltino 
sūnaus tiesiogiai, tačiau visą Kalėdų vakarą vaikščiojo iškankin- 
ta veido mina. Net ir parašius apie tai laikraštyje nebūtų pavykę 
geriau pasmerkti Fredo poelgio. 

Paaiškinau Fredui, kad jo mama, broliai ir seserys patys su- 
sigadino sau Kalėdas. Fredas dėl to nebuvo nė kiek kaltas. Tik 
jie patys kalti, kad nesugebėjo pakelti taurės į atostogaujančio 
Fredo sveikatą ir smagiai praleisti vakaro. 

Tol, kol Fredas ir toliau manys, kad elgiasi blogai, nes drįs- 
ta pasirūpinti savimi, jo mama nenustos jo valdyti versdama jį 
jaustis kaltą. Galų gale Fredui pavyko tai suprasti, ir dabar jo 
bendravimas su mama pasikeitė į gerą. Nors atsiradusį savo sū- 
naus kategoriškumą ji priima kaip tam tikrą bausmę, Fredas jų- 
dviejų bendravimą pakeitė taip, kad nusileidžia tik tuomet, kai 
pats to nori, o ne iš baimės. 


„Kodėl negali būti tokia kaip tavo sesuo?“ 


Daugelis toksiškų tėvų neigiamus vieno vaiko įpročius lygina su 
jo broliais ir seserimis, kad priverstų tą vaiką jaustis nenusipel- 

niusį tėvų meilės. Todėl vaikas jaučiasi įpareigotas daryti vis- 
ką, ko tėvai nori, kad atgautų jų malonę. Ši „skaldyk ir valdyk“ 
taktika dažnai naudojama prieš tuos vaikus, kurie įgyja truputį 
per daug laisvės, ir taip grasina sugriauti šeimoje nusistovėjusią 
tvarką. 

Sąmoningai ar ne tėvai savo manipuliavimu šiaip įprastą 
brolių ir seserų konkurenciją paverčia aršia kova, kuri trukdo 
formuotis normaliems brolių ir seserų ryšiams. Tokio elgesio 
pasekmės būna ilgalaikės: ne tik pakenkiama teigiamam vaiko 
požiūriui į save, tačiau ir auga vaikų tarpusavio priešiškumas ir 
pavydas, kuris gali visam gyvenimui sugadinti jų santykius. 


ŽINOKITE, DĖL KO MAIŠTAUJATE 


Kai toksiški tėvai kontroliuodami mūsų gyvenimą ima perne- 
lyg kištis, varginti, kaltinti ar emociškai mus žlugdyti, paprastai 
reaguojame dviem būdais: arba jiems nusileidžiame, arba maiš- 
taujame. Abu būdai trukdo psichologiškai atsiriboti nuo tėvų, 
nors atrodytų, kad maištaujant turėtų būti kaip tik priešingai. Iš 
tikrųjų jei maištaujame reaguodami į savo tėvų veiksmus, esame 
valdomi lygiai taip pat kaip ir tuomet, kai jiems nusileidžiame. 

Penkiasdešimt penkerių metų Džonatanas yra puikios atle- 
tiškos išvaizdos viengungis, turintis didelę kompiuterių progra- 
minės įrangos bendrovę. Per pirmąjį mūsų užsiėmimą jis kone 
atsiprašinėjo už jį apėmusią didžiulę paniką ir vienišumo jaus- 
mą: 


- Tik nepradėkite manęs gailėtis. Gyvenu gražiame name, kolek- 
cionuoju automobilius, turiu viską, ko reikia. Mano gyvenimas 
puikus, tik kartais pasijuntu be galo vienišas. Tiek visko turė- 
damas neturiu su kuo dalytis. Kartais mane apima siaubingas 
netekties jausmas, pagalvojus, kad galėjau turėti mylimą artimą 
žmogų. Darosi baisu, kad taip ir numirsiu vienas. 

Paklausiau Džonatano, kodėl, jo manymu, jam nesiseka už- 
megzti patvarių santykių. 


— Kaskart, pradėjęs artimiau bendrauti su moterimi... Arba tie- 
siog pagalvojęs, kad reikėtų vesti, išsigąsdavau ir atsitraukdavau. 
Negaliu pasakyti, kodėl... Ir pats norėčiau tą žinoti. Mamos dėka 
laimingos pabaigos taip niekuomet ir nebuvo... 


Pasiteiravau, ką Džonatanas mano apie mamos kišimąsi į jo gy- 
venimą. 


— Ji laukia nesulaukia, kol vesiu. Jai - aštuoniasdešimt vieneri, 
ji - puikios sveikatos ir turi daugybę savo draugių, tačiau jau- 
čiuosi taip, tarsi ji ištisom dienom nenustotų jaudintis dėl mano 
meilės reikalų. Tikrai ją myliu, tačiau dėl tokio jos elgesio nega- 
liu pakęsti jos šalia. Ji gyvena tik dėl mano laimės, dusina mane 
savo rūpinimusi. Jaučiuosi, tartum negalėčiau atplėšti šios mo- 
ters nuo savęs. Ji ištisai aiškina, kaip turėčiau gyventi, ir taip 
darė visuomet. Jei galėtų, turbūt būtų pasiruošusi už mane ir 
kvėpuoti. 


Paskutinis Džonatano ištartas sakinys puikiai grafiškai iliustra- 
vo susiliejimo sąvoką. Jo mama buvo taip neatsiejamai persipy- 
nusi su visa jo būtimi, kad nebesuprato, kur baigiasi ji ir prasi- 
deda jis. Ji sulydė savo ir sūnaus gyvenimus. Džonatanas tapo 
jos tąsa, tarsi jo gyvenimas būtų buvęs jos gyvenimu. Džona- 
tanui reikėjo išsilaisvinti iš jos dusinančio glėbio, todėl jis ėmė 
maištauti. Jis atsisakydavo daryti tai, ko ji paprašydavo, taip pat 
ir tuos dalykus, kuriuos šiaip jis pats būtų mielai daręs, pavyz- 
džiui, vedęs. 

Užsiminiau Džonatanui, kad būdamas taip tvirtai nusiteikęs 
priešintis savo mamos kontrolei jis galėjo pamiršti tikruosius 
savo paties troškimus. Jam buvo taip svarbu nevykdyti mamos 
norų, kad jis atsižadėjo trokštamo bendravimo su moterimis. 
Taip darydamas jis pasidavė iliuzijai, kad „yra pats sau šeimi: 

ninkas“, tačiau iš tikrųjų šis poreikis priešintis užgožė jo paties 
laisvą valią. 

Aš tai vadinu maištavimu kenkiant sau. Tai yra kitokia susi- 
taikymo su valdingu elgesiu forma. Teisingai maištaujame tuo- 
met, kai aktyviai įgyvendiname laisva valia pasirinktus dalykus. 
Taip tobulėjame patys ir stipriname savo asmenybę. Maištavi- 
mas kenkiant sau nukreiptas prieš valdingus tėvus - tai elgesys, 
kai pasirinktomis priemonėmis bandoma pateisinti nepatenki- 
namą rezultatą. Tai retai pasitarnauja mūsų pačių labui. 


KONTROLĖ IŠ ANAPUS 


Viena iš mano grupinių užsiėmimų dalyvių kartą pasakė: 

— Abu mano tėvai mirę, todėl man jokios įtakos nedaro. 

Kitas dalyvis atsakė štai ką: 

- Galjie ir mirę, brangute, tačiau jie vis dar gyvena tavo galvoje! 

Ir sau kenkiantis maištavimas, ir susitaikymas su valdingu 
elgesiu gali tęstis dar ilgai po tėvų mirties. 

Daugelis žmonių įsitikinę, kad, mirus valdingiems tėvams, 
jie bus laisvi, tačiau psichologinė priklausomybė išlieka ne tik 
būnant kitame pasaulio krašte, bet ir gulint kape. Teko sutikti 
šimtus suaugusių žmonių, kurie nė nemirktelėdami vykdė savo 
tėvų prisakymus ir jautė jų neigiamą įtaką dar ilgai po jų mirties. 

Šešiasdešimtmetis Elijas, daug pasiekęs verslininkas, pasi- 
žymintis išskirtiniu intelektu ir nestokojantis sarkazmo, labai 
įmantriai apibūdino savo būseną: 

- Savo gyvenime esu atsarginis žaidėjas. 

Kai pirmą kartą sutikau Eliją, nors jau ilgus metus buvo mili- 
jonierius, jis gyveno dviejų kambarių bute, vairavo seną kledarą 
ir elgėsi taip, lyg turėtų taupyti kiekvieną skatiką. Jis buvo nepa- 
prastai dosnus savo dviem suaugusioms dukterims, tačiau savo 
reikmėms smulkmeniškai skaičiuodavo kiekvieną centą. 

Prisimenu tą dieną, kai jis po darbo apsilankė pas mane. Pa- 
siteiravus, kaip sekėsi, jis juokdamasis atsakė, kad pavėlavo į su- 
sitikimą ir vos nesužlugdė aštuoniolikos milijonų dolerių vertės 
sandorio. Paprastai Elijas visuomet būdavo punktualus, tačiau 
tąsyk jis dvidešimt minučių suko ratu aplink kvartalą, ieškoda- 
mas, kurioje gatvėje galėtų nemokamai pasistatyti automobilį. 
Jis rizikavo aštuoniolika milijonų dolerių dėl penkis dolerius 
kainuojančio bilietėlio! 

Kai pradėjome aiškintis, kas jį verčia taupyti pinigus, tapo 
akivaizdu, kad net ir praėjus dvylikai metų po tėvo mirties jo 
balsas vis dar garsiai skamba Elijo galvoje: 


— Mano tėvai buvo vargingi imigrantai. Augau didžiuliame 
skurde. Tėvai, ypač tėvas, mokė mane saugotis visko, sakyda- 
mi: „Tai - laukinis pasaulis, tik neapsižiūrėsi ir būsi suvalgytas 
gyvas.“ Jis mane įtikino, kad nieko kito kaip tik pavojų negaliu 
tikėtis. Tokios jo kalbos nesiliovė net ir tada, kai vedžiau ir uždir- 
bau daugybę pinigų. Jis visuomet kvosdavo mane, kiek išleidžiu 
įvairiems pirkiniams ir ką perku. Ir kai išdrįsdavau jam pasakyti, 
paprastai jo reakcija būdavo tokia: „Tu - kvailys! Švaistai pinigus 
brangiems daiktams. Reikia taupyti kiekvieną skatiką. Atslinks 
sunkūs laikai, taip visuomet būna. Štai tuomet tau ir prireiks tų 
pinigų. Pasiekiau tokią ribą, kad darydavosi baisu atverti pinigi- 
nę. Mano tėvui gyvenimas niekuomet neatrodė džiaugsmingas, 
jam tai buvo dalykas, kurį reikia iškentėti iki galo. 


Savo gyvenimo baimes ir sunkumus Elijo tėvas perkėlė į sūnaus 
gyvenimą. Kai Elijui ėmė sektis, savo tėvo įspėjimus jis prisimin- 
davo kaskart, norėdamas pasimėgauti savo darbo rezultatais. Jo 
tėvo gąsdinimai nepaliaujamai skambėjo Elijo galvoje. Net jei 
Elijas ir leisdavo nusipirkti daiktą savo malonumui, girdėdamas 
tėvo balsą nesugebėdavo juo džiaugtis. 

Jo tėvo nepasitikėjimas apskritai ateitimi persidavė ir jo min- 
tims apie moteris. Kaip ir sėkmė, vieną dieną moterys atsuks tau 

nugarą. Jo įtarumas dėl moterų buvo kone paranojiškas. Jo sū- 
nus irgi perėmė tokį požiūrį: 
- Su moterimis man siaubingai nesisekė, niekada taip ir neiš- 
mokau jomis pasitikėti. Žmona mane paliko dėl to, kad nuolat 
kaltindavau ją išlaidavimu. Koks absurdas! Užtekdavo jai nusi- 


pirkti rankinuką ar kažką panašaus, ir aš jau imdavau gąsdintis 
bankroto. 


Iš pokalbių su Eliju supratau, kad pinigai nebuvo vienintelis da- 
lykas, keldavęs nesutarimus tarp Elijo ir jo žmonos. Jam buvo 
be galo sunku reikšti jausmus, ypač švelnumą, ir jai tai darėsi 
vis labiau nepakeliama. Ši problema jį kamuoja ir dabar, kai jis 
gyvena vienas. Jo paties teigimu: 


— Kaskart eidamas į pasimatymą su moterimi mintyse girdžiu 
tėvo žodžius: „Moterys mėgsta apgaudinėti vyrus. Jei leisie- 
si vedžiojamas už nosies, jos atims iš tavęs paskutinį skatiką.“ 
Tikriausiai todėl visuomet rinkdavausi netinkamas moteris, 
žinodamas, kad jos nesugebės pranokti manęs. Visuomet daug 
žadu pasirūpinti jomis finansiškai arba pasiūlyti joms darbą savo 
įmonėje, tačiau savo pažadų niekada netesiu. Stengiuosi pats jas 
apgauti, kol jos dar neapgavo manęs. Ar kada nors man pavyks 
susirasti moterį, kuria galėčiau pasitikėti? 


Prieš mane buvo šviesaus proto, nuovokus vyras, kuris leido 
save valdyti galingoms jėgoms iš ano pasaulio, nors protu pui- 
kiai suvokė, kas vyksta. Jis buvo įkalintas savo tėvo baimės ir 
nepasitikėjimo. 

Elijas užsiėmimuose nepaprastai stengėsi. Jis nebijojo rizi- 
kuoti ir stengėsi išmokti elgtis kitaip. Jis išmoko kovoti su dau- 
geliu savo vidinių baimių. Galų gale jis nusipirko prabangius 
apartamentus - jam tai buvo didžiulis pasiekimas. Jis vis dar 
jautė kaltę dėl savo pirkinio, tačiau išmoko gyventi nesikankin- 
damas. 

Jo galvoje balsas niekuomet nenutils, tačiau jis išmoko jį pri- 
tildyti. Elijui vis dar sunku pasitikėti moterimis, tačiau į šį nepa- 
sitikėjimą jis išmoko žvelgti kaip į savo tėvo palikimą. Jis labai 
stengiasi patikėti moterimi, su kuria šiuo metu susitikinėja, ir 
stengiasi, kad šis pasitikėjimas padėtų jam tapti savo gyvenimo 
šeimininku. 

Visuomet prisiminsiu tą dieną, kai atėjęs pas mane pasakė, 
kad praeitą naktį, pavykus nuslopinti jį užplūdusį pavydą, jį ap- 
ėmė ypač saldus pergalės jausmas. Pažvelgęs į mane su ašaromis 
akyse jis pasakė: 

— Žinote, Siuzana, dabar mano gyvenime nėra tokio dalyko, 
kuris galėtų pateisinti mano ankstesnę įbaugintą būseną. 


„Jaučiuosi, tarsi man trūktų oro“ 


Trisdešimt devynerių metų Barbara - aukšta, liekna televizijos 
laidų foninės muzikos kūrėja - pas mane apsilankė apimta ali- 
nančios depresijos. 


- Atsibudusi naktį, jaučiu tokią tuštumą, tarsi jau būčiau mirusi. 
Buvau muzikos vunderkindas, vos penkerių metų koncertuose 
pianinu skambindavau Mocarto kūrinius, dar nesulaukusi ir 
dvylikos jau buvau gavusi stipendiją studijuoti Džuljardo kon- 
servatorijoje*. Mano profesinė karjera klostosi puikiai, tačiau vi- 
duje mirštu. Prieš šešis mėnesius dėl depresijos teko gultis į ligo- 
ninę. Manau, kad nebeištversiu, nebežinau, ko griebtis. 


Paklausiau Barbaros, ar į ligoninę ji pateko dėl to, kad jos gy- 
venime įvyko kas nemalonaus. Ji prisipažino per tris mėnesius 
netekusi abiejų tėvų. 

Labai ją užjaučiau, tačiau ji iš karto pasakė, kad jai nereika- 
linga užuojauta: 


* Prestižinė JAV aukštoji muzikos mokykla. (Čia ir toliau - vert. past.) 


— Nieko tokio. Per keletą metų mes nė karto nesusitikome, taigi, 
jaučiausi, tarsi jau seniai būčiau jų netekusi. 


Paprašiau, kad ji man papasakotų, kodėl nutrūko jų ryšiai. 


- Kai kiek daugiau negu prieš ketverius metus su Čaku nutarė- 
me susituokti, mano tėvai primygtinai siūlėsi atvykti pagyventi 
pas mus, kad padėtų pasiruošti vestuvėms. Tik to man ir trūko... 
Kad jie neduotų man nė kvėptelėti, kaip būdavo vaikystėje. Jie 
visuomet visur kišosi... Jiems tarsi ispanų inkvizitoriams turė- 
davau atsiskaityti, ką darau, su kuo darau, kur einu... Kadangi 
prieš vestuves mums su Čaku ir taip jau pakako rūpesčių, pa- 
siūliau apgyvendinti juos viešbutyje. Tuomet jie visai pašėlo, sa- 
kydami, kad jei negalės atvažiuoti ir gyventi pas mane, tolesnis 
mūsų bendravimas galutinai nutrūks visiems laikams. Pirmą 
kartą gyvenime jiems pasipriešinau. Tai buvo didžiulė klaida. 
Visų pirma, jie atsisakė dalyvauti vestuvėse, tuomet visai gimi- 
nei ėmė mane šmeižti. Paskui nė vienas iš jų su manimi taip ir 
nesikalbėjo. 

Praėjus keleriems metams po mūsų vestuvių, mamai nustatė 
neoperuojamą vėžį. Visą giminę ji buvo prigrasiusi neprasitar- 
ti apie jos mirtį. Apie tai sužinojau tik praėjus penkiems mėne- 
siams po jos laidotuvių, atsitiktinai sutikusi šeimos draugą, kuris 
ėmė reikšti užuojautą. Štai kaip sužinojau, kad mama mirė. Grį- 
žusi namo nieko nelaukdama paskambinau tėčiui. Net nežinau, 
tikėjausi, kad galbūt pavyks susitaikyti. Pirmi jo ištarti žodžiai 
buvo tokie: „Dabar gali džiaugtis nuvariusi mamą į kapus!“ Jau- 
čiausi priblokšta. Pasinėręs į sielvartą po trijų mėnesių mirė ir jis. 
Atrodo, kad, kaskart prisiminusi juos, girdžiu jo kaltinimus ir 
pradedu jaustis kaip žudikė. Jų priekaištai vis dar dusina mane, 
nors jie abu jau po žeme. Kaip man atsikratyti šių balsų savo gal- 
voje ir savo gyvenime? 


Kaip ir Eliją, Barbarą tėvai valdė ir po mirties. Keletą metų ją 
slėgė kaltės jausmas dėl savo tėvų mirties, pakriko jos psichika 

ir beveik žlugo santuoka. Ji iš paskutiniųjų stengėsi atsikratyti ją 
apėmusio kaltės jausmo. 


— Nuo tada, kai jie mirė, mane apniko mintys apie savižudybę. 
Atrodė, kad tai - vienintelis būdas nutildyti savo galvoje skam- 
bančius balsus, kurie nenustodami kartojo: „Tu nužudei savo 
tėvą. Tu nužudei savo motiną.“ Buvau taip arti savižudybės, bet 
žinote, kas mane sustabdė? 


Papurčiau galvą. Pirmą kartą per visą susitikimą ji šyptelėjusi 
tarė: 


- Bijojau, kad ir ten galiu sutikti savo tėvus. Jau užtektinai nuo jų 
prisikentėjau šiame gyvenime, nesiruošiau leisti jiems sugriauti 
ir to, ką galbūt rasiu anapus. 


Kaip ir dauguma toksiškų tėvų vaikų, Barbara iš dalies suvokė, 
kad tėvai ją skaudina, tačiau to nepakako, kad ji galėtų atsikra- 
tyti ją slegiančio kaltės jausmo ir pripažinti, jog kalti buvo jos 
tėvai. Teko nemažai padirbėti, tačiau mums pagaliau pavyko tai 
padaryti, ir ji suprato, kad visa kaltė už žiaurų elgesį su ja tenka 
tėvams. Jos tėvai buvo mirę, tačiau Barbarai prireikė dar metų, 
kol ji išsivadavo iš jų įtakos. 


JOKIO SAVARANKIŠKUMO 


Savimi patenkinti tėvai nesijaučia turį kontroliuoti savo suaugu- 
sius vaikus. Tačiau toksiškų tėvų, apie kuriuos kalbėjome šiame 
skyriuje, elgesį lemia stiprus nepasitenkinimas savo gyvenimu 
ir baimė būti paliktiems. Savo savarankiškai gyvenantį vaiką 
jie suvokia lyg nukirstą galūnę. Vaikui augant, tėvams dar svar- 
biau užveržti kilpą, kad vaikas niekur nepabėgtų. Tol, kol tok- 
siškiems tėvams pavyksta priversti savo sūnų ar dukrą jaustis 
vaiku, jie išlaiko kontrolę. 


Dėl to labai dažnai suaugusiems valdingų tėvų vaikams sun- 
kiai sekasi suvokti savo tapatumą. Jiems sunku įsivaizduoti save 
atskirai nuo tėvų, jie nesugeba atskirti savų poreikių nuo tėvų 
poreikių ir jaučiasi bejėgiai. 

Visi tėvai kontroliuoja savo vaikus, kol vaikai išmoksta tvar- 
kytis patys. Normaliose šeimose šie pokyčiai įvyksta iš karto 
pasibaigus paauglystės laikotarpiui. Toksiškose šeimose šis nor- 
malus atsiskyrimas nukeliamas toli į ateitį arba gali neįvykti nie- 
kada. Atsiskirti pavyks tik tada, kai išmoksite keistis, kad galė- 
tumėte pats tvirtai laikyti gyvenimą savo rankose. 


4. „Šioje šeimoje nėra alkoholikų“ 
Alkoholikai? 


Glenas, aukštas, patrauklus vyras, nedidelės gamybos įmonės 
savininkas, pas mane apsilankė norėdamas atsikratyti drovumo 
ir neryžtingumo, nes tai kenkė jo darbiniams ir asmeniniams 
santykiams. Jis skundėsi, kad dažniausiai jaučiasi įsitempęs 
ir nervingas, o darbe netyčia nugirdo, kaip kažkas jį pavadino 
„verksniu“ ir „nuoboda“. Jis jautė, kad žmonėms nemalonu su 
juo bendrauti, todėl santykiai su pažįstamais retai kada virsdavo 
rimtesnėmis draugystėmis. 

Įpusėjus mūsų pirmajam užsiėmimui Glenas pradėjo kalbėti 
apie dar vieną darbe jam stresą keliantį dalyką: 


— Maždaug prieš šešerius metus į savo įmonę priėmiau dirb- 
ti tėvą, tikėdamasis, kad tai padės jam atsitiesti. Man atrodo, 
kad dėl įtampos darbe jo būklė tik dar pablogėjo. Kiek prisime- 
nu, jis visuomet buvo alkoholikas. Jis geria, įžeidinėja klientus, 
per jį žlugdau savo verslą. Negaliu ilgiau jo laikyti, bet man bai- 
su - kaip, po galais, man atleisti savo paties tėvą? Jį tai galutinai 
palauš. Kaskart, kai bandau su juo apie tai pasikalbėti, jis atšau- 
na: „Kalbėk su manimi pagarbiai arba nutilk:“ Mane tai varo į 
neviltį. 

Pernelyg didelis Gleno atsakomybės jausmas, įsitikinimas, kad 
privalo išgelbėti tėvą, paties Gleno neryžtingumas ir užgniauž- 
tas pyktis - tipiniai bruožai, būdingi suaugusiems vaikams, ku- 
rie turėjo girtaujančius tėvus. 


DRAMBLYS SVETAINĖJE 


Jei Ričardo Niksono Baltųjų rūmų darbuotojai užmaskuoti el- 
gesio padarinius būtų mokęsi iš alkoholikų šeimoje užaugusio 
žmogaus, „Votergeitas“ vis dar būtų tik Vašingtono viešbučio 
pavadinimas. Kiekvienas, gyvenantis alkoholikų šeimoje, pra- 
deda iš pagrindų neigti tikrovę. Alkoholizmas - tai tarsi dram- 
blys svetainėje. Pašaliniam žmogui nepastebėti to dramblio ne- 
įmanoma, tačiau baimė iškviesti pragaro jėgas tos šeimos narius 
verčia apsimetinėti, kad jokio dramblio nėra. Tai - jų vienintelė 
galimybė išmokti gyventi tokioje aplinkoje. Tokiose šeimose pil- 
na melo, pasiteisinimų ir paslapčių, o tai vaikų širdyse sukelia 
didžiulę emocinę sumaištį. 

Alkoholikų šeimose emocinis ir psichologinis klimatas labai 
panašus į tų šeimų, kuriose tėvai piktnaudžiauja draudžiamais 
ar gydytojo paskirtais medicininiais preparatais. Nors šiame 
skyriuje kalbėsiu apie alkoholikus tėvus, narkomanų vaikai pa- 
tiria labai panašius skausmingus išgyvenimus. 

Gleno patirtis buvo labai tipinė: 


- Pirmi mano prisiminimai - kaip tėtis grįžta iš darbo ir eina 
tiesiai prie gėrimų baro. Tai buvo jo kasdienis ritualas. Išlenkęs 
kelis stikliukus, eidavo vakarieniauti rankoje laikydamas taurę, 
kuri niekada nebūdavo tuščia. Po vakarienės, jis pradėdavo gerti 
rimtai. Visi turėdavome laikytis labai tyliai, kad tik jam netruk- 
dytume. Viešpatie, galima buvo pagalvoti, kad jis daro kažką la- 
bai svarbaus, bet juk jis tik kilnodavo stikliuką. Prisimenu dau- 
gybę naktų, kai su mama ir seseria turėdavome vilkte nuvilkti jį 

į lovą. Mano darbas buvo nutraukti jam batus ir kojines. Skau- 
džiausia tai, kad niekas niekada šeimoje net neužsimindavo, ką 
darome, o juk tai kartodavosi kas vakarą. Kol buvau visai mažas, 
nuoširdžiai maniau, kad tempti tėtį į lovą namuose - normalu, 
kad taip daroma kiekvienoje šeimoje. 


Glenas greitai suprato, kad jo tėvo girtuokliavimas yra Didžioji 
Paslaptis. Nors mama ir prašydavo nepasakoti kitiems apie „tė- 
čio problemą“, jis jautė tokią gėdą, kad vien to būtų pakakę lai- 
kyti liežuvį už dantų. Aplinkiniams visi šypsodamiesi kartoda- 
vo „viskas gerai“ - visus šeimoje vienijo poreikis įveikti bendrą 
priešą. Paslaptis ir tapo iškankintą šeimą jungiančia grandimi, 
neleidusia jai subyrėti. 
Didžiąją Paslaptį sudaro trys komponentai: 


1. Girtuokliaujantis žmogus neigia esąs alkoholikas, nors visi 
faktai rodo ką kita, o jo elgesys baugina ir žemina kitus šei- 
mos narius. 

2. Kad ši problema egzistuoja, neigia alkoholiko partneris ir 
dažnai - kiti šeimos nariai. Jie paprastai pateisina geriančio 
žmogaus elgesį tokiais posakiais: „Mama geria tik tam, kad 
truputį atsipalaiduotų“, „Tėtis užkliuvo už kilimo“ arba „Tėtis 
neteko darbo per bjaurų viršininką“. 

3. Šeima stengiasi išsaugoti „normalios šeimos“ įvaizdį, kuriuo 
bando įtikinti vienas kitą ir aplinkinius. 


Pastangos sudaryti normalios šeimos įspūdį ypač žaloja vaiką, 
nes taip jis verčiamas neigti savo paties jausmus ir pojūčius. Be- 
veik neįmanoma, kad vaikas išsiugdys tvirtą pasitikėjimą savimi, 
jei jam tenka nuolat meluoti apie tai, ką galvoja ir ką jaučia. Jaus- 
damasis kaltas jis ima abejoti, ar aplinkiniai juo tiki. Jam augant, 
jausmas, kad žmonės juo abejoja, gali neapleisti ir toliau, todėl jis 
pradeda vengti kalbėti apie save arba reikšti nuomonę. Kaip ir 
Glenas, daugelis alkoholikų vaikų suaugę tampa liguistai drovūs. 


61 


Kad tobulos šeimos įvaizdis nesugriūtų, tenka įdėti be galo 
daug pastangų. Vaikas niekuomet negali atsipalaiduoti, nuolat 
baimindamasis, kad gali atsitiktinai prasitarti apie padėtį šei- 
moje ir išduoti artimus žmones. Kad taip nenutiktų, jis paprastai 
vengia naujų pažinčių, užsisklendžia savyje ir tampa vienišas. 

Ši vienatvė tempia jį dar giliau į šeimos paslapčių liūną. Jis 
pradeda iškreiptai jausti didžiulį lojalumą vieninteliams šią pa- 
slaptį žinantiems žmonėms - kitiems bendrininkams jo šeimo- 
je. Didžiulė besąlygiška ištikimybė savo tėvams tampa jo antrąja 
prigimtimi. Užaugus šis aklas atsidavimas virsta destruktyvia 
jo gyvenimą valdančia jėga. Todėl Glenas nedrįso atleisti tėvo iš 
darbo, nors jo elgesys žlugdė visą verslą. 


MAŽAS BERNIUKAS, KURIO NEBUVO 


Kadangi tiek daug jėgų iššvaistoma veltui stengiantis išgelbėti 
girtuokliaujantį žmogų ir išlaikyti paslaptį, alkoholikų vaikų 
būtiniausiems poreikiams skiriama mažai laiko ir dėmesio. Al- 
koholikų, kaip ir įgūdžių stokojančių ir ydingų tėvų, vaikai daž- 
nai jaučiasi nematomi. Taip įsukamas užburtas ratas, turintis 
ypač skausmingų padarinių, nes kuo prastesnė padėtis šeimoje, 
tuo daugiau vaikams reikia emocinės pagalbos. 

Mums su Glenu analizuojant, kaip jo dabartiniai sunkumai 
susiję su emocinėmis sūpuoklėmis jo vaikystėje, jis papasakojo 
štai ką: 


— Mano tėvas niekada nedarydavo to, ką darydavo mano drau- 
gų tėčiai. Mes niekuomet nespardėme kamuolio ir net kartu ne- 
vėliau“, tačiau laiko sėdėti su stikliuku atsirasdavo visuomet. Iš 
mamos girdėdavau štai ką: „Nelįsk man ištisai į akis su savo rei- 
kalais. Eik ir žaisk su savo draugais.“ Bet juk draugų aš neturėjau, 
būdavo baisu ką nors atsivesti namo. Tėvai paprasčiausiai nekrei- 

pė į mane dėmesio, mano problemos jiems nerūpėjo, svarbiausia 
buvo palikti juos ramybėje. 


Pasakiau Glenui: 

— Vadinasi, kol tavęs niekas nematydavo ir negirdėdavo, vis- 
kas būdavo gerai? Kaip jauteisi būdamas tuščia vieta? 

Gleno veido išraiška atspindėjo skausmingus prisiminimus: 


— Buvo klaiku, dažniausiai jausdavausi tartum našlaitis. Būčiau 
padaręs bet ką, kad tik sulaukčiau jų dėmesio. Kartą, būdamas 
maždaug vienuolikos, svečiavausi pas draugą. Koridoriuje ant 
spintelės jo tėtis paliko piniginę. Ištraukiau iš jos penkis dolerius 
tikėdamasis būti sučiuptas. Man nerūpėjo, kad tėvai namie už- 
kurs man pirtį, svarbiausia, kad jie mane pastebėtų. 


Glenas anksti gyvenime suprato, kad jis tėvams - našta, o ne 
džiaugsmas. Visas emocijas jis stengėsi slėpti dar ir dėl to, kad 
dažnai kartojantis tėvo agresijos priepuoliams taip elgtis buvo 
saugiausia. Glenas toliau dėstė savo prisiminimus: 


- Tėtis visuomet mane užčiaupdavo, vos tik bandydavau kažką 
atvirai pasakyti. Jei išdrįsdavau pakelti balsą, sulaukdavau jo 
smūgių. Greitai susivokiau, kad geriau laikytis nuo jo atokiai. 
Jei bandydavau užstoti mamą, ji pradėdavo verkti kaip kūdikis, 
o supykęs tėvas uždroždavo kuriam nors iš mūsų. Tuomet jaus- 
davausi dvigubai blogiau, žinodamas, kad taip nutiko dėl mano 
kaltės. Todėl supratau, kad kai tik įmanoma, geriau laikytis to- 
liau nuo namų. Būdamas dvylikos po pamokų pradėjau dirbti, 
meluodavau, kada baigiu darbą, kad kiekvieną vakarą namo 
galėčiau grįžti kuo vėliau. Rytais į mokyklą išeidavau valanda 
anksčiau, kad tik dingčiau dar prieš jam pabundant. Dar ir da- 
bar prisimenu tą vienišumo jausmą kasryt vienam sėdint moky- 
klos kieme ir laukiant, kol kas nors pasirodys. Keisčiausia tai, kad 
mano tėvai tikriausiai net nepastebėdavo, jog manęs niekuomet 
nėra namie. 

Paklausiau Gleno, ar, jo nuomone, būdamas suaugęs jis patiria 
tas pačias baimes, kurios jam trukdė gyventi ir vaikystėje. 


- Tikriausiai taip. Kad ir kaip man norėtųsi, niekuomet kitam 
žmogui nepasakysiu to, kas jį galėtų įskaudinti. Manyje kaupiasi 
tiek daug neišsakytų dalykų, kad kartais atrodo, jog sprogsiu iš 
vidaus, bet aš tiesiog negaliu prieštarauti kitiems žmonėms, net 
ir tiems, kurie man absoliučiai nerūpi. Jei man atrodo, kad mano 
žodžiai įžeis kitą Žmogų, negaliu jų ištarti ir tiek. 


Kaip nutinka daugeliui girtaujančių tėvų vaikų, Glenas jautė- 
si atsakingas už visų kitų žmonių jausmus, lygiai taip kaip ir 
vaikystėje prisiėmė atsakomybę už motinos ir tėvo jausmus. 
Jis darė viską, kad tik neužkliūtų tėvams, nes nenorėjo jaustis 
kaltas sukėlęs dar daugiau skausmo aplinkiniams (taip pat ir 
sau). Jis negalėjo reikšti emocijų taip, kaip derėtų vaikui. Savo 
jausmus jam teko užgniaužti, tad net ir užaugęs kitaip elgtis jis 
nebemokėjo. Padėdamas paguldyti tėvą į lovą, stengdamasis 
neužkliūti tėvui, jis elgėsi kaip tėvas, ne kaip vaikas. Kai vaikas 
priverstas perimti tėvų pareigas, šeimos narių vaidmenys jam 
susimaišo ir tai pažeidžia jo tapatumo formavimąsi. Šis des- 
truktyvus apsikeitimas vaidmenimis - labai dažnas alkoholikų 
šeimose. 


„Niekuomet taip ir nebuvau vaiku“ 


Kaip jau matėme ir dar matysime, šeimos nariai susikeičia vaid- 
menimis beveik visose problemiškų tėvų šeimose. Alkoholikų 
šeimose geriantis asmuo savo patetišku, įnoringu, neadekvačiu 
elgesiu greitai perima vaiko vaidmenį. Kartais jis pats tampa 
toks vaikiškas, kad kitiems vaikams šeimoje nelieka vietos. 

Glenas užaugo tikėdamas, kad jo gyvenimo uždavinys - pa- 
sirūpinti kitais, sau pačiam nesitikint nieko. 

— Prisimenu, kaip tėvui praradus savitvardą mama puldavo prie 
manęs pro ašaras skųsdamasi, kokia ji nelaiminga: „Ką man da- 
ryti? Jums, vaikai, reikia tėvo, o aš negaliu eiti dirbti.“ Susiner- 
vinu vien tai prisiminęs... Svajodavau, kaip nusivešiu ją į kokią 
nors salą, kur tėvas negalėtų mūsų pasiekti. Žadėdavau jai, kad 
kai tik įstengsiu, būtinai ja pasirūpinsiu. Būtent tai dabar ir da- 
rau. Visą laiką siunčiu jai pinigus, nors finansiškai man tai per 
sunku, be to, rūpinuosi tėčiu, nors tai žlugdo mano verslą. Ko- 
dėl neatsiranda joks žmogus, kuris bent kurį laiką pasirūpintų 
manimi? 


Glenas vis dar negali atsikratyti kaltės jausmo, kad nei vaikys- 
tėje, nei dabar nesugeba pakeisti savo tėvų gyvenimo. Nors ir 
svajojo sutikti moterį, kuri galėtų juo pasirūpinti, ta, su kuria jis 
pagaliau pradėjo kurti bendrą gyvenimą, pasirodė esanti įnorin- 
ga ir silpna. Vesdamas šią moterį Glenas nujautė, kad renkasi ne 
tą moterį, tačiau jo noras savo vaikystės svajones paversti tikrove 
užgožė vidinį balsą. 


ILIUZIJA, KAD PAVYKS IŠTAISYTI PRAEITIES KLAIDAS 


Glenas netruko suprasti, kad vedė slapta išgėrinėjančią moterį. 
Net jei ir būtų tai žinojęs iki vestuvių, tikriausiai vis tiek būtų ją 
vedęs, prieš tai tiesiog įtikinęs save, kad jam pavyks ją pakeisti. 
Girtaujančių tėvų vaikai dažnai tuokiasi su alkoholikais. Dauge- 
lis žmonių negali suvokti, kaip geriančių tėvų košmarą išgyvenę 
vaikai vėl nori patirti tą patį siaubą, tačiau visi žmonės stengiasi 
patirti pažįstamus jausmus, kad ir kokie skausmingi ar žalojan- 
tys jie būtų. Tai, kas mums pažįstama, suteikia mūsų gyvenimui 
jaukumo ir aiškumo. Žinome, pagal kokias taisykles žaidžiame 
ir ko galime tikėtis. 

Be to, praeities sunkumus bandome atgaivinti dar ir todėl, 
kad šį kartą tikimės juos įveikti - laimėti mūšį. Šis pakartotinis 

senų, skausmingų potyrių išgyvenimas vadinamas kompulsy- 
vaus kartojimo sindromu. 


„Šį kartą viską padarysiu tinkamai“ 


Net negaliu pakankamai gerai parodyti, koks dažnas toks kompul- 
syvus elgesys mūsų gyvenime. Beveik visų tipų kenksmingas elge- 
sys, ypač tas, kuriuo siekiame užmegzti ir palaikyti artimus santy- 
kius, tampa daug suprantamesnis žinant, kaip pasireiškia kompul- 
syvaus kartojimo sindromas. Gleno žodžiai tą puikiai įrodo: 


- Susipažinęs su Denise, net nežinojau, kad ji geria. Man sužino- 
jus, ji nustojo tai slėpti. Matydavau ją girtą tris keturis kartus per 
savaitę. Maldavau jos liautis, vedžiau ją pas gydytojus, bandžiau 
ją įtikinti apsilankyti anoniminių alkoholikų grupėje. Pradėjau 
rakinti visus alkoholinius gėrimus, bet juk jūs žinote, kokie jie 
būna... Ji visuomet rasdavo išeitį. Nustodavo gerti tik man pagra- 
sinus ją palikti. Tačiau po kurio laiko ji vėl griebdavosi taurelės ir 
viskas kartodavosi iš pradžių. 


Kadangi vaikystėje neigti tikrovę ir slėpti tiesą atrodė normalu, 
ir užaugęs Glenas nesunkiai leidosi į tokius pačius santykius, tik 
šį kartą - būdamas įsitikinęs, kad jam pavyks išgelbėti žmoną 
nuo to, nuo ko būdamas vaikas nesugebėjo išgelbėti tėvų. Kaip ir 
beveik visi alkoholikų vaikai, Glenas šventai sau pasižadėjo, kad 
jo gyvenime daugiau nebus jokių geriančių žmonių. Tačiau giliai 
įaugęs mūsų noras atkartoti praeities potyrius yra daug stipres- 
nis už visus sąmoningai duotus pažadus. 


„Kodėl visuomet atsuku antrą skruostą?“ 


Dar vienas pažadas, kuris dažniausiai taip ir lieka neištesėtas 
dėl skausmingų praeities potyrių - niekuomet nesitaikstyti su 

smurtaujančiu ir žeminančiu elgesiu, kuris dažnai būna neatsie- 
jama gyvenimo alkoholikų šeimose dalis. 

Dvidešimt šešerių metų Džudė, smulki, išraiškingų akių 
juodaplaukė, viename iš mano terapinių užsiėmimų apsilankė 
rekomendavus jos vadovui privačioje narkomanų gydymo kli- 
nikoje, kurioje ji dirbo reabilitacijos klausimų konsultante. Kaip 
ir daugelis šios programos konsultantų, Džudė ir pati gydėsi nuo 
alkoholizmo ir narkomanijos. Pirmą kartą ją sutikau privačiame 
klinikos darbuotojų vakarėlyje, kur buvo švenčiama jos antrų 
abstinencijos metų sukaktis. 

Džudė neseniai nutraukė santykius su agresyviu, smurtau- 
jančiu vyru. Nerimaudamas, kad ji gali vėl atnaujinti santykius 
su šiuo žmogumi, jos vadovas pasiūlė jai kreiptis į mane. 

Per pirmąjį mudviejų susitikimą Džudė laikėsi išdidžiai ir 
buvo nusiteikusi karingai. Visa jos povyza bylojo, kad pagalba 
jai nereikalinga. Svarsčiau, kokį skausmą slepia tokia laikysena. 
Pirmi jos ištarti žodžiai buvo tokie: 

— Man buvo pasakyta, kad aš arba lankysiu terapinius užsi- 
ėmimus, arba teks nešdintis velniop. Gal jūs tiesiog palikite 
mane ramybėje, pasakykite jiems, kad man - viskas gerai, ir 
daugiau ateiti nereikės. 

- Akivaizdu, kaip tau čia patinka, - tariau. Abi nusijuokėme, 
ir tai padėjo sumažinti įtampą. Pasakiau suprantanti, kad pas 
mane ji atėjo ne savo noru, bet jei jau čia apsilankė, tai verta 
pabandyti iš šio susitikimo išspausti kuo daugiau. Ji sutiko apsi- 
lankyti viename iš mano rengiamų grupinių užsiėmimų. 

Mudviejų pokalbį pradėjau nuo to, kad pasakiau jai apie 
bendradarbių nerimą dėl to, jog ji gali bandyti grįžti pas savo 
smurtaujantį draugužį. Džudė pripažino, kad jie nerimauja pa- 
grįstai: 


— Aš iš tiesų pasiilgau to kvailelio. Šiaip jis nuostabus vaikinas, 
tiesiog kartais nesugebu laiku užčiaupti savo srėbtuvės, ir jis pra- 

trūksta. Žinau, kad jis mane myli, vis dar neprarandu vilties, kad 
mums pavyks susitarti. 


Pasakiau, kad ji painioja meilę su agresyviu elgesiu, tarsi jos pa- 
sąmonėje ūmūs jos mylimojo pykčio protrūkiai būtų jo jausmų 
stiprumo ir aistros įrodymas. Paklausiau, ar jai pažįstamas toks 
jausmų dvilypumas ir ar jai yra tekę patirti tai bendraujant su 
kitais žmonėmis. Sekundėlę pagalvojusi ji tarė: 


- Tikriausiai tas pats būdavo su mano tėtušiu. Jis buvo aukščiau- 
sio lygio užkietėjęs girtuoklis, talžydavo mus kaip bokso kriau- 
šes. Namo grįždavo girtas gal kokius penkis vakarus per savaitę. 
Pakakdavo bet kokio menkniekio, kad pradėtų mus mušti. Brolį 
sudaužydavo iki kraujo - mama nieko nedarė, nes būdavo per- 
nelyg išsigandusi, kad pabandytų ko nors imtis. Aš iki pamišimo 
maldaudavau jo liautis, tačiau jį būdavo apėmusi visiška bepro- 
tybė. Nenoriu, kad pagalvotumėte, jog mano tėvas buvo pabai- 
sa, nes kai negerdavo, jis būdavo šaunus vyrukas. Jis buvo mano 
geriausias draugas, būdavo taip gera visur vaikštinėti kartu - tik 
mudviem. Ir dabar man tai patinka. 


Daugelis alkoholikų vaikų išmoksta susitaikyti su nesitaiksto- 
mais dalykais. Neturėdama nė mažiausio supratimo, kaip turėtų 
elgtis mylintis tėvas, Džudė manė, kad norėdama sulaukti gerų 
dienų, kurias leis kartu su tėvu, ji turi iškentėti sunkųjį laikotar- 
pį. Jos mintyse atsirado psichologinis ryšys tarp meilės ir smur- 
to. Ji patikėjo, kad be vieno nebus kito. 


STIKLIUKO DRAUGAI 


Džudės tėvas savo pavyzdžiu ją mokė, kad ji privalanti būti pa- 
siruošusi padaryti viską, jog jis būtų laimingas ir jos nemuštų. 
Kad jos tėvas būtų patenkintas, ji turėjo pradėti kartu su juo kil- 
noti stikliuką būdama dešimties: 

- Iš pradžių tėvas duodavo man paragauti savo gėralo gal kartą 
per savaitę. Skonis būdavo šlykštus, tačiau jis labai nudžiugdavo, 
kai aš išgerdavau. Kai man dar nebuvo ir vienuolikos, nuėjęs į 
alkoholio parduotuvę nupirkdavo butelį. Sėdėdami automobily- 
je išgerdavome jį per pusę, o tuomet laukdavo pasivažinėjimas. 
Iš pradžių jaučiausi nuostabiai, tačiau po kurio laiko ėmiau ne 
juokais baimintis. Aš juk buvau dar vaikas, bet ir tai mačiau, kad 
jis nebesugeba suvaldyti automobilio. Ir toliau taip elgtis sutik- 
davau tik todėl, kad tai, ką mes darėme, buvo tik mudviejų. Mus 
siejo šis ypatingas dalykas. Teko pamėgti gerti, nes tuomet dar 
labiau patikdavau tėčiui. Viskas pradėjo ristis žemyn, o aš galų 
gale pradėjau gerti be saiko. 


Bent vienas iš keturių alkoholikų vaikų ir pats tampa alkoholi- 
ku. Daugeliui tokių suaugusiųjų pirmą kartą paragauti alkoho- 
lio dar vaikystėje pasiūlė kuris nors iš geriančių tėvų. Gėrimas 
sukuria ypatingą ir dažnai slaptą vaiko ir tėvo ryšį. Ši ypatinga 
bendrystė vaikui atrodo kaip bičiulystė. Dažnai tai būna labiau- 
siai meilę ir įvertinimą primenantis dalykas, kurio vaikas gali 
tikėtis. 

Net jei vaikas ir nebuvo aktyviai pripratintas prie gėrimo, 
vis tiek egzistuoja didžiulė tikimybė, kad užaugęs jis irgi pradės 
piktnaudžiauti alkoholiu. Kodėl taip nutinka, tiksliai nežino- 
me - tai gali būti genetinis polinkis į priklausomybę arba bio- 
cheminis sutrikimas. 

Mano manymu, didžiulę reikšmę turi ir tai, kad daugeliu 
atveju elgesį ir įsitikinimus lemia perimti tėvų įpročiai ir noras 
būti panašiam į juos. Į suaugusio žmogaus gyvenimą alkoholikų 
vaikai žengia kupini įniršio, depresyvių nuotaikų, nepasitikėji- 
mo, praradę gyvenimo džiaugsmą, turintys bendravimo sunku- 
mų ir jaučiantys pernelyg didelę atsakomybę. Taip pat jie puikiai 
žino, kaip tvarkytis su šia sunkia našta - paguodos ieškoti tau- 
relėje. 

NEPASITIKĖTI NIEKUO 


Daugelis alkoholikų vaikų suaugę bijo užmegzti pernelyg ar- 
timus santykius su kitu žmogumi, nes jau patys pirmieji ir 
svarbiausi santykiai jų gyvenime parodė, kad mylimi žmonės 
skaudina ir elgiasi neprognozuojamai. Kad dviejų suaugusių 
žmonių - draugų ar mylimųjų - santykiai galėtų klostytis sėk- 
mingai, būtina, kad žmonės nebijotų atsiverti, pasitikėti ir būti 
pažeidžiami - būtent šie gebėjimai sunaikinami gyvenant alko- 
holikų šeimoje. Todėl daugelį alkoholikų vaikų, kurie ir patys 
turi didelių problemų, traukia prie emociškai tuščių žmonių. 
Taip suaugęs vaikas susikuria iliuziją, kad sugeba bendrauti su 
kitu žmogumi, ir kartu išvengia jį valdančios baimės nuoširdžiai 
atsiverti kitam žmogui. 

Džekilo ir Haido asmenybę primenantis Džudės vaikinas 
buvo jos tėvo kopija - kartais nuostabus, kartais - siaubingas. 
Susiradusi nepastovų ir agresyvų vyrą Džudė vėl išgyveno pa- 
žįstamus savo vaikystės potyrius ir užsitikrino, kad niekuomet 
neteks bristi į jai nepažįstamus nuoširdaus artumo vandenis. Jos 
klaidingas įsitikinimas, kad tėvas buvo vienintelis ją iš tikrųjų 
suprantantis žmogus, buvo tvirtas kaip uola. Džudės nenoras 
sugriauti šį mitą kenkė ne tik jos santykiams su draugais, bet ir 
mūsų bendravimui, taip pat ir jos santykiams su kitais terapijos 
grupės dalyviais. Šis mitas buvo toks nepajudinamas, kad galų 
gale ji pasidavė. 

Vis dar prisimenu, kaip liūdėjau jai pareiškus, kad ji nebe- 
lankys grupės užsiėmimų. Dar kartą pakartojau, kad šis darbas 
ir turi kelti skausmą, kad šis skausmas gydo. Akimirką atrodė, 
tarsi ji galėtų persigalvoti, tačiau paskui tarė: 


- Klausykite, nenoriu netekti tėčio, nenoriu pradėti pykti ant jo ir 
nebenoriu toliau jo ginti prieš jus. Mes su tėčiu reikalingi vienas 
kitam. Kodėl jumis turėčiau pasitikėti labiau negu juo? Manau, 

kad šioje grupėje aš nerūpiu nei jums, nei visiems kitiems, juk 
tikrai nė vienas iš jūsų nepadėsite man, kai pakliūsiu į bėdą. 


Džudės grupėje buvo ir kitų suaugusiųjų, kurie vaikystėje patyrė 
smurtą, todėl jie puikiai suprato jos savijautą. Jie ją visokeriopai 
palaikė ir švelniai drąsino, tačiau ji atsisakė jų pagalbos. Džudei 
pasaulis buvo klastinga vieta, kurioje pilna emocinių vandalų. Ji 
buvo įsitikinusi, kad, prisileidusi kitus pernelyg arti, liks įskaudinta 
ir nusivylusi. Ironiška tai, kad būtent taip ji turėjo galvoti apie tėvą. 

Džudės nemokėjimas pasitikėti buvo didžiausia žala, kurią 
padarė tėvo alkoholizmas. Jei negali pasitikėti net savo tėvu, tai 
kuo tikėti? Pasitikėjimas yra silpniausia emocinių jausmų gran- 
dinės dalis - atšiaurioje aplinkoje pasitikėjimas paprastai miršta 
pirmiausia. 

Pasitikėjimo trūkumas dažnai būdingas užaugusiems toksiš- 
kų tėvų vaikams. Štai ką sako Glenas: 


- Man visuomet darydavosi baisu, kai žmona užsimanydavo ką 
nors veikti be manęs - net jei susitikdavo su draugėmis pavaka- 
rieniauti. Baiminausi, kad paliks mane, negalėjau ja pasitikėti. 
Buvo baisu, kad gali susirasti kitą, geresnį už mane, ir aš liksiu 
vienas. Norėjau sekti kiekvieną jos žingsnį, kad ji visuomet būtų 
šalia ir man būtų ramiau. 


Užaugus daugelio alkoholikų vaikų santykiai su kitais žmonė- 
mis persmelkti pavydo, noro savintis ir įtarumo. Tokie žmonės 
gyvenime anksti patyrė, kad santykiai išduodami, o meilė kelia 
skausmą. 


„Bet juk vakar sakei, kad viskas gerai“ 


Karla, aukšta, tyli burnos higienos specialistė, į užsiėmimus at- 
ėjo rekomendavus jos gydytojui, kuris manė, kad jos nuolatinių 
galvos skausmų priežastis - psichologinė. Kadangi galvos skaus- 

mas dažnai būna užgniaužto įniršio simptomas, pirmiausia jos 
paklausiau: „Kodėl taip pyksti?“ Mano klausimas jai buvo labai 
netikėtas, tačiau po akimirkos ji atsakė: 


- Esate teisi. Tikrai pykstu. Ant savo mamos. Man - keturiasde- 
šimt septyneri, o mama vis dar tvarko mano gyvenimą. Štai kad 
ir praeitą mėnesį: buvau susiruošusi vykti į nuostabią kelionę po 
Meksiką, be galo jos laukiau, tačiau likus trims dienoms iki išvy- 
kimo paskambino mama. Pačiu laiku, pernelyg net nenustebau. 
Supratau, kad ji gėrė, nes kalbėjo nerišliai, o jos balsas skambėjo 
taip, tarsi neseniai būtų verkusi. Man skundėsi, kad tėtis dviem 
savaitėms išvyko į žvejybą ir jai taip liūdna... Paklausė, gal ga- 
lėčiau atvykti pas ją kelioms dienoms. Kai pasakiau apie supla- 
nuotas atostogas, ji puolė į ašaras. Pabandžiau įtikinti ją nuvykti 
pas mano tetą, tačiau ji ėmė skųstis, kad jos nemyliu. Žodis po 
žodžio, ir man net nespėjus susivokti, pasižadėjau vietoj kelionės 
į Meksiką atvykti pas ją. Šiaip ar taip, kelionė nebūtų teikusi man 
jokio džiaugsmo žinant, kad jai blogai. 


Pasakiau, kad iš jos pasakojimo susidaro įspūdis, jog taip nutin- 
ka ne pirmą kartą. 


- Vaikystėje tai kartodavosi ištisai, visuomet turėjau ja rūpin- 
tis, 0 ji mano pastangų niekuomet nevertindavo ir man nuolat 
nepatenkinta bambėdavo. Niekuomet nežinojau, kokia vienu ar 
kitu momentu bus mamos nuotaika, ir niekuomet nesugebėjau 
suprasti, kas jai teikia džiaugsmo. Prisimenu, kaip iš istorijos ga- 
vusi 6, bijojau eiti namo. Toks pažymys reiškė, kad maždaug ke- 
turias valandas turėsiu klausytis barimo, jog esu nieko neverta, 
elgiuosi neatsakingai ir esu nevykėlė, kad nebūsiu reikalinga jo- 
kiam vyrui. Tačiau grįžusi namo mamą radau puikios nuotaikos. 
Pasirašinėdama pažymių knygelėje pasakė tik tiek: „Tu - protin- 
ga mergaitė; nėra ko jaudintis dėl pažymių.“ Negalėjau patikėti 
tuo, ką girdžiu. Tačiau vėliau prieš vakarienę ji, kaip įprasta, iš- 
gėrė keturis kokteilius. Dengdama stalą pamiršau padėti druskos 

ir pipirų. Atsisėdusi valgyti ji pratrūko taip, tarsi būčiau sukėlusi 
pasaulinį karą. Nepajėgiau suvokti, kaip jos šilti jausmai gali taip 
staigiai pasikeisti vien dėl to, kad pamiršau druskos ir pipirų. 


Karlos mamos elgesys, priklausomai nuo jos nuotaikos, išgerto 
alkoholio kiekio ar, kaip sakė Karla, „mėnulio fazės“, galėjo būti 
ir dusinamai meilus, ir nepakeliamai žiaurus. Karla sakė, kad 
jos mamos nuotaikos retai kada būdavo normalios, todėl Kar- 
lai nuolat tekdavo bandyti iš anksto nuspėti, kaip įtikti mamai. 
Deja, ji niekuomet neturėjo tvirto pagrindo po kojomis - tas pats 
elgesys vieną dieną mamą pamalonindavo, kitą - supykdydavo. 


„Čia viskas per tave“ 


Nuotaikų kaitas dažniau ar rečiau išgyvena visi tėvai, tačiau 
staigią ir kardinalią nuotaikų kaitą labai sustiprina alkoholio 
vartojimas. Kadangi reikalavimai ir taisyklės keičiasi taip daž- 
nai ir netikėtai, vaikas niekuomet nesugeba įtikti. Tokie tėvai 
kritiką panaudoja kaip vaiko kontrolės priemonę, todėl, kad ir 
ką vaikas darytų, tėvai vis tiek ras prie ko prikibti. Vaikas tampa 
susikaupusio nepasitenkinimo taikiniu, atpirkimo ožiu už visas 
tėvų nuodėmes. Tai - užmaskuotas alkoholikų tėvų būdas patei- 
sinti savo trūkumus ir palengvinti jų keliamas problemas. Tokiu 
savo elgesiu vaikui tarsi sakoma: „Jei ištisai nesielgtum blogai, 
mamai nereikėtų gerti.“ Štai ką papasakojo Karla: 


— Prisimenu, kai buvau maždaug septynerių, vieną rytą mama 
ilgai negalėjo atsiplėšti nuo butelio, todėl po mokyklos pas save 
pasikviečiau draugę. Paprastai pas save nieko nesivesdavau, nes 
nežinodavau, kokia bus mamos būklė, tačiau tą dieną pagalvo- 
jau, kad ji turėtų miegoti iki pavakarės. Mes su drauge matavo- 
mės mamos drabužius, vaikščiojome avėdamos jos batais ir gra- 
žinomės jos lūpdažiais ir kita kosmetika, kai staiga su trenksmu 

atsivėrus durims tarpduryje pasirodė mama. Taip persigandau, 
kad vos neprišlapinau kelnių. Jau vien jos kvapas galėjo išversti 
iš kojų. Pamačiusi mus imančias jos daiktus ji pratrūko nevaldo- 
mai rėkti: „Aišku, kodėl tu čia atsitempei savo draugužę... Kad 
galėtum mane šnipinėti! Tu visuomet mane persekioji. Štai kodėl 

visą laiką turiu gerti. Tu bet ką priverstum griebtis taurelės 


Karlos mama prarado bet kokią savitvardą. Ji ne tik žemino savo 
dukrą, bet ir kaltino ją dėl savo besaikio alkoholio vartojimo. 
Karla buvo per maža, kad suprastų, kokie „skylėti“ jos mamos 
loginiai argumentai, todėl visą kaltę prisiėmė sau. 

Pasąmonėje Karla vis dar įsitikinusi, kad ji atsakinga už savo 
mamos potraukį alkoholiui. Todėl ji pasiryžusi padaryti bet ką, 
kad tik išpirktų savo kaltę: ji atšaukė ilgai lauktą kelionę, kad 
beprasmiškai pasiaukojusi sulauktų savo mamos pritarimo. 

Alkoholikų šeimose augę vaikai puikiai žino, ką reiškia būti 
atpirkimo ožiu. Kai kurie iš jų savo neigiamą nuomonę apie save 
dar labiau sustiprina pradėję elgtis destruktyviai ar nusikalsta- 
mai. Kiti nesąmoningai randa būdų nubausti save per emocinius 
ar net fizinius potyrius, pavyzdžiui, kaip Karlos galvos skausmai. 


Auksinis vaikas 


Kai kurie alkoholikų vaikai priversti atkentėti už visus kitus, 
tačiau būna ir taip, kad vaikai tampa šeimos didvyriais - „auk- 
siniais vaikais. Toks vaikas sulaukia didžiulio abiejų tėvų ir 
aplinkinių įvertinimo dėl jam tenkančios milžiniškos atsako- 
mybės. Iš pirmo žvilgsnio atrodo, kad toks teigiamas dėmesys 
garbinamam vaikui leidžia gyventi daug palankesnėje aplinkoje 
negu tam, kuriam tenka atpirkimo ožio vaidmuo, tačiau iš ti- 
krųjų emocinis skurdas ir vaiko vidinės baimės yra labai pana- 
šūs. Auksinis vaikas ir vaikystėje, ir suaugęs siekia tobulybės ir 
bet kokia kaina stengiasi įgyvendinti nepasiekiamus tikslus. 

Prieš keletą metų man į radijo laidą paskambino cheminių 
tyrimų specialistas Stivas, kuris pasakė štai ką: 


- Jaučiuosi įstrigęs vietoje. Man - keturiasdešimt vieneri, karjera 
klostosi puikiai, tačiau pastaruoju metu negaliu apsispręsti. Da- 
lyvauju svarbiausiame savo gyvenimo projekte ir niekaip negaliu 
susikaupti, o nuo manęs priklauso daugelio kitų žmonių darbas. 
Išgyvenu stingdantį siaubą. Visą gyvenimą visur būdavau pir- 
mas... Na, suprantate... Mokiausi vienais dešimtukais, įstojau į 
„Phi Beta Kappa“ draugiją*... Visuomet pats pirmas imdavausi 
iniciatyvos, bet dabar tiesiog negaliu pajudėti iš vietos. 


Pasiteiravau, ar jo gyvenime įvyko kas nors, kas būtų galėjęs su- 
kelti tokią savijautą. Jis atsakė, kad neseniai jo tėvas buvo pagul- 
dytas į intensyvios priežiūros skyrių dėl sunkių kepenų veiklos 
sutrikimų. Išgirdusi šiuos žodžius, paklausiau Stivo, ar jo tėvas 
alkoholikas. Kurį laiką patylėjęs, jis prisipažino, kad gėrė abu 
jo tėvai. Augant Stivui teko išmokti gyventi patiriant nuolatinę 
sumaištį, todėl ieškodamas užuovėjos jis pasinerdavo į mokslus 
ir sugebėjo pasiekti stulbinamų rezultatų. 


— Visi manė, kad esu neeilinių gabumų vaikas - seneliai, mo- 
kytojai ir net mano tėvai... Kai būdavo blaivūs. Buvau tobulas 
sūnus, tobulas mokinys, o vėliau - ir tobulas mokslininkas, vyras 
ir tėvas [tariant šiuos žodžius, jo balsas virptelėjoj. Aš taip pavar- 
gau ištisai būti tobulas! 


Vaikystėje Stivas sulaukdavo teigiamo įvertinimo užsikrau- 
damas sau pernelyg didelę naštą ir su jam tekusia atsakomybe 
bandė susitvarkyti ne pagal metus brandžiai. Neturėdamas ga- 
limybių mokytis teigiamai vertinti save, girdėdamas, kaip giria- 
mas prigimtinis jo, kaip žmogaus, gerumas, jis savo vertę turėjo 
įrodinėti vien tik savo sėkmingai atliktais darbais. Jo teigiamas 


* Prestižinė JAV pažangiausių studentų akademinė draugija. 

požiūris į save priklausė nuo apdovanojimų, įvertinimo, pažy- 
mių, o ne nuo pasitikėjimo savimi. 

Jo aktyvumas taip pat gali būti siejamas su noru atkurti jėgų 
pusiausvyrą. Pats pasiekęs nepaprastai daug, nesąmoningai Sti- 
vas galėjo bandyti kompensuoti savo tėvų trūkumus. 

Pasakiau Stivui, kad jo tėvo liga akivaizdžiai atvėrė daug ne- 
išgydytų skaudulių ir kad nors jo skausmas buvo suprantamas, 
jam tai buvo ir nepaprastai gera proga pradėti spręsti savo vidi- 
nes problemas. Paaiškinau jam, kad šeimos didvyrio vaidmuo 
jam buvo būdas ištverti siaubingą vaikystę. Šis vaidmuo jo gyve- 
nimui teikė šiokio tokio saugumo ir aiškumo. Deja, jis niekuo- 
met taip ir neišmoko atsipalaiduoti. Dabar, po daugelio metų, jo 
siekis būti tobulam visose gyvenimo srityse pradėjo jį kaustyti — 
taip dažnai nutinka daugumai perfekcionistų. 

Mano paragintas Stivas sutiko kreiptis psichologinės pagal- 
bos, kad galėtų rasti išeitį iš dabartinių sunkumų ir išmoktų at- 
siriboti nuo vaikystėje patirtų skriaudų. 


„Visą laiką turiu jaustis padėties šeimininkas“ 


Alkoholikų šeimose augančius vaikus supa nenuspėjamos ir 
audringos gyvenimo sąlygos ir asmenybės. Užaugę jie dažnai 
jaučia nenumaldomą būtinybę savo gyvenime kontroliuoti ab- 
soliučiai viską. Norėdamas kompensuoti savo bejėgę būseną vai- 
kystėje, Glenas, nepaisydamas savo drovumo, rado savų būdų 
tapti valdingu žmogumi: 


- Savo merginas visuomet palikdavau tuomet, kai mūsų santy- 
kiai klostydavosi puikiai. Tikriausiai bijodavau, kad jei jų nepa- 
liksiu pirmas, jos paliks mane, todėl tai buvo būdas neišleisti iš 
rankų kontrolės. Šiandien savo žmonai ir vaikams ištisai nurodi- 
nėju, kaip ir ką reikia daryti. Niekaip negaliu pakeisti savo noro 
viską kontroliuoti. Panašiai vadovauju ir savo verslui: niekuomet 

neapšauksiu nė vieno Žmogaus, tačiau mano pavaldiniai puikiai 
žino, kai aš nepatenkintas. Jų teigimu, tuomet iš manęs pradeda 
sklisti bangos. Jie negali to pakęsti, bet juk tai mano įmonė, tiesa? 


Glenas buvo įsitikinęs, kad, kontroliuodamas visas savo gyveni- 
mo sritis, jis daugiau nebepatirs vaikystėje išgyvento beprotiško 
chaoso. Suprantama, nesugebėdamas elgtis griežtai, jis turėjo 
rasti kitų būdų kontrolei įtvirtinti, todėl griebėsi manipuliavimo 
priemonių, aplinkinius valdydamas suraukta veido išraiška ar 
priekabių ieškojimu ir tai darydamas gana sėkmingai. 

Deja, jo manipuliuojantis elgesys stūmė jį tolyn nuo jam 
svarbių žmonių ir kėlė tarpusavio priešiškumą. Kaip dažnai 
nutinka suaugusiems alkoholikų vaikams, Gleno pastangos 
valdyti žmones baigėsi tuo, ko jis bijojo labiausiai - jis pasijuto 
atstumtas. Ironiška, kad tie nuo vienatvės apsaugantys mecha- 
nizmai, kuriuos jis susikūrė būdamas vaikas, stūmė jį į viena- 
tvę suaugus. 


„KAIP DRĮSTI SAVO MAMĄ VADINTI GIRTUOKLE!"“ 


Jei vaikystėje teko augti alkoholikų šeimoje, tikėtina, kad, skir- 
tingai negu Stivo, kurio abu tėvai buvo alkoholikai, didžiausių 
problemų dėl alkoholizmo šeimoje kėlė tik vienas iš tėvų. Pas- 
taraisiais metais mes vis daugiau sužinome, koks vaidmuo tėvų 
tarpusavio santykiuose tenka negeriančiam partneriui. Kaip jau 
minėjome antrame skyriuje, šis partneris vadinamas sąlygų su- 
darytoju arba netiesiogiai priklausomu žmogumi. 

Tai toks asmuo, kuris nematydamas alkoholiko keliamų 
problemų nesąmoningai palaiko jo norą vartoti alkoholį. Taiks- 
tydamiesi su geriančiojo elgesiu, netiesiogiai priklausomi part- 
neriai leidžia suprasti, kad jie visuomet bus šalia ir padės ati- 
taisyti jo destruktyvaus elgesio padarytą žalą. Nors netiesiogiai 

priklausomi asmenys reiškia nepasitenkinimą, maldauja, prašo, 
skundžiasi, grasina ir kelia ultimatumus, jie retai pasiryžta imtis 
griežtų veiksmų, kad padėtis iš esmės pasikeistų. 

Individualiuose užsiėmimuose su Karla pasiekėme nemažos 
pažangos. Asmeniškai norėjau pamatyti, kaip ji bendrauja su 
savo tėvais, todėl paprašiau pasikviesti juos į užsiėmimus. Jiems 
atvykus iš karto pastebėjau, kad Karlos mama nepatenkinta. At- 
rodė, kad jau vien tai, jog Karla paprašė jos atvykti kartu, paža- 
dino jos kaltės jausmą. Man pradėjus kalbėti apie skausmingus 
Karlos vaikystės potyrius, jos mama apsipylė ašaromis: 


— Man taip gėda, žinau, kad nebuvau jai gera mama. Karla, labai 
atsiprašau, tikrai, iš visos širdies. Tikrai pabandysiu liautis gerti, 
netgi apsilankysiu pas psichologą, jei nori. 


Karlos mamai pasakiau, kad iš patirties žinoma, jog psichote- 
rapija yra neveiksmingas alkoholizmo ar bet kurios kitos pri- 
klausomybės gydymo būdas, jei kartu nebus taikoma viena iš 
dvylikos etapų programa, pavyzdžiui, lankymasis anoniminių 
alkoholikų grupėse. Karlos mama ėmė maldauti: 


- Labai prašau, Siuzana, neverskite manęs eiti į anoniminių al- 
koholikų susirinkimus. Dėl Karlos padaryčiau viską, bet tik ne 
tai. 


Čia įsiterpė Karlos tėtis, piktai sušukdamas: 


— Po galais, mano žmona - ne alkoholikė! Ji - nuostabi moteris, 
kuri išgeria porą taurių tam, kad atsipalaiduotų. Milijonai žmo- 
nių, kaip ir ji, retsykiais paragauja alkoholio. 
Aš bandžiau jam paaiškinti, kokią žalą Karlai padarė jos mamos 
elgesys ir jo paties abejingumas. Jis pratrūko: 
- Mano gyvenimas klostosi puikiai, turiu gražius namus! Ko- 
dėl murkdote mane ir mano žmoną šiame purve? Analizuokite 

mano dukters problemas ir palikite mus ramybėje. Juk ne mes, 
o mūsų duktė jums moka už tai, kad ja pasirūpintumėte. Mums 
su žmona nereikia papildomų problemų. Na gerai, galbūt mano 
žmona geria kiek daugiau negu daugelis žmonių, bet jai tai ne- 
trukdo. Tiesą sakant, po kelių taurių ji pasidaro daug sukalba- 
mesnė! 


Karlos tėtis atsisakė lankytis kituose užsiėmimuose, tačiau 
mama galų gale sutiko užsirašyti į anoniminių alkoholikų gru- 
pę ir susitikti su viena iš mano kolegių pasikonsultuoti. Toliau 
įvykiai klostėsi nepaprastai įdomiai, tačiau buvo visai logiški. 
Karlos mamai nustojus gerti, jos vyras ėmė skųstis virškinimo 
problemomis, kurių priežasties gydytojas negalėjo nustatyti 
(taip man sakė Karla). 

Akivaizdu, kad aš sujaukiau šioje šeimoje nusistovėjusią pu- 
siausvyrą. Paaiškėjo, kad Karlos tėtis gali gyventi ir gerai jaustis 
tik absoliučiai viską neigdamas. Alkoholikų šeimose nusistovi 
trapi pusiausvyra, kol kiekvienas šeimos narys atlieka savo prisi- 
imtus vaidmenis. Kai tik Karla ir jos mama pradėjo aktyviai ieš- 
koti problemų sprendimo, tai iš pagrindų sukrėtė šeimos gyve- 
nimą. Karlos tėčiu aplinkiniai žavėjosi, laikydami jį atsidavimo 
ir ištikimybės etalonu. Karla prisimena, jog ne vienas giminaitis 
yra sakęs, kad jos tėtis galėtų pretenduoti į paskelbimą šventuo- 
ju - juk jis toks atlaidus ir pakantus. Iš tikrųjų jis buvo tipinis 
netiesiogiai priklausomo žmogaus pavyzdys, kuris neigdamas 
tikrovę leido žmonai toliau grimzti į alkoholizmo liūną. Savo 
ruožtu jis įgijo daugiau galios. Jai panirus į apgirtimo svaigulį, 
šeimoje jis galėjo elgtis kaip panorėjęs. 

Su Karla ir jos mama toliau kartu susitikinėjau šeimos tera- 
piniuose užsiėmimuose. Karlos mama pradėjo suprasti, kad jos 
vyro puikią nuomonę apie save dar labiau stiprino tai, kad jis 
galėjo vienas pats vadovauti šeimos gyvenimui. Jo žmonos al- 
koholizmas ir dukters fizinės ir emocinės problemos leido jam 

jaustis vieninteliu normaliu šeimos nariu. Nors aplinkiniams 
Karlos tėtis atrodė esąs stiprybės įsikūnijimas, viduje jis, kaip ir 
daugelis netiesiogiai priklausomų žmonių, buvo labai pažeidžia- 
mas. Kaip ir dauguma mūsų, jis išsirinko tokią partnerę, kuri 
atspindėjo tikruosius jo jausmus sau. Pasirinkus nelygiavertę 
partnerę, jam buvo paprasčiau jaustis viršesniam. 

Šiuo metu Karlos mama sveiksta nuo alkoholizmo, o jos san- 
tykiuose su dukra ir vyru galima įžvelgti labai teigiamų pokyčių. 
Kaip ir galima buvo tikėtis, jos vyro virškinimo problemos nie- 
kur nedingo. 

Skirtingai negu Karlos tėtis, Gleno mama irgi buvo netiesio- 
giai priklausoma, tačiau ji puikiai suvokė savo alkoholiko vyro 
aplinkui sėjamą siaubą ir didžiulę vaikams daromą žalą. Vis dėl- 
to ji ne ką daugiau norėjo ar galėjo imtis veiksmų, kad padėtis 
pasikeistų. Glenas man papasakojo štai ką: 


— Mano mama artėja prie septyniasdešimties, ir aš vis dar ban- 
dau suprasti, kodėl ji leido tėvui taip baisiai skriausti mus visus. 
Kodėl ji leido jam daužyti savo vaikus? Juk tikrai buvo galima 
kreiptis pagalbos, tačiau ji tik nepaliaujamai kartoja: „Neįsivaiz- 
duoji, kokie laikai tai buvo moterims. Kad ir kas nutiktų, reikėjo 
palaikyti savo vyrą. Tuomet niekas apie tokius dalykus nekalbė- 
davo taip atvirai kaip dabar. Į ką man reikėjo kreiptis? Ką turėjau 
daryti?“ 


Gleno mamą tiesiog įtraukė šeimoje vyravęs chaosas. Jos bejė- 
giškumas, kartu su iškreiptai suvokiama ištikimybe, sudarė jos 
vyrui sąlygas ir toliau nevaldomai siautėti. Kaip ir daugelis ne- 
tiesiogiai priklausomų žmonių, Gleno mama iš esmės pati tapo 
vaiku, nesugebėdama apsaugoti tikrųjų vaikų. Iki pat dabar 
Glenas yra plėšomas vidinio noro gelbėti savo infantilią mamą 
ir jai jaučiamo pykčio už tai, kad nesugebėjo juo motiniškai pa- 
sirūpinti. 

PASAKA BE LAIMINGOS PABAIGOS 


Alkoholikų šeimų istorijos retai baigiasi laimingai. Pačiu geriau- 
siu atveju, jūsų tėvai prisipažins gėrę, pradės gydytis ir išmoks 
gyventi blaiviai. Jie pripažins ir supras, kokį siaubą jums teko 
patirti vaikystėje, ir pasistengs tapti atsakingais, mylinčiais tė- 
vais. 

Deja, tikrovė dažnai būna visai kitokia. Besaikis alkoholio 
vartojimas, tiesos neigimas ir iškreiptas realybės suvokimas 
dažnai tęsiasi iki pat vieno ar abiejų tėvų mirties. Daugelis su- 
augusių alkoholikų vaikų nepraranda vilties, kad jų šeimos gy- 
venimas stebuklingai pasikeis į gerą tarsi kokiame televizijos 
seriale, tačiau gyvenant įsikibus šios vilties gali tekti skaudžiai 
nusivilti. Glenas tai suprato ypač skausmingu būdu: 


— Maždaug prieš metus tėtis man pirmą kartą pasakė, kad mane 
myli. Padėkojęs apkabinau jį, tačiau kažkaip vien šių žodžių ne- 
pakako, kad būtų atlyginta už visus tuos metus, kai būdavau uja- 
mas. Ironiška, kad apie tokią dieną svajojau visą savo gyvenimą. 


Glenas pagaliau išgirdo išsvajotąjį „myliu tave, tačiau to nepa- 
kako. Išgirdęs šiuos žodžius, širdyje jis pajuto tuštumą - tai buvo 
tik žodžiai, neparemti jokiais veiksmais. Jo tėvas ir toliau gėrė. 
Glenas padarė klaidą patikėjęs, kad tėvas pasikeis. 

Jei esate suaugęs alkoholikų vaikas, norėdami išmokti patys 
valdyti savo gyvenimą, turite nepamiršti, kad nors jūsų tėvai ir 
nesikeičia, pasikeisti galite jūs. Jūsų gerovė neturi priklausyti 
nuo jūsų tėvų. Jūs galite išsigydyti vaikystėje patirtas traumas 
ir išsivaduoti iš jų įtakos būdamas suaugęs Žmogus, net jei jūsų 
tėvai ir išliks lygiai tokie pat, kaip ir anksčiau. Tiesiog turite pa- 
siryžti tai padaryti. 

Visiems savo klientams, užaugusiems šeimose, kuriose bū- 
davo vartojamas alkoholis arba narkotikai, sakau, kad mūsų 

bendras darbas būtų daug sėkmingesnis, jei jie užsirašytų į aso- 
ciacijos „Suaugę alkoholikų vaikai“ arba panašaus pobūdžio or- 
ganizacijų rengiamus užsiėmimus. Šiose grupėse teikiama labai 
veiksminga pagalba, o dalydamiesi savo patirtimi ir jausmais, 
alkoholikų ir narkomanų vaikai supranta, kad aplink yra ir dau- 
giau tokių žmonių. Taip jie gali išdrįsti pripažinti, kad jų sve- 
tainėje gyvena dramblys, o tai - pirmas žingsnis norint jį iš ten 
išvaryti. 


5. Kai visos žaizdos — viduje 


LZodiniai smurtautoja? 


Prisimenate seną anglų posakį: „Nors kaulus man laužys akmuo 
ir lazda, žodžiai manęs nepalauš niekada“? Tai netiesa. Pravar- 
džiuojamas, žeminančiais ir menkinančiais žodžiais plūstamas 
vaikas gali pradėti itin neigiamai galvoti apie save, ir tai gali tu- 
rėti nepataisomų pasekmių visam būsimam jo gyvenimui. Kaip 
sakė vienas į radijo laidą man paskambinęs žmogus: 


— Jei reikėtų rinktis, ar būti skaudinamam fiziškai, ar žodžiais, 
nedvejodamas rinkčiausi mušimą. Mušimo žymės matosi, todėl 
aplinkiniai bent jau užjaučia tave. Kai esi pliekiamas žodžiais, 
gali išeiti iš proto. Žaizdų nesimato, ir niekam tai nerūpi. Tikro- 
sios mėlynės gyja kur kas greičiau negu įskaudinta siela. 


Visuomenėje priimta manyti, kad vaikų baudimas pačios šei- 
mos, paprastai - tėvo, reikalas. Šiandien daugelis socialinių ins- 
titucijų jau pripažįsta, kad reikia naujų taisyklių, kuriomis būtų 
galima pažaboti įsigalėjusį fizinį ir seksualinį smurtavimą prieš 
vaikus. Tačiau net ir labiausiai suinteresuotos institucijos niekuo 
negali padėti žodinį smurtą patiriančiam vaikui. Jis lieka vienut 
vienutėlis. 

SKAUDINANČIŲ ŽODŽIŲ GALIA 


Daugelis tėvų retsykiais išbara savo vaikus. Tai dar nereiškia, 
kad prieš vaiką smurtaujama. Smurtas prasideda tuomet, kai 
vaikas dažnai pradedamas užgaulioti dėl išvaizdos, proto, gebė- 
jimų ar savo žmogiškosios vertės. 

Kaip ir valdingi tėvai, žodiniai smurtautojai būna dviejų 
tipų - tie, kurie atvirai žemina savo vaikus piktai bardami. To- 
kie tėvai savo vaikus gali išvadinti kvailiais, netikėliais ar šlykš- 
čiais. Galima išgirsti juos sakant, kad geriau jau vaikas apskritai 
niekada nebūtų gimęs. Jie nesusimąsto apie vaiko jausmus ir 
nepagalvoja, kad jų nuolatiniai užgauliojimai gali ilgam laikui 
pakenkti besiformuojančiai vaiko nuomonei apie save. 

Kiti tėvai vaikus žemina ne taip pastebimai - juos nuolat erzi- 
na, laido sarkastiškas pastabas, pravardžiuoja ir subtiliai užgau- 
lioja. Tokie tėvai savo skaudinąntį elgesį maskuoja humoru. Jie 
nekaltai juokauja sakydami: „Paskutinį kartą tokio dydžio nosį 
mačiau ant Rašmoro kalno*“, „Šis švarkas puikiai tiktų klounui“ 
arba „Tą dieną, kai buvo dalijamas protas, tu tikriausiai gulėjai 
namie sirgdamas . 

Jei vaikas ar kuris nors kitas šeimos narys ima reikšti nepasi- 
tenkinimą, tas, kuris taip kalba, dažniausiai apkaltina jį neturint 
humoro jausmo. Sakydamas: „Ji juk žino, kad aš tik juokauju“, 
toks žmogus sudaro įspūdį, kad vaikas, kuriam šie žodžiai skir- 
ti, yra jo pusėje. 

Keturiasdešimt aštuonerių Filas išoriškai atrodė labai pasiti- 
kintis savimi. Tai buvo aukštas, patrauklus ir gana stilingai ap- 
sirengęs odontologas. Tačiau jam prašnekus, jo balsas buvo toks 
tylus, kad sunkiai galėjau jį girdėti. Kelis kartus turėjau prašyti 
jo pakartoti savo žodžius. Jis paaiškino, kad specialisto pagalbos 
ieško tam, kad galėtų atsikratyti savo liguisto drovumo: 


* Ant šio kalno iškalti keturių JAV prezidentų galvų bareljefai. 

— Daugiau nebegaliu taip gyventi. Man - beveik penkiasdešimt, 
o aš vis dar liguistai reaguoju į beveik viską, ką man sako ap- 
linkiniai. Ištisai ieškau užslėptos man pasakytų žodžių prasmės, 
man visuomet atrodo, kad iš manęs šaipomasi. Man atrodo, kad 
iš manęs tyčiojasi mano Žmona, mano pacientai. Naktimis nega- 
liu užmigti nuolat galvodamas apie viską, ką tą dieną išgirdau iš 
aplinkinių... Ir visur įžvelgiu blogus dalykus. Kartais atrodo, kad 
kraustausi iš proto. 


Filas atvirai pasakojo apie dabartinį savo gyvenimą, tačiau užsi- 
sklendė paklaustas apie vaikystės metus. Atsargiai pabandžiau jį 
šio bei to paklausti, ir jis papasakojo, kad ryškiausiai iš vaikystės 
dienų atsimena nuolatinį tėvo erzinimą. Patyčių objektas visuo- 
met būdavo Filas, todėl jis dažnai jausdavosi pažemintas. Kai kiti 
šeimos nariai pradėdavo juoktis, jis pasijusdavo dar vienišesnis: 


— Jau vien ištverti nuolatinį erzinimą buvo gana sunku, tačiau 
kartais ne juokais išsigąsdavau jam ėmus kalbėti maždaug taip: 
„Šis vaikis negali būti mūsų sūnus, tik pažiūrėk į jo veidą. Galiu 
lažintis, kad ligoninėje jie mums pakišo ne tą vaiką. Gal reikėtų 
jį grąžinti atgal ir atsiimti savąjį. Man buvo tik šešeri ir aš nuo- 
širdžiai maniau, kad būsiu paliktas ligoninėje. Kai vieną dieną 
galų gale jo paklausiau: „Tėti, kodėl ištisai kabinėjiesi prie ma- 
nęs“', jis atsakė: „Aš nesikabinėju, o tik juokauju. Nejaugi nesu- 
pranti?“ 


Filas, kaip ir bet kuris mažas vaikas, nemokėjo atskirti juokų 
nuo tiesos ir grasinimų nuo erzinimo. Sveikas humoras - viena 
iš geriausių priemonių, padedanti sustiprinti šeimos santykius, 
tačiau Žeidžiantis humoras šeimoje gali turėti didžiulę griau- 
namąją jėgą. Vaikai sarkazmą ir juokais sutirštintas spalvas su- 
pranta tiesiogiai. Jie dar per mažai patyrę gyvenime, kad mokė- 
tų juokais nuleisti tokius tėvų posakius: „Mums teks išsiųsti tave 
į parengiamąją mokyklos klasę Kinijoje.“ Po tokių žodžių vaikas 


gali pradėti sapnuoti košmarus bijodamas būti paliktas kokioje 
nors tolimoje ir gąsdinančioje šalyje. 

Mes visi esame pasišaipę iš kito žmogaus. Dažniausiai tokie 
juokeliai būna visai nekalti, tačiau, kaip ir kiti toksiškų tėvų 
veiksmai, žeidžia šių juokų dažnas kartojimas, žiaurumas ir tai, 
kad juos girdime iš tėvų. Vaikai įtiki tėvų pasakytais žodžiais ir 
dedasi juos į širdį. Tėvai elgiasi sadistiškai ir destruktyviai ištisai 
šaipydamiesi iš silpno vaiko. 

Filas būdavo nuolat žeminamas ir pašiepiamas. Pabandęs pa- 
prieštarauti tokiam tėvo elgesiui, jis išgirdo, kad yra netikėlis, 
nes „nesupranta juokų“. Apie tai, ką jaučia, Filas neturėjo kam 
pasipasakoti. 

Filui kalbant apie savo jausmus, mačiau, kad jis vis dar jau- 
čiasi sutrikęs, tarsi manytų, kad jo nusiskundimai skamba kvai- 
lai. Nuraminau jį sakydama: 

— Suprantu, kokie žeminantys buvo tėvo juokai. Jie tave siau- 
bingai skaudino, bet tavo kančios niekam nerūpėjo. Tačiau čia ir 
esame tam, kad suprastume tavo skausmo esmę, 0 ne numotu- 
me į jį ranka. Čia tu saugus, Filai. Niekas iš tavęs nesityčios. 

Jam prireikė kelių akimirkų įsisąmoninti mano žodžius. Jis 
vos laikėsi nepravirkęs, tačiau didžiulėmis valios pastangomis 
susitvardęs tarė: 


— Nekenčiu jo. Jis buvo toks bailys. Juk aš buvau tik mažas vai- 
kas, kam jam reikėjo taip iš manęs tyčiotis. Jis vis dar šaiposi iš 
manęs. Niekada nepraleidžia progos. Jei tik akimirką prarandu 
budrumą, jis vėl kerta. O paskui elgiasi taip, tarsi būtų tikras šau- 
nuolis. Viešpatie, kaip tai šlykštu! 


Kai Filas pirmą kartą kreipėsi į mane pagalbos, jis neįžvelgė vi- 
siškai jokio ryšio tarp savo padidėjusio jautrumo ir tėvo patyčių. 
Vaikystėje Filas buvo labai pažeidžiamas, nes jo tėvo elgesys nie- 
kada nebuvo laikomas smurtu. Filas buvo atsidūręs tipinėje pa- 

dėtyje be išeities: „Tėvo juokai mane skaudina, o aš esu silpnas, 
nes nemoku nuryti nuoskaudos.“ 

Mažasis Filas buvo savo tėvo pašaipų objektas ir kaip įmany- 
damas stengėsi neišsiduoti, kad jaučiasi netikėlis. Suaugęs Filas 
jautėsi lygiai taip pat, tačiau patekęs į platesnį pasaulį savo bai- 
mes ir neigiamus lūkesčius nukreipė į kitus žmones. Per gyveni- 
mą Filas ėjo į aplinką reaguodamas liguistai jautriai, laukdamas, 
kada bus įskaudintas ir pažemintas. Jo didelis jautrumas, drovu- 
mas ir nepasitikėjimas aplinkiniais buvo logiškas, bet neveiks- 
mingas būdas apsisaugoti nuo tolesnių kančių. 


„Tai sakau tik tavo pačios labui“ 


Daugelis tėvų skaudžiais žodžiais svaidosi prisidengę noru pa- 
mokyti. Savo žiaurias ir žeminančias replikas jie argumentuo- 
ja tokiais pasiaiškinimais: „Stengiuosi padėti tau tapti geresniu 
žmogumi“ arba „Gyvenimas - nelengvas, ir mes norime, kad 
tu tai suprastum“. Kadangi toks smurtas grindžiamas auklėjimo 
sumetimais, suaugusiam vaikui ypač sunku suvokti jo daromą 
žalą. 

Kai Vikė kreipėsi į mane pagalbos, jai buvo trisdešimt ketve- 
ri. Patraukli moteris vienoje didelėje rinkodaros įmonėje dirbo 
sąskaitų tvarkytoja, tačiau jos pasitikėjimas savimi buvo toks 
menkas, kad pradėjo kelti grėsmę tolesnėms karjeros galimy- 
bėms: 


- Šioje didelėje bendrovėje dirbu jau šeštus metus ir man visai 
neblogai sekasi. Pamažu kylu karjeros laiptais - iš pradžių dirbau 
sekretore, paskui tapau administratore, vėliau - sąskaitų tvarky- 
toja... Taip kopiu vis aukštyn. Tačiau praeitą savaitę nutiko ne- 
įtikėtinas dalykas. Iš savo viršininko išgirdau, kad įgijusi verslo 
administravimo magistro laipsnį turėčiau daug įvairių karjeros 
perspektyvų, ir jis pasisiūlė apmokėti mano studijas! Negalėjau 


tuo patikėti! Atrodo, turėčiau šokinėti iš laimės, tačiau jaučiu tik 
stingdančią baimę. Nuo mokslų baigimo praėjo dešimt metų, net 
nežinau, ar sugebėčiau. Be to, nesu įsitikinusi, ar apskritai pajėg- 
čiau studijuoti tokį dalyką. Net mano artimi žmonės sako, kad 
bandau apžioti per daug. 


Pasakiau, kad tie, kurie dalija tokius patarimus, nėra patys ge- 
riausi draugai, nes tikri draugai palaiko visuomet. Tai išgirdusi, 
ji akivaizdžiai sutriko. Paklausiau, kodėl. Ji paaiškino, kad saky- 
dama „artimi žmonės", turėjusi omeny savo mamą: 


— Kai paskambinusi mamai paklausiau, ar, jos nuomone, man 
verta priimti šį pasiūlymą, ji atkreipė mano dėmesį į kelis tikrai 
svarbius dalykus. Na, suprantate... Ji kalbėjo apie tai, kas nutiks 
mano darbui, jei man nepavyks, klausė, ar aš pagalvojusi apie 
tai, kad, turėdama verslo administravimo magistro laipsnį, at- 
baidysiu daug potencialių vyrų. Be to, juk esu patenkinta ir savo 
dabartiniu darbu. 


- Tačiau viena iš priežasčių, kodėl esi patenkinta, yra tai, kad 
didžiuojiesi galėdama kilti karjeros laiptais, - pasakiau. - Argi 
nenorėtum siekti dar daugiau? 

Ji pritarė, kad norėtų. Pasakiau, kad jos pasiekimai darbe ir 
jos viršininko pasiūlyta galimybė rodo, kiek daug ji sugeba. Šie 
argumentai, regis, nelabai derėjo su jos mamos abejonėmis. Pa- 
siteiravau, ar jos mama visuomet taip pesimistiškai vertino Vi- 
kės gebėjimus. 


— Mama visada norėjo, kad tapčiau tikra poniute, troško, kad bū- 
čiau elegantiška ir grakšti, mokėčiau gražiai kalbėti... Kai man 
nepavykdavo, ji bandydavo priversti mane elgtis tinkamai gėdy- 
dama mane. Tikrai, jos ketinimai buvo patys geriausi. Ji pamėg- 
džiodavo mano blogai ištartą žodį, pašiepdavo mano išvaizdą... 
Blogiausia būdavo per baleto spektaklius. Mama kadaise pati 
svajojo tapti šokėja, tačiau ėmė ir ištekėjo. Kaip suprantu, aš turė- 

jau įgyvendinti jos svajonę, tačiau man niekuomet nepavykdavo 
šokti taip puikai kaip jai, na, bent jau ji man tą nuolat tvirtinda- 
vo. Niekuomet nepamiršiu vieno pasirodymo, kai buvau maž- 
daug dvylikos metų. Man pasirodė, kad šokau visai neblogai, 
tačiau mama atėjusi į užkulisius girdint visai klasei išrėžė: „At- 
rodei kaip begemotas. Norėjau prasmegti skradžiai žemę. Kai 
visą kelią namo paniurusi neištariau nė žodžio, ji man pasakė, 
kad privalau išmokti priimti mažas kritines pastabas, nes tik taip 
galiu tikėtis kažko išmokti. Tuomet ji paglostė man ranką ir jau 
tikėjausi, kad pasakys ką nors malonaus, bet žinote ką išgirdau? 
„Tenka pripažinti, mieloji, kad tau viskas sekasi ne per geriausiai, 
juk taip?“ 


„Noriu, kad daug pasiektum, bet žinau, kad tau nepavyks“ 


Panašu, jog Vikės mama nemažai pasistengė, kad jos auganti 
dukra pasijustų nevykėlė. Ji to pasiekė dviprasmiškai ir prieš- 
taringai vertindama savo dukterį. Viena vertus, ji skatino savo 
dukrą daug siekti, o paskui čia pat tvirtindavo, kokia ji netikėlė. 
Vikė niekuomet nesijautė užtikrintai, ji nuolat abejodavo, ar ge- 
rai elgiasi. Kai manydavo, kad jai pavyko, mama tuoj pat sugebė- 
davo atšaldyti jos džiaugsmą; kai jai atrodydavo, kad nepasise- 
kė, mama aiškindavo, kad geriau ir negalėjo būti. Tuo metu, kai 
Vikė turėjo mokytis pasitikėti savimi, mama visas jos pastangas 
paversdavo niekais. Ir visa tai darydavo tam, kad Vikė užaugtų 
geresniu žmogumi. 

Tačiau ką iš tikrųjų darė ši motina skriausdama savo dukrą? 
Vikės mama bandė susidoroti su savo pačios nevisavertiškumo 
jausmu. Jos pačios šokėjos karjera žlugo - galbūt taip įvyko dėl 
santuokos, o gal nepakankamai pasitikėdama savimi, kad galė- 
tų toliau tęsti karjerą, santuoka ji tik naudojosi kaip priedanga? 
Pasijutusi pranašesnė už dukrą, Vikės mama atsikratė nevi- 
savertiškumo jausmo. Tikslo ji siekė bet kokiomis priemonė- 

mis, net jei tai reiškė žeminti dukrą bendraamžių akivaizdoje. 
Bręstantis paauglys itin skaudžiai reaguoja į tokį pažeminimą, 
tačiau juk toksiškų tėvų poreikiai visuomet būna svarbesni už 
visa kita. 


KONKURUOJANTYS TĖVAI 


Noras pažeminti kitą, kad pasijustum geriau, greitai virsta žūt- 
būtine konkurencija. Akivaizdu, kad Vikės motinai jauna dukra 
ėmė kelti grėsmę - augdama ji darėsi vis gražesnė, brandesnė ir 
išmintingesnė, todėl jos mamai buvo vis sunkiau jaustis viršes- 
nei. Kad apsisaugotų, ji ir toliau ją persekiojo ir žemino. 

Normalūs tėvai džiaugiasi ir didžiuojasi augančiais savo 
vaikų gebėjimais, o konkuruoti linkę tėvai dažnai jaučiasi nu- 
skriausti, apimti nerimo ar net išgąsčio. Daugelis tokių tėvų ne- 
suvokia, kodėl taip jaučiasi, tačiau puikiai žino, kad šiuos jaus- 
mus sukelia vaikas. 

Paauglystės laikotarpiu mergaitės pradeda virsti moterimis, 
o berniukai - vyrais. Vaiko paauglystė - ypač pavojingas me- 
tas nestabiliems tėvams. Moteris apima baimė pasenti ir netekti 
grožio. Savo dukteris jos gali laikyti konkurentėmis ir visaip jas 
žeminti, ypač savo vyrų akivaizdoje. Vyrai gali jausti augančią 
grėsmę jų valdžiai ir vyriškumui. Būdami įsitikinę, kad namuo- 
se gali būti tik vienas vyras, jie šaiposi ir žemina savo sūnus, kad 
šie jaustųsi maži ir bejėgiai. Dažnai situaciją dar labiau paaštrina 
ir patys paaugliai, kurie pradeda atvirai konkuruoti tik tam, kad 
galėtų pasijusti suaugę. 

Konkuruojantys tėvai vaikystėje dažnai patys būna patyrę 
nepriteklių - maisto, drabužių ar meilės trūkumą. Kad ir kiek 
jie visko turėtų šiandien, jie vis tiek baiminasi, kad turi per ma- 
žai. Daugelis tokių tėvų su savo vaikais konkuruoja taip, kaip 
vaikystėje konkuruodavo su savo pačių tėvais ar broliais ir sese- 

rimis. Ši nelygiavertė konkurencija verčia vaiką gyventi nuolat 
smarkiai įsitempus. 
Vikė paprasčiausiai nustojo stengtis siekti savo tikslų: 


- Tiek metų vengiau daryti daugelį dalykų, net ir tuos, kurie man 
labai patiko, nes bijojau būti išbarta. Net ir užaugusi girdėdavau 
jos smerkiančius žodžius. Ji niekuomet neplūdo manęs, nepra- 
vardžiuodavo, tačiau tas ištisinis savęs lyginimas su manimi ver- 
tė mane jaustis visiška nevykėle. Buvo be galo skaudu. 


Nesvarbu, ką apie savo ketinimus vaikų atžvilgiu šneka konku- 
ruojantys tėvai, jų tikrosios užmačios - padaryti viską, kad vai- 
kai jų nepranoktų. Nesąmoningai jie tarsi sako: „Tau nepavyks 
pasiekti daugiau negu man“, „Negali būti patrauklesnė už mane“ 
arba „Nebūsi laimingesnis už mane“, kitaip tariant: „Mes visi 
turime savo galimybių ribas, tavoji riba - tai aš.“ 

Šis suvokimas taip giliai įsirėžia į vaiko sąmonę, kad jei kon- 
kuruojančius tėvus turintys suaugę vaikai ir sugeba kažko pa- 
siekti, jie labai dažnai gyvena kamuojami didžiulio kaltės jaus- 
mo. Kuo daugiau pasiekia, tuo blogiau jaučiasi, ir todėl dažnai 
patys atstumia sėkmę. Tokių tėvų suaugusiems vaikams geriau- 
sia nesiekti pernelyg daug - tai kaina už jų sielos ramybę. Savo 
kaltės jausmą jie užgniaužia nesąmoningai apribodami save, kad 
nepasiektų daugiau už tėvus. Tam tikra prasme jie išpildo pesi- 
mistines savo tėvų prognozes. 


PAŽENKLINTI UŽGAULIOJIMŲ 


Kai kurie savo kalbomis smurtaujantys tėvai nesivargina ieškoti 
savo elgesio pateisinimo, o tiesiog nepaliaujamai persekioja vai- 
kus žiauriai juos plūsdami, keikdami, menkindami ir pravar- 
džiuodami. Tokie tėvai - neįtikėtini beširdžiai, nes nesuvokia, 
kokį skausmą kelia savo vaikams ir kokią ilgalaikę žalą daro jų 

elgesys. Toks šiurkštus žodinis smurtas į vaiko sąmonę gali įsi- 
rėžti kaip pats tikriausias įdagas ir palikti gilius psichologinius 
randus. 

Penkiasdešimt dvejų metų Karolina - nepaprastai graži mo- 
teris, anksčiau dirbusi modeliu, o dabar kurianti savo vardinį 
vidaus interjerą. Per pirmąjį mūsų užsiėmimą ji papasakojo apie 
neseniai įvykusias - jau trečiąsias - jos skyrybas. Skyrybų pro- 
cesas buvo baigtas likus maždaug metams iki Karolinos apsilan- 
kymo pas mane. Tai buvo skausmingas metas, ir Karoliną ap- 
ėmė baimė dėl ateities. Tuo pačiu metu ji išgyveno menopauzę ir 
kone paniškai ėmė baimintis prarasti grožį. Ji jautėsi negeidžia- 
ma ir man prisipažino, kad šiuos nuogąstavimus dar labiau su- 
stiprino paskutinis apsilankymas pas tėvus per Padėkos dieną: 


- Viskas visuomet baigiasi vienodai: kaskart susitikusi su tėvais 
vėl lieku įskaudinta ir nusivylusi. Blogiausia, kad nepaliauju tikė- 
tis, jog nors vieną kartą man grįžus namo ir pasiguodus, kokia aš 
nelaiminga, kad kažkas nepasisekė, jie pasakys: „Ak, brangute, 
mums taip gaila“, o ne „Pati dėl to kalta“. Kiek prisimenu, jie vi- 
suomet taip ir sakydavo: „Pati dėl to kalta. 


Pasakiau Karolinai, kad iš to, ką išgirdau, galiu manyti, jog jos 
tėvai vis dar daro jai didžiulę įtaką. Pasiteiravau, ar ji norėtų 
kartu pasiaiškinti šios įtakos priežastis, kad galėtume pradėti 
keisti jos gyvenimą, kuriame vadovauja ir dominuoja jos tėvai. 
Linktelėjusi galva, Karolina pradėjo man pasakoti apie savo vai- 
kystę vienoje turtingoje Vidurio Vakarų regiono šeimoje. Jos tė- 
vas buvo žymus gydytojas, o mama - olimpinė plaukikė, kuri iš 
profesionalaus sporto pasitraukė tam, kad galėtų auginti penkis 
vaikus. Karolina buvo vyriausia iš jų. 


- Prisimenu, kad būdama maža labai dažnai jausdavausi liūdna 
ir vieniša. Tėtis visuomet mane erzindavo, tačiau man sulaukus 
vienuolikos, ėmė šnekėti tikrai siaubingus dalykus. 

— Pavyzdžiui, kokius? - paklausiau. 

Ji atsakė, kad tai neturi reikšmės ir pradėjo nervingai kram- 
tyti nagų odeles. Žinojau, kad taip ji stengiasi apsisaugoti, kad 
nepalūžtų emociškai. 

- Karolina, - tariau, - matau, kad tau labai sunku apie tai 
kalbėti, tačiau šiuos dalykus būtina žinoti, kad galėtume išspręs- 
ti tavo problemas. 

Ji ėmė lėtai pasakoti: 


— Kažkodėl tėtis nusprendė... Viešpatie, kaip tai sunku... Jis nu- 
sprendė, kad aš... Kad nuo manęs sklinda nemalonus kvapas. Jis 
niekuomet nebepaleido šios minties. Aplinkiniai man sakydavo, 
kokia aš graži, o jis ištisai kartodavo, kad... 


Karolina vėl nutilo ir nukreipė žvilgsnį į šalį: 
- Nagi, Karolina, - paraginau ją, - aš - tavo pusėje. 


— Jis sakydavo: „Nuo tavo krūtų sklinda nemalonus kvapas... 
Tavo nugara dvokia. Žmonės pasibjaurėtų sužinoję, kokia tu 
nevala ir susmirdėlė.“ Prisiekiu, maudydavausi triskart per die- 
ną, ištisai keisdavau drabužius, naudodavau tonas dezodorantų 
ir kvepalų, tačiau jo elgesys nepasikeitė. Jo mėgstamas posakis 
buvo toks: „Jei tave išverstume į kitą pusę, pamatytume, kad 
smarvė sunkiasi iš kiekvienos tavo kūno ląstelės. Nepamirškite, 
kad taip kalbėjo visų gerbiamas gydytojas. O mano mama visuo- 
met tylėdavo, ji niekuomet man net nepasakė, kad tai - netiesa. 
Be paliovos sukau galvą, kaip man pasikeisti... Kaip nutildyti jo 
kalbas apie mano bjaurią išvaizdą ir nemalonų kvapą. Nuėjusi į 
tualetą visuomet galvodavau, kad jei sugebėčiau greičiau nuleisti 
vandenį, jis nustotų laikyti mane tokia atgrasia. 


Pasakiau Karolinai, kad iš jos pasakojimo man susidaro įspūdis, 
jog jos tėvas neadekvačiai sureagavo į jos bundantį moterišku- 
mą, nes nesugebėjo įveikti dėl to kilusio susirūpinimo. Tėvus la- 
bai dažnai ima trikdyti pradėjęs skleistis jų dukrų seksualumas, 

į kurį jie gali pradėti reaguoti priešiškai. Net ir tą tėvą, kuris gra- 
žiai ir švelniai elgiasi su maža dukterimi, gali apimti prieštarin- 
gi jausmai jai įžengus į paauglystės laikotarpį. Taip jis stengiasi 
užkirsti kelią seksualiniam potraukiui, nes suvokia, kad jis - ne- 
normalus. 

Tokį problemišką tėvą, kaip Karolinos, dukteriai bręstant 
gali apimti ypač stiprus nerimas, kuris, jo supratimu, pateisina 
jo persekiojantį elgesį. Savo kaltę ir nerimą perdavęs jai, jis nusi- 
kratė bet kokios atsakomybės už savo jausmus. Jo elgesys tartum 
bylojo: „Esi bjaurus ir pagedęs žmogus, nes manyje keli bjaurius 
ir pagedusius jausmus tau.“ 

Paklausiau Karolinos, ar tokie samprotavimai jai atrodo įti- 
kinami. 


- Kai apie tai pagalvoju dabar, manau, kad jo elgesys išties buvo 
susijęs su mano seksualumu. Visuomet jusdavau į mane įsmeigtą 
jo žvilgsnį, be to, jis ištisai lįsdavo su savo klausimais, norėdamas 
žinoti, ką veikiu būdama su berniukais, o aš praktiškai neturė- 
davau, ką papasakoti. Tačiau jis buvo įsitikinęs, kad guluosi į lovą 
su kiekvienu mane į pasimatymą pakvietusiu vaikinu. Jis saky- 
davo maždaug taip: „Tik pasakyk tiesą ir aš tavęs nebausiu.“ Jis 
tikrai norėjo, kad pasakočiau apie seksą. 


Patiriančiai paauglystės jausmų audras Karolinai be galo reikėjo 
tėvo meilės ir paramos, kuri sustiprintų jos pasitikėjimą savimi, 
tačiau savo elgesiu jis tik nepaliaujamai ją žemino. Jos tėvo žodi- 
nis smurtas kartu su mamos pasyvumu smarkiai pakenkė Karo- 
linos gebėjimui patikėti, kad ji - svarbus ir nuostabus žmogus. Iš 
kitų žmonių girdėdama liaupses jos grožiui, ji galvodavo tik apie 
tai, ar jie jaučia jos nemalonų kvapą. Jokios aplinkinių pagyros 
negalėjo užgožti smerkiančių tėvo kalbų. 


- Modeliu pradėjau dirbti būdama septyniolikos. Žinoma, kuo 
geriau man sekėsi, tuo siaubingiau tėtis elgėsi. Man būtinai rei- 

kėjo dingti iš tų namų, todėl ištekėjau už pirmo man pasipiršu- 
sio vaikino būdama devyniolikos. Buvau pastumdėlės vietoje: jis 
trenkė man, kai laukiausi, ir paliko gimus kūdikiui. Žinoma, dėl 
visko kaltinau save, manydama, kad kažką darau ne taip. Galbūt 
nemaloniai kvepėjau, tiksliai nenumanau. Maždaug po metų iš- 
tekėjau už vyro, kuris manęs nemušė, tačiau su manimi beveik 
niekada nesikalbėdavo. Jį kenčiau dešimt metų, nes sugriovusi 
santuoką nebūčiau galėjusi pažiūrėti tėvams į akis. Tačiau ga- 
liausiai vis tiek jį palikau. Ačiū Dievui, turėjau modelio darbą, 
todėl galėjau išlaikyti ir save pačią, ir sūnų. Keletą metų į vyrus 
negalėjau nė pažiūrėti, o paskui sutikau Gleną. „Štai ko visą lai- 
ką ieškojau“, - pagalvojau, nusprendusi, kad radau tobulą vyrą. 
Pirmi penkeri santuokos metai buvo laimingiausi mano gyve- 
nime, o paskui sužinojau, kad jis mane apgaudinėja beveik nuo 
pat vestuvių dienos. Dar dešimt metų stengiausi atleisti jam vi- 
sus nuklydimus, nes nenorėjau sužlugdyti dar vienos santuokos. 
Praeitais metais jis mane pametė dėl perpus jaunesnės už mane 
moters. Kodėl gi man niekas nesiseka? 


Priminiau Karolinai, kad daugybę dalykų gyvenime ji darė ge- 
rai: ji buvo mylinti ir supratinga mama, išaugino sūnų, kurio 
gyvenimas klostėsi puikiai, sėkmingai dirbo dviejuose darbuo- 
se. Vis dėlto mačiau, kad mano žodžiai jai įspūdžio nepadarė. 
Karolina įtikėjo tėvo primestais žodžiais, kad ji - nieko vertas, 
bjaurus žmogus. Todėl užaugusi didžiąją savo gyvenimo dalį ji 
kankinamai troško patirti meilę, kurios jai - mažai mergaitei — 
vaikystėje reikėjo iš tėvo. Ji rinkdavosi žiaurius, smurtaujančius 
arba užsisklendusius vyrus - tokius, kaip jos tėvas, ir stengda- 
vosi priversti juos pamilti ją taip, kaip niekada nemylėjo tėvas. 
Paaiškinau Karolinai, kad tikėdamasi, jog pasitikėjimą savi- 
mi jai sugrąžins tėvas (arba vėliau jos sutikti vyrai), ji savo vertės 
suvokimą atiduodavo į jų rankas. Nereikėjo būti genijumi, kad 
pamatytum, kaip destruktyviai veikė tos rankos. Išmokti vėl pa- 
tikėti savimi ji galėjo tik įveikusi žlugdančius įsitikinimus, ku- 

riuos vaikystėje jai įskiepijo tėvas. Per ateinančius kelis mėnesius 
ji pamažu suprato, kad jos savivertė niekur nedingo - ji tiesiog 
ieškojo ten, kur jos nebuvo. 


PERFEKCIONISTAI TĖVAI 


Netikroviški lūkesčiai, kad vaikai bus tobuli, dažnai yra dar vie- 
na šiurkštaus žodinio smurto priežastis. Daugelis užgauliojančių 
tėvų patys būna pasiekę labai daug, tačiau pernelyg dažnai namai 
tampa vieta, kur jie gali išlieti darbe susikaupusią įtampą (girtau- 
jantys tėvai taip pat gali kelti vaikams per didelius reikalavimus, 
o paskui vaikų nesėkmes įvardija kaip savo girtavimo priežastį). 

Susidaro įspūdis, kad perfekcionistai tėvai pasiduoda iliuzi- 
jai, jog vos tik jie sugebės paversti vaikus tobulus, gyvenimas 
šeimoje taps idealus. Kad tokiems tėvams nereikėtų pripažinti 
skaudžios tiesos, jog jie nesugeba suteikti vaikui stabilumo, šią 
naštą jie perkelia ant vaiko pečių. Kai vaikui nepasiseka, jis tam- 
pa atpirkimo ožiu dėl visų šeimos problemų ir vėl kamuojasi ap- 
imtas kaltės jausmo. 

Vaikams būtina klysti, kad galėtų suprasti, jog nesėkmės - ne 
pasaulio pabaiga. Taip jie įgyja pasitikėjimo savimi, kad gyve- 
nime galėtų išbandyti naujus dalykus. Toksiški tėvai kelia jiems 
neįgyvendinamus tikslus, puoselėja netikroviškus lūkesčius ir 
nuolat kaitalioja taisykles, tikėdamiesi, kad vaikai savo elgesiu 
demonstruos tokią brandą, kuri įgyjama tik įgijus gyvenimiškos 
patirties, kurios vaikai dar neturi. Vaikai nėra sumažintos suau- 
gusiųjų kopijos, tačiau būtent suaugusio žmogaus elgesio iš jų ir 
tikisi toksiški tėvai. 

Trisdešimt trejų metų Polas, tamsiaplaukis, mėlynakis labo- 
ratorijos technikas, į mane kreipėsi dėl darbe patiriamų sunku- 
mų. Akivaizdžiai matėsi, kad jis - drovus, užsisklendęs ir savimi 
nepasitikintis žmogus, tačiau nepaisant to, jis vis tiek sugebėda- 

vo dažnai įsivelti į karštus ginčus su savo tiesioginiais viršinin- 
kais. Be to, jam vis sunkiau pavykdavo susikaupti - visa tai kėlė 
grėsmę jo darbui. 

Mums su Polu kalbantis apie jo darbą, supratau, kad jam sun- 
ku bendrauti su vadovaujančias pareigas einančiais žmonėmis. 
Pasiteiravusi apie jo tėvus, sužinojau, kad Polo, kaip ir Karoli- 
nos, vaikystė paženklinta užgauliojimų. Štai ką jis papasakojo: 


— Kai mano mama antrą kartą ištekėjo, buvau devynerių. Tas vy- 
rukas tikriausiai ėjo mokslus pas patį Hitlerį. Pirmas dalykas, 
kurį padarė atsikėlęs gyventi pas mus - įvedė geležinę taisyklę: 
demokratija baigiasi ties laukutinių durų slenksčiu. Jei jis liep- 
davo mums šokti nuo uolos krašto, privalėjome šokti nesigin- 
čydami. Man kliūdavo daug daugiau negu seseriai. Jis be pa- 
liovos mane persekiojo, daugiausia dėl tvarkos kambaryje. Tie 
prakeikti patikrinimai mano kambaryje vykdavo kasdien, tarsi 
kokiose kareivinėse. Devynerių ar dešimties metų vaiko kam- 
barys visuomet būna kiek apverstas, bet jam tai nerūpėjo. Visur 
turėjo būti ideali tvarka, visi daiktai sudėlioti į vietas. Jei ant stalo 
palikdavau knygą, jis imdavo šaukti, kad esu šlykšti kiaulė. Išva- 
dindavo mane mažu šikniumi, kalės vaiku arba apsisnarglėjusiu 
šunsnukiu. Pravardžiuoti mane tokiais žodžiais jam būdavo ti- 
kras malonumas. Jis niekuomet nėra man sudavęs, tačiau šitos 
prakeiktos patyčios žeidė ne mažiau. 


Įtariau, kad tam tikras Polo elgesys pažadino agresyvius jo pa- 
tėvio jausmus. Netrukus supratau: Polas buvo nedrąsus, jautrus, 
savyje užsisklendęs vaikas, žemesnis už kitus tokio amžiaus ber- 
niukus. 


- Vaikystėje mano patėvis buvo žemiausias vaikas visoje moky- 
kloje - jį erzindavo visi. Kai mano mama su juo susipažino, jis 
jau buvo augalotas, nes daug sportavo, tačiau matėsi, jog tai - ne- 
natūrali jo figūra, kažkodėl visuomet atrodydavo, kad visi tie jo 
raumenys - kito žmogaus. 

Kažkur giliai Polo patėvio viduje vis dar gyveno mažas, išsi- 
gandęs, save nevykėliu laikantis berniukas, o kadangi Polas tuo 
atžvilgiu buvo toks panašus į jį, tai ir įkūnijo skausmingą patė- 
vio vaikystę. Kadangi būdamas mažas patėvis niekuomet apie 
save negalvojo gerai, jis iš karto pajuto pyktį berniukui, kuris 
taip priminė jį patį. Polą jis privertė atsiimti už visus trūkumus, 
kurių nenorėjo matyti savyje. Persekiodamas Polą ir keldamas 
jam neįgyvendinamus reikalavimus, jį įžeidinėdamas, kai Po- 
las nusižengdavo, patėvis patikėjo, kad galų gale tapo galingas 
ir stiprus. Jis turbūt niekuomet net nepagalvojo, kokią žalą savo 
elgesiu darė Polui, būdamas įsitikinęs, kad taip tik padeda jam 
tapti tobulam. 


„Jei negaliu būti tobulas, tai kam iš viso stengtis“ 


Polo mama su antruoju vyru išsiskyrė, kai Polui buvo aštuo- 
niolika, tačiau iki to laiko Polas emociškai buvo kaip reikiant 
sugniuždytas. Jis suprato, kad savo patėviui niekuomet netaps 
pakankamai „tobulas“, todėl iš viso nustojo stengtis: 


- Būdamas keturiolikos kaip reikiant įnikau į narkotikus. Tai 
buvo vienintelis kartas, kai jaučiausi įvertintas. Buvo aišku, kad 
netapsiu sportininku, suprantama, ir vakarėlių siela nebuvau, tai 
kas man beliko? Prieš pat baigdamas mokyklą įsigijau kažkokio 
visiško mėšlo ir vos nemiriau nuo perdozavimo. Man tai buvo 
gera pamoka... Daugiau niekuomet nekilo noras vėl to daryti. 


Polas metus mokėsi aukštesniojoje mokykloje, tačiau mokslus 
metė, nors mokytis jam patiko ir buvo tikrai gabus, kad galėtų 
bandyti tapti mokslininku. Jam tiesiog nepavykdavo susikaup- 
ti. Jo intelekto koeficientas buvo nepaprastai aukštas, tačiau, 
vos susidūręs su iššūkiais, jis traukdavosi į šalį. Jis įprato pa- 
siduoti. 

Pradėjęs dirbti, suprato, kad nuolat įsivelia į konfliktines si- 
tuacijas su viršininkais, dar sykį atkartodamas savo vaikystės 
potyrius. Jis keitė darbus vieną po kito, kol galų gale rado tai, kas 
jam patiko. Tuomet, kad šio darbo neprarastų, atėjo pas mane. 
Pasakiau, kad, ko gero, sugebėsiu jam padėti. 


Trys žodžio „tobulybė“ atspalviai 


Nors Polas savo patėvio daugiau nematė, jo auklėjimo padarinius 
vis dar juto labai skaudžiai, mintyse nuolat girdėdamas užgaulius 
jo žodžius. Taigi Polo gyvenimą tiksliausiai galima būtų apibū- 
dinti šiais trimis žodžiais: tobulybės siekis, delsimas ir sąstingis: 


— Man labai patinka naujas darbas šioje laboratorijoje, tačiau 
nuolat baiminuosi, kad man nepavyks savo užduočių atlikti to- 
bulai. Todėl daugelį darbų atidėlioju, kol baigiasi galutinis termi- 
nas, arba puolu juos daryti paskutinę minutę ir priveliu klaidų. 
Kuo dažniau man nepasiseka, tuo labiau bijau būti atleistas. Kiek- 
vieną savo viršininko pastabą priimu kaip asmeninį įžeidimą ir 
iš karto užsiplieskiu. Man ištisai atrodo, kad mano nesėkmės - 
tarsi pasaulio pabaiga. Paskutiniu metu darbus taip užmečiau, 
kad iš darbo atsiprašinėju sakydamas, jog sergu. Ilgiau nebegaliu 
to tverti. 


Polo patėvis įskiepijo Polui poreikį viską daryti tobulai (tobuly- 
bės siekis). Baimindamasis, kad darbų nesugebės atlikti tobulai, 
Polas juos nukeldavo vėlesniam laikui (delsimas), tačiau kuo il- 
giau darbus atidėliodavo, tuo labiau nerimavo, o dėl nuolat au- 
gančios baimės apskritai nustojo ką nors daryti (sąstingis). 
Padėjau Polui sugalvoti, kaip jam atvirai pasikalbėti su darb- 
daviais, paaiškinti, kad jo darbui trukdo asmeninės problemos ir 
paprašyti trumpų atostogų. Jo sąžiningas prisipažinimas ir rū- 
pestis dėl savo darbo kokybės juos maloniai nustebino, ir jie lei- 

do jam dviem mėnesiams išeiti iš darbo. Tiek laiko buvo per ma- 
žai, kad Polas galėtų atsikratyti visų savo problemų, bet mums to 
pakako, kad ištrauktume jį iš duobės, kurią jis pats sau išsikasė. 
Iki to momento, kol atėjo laikas grįžti į darbą, jis jau pradėjo įsi- 
sąmoninti žalą, kurią jam padarė patėvio elgesys, ir todėl galėjo 
aiškiau atskirti, kada kyla tikri konfliktai su viršininkais, o kada 
konfliktus sukelia jo vidinės traumos. Nors terapinius užsiėmi- 
mus jis turėjo tęsti dar aštuonis mėnesius, darbe visi tvirtino, 
kad jis atrodo tarsi naujai gimęs žmogus. 


Žodis iš S raidės 


Suaugę perfekcionistų tėvų vaikai elgiasi dvejopai: jie arba nepa- 
liaujamai verčiasi per galvą norėdami pajusti tėvų meilę ir pritari- 
mą, arba ima maištauti taip smarkiai, kad pradeda bijoti sėkmės. 

Yra ir tokių, kurie elgiasi taip, tarsi kažkas nuolat juos vertin- 
tų balais - namas niekuomet nebūna pakankamai švarus, savo 
pasiekimais jie niekuomet nebūna visiškai patenkinti, nes galvo- 
ja, kad galėjo pasirodyti dar geriau. Mažiausia klaida verčia juos 
pulti į paniką. 

Dar yra ir tokių kaip Polas, kurių gyvenime pilna nusivylimų, 
nes tokiems žmonėms nepakeliama mintis apie Sėkmę (žodis iš 
S raidės). Gyventi lydimam sėkmės Polui būtų reiškę pasiduoti 
savo patėvio reikalavimams. Jei mes nebūtume nutildę jo galvoje 
skambančių patėvio žodžių, Polas tikriausiai būtų nesėkmingai 
keitęs vieną darbą po kito. 


ŽIAURIAUSI ŽODŽIAI: „IR KAM TU IŠ VISO GIMEI“ 


Vienas iš labiausiai sukrečiančių žodinio smurto sugriauto gyve- 
nimo pavyzdžių - keturiasdešimt dvejų metų Džeisono istorija. 
Jis buvo išvaizdus policijos pareigūnas, kuris prieš kelerius me- 

tus dalyvavo ligoninėje mano rengtuose grupiniuose užsiėmi- 
muose. Policijos psichologui nustačius, kad Džeisonas gali būti 
linkęs į savižudybę, Los Andželo policijos departamento pagei- 
davimu jis turėjo būti gydomas ligoninėje. Ligoninės darbuotojų 
susirinkime sužinojau, kad Džeisonas nuolat bereikalingai ri- 
zikuodavo gyvybe lįsdamas į pavojingas situacijas. Pavyzdžiui, 
neseniai bandė pats vienas konfiskuoti narkotikus, nepasikvie- 
tęs į pagalbą daugiau policijos pareigūnų. Nedaug trūko, kad jis 
būtų buvęs nužudytas. Iš pirmo žvilgsnio atrodė, kad tai - did- 
vyriškas poelgis, tačiau iš tikrųjų jo elgesys buvo beprasmiškas 
ir neatsakingas. Departamente ėmė sklisti kalbos, kad Džeiso- 
nas bandė nusižudyti vykdydamas savo profesinę pareigą. 

Tik po kelių grupinių užsiėmimų pajutau, kad Džeisonas pra- 
deda manimi pasitikėti. Tačiau kai tai įvyko, mūsų darbas tapo 
labai produktyvus. Vis dar labai gerai atsimenu tą susitikimą, 
kai jis man papasakojo apie kraupius santykius su savo mama: 


— Mano tėtis iš mano gyvenimo dingo, kai buvau dvejų, nes su 
mano mama buvo neįmanoma gyventi kartu. Jam išėjus, jos 
savijauta dar pablogėjo. Ji buvo tikrai labai ūmaus būdo ir nie- 
kuomet nepraleisdavo progos manęs užkabinti, ypač todėl, kad 
buvau kaip iš akies trauktas tėvas. Neprisimenu tos dienos, kad 
nebūtų man pasakiusi, jog gailisi, kam aš iš viso gimiau. Kai jos 
nuotaika būdavo gera, sakydavo: „Atrodai taip pat kaip tavo su- 
mautas tėvas, esi lygiai toks pat šlykštus“, kai jausdavosi blogai 
kalbėdavo maždaug taip: „O, kad tu galą gautum, kaip ir tavo 
tėvas, galėtumėte abu pūti užkasti kur nors patvory.“ 


Pasakiau, kad, sprendžiant iš tokių kalbų, jo mama negalėjo būti 
sveiko proto. 


- Ir aš taip maniau, bet kas gi klausysis vaiko... Viena iš kaimynių 
apie tai žinojo. Būdama įsitikinusi, kad motina mane užmuš, ji 
bandė mane išsiųsti į vaikų namus, bet ir ja niekas nepatikėjo. 

Jis akimirką patylėjo purtydamas galvą: 


- Jėzau, maniau, kad visas šis mėšlas man jau seniai neberūpi, 
tačiau vos tik prisimenu, kaip ji manęs nekentė, širdis stingsta iš 
siaubo. 


Džeisono mama labai aiškiai leido jam suprasti, kad jis yra ne- 
reikalingas. Kai tėvas išėjo iš namų ir nerodė jokio noro daly- 
vauti sūnaus gyvenime, Džeisonas tik dar tvirčiau įsitikino, kad 
jo gyvenimas - bevertis. 

Savo veiksmais vykdydamas policijos operaciją Džeisonas 
nesąmoningai stengėsi būti pareigingas paklusnus sūnus. Iš es- 
mės Džeisonas stengėsi pasitraukti iš gyvenimo netiesiogiai nu- 
sižudydamas, kad taip įtiktų mamai. Jis puikiai žinojo, kaip jai 
įsiteikti, nes labai aiškiai girdėjo jos išsakytą troškimą: „Kad tu 
kur galą gautum. 

Tokie žodžiai ne tik kelia nežmoniškas kančias ir didžiulę 
sumaištį, bet ir gali tapti paties žmogaus išpildyta pranašyste. 
Toks polinkis į savižudišką elgesį kaip Džeisono palyginti daž- 
nai būdingas tokių tėvų vaikams. Tai, ar tokiems suaugusiems 
vaikams pavyks suprasti praeities skriaudas ir nuo jų išsivaduo- 
ti, tiesiogine prasme yra gyvybės ir mirties klausimas. 


KAI „TU ESI“ VIRSTA „AŠ ESU“ 


Nėra abejonių, kad vaikus skaudina draugų, mokytojų, brolių ar 
seserų ir kitų giminaičių patyčios, tačiau skausmingiausiai vai- 
kai reaguoja į savo tėvų žeminantį elgesį. Juk, šiaip ar taip, tėvai 
yra mažo vaiko pasaulio centras, ir jei jau tave niekina visažiniai 
tėvai, tikriausiai esi to vertas. Jei mama nuolat kartoja: „Esi kvai- 
lys“, vadinasi, taip ir yra, jei tėvas ištisai tvirtina: „Iu - niekam 
tikęs , tai - tiesa. Vaikas neturi jokio atspirties taško, kad galėtų 
suabejoti tokiais vertinimais. 

Kai tokia neigiama aplinkinių pareikšta nuomonė perkelia- 
ma į pasąmonę, pasakytais dalykais pradedama nuoširdžiai ti- 
kėti. Kai pats žmogus įtiki neigiamais žodžiais, jo mintyse „tu 
esi“ virsta „aš esu“ ir nuo to prasideda savęs nuvertinimas. Žo- 
dinis smurtas ne tik smarkiai paveikia paties žmogaus nuomonę 
apie save (jis nebelaiko savęs geru, reikalingu ir pajėgiu), bet ir 
gali jam užprogramuoti neigiamus lūkesčius, kuriuos pats žmo- 
gus jaučiasi privaląs įgyvendinti tolesniame gyvenime. Antroje 
šios knygos dalyje paaiškinsiu, kaip atsikratyti šių gniuždančių 
minčių, kad iš savo širdies galėtume išmesti šiuos klaidingus įsi- 
tikinimus. 


6. Kartais žaizdos matosi ir išorėje 


Fiziniai smurtautojai 


„Ištisai pykstu ant savęs ir kartais be jokios priežasties apsiver- 
kiu. Tikriausiai dėl to, kad esu nusivylusi savimi. Negaliu nustoti 
galvojusi, kaip tėvai mane įskaudino ir pažemino. Negaliu ilgesnį 
laiką išsaugoti draugų, dažniausiai iš karto nutraukiu ryšius su 
grupe bičiulių, ko gero, todėl, kad nenoriu, jog jie pamatytų, ko- 
kia aš bloga.“ 


Keturiasdešimtmetė Keitė, šviesiaplaukė, griežtų veido bruožų 
didelės korporacijos kokybės kontrolierė, į mane kreipėsi reko- 
mendavus jos šeimos gydytojui - automobilyje ir pastato, ku- 
riame dirbo, lifte ją dažnai apimdavo panikos priepuoliai. Jos 
gydytojas skyrė jai raminamųjų, tačiau jam nerimą kėlė tai, kad 
iš savo buto Keitė išeidavo tik tuomet, kai reikėdavo eiti į darbą. 
Jis paragino ją kreiptis į psichologą. 

Pirmiausia pamačius Keitę man į akis krito, kad jos griežta, 
nelaiminga veido išraiška, regis, buvo įlydyta jos veide - tarsi 
ji niekada nebūtų išmokusi šypsotis. Netrukus supratau, kodėl: 


- Augau prestižiniame Sent Luiso priemiesčio rajone. Turėjome 
viską, ką buvo galima nupirkti už pinigus. Aplinkiniams atro- 

dėme tobula šeima, tačiau iš tikrųjų... Mano tėvą apimdavo be- 
protiško įniršio priepuoliai. Dažniausiai taip nutikdavo jam susi- 
pykus su mama. Jis griebdavo tą, kuri pasipainiodavo po ranka. 
Nusijuosęs diržą imdavo vanoti mane arba seserį... Tvodavo per 
kojas... Per galvas... Kur tik pasiekdavo. Kai jis pratrūkdavo, vi- 
suomet bijodavau, kad jis niekuomet nenusiramins. 


Keitės depresija ir baimė buvo smūgių paženklintos vaikystės 
palikimas. 


VISOJE AMERIKOJE DAROMAS NUSIKALTIMAS 


Milijonai Amerikos šeimų, nesvarbu, kokia jų socialinė, ekono- 
minė padėtis ir išsilavinimas, kasdien daro siaubingą nusikalti- 
mą - fiziškai smurtauja prieš vaikus. 

Bandant apibrėžti fizinį smurtą dažnai kyla daug neaiškumų 
ir prieštaringų nuomonių. Daugelis žmonių vis dar įsitikinę, 
kad tėvai ne tik turi teisę savo vaikams taikyti fizines bausmes, 
bet ir privalo tą daryti. Auklėjant vaikus vis dar labai dažnai va- 
dovaujamasi principu „už vieną muštą dešimt nemuštų duoda“. 
Dar visai neseniai vaikai iš esmės neturėjo jokių teisių ir būda- 
vo laikomi šeimos turto dalimi, kilnojamaisiais daiktais, kurie 
„priklausė“ tėvams. Šimtus metų tėvai turėjo absoliučias teises — 
auklėjimo sumetimais tėvai galėjo elgtis su vaikais kaip tinkami 
ir kone juos užmušti. 

Šiandien elgesio normos tapo griežtesnės. Fizinis smurtas 
prieš vaikus buvo įsigalėjęs taip plačiai, kad visuomenės susi- 
rūpinimas privertė fizines bausmes apriboti teisinėmis priemo- 
nėmis. Siekdamas išaiškinti, ką reiškia sąvoka „fizinis smurtas“, 
1974 m. JAV Kongresas priėmė Federalinį smurto prieš vaikus 
prevencijos ir teisinių priemonių taikymo aktą. Šiame akte fi- 
zinis smurtas apibūdinamas kaip „sukelti fiziniai sužaloji- 
mai - kraujosruvos, nudegimai, randai, pjovimo žymės, kaulų 

ir kaukolės lūžiai, kurie atsiranda spardant, trankant, kandant, 
mušant, žalojant peiliu, surišant, plakant ir t. t.“ Kaip ši apibrėž- 
tis įgyvendinama teisės aktuose, priklauso nuo jos išaiškinimo. 
Kiekviena valstija turi savo smurto prieš vaikus prevencijos įsta- 
tymus, kuriuose smurto sąvoka dažniausiai apibrėžiama taip pat 
kaip ir federaliniame akte, nors jo taikymo sritis nėra visai aiški. 
Kai vaikui lūžta kaulas, akivaizdu, kad prieš jį buvo smurtau- 
jama, tačiau daugelis prokurorų nesiryš pateikti kaltinimų tė- 
vams, jei ant pylos gavusio vaiko kūno matosi mėlynių. 

Nesu nei teisininkė, nei policininkė, tačiau per daugiau negu 
dvidešimt metų prisižiūrėjau, kokių kančių sukelia „įteisintos“ 
fizinės bausmės. Fizinį smurtą suprantu savaip: tai - bet koks 
elgesys, kuris sukelia vaikui didelį fizinį skausmą, nesvarbu, ar 
lieka žymių, ar ne. 


Kodėl tėvai muša savo vaikus? 


Daugeliui iš mūsų - vaikus auginančių tėvų - vienu ar kitu metu 
labai knietėjo jiems trinktelėti. Tokia pagunda ypač stipri, kai 
vaikas nenustoja verkti, zyzti ar atsikalbinėti. Kartais dėl to kal- 
tas ne tiek vaiko elgesys, kiek mūsų pačių nuovargis, didžiulė 
įtampa, susierzinimas ar bloga savijauta. Daugelis mūsų suge- 
ba atsispirti momentiniam norui pliaukštelėti vaikui. Deja, yra 
daug tėvų, kurie nesugeba valdytis. 

Atrodo, kad visiems fiziškai smurtaujantiems tėvams būdingos 
tos pačios savybės - mums belieka tik spėlioti, kodėl taip yra. Pir- 
miausia, jie pasibaisėtinai nemoka valdytis staiga užplūdus pykčiui. 
Fiziškai smurtaujantys tėvai užsipuola vaiką norėdami išlieti vidu- 
je sukauptas neigiamas emocijas. Panašu, kad tokie tėvai pernelyg 
nesuka galvos, o gal ir iš viso nesusimąsto apie savo veiksmų pase- 
kmes vaikams. Smurtavimas tampa kone automatine reakcija į jų 
patiriamą stresą. Momentinės emocijos iš karto virsta veiksmais. 


Fiziniai smurtautojai dažnai patys būna užaugę šeimose, kur 
smurtauti buvo įprasta. Užaugę savo elgesiu jie dažniausiai tik 
tiesiogiai atkartoja tai, ką išmoko ir patyrė jaunystėje. Jie įprato 
sekti smurtaujančio asmens pavyzdžiu, ir smurtas yra vienin- 
telis jiems žinomas būdas spręsti problemas ir valdyti emocijas, 
ypač pyktį. 

Daugelis fiziškai smurtauti linkusių tėvų į suaugusiųjų gyve- 
nimą žengia turėdami didžiulių emocinių sutrikimų ir nepaten- 
kintų poreikių. Emociškai jie vis dar yra vaikai. Dažnai į savo 
pačių vaikus tokie tėvai žvelgia kaip į pakaitinius tėvus, kurie 
turi patenkinti tuos jų emocinius poreikius, kurie niekuomet 
nerūpėjo jų tikriesiems tėvams. Įsiutęs, kad vaikas patenkinti jo 
poreikių nesugeba, smurtautojas pratrūksta. Tą akimirką vaikas 
labiau negu bet kada prilyginamas pakaitiniam tėvui, nes iš ti- 
krųjų smurtautojo širdyje liepsnoja pyktis jo tikriesiems tėvams. 

Be to, daugelis tokių tėvų dar ir piktnaudžiauja alkoholiu 
arba narkotikais. Tuomet dažnai tampa dar sunkiau suvaldyti 
staigias emocijas ir neprarasti savitvardos, nors, žinoma, tai ti- 
krai nėra vienintelė jų nesivaldymo priežastis. 

Fiziniai smurtautojai būna įvairių tipų, tačiau žemiausią laip- 
telį užima tie, kurie, regis, vaikus ir augina tik tam, kad galė- 
tų juos skriausti. Daugelis tokių žmonių atrodo, kalba ir elgiasi 
kaip eiliniai žmonės, tačiau iš tikrųjų tai - pabaisos, praradę 
bet kokius jausmus ir savybes, kurios daugeliui mūsų suteikia 
žmoniškumo. Tokie nežino, kas yra gailestis, o jų elgesys - protu 
nesuvokiamas. 


HOLOKAUSTAS ŠEIMOJE - IŠTRŪKTI NEĮMANOMA 


Keitės tėvas buvo didžiai gerbiamas bankininkas, bažnyčią uo- 
liai lankantis ir šeimai atsidavęs žmogus - vargu, ar taip žmonės 
galėtų įsivaizduoti vaikų skriaudiką. Tačiau Keitė negyveno įsi- 

vaizduojamame pasaulyje - jai teko gyventi košmariškoje tik- 
rovėje: 


— Mes su seseria taip bijojome, kad naktimis pradėjome rakinti 
savo kambario duris. Niekuomet nepamiršiu to karto, kai man 
buvo vienuolika... Jai buvo devyneri. Mums slepiantis po lovo- 
mis, jis nesiliovė belsti į duris. Dar niekuomet nebuvau tokia 
išsigandusi. Tuomet jis staiga įvirto į mūsų kambarį su visomis 
durimis, panašiai kaip būna filmuose. Buvo siaubinga - durys 
tiesiog įlėkė vidun. Bandėme ištrūkti, tačiau jis, mudvi sučiupęs, 
sviedė į kampą ir pradėjo trankyti diržu rėkdamas: „Užmušiu, 
jei dar sykį užsirakinsite nuo manęs!“ Tąsyk maniau, kad mus 
uždaužys negyvai. 


Keitės nupasakota siaubo aplinka tvyro visuose fiziškai skriau- 
džiamų vaikų namuose. Net ir ramybės valandėlėmis tokie vai- 
kai gyvena bijodami, kad pykčio vulkanas bet kurią akimirką 
vėl išsiverš. O kai taip nutinka, visi aukos veiksmai stengiantis 
apsiginti nuo smūgių tik dar labiau pakursto smurtautojo įniršį. 
Desperatiškos Keitės pastangos apsisaugoti slepiantis po lova ir 
užsirakinant duris, sukėlė tik dar agresyvesnį tėvo elgesį. Nėra 
vietos, kur galėtum saugiai pasislėpti, nėra kaip ištrūkti iš smur- 
tautojo rankų, nėra kur ieškoti užuovėjos. 


Niekuomet nežinai, kada tai prasidės 


Pirmą kartą dvidešimt septynerių metų Džojų sutikau semina- 
re, kurį vedžiau aukštojoje psichologijos mokykloje. Čia jis stu- 
dijavo magistrantūroje. Skaitydama paskaitą užsiminiau, kad 
rašau knygą apie toksiškus tėvus. Susiradęs mane per pietų per- 
trauką, Džojus pasiūlė knygoje papasakoti jo gyvenimo istoriją. 
Rašydama knygą turėjau daugiau nei pakankamai medžiagos iš 
savo pačios praktikos, tačiau kažkas šio jauno vyro balse ver- 

tė mane manyti, kad jam reikia išsikalbėti. Susitikę kitą dieną 
kalbėjomės kelias valandas. Mane sužavėjo ne tik jo atvirumas 
ir tiesumas, bet ir jo nuoširdus troškimas, kad iš jo skaudžios 
patirties pasimokytų kiti: 


- Aš visuomet būdavau mušamas savo kambaryje, net negaliu 
prisiminti už ką. Nesvarbu, kuo būdavau užsiėmęs, mano tėvas 
tiesiog įvirsdavo į kambarį visa gerkle rėkdamas ant manęs. Man 
nespėjus susivokti jis imdavo mane kumščiuoti, kol prispausda- 
vo prie sienos. Jis daužydavo mane taip smarkiai, kad galų gale, 
sąmonei apsiblausus, daugiau nebesuvokdavau, kas aplink mane 
vyksta. Baisiausia buvo tai, kad niekuomet nežinodavau, kas su- 
keldavo jo pykčio priepuolius! 


Beveik visą vaikystę Džojus praleido laukdamas, kada jį vėl 
užgrius tėvo įniršio banga, žinodamas, kad tai neišvengiama. 
Gyvenant tokioje aplinkoje jį užvaldė didžiulė ir visą gyvenimą 
neapleidžianti baimė būti nuskriaustam ir išduotam. Abi jo san- 
tuokos baigėsi skyrybomis, nes jis taip ir neišmoko pasitikėti: 


— Baimė neišnyksta dėl to, kad persikeli gyventi kitur ar suku- 
ri šeimą. Nuolat kažko bijau ir dėl to pykstu pats ant savęs, bet 
kai tėvas, kuris turėtų mylėti ir rūpintis, elgiasi šitaip, tai kas, po 
velnių, turėtų nutikti pradėjus gyventi tikrą gyvenimą? Sužlug- 
džiau daugybę pažinčių, nes nieko negaliu prisileisti pernelyg 
arti. Man dėl to be galo gėda. Man taip pat gėda, kad ištisai bijau, 
tačiau gyvenimas išties man kelia siaubingą baimę. Tikrai daug 
dirbu su savimi pratindamasis įveikti šias baimes, nes suvokiu, 
kad kol to nepadarysiu, iš manęs nebus nieko gero nei man pa- 
čiam, nei kitiems, bet, Dieve brangus, kokia tai kankynė. 


Nepaprastai sunku vėl pajusti pasitikėjimą ir saugumą, kai šiuos 
jausmus sutrypia tėvai. Pagal savo santykius su tėvais mes kiek- 
vienas savaip įsivaizduojame, kaip su mumis elgsis aplinkiniai. 
Jei santykiai su tėvais iš esmės buvo emociškai visaverčiai, jei 

buvo paisoma mūsų teisių ir jausmų, užaugsime tikėdamiesi, 
kad ir kiti su mumis panašiai elgsis. Užaugus šie teigiami lūkes- 
čiai leidžia mums atsiverti kitiems žmonėms ir nebijoti pasiro- 
dyti pažeidžiamiems. Tačiau jei vaikystė pilna įtampos, nerimo 
ir skausmo (kaip nutiko Džojui), gyvenime nesitikėdami nieko 
gero, susikuriame nepramušamus apsauginius barjerus. 

Džojus iš aplinkinių laukė blogiausio, galvodamas, kad bus 
skriaudžiamas ir skaudinamas kaip ir vaikystėje, todėl emociš- 
kai nuo viso pasaulio atsitvėrė tvirta siena, nenorėdamas arti 
prisileisti nė vieno žmogaus. Deja, ši tvirta siena veikiau buvo 
emocinis kalėjimas, o ne apsauga nuo aplinkinių. 


„Turiu tiek daug rūpesčių - nieko keista, kad turi 
atsiimti už viską“ 


Džojus niekuomet nesuprato, kodėl tėvas pratrūkdavo pykčiu. 
Kitiems smurtautojams svarbu, kad jų poelgių priežastis būtų 
suprantama. Primušę savo vaikus, po kurio laiko jie maldau- 
ja suprasti jų poelgį ir netgi paprašo atleidimo. Taip nutiko ir 
Keitei: 


— Pamenu vieną ypač siaubingą vakarą po vakarienės, kai mama 
buvo išėjusi apsipirkti. Tėvas kaip reikiant vanojo mane tuo pra- 
keiktu diržu. Rėkiau taip garsiai, kad vienas iš kaimynų iškvietė 
policiją, tačiau atvykusius policininkus tėvas sugebėjo įtikinti, 
jog nieko nenutiko, pasakęs, kad triukšmas sklinda iš televizo- 
riaus. Jie juo patikėjo. Stovėjau greta, mano skruostais sruvo aša- 
ros, o ant rankų matėsi kirčių žymės, tačiau jie vis tiek net nesu- 
abejojo jo žodžiais. Ir kaipgi galėjo būti kitaip? Mano tėvas buvo 
vienas iš įtakingiausių miesto žmonių. Gerai bent jau tiek, kad 
jie numaldė jo įtūžį. Jiems išėjus, jis man pasakė, kad pastaruoju 
metu patiria didžiulį stresą. Nesupratau, ką reiškia „stresas“, bet 
jis iš tikrųjų nuoširdžiai norėjo man viską išaiškinti, kad supras- 

čiau, ką jam tenka išgyventi. Jis skundėsi, kad mama jo nebemy- 
li... Kad atsisako su juo miegoti ir kad negerai, kai žmona miega 
atskirai nuo vyro. Štai kodėl jis visuomet būna prastai nusiteikęs. 


Keitės tėvas prišnekėjo nederamų, intymių dalykų vaikui, kuris 
dar buvo per mažas juos suprasti. Tačiau jis tikėjosi, kad dukra 
sugebės jį emociškai paguosti. Toks apsikeitimas vaidmenimis 
glumino Keitę ir vertė ją nerimauti. Toks elgesys būdingas dau- 
geliui smurtaujančių tėvų. Jie trokšta, kad vaikai suteiktų jiems 
palengvėjimą ir atleistų jų klaidas. Iš pradžių jie muša vaikus, o 
paskui dėl savo poelgio kaltina kitus. 

Užuot pats tiesiogiai sprendęs savo santuokines problemas, 
Keitės tėvas savo įniršį ir seksualinį nepasitenkinimą nukrei- 
pė į dukteris, o dėl savo agresyvių poelgių apkaltino žmoną. 
Tėvai dažnai fiziškai smurtauja prieš vaikus dėl darbe patirto 
streso, susipykę su kitu šeimos nariu, giminaičiu ar draugu 
arba nebesugebėdami tverti bendro nepasitenkinimo gyveni- 
mu. Su vaikais lengva - jie negali pasipriešinti ir juos galima 
įbauginti, kad apie tai, kas vyksta, niekam neprasitartų. Deja, ir 
skriaudiko, ir jo aukos nelaimei, išlietas pyktis atneša smurtau- 
tojui tik laikiną palengvėjimą. Tikroji jo įniršio priežastis lieka 
nepasikeitusi ir anksčiau ar vėliau vėl sukels pykčio protrūkį. 
Liūdna, tačiau bejėgė šio įniršio auka irgi lieka gyventi toliau, 
pasmerkta liejamą įniršį kaupti viduje ir jį nusinešti į suaugusio 
Žmogaus gyvenimą. 


„Tai darau tavo paties labui“ 


Kai kurie smurtautojai dėl savo elgesio nekaltina kitų, bet bando 
įrodinėti, kad taip elgėsi galvodami apie vaiko interesus. Dau- 
gelis tėvų vis dar mano, kad fizinės bausmės - vienintelis veiks- 
mingas būdas įskiepyti vaikui tam tikras vertybes ar priversti jį 

gražiai elgtis. Daugelis tokių „pamokų vykdomos iš religinių 
sumetimų. Siekiant pateisinti mušimą dar jokia knyga nebuvo 
panaudota taip neteisingai kaip Biblija. 

Pasibaisėjau laišku, kurį perskaičiau Anos Landers* patari- 
mų skiltyje: 


„Gerb. Ana Landers, 

Mane nuvylė jūsų atsakymas mamos mušamai mergaitei. Fi- 
zinio lavinimo mokytojas pastebėjęs kirčių žymes ant jos kojų 
ir nugaros tai pavadino „smurtavimu prieš vaiką“. Kodėl nepri- 
tariate vaikų mušimui, jei Biblijoje tiesiai šviesiai tėvams liepia- 
ma taip elgtis? 23 psalmės 13 eilutėje rašoma: „Nebijokite auklėti 
vaiko, nes mušamas rykšte jis tikrai nenumirs“, o 23 psalmės 
14 eilutėje sakoma štai kas: „Muškite jį rykšte ir išgelbėsite jo sie- 
lą nuo mirties.“ 


Tokie tėvai dažnai mano, kad vaikas iš prigimties yra blogas, ir 
tiki, kad uolus plakimas apsaugos jį nuo klystkelių. Jie dažnai 
kalba taip: „Vaikystėje man dažnai tekdavo ragauti beržinės ko- 
šės, ir vienas kitas kirtis vytele tikrai nepakenkė“, „Turiu jam 
įskiepyti Dievo baimę“, „Ji turi žinoti, kieno čia valdžia“ arba 
„Jis turi Žinoti, kas jo laukia, kad kitą kartą suprastų, jog reikia 
klausyti. 

Yra ir tokių tėvų, kurie mušimą laiko kone ritualu ar būtinu 
gyvenimo išbandymu, kad vaikas taptų ištvermingesnis, drąses- 
nis ar stipresnis. Štai ką papasakojo Džojus: 


—- Tėvo mama mirė, kai tėvui buvo keturiolika. Jis niekada ne- 
beatsitiesė. Dar ir dabar jam sunku, nors netrukus jis bus šešias- 
dešimt ketverių. Neseniai iš jo išgirdau, kad su manimi taip ne- 
gailestingai elgėsi norėdamas užgniaužti mano jausmus. Nors ir 
kaip nesveikai tai atrodytų, jis įtikėjo, kad, negalėdamas jausti, 
nesikankinsi dėl gyvenimo negandų. Aš šventai tikiu, kad taip 


* Populiaraus patarimų skyrelio rubrikos daugelyje JAV laikraščių autorė. 

jis stengėsi mane apsaugoti nuo kančių, nenorėdamas, kad man 
kada nors tektų patirtį tokį skausmą, kurį jis išgyveno po savo 
mamos mirties. 


Tačiau nuo smūgių Džojus tapo ne atsparesnis ar ne toks pažei- 
džiamas, bet įsibaiminęs ir nepatiklus, daug mažiau pasiruošęs 
gyvenimo iššūkiams. Absurdiška manyti, kad skaudžios fizinės 
bausmės turės vaikui kokios nors naudos. 

Tyrimai kaip tik rodo, kad fizinės bausmės nėra itin veiks- 
minga drausminimo priemonė, net kai vaikas išties elgiasi blo- 
gai. Įrodyta, kad mušimas būna veiksmingas tik trumpą laiką, 
o vaiką užvaldo stiprus įniršis, mintys apie kerštą ir neapykanta 
sau. Akivaizdu, kad fizinio smurto sukeltos psichinės, emocinės 
ir dažnai fizinės vaikų kančios tikrai neatperka trumpalaikių 
rezultatų. 


PASYVUSIS SMURTAUTOJAS 


Iki šiol kalbėjau beveik vien tik apie aktyviai smurtaujančius 
tėvus. Tačiau smurtaujančioje šeimoje yra dar vienas veikėjas, 
kuris irgi turi prisiimti dalį atsakomybės už tai, kas vyksta. Tai — 
kitas iš tėvų, kuris dėl savo baimių, priklausomybės ar noro iš- 
laikyti teigiamą nuomonę apie šeimą toleruoja smurtą. Tai - pa- 
syvusis smurtautojas. Paklausiau Džojaus, kaip elgdavosi mama, 
kol tėvas jį mušdavo: 


- Ji visai nieko nedarė, kartais užsirakindavo vonioje. Niekuo- 
met nesupratau, kodėl ji net nebandydavo sustabdyti to kuok- 
telėjusio šunsnukio, kad jis liautųsi mane ištisai talžęs. Manau, 
kad, ko gero, ji pati jo paniškai bijojo. Ji buvo ne iš tų, kuri būtų 
galėjusi pasipriešinti. Suprantate, mano tėvas - krikščionis, 
o mama - žydė. Ji augo labai vargingoje sentikių šeimoje ir pa- 
gal jų tradicijas moterys negali nurodinėti vyrams, kaip elgtis. 

Man atrodo, kad ji tik džiaugėsi turėdama pastogę virš galvos ir 
tuo, kad jos vyras gerai uždirbdavo. 


Džojaus mama pati vaikų nemušdavo, tačiau nebandydama jų 
apsaugoti nuo savo vyro agresijos, ji prisidėjo prie smurtavimo 
šeimoje. Užuot ką nors dariusi, kad apgintų vaikus, ji pati tapo 
įsibaiminusiu vaiku, kuri į savo vyro smurtą reagavo pasyviai ir 
bejėgiškai. Tiesą sakant, ji apleido savo sūnų. 

Džojus ne tik jautėsi visų atstumtas ir bejėgis, tačiau jam teko 
ir didžiulė atsakomybės našta: 


- Prisimenu, kai man buvo maždaug dešimt metų, vieną vakarą 
tėtis be gailesčio sutalžė mamą. Kitą rytą atsikėlęs labai anksti, 
sėdėjau virtuvėje. Pamačiau jį lipant žemyn apsisiautusį chalatu. 
Jis paklausė, kodėl taip anksti atsikėliau, o aš, nors ir siaubingai 
bijodamas, pasakiau: „Jei dar kartą bandysi mušti mamą, pridau- 
šiu tave beisbolo lazda.“ Pažvelgęs į mane jis tik nusijuokė, tuo- 
met apsisukęs užlipo į viršų praustis ir ruoštis į darbą. 


Tai tipinis atvejis - skriaudžiamas vaikas perima kitų vaidme- 
nį: jis jautėsi turįs apsaugoti mamą, tarsi jis būtų jos tėvas, o 
mama - vaikas. 

Įtikėjus savo bejėgiškumu, pasyviajam iš tėvų lengviau neig- 
ti, kad savo neveiklumu skatina smurtautojo veiksmus. Bandy- 
damas apsaugoti skriaudžiamą šeimos narį arba pateisinti pa- 
syvaus tėvo elgseną, skriaudžiamas vaikas lengviau paneigia tą 
faktą, kad jį apleido abu tėvai. 

Puikus pavyzdys - Keitės žodžiai: 


- Iš pradžių, kai tėvas imdavo mus mušti, mes su seseria vi- 
suomet šaukdavomės mamos, tačiau ji niekuomet neateidavo į 
pagalbą, o tiesiog sėdėdavo apačioje ir klausydavosi, kaip mes 
klykiame. Neilgai trukus supratome, kad iš jos nėra ko tikėtis. Ji 
niekada nedrįsdavo prieštarauti tėvui, tikriausiai negalėjo elgtis 
kitaip. 

Kad ir kiek kartų būčiau girdėjusi tokius žodžius kaip „tikriau- 
siai ji negalėjo elgtis kitaip“, vis dar negaliu ramiai jų klausytis. 
Keitės motina galėjo elgtis kitaip. Paaiškinau Keitei, kad labai 
svarbu, jog ji savo mamos veiksmus pradėtų vertinti realistiš- 
kai. Keitės mama neturėjo taikstytis su tėvo elgesiu arba, jei jo 
pernelyg bijojo, turėjo iškviesti policiją. Kai vienas iš tėvų tiesiog 
pasyviai stebi, kaip skriaudžiami vaikai, ir leidžia taip elgtis, jo- 
kio pateisinimo negali būti. 

Ir Keitės, ir Džojaus gyvenime tėvas buvo aktyvusis smur- 
tautojas, o mama - tylioji partnerė, tačiau tai jokiu būdu nereiš- 
kia, kad negali būti atvirkščiai: kai kuriose šeimose aktyviuoju 
smurtautoju tampa motina, o pasyviuoju - tėvas. Tėvai gali keis- 
tis vaidmenimis, tačiau pasyvaus smurto dinamika lieka tokia 
pati. Man teko turėti klientų, kurių abu tėvai smurtavo, tačiau 
daug dažniau šeimoje būna aktyvusis ir pasyvusis smurtautojas. 

Daugelis suaugusių vaikų pateisina pasyviųjų tėvų veiksmus, 
nes juos irgi laiko smurto auka. Džojaus atveju tokį požiūrį dar 
paskatino ir tai, kad jam teko perimti tėvo vaidmenį, todėl jis 
jautėsi atsakingas už savo pasyviai besielgiančią mamą. 

Keturiasdešimt trejų metų pardavimo vadybininkui Teriui 
viskas tapo dar painiau tuomet, kai jo pasyvusis tėvas tapo už- 
jaučiančiu guodėju. Teris, kurį beveik visą jo vaikystę fiziškai 
skriaudė motina, idealizavo savo nieko nedariusį tėvą. 


— Buvau labai jautrus vaikas, daugiau linkęs į meną ir muziką 
negu į sportinius užsiėmimus. Mama visuomet mane vadindavo 
mižniumi, dažnai pykdavo ir lupdavo bet kuo, kas pasitaikyda- 
vo po ranka. Galima sakyti, kad beveik visą vaikystę praleidau 
slėpdamasis spintose. Niekada nesupratau, kodėl ji ištisai mane 
muša, tačiau viskas, ką darydavau, ją ištisai nervindavo. Jaučiuo- 
si, tarsi ji būtų sutrypusi visą mano vaikystę. 


Paklausiau Terio, kaip mamai smurtaujant elgdavosi tėvas. 

- Daugybę kartų tėtis apglėbęs laikydavo mane tol, kol nusto- 
davau kūkčioti, apgailestaudamas dėl mamos pykčio priepuolių. 
Jis visuomet kartodavo nieko negalįs padaryti ir kad jei labiau 
pasistengčiau, reikalai pasitaisytų. Tėtis tikrai buvo nuostabus. 
Jis taip sunkiai dirbo, kad šeima galėtų gerai gyventi. Vaikystėje 
jis vienintelis nuoširdžiai mane mylėjo. 


Paklausiau Terio, ar užaugus jam yra tekę kalbėtis su tėvu apie 
vaikystę. 


— Porą kartų bandžiau, bet jis tik sako: „Kas buvo, pražuvo.“ Kad 
ir kaip ten būtų, kam reikia jį liūdinti? Visos mano problemos - 
dėl mamos, ne dėl jo. 


Teris neigė tėvo kaltę dėl patirto smurto, nes norėjo apsaugoti 
vienintelius gražius vaikystės prisiminimus - tas šviesias aki- 
mirkas su tėvu. Vaikystėje tėvo švelnumu jis besąlygiškai tikėjo 
būdamas išsigandęs vaikas, šiandien tą patį darė būdamas išsi- 
gandęs suaugęs žmogus. Norėdamas išsaugoti gražių santykių 
iliuziją, jis nesiėmė nieko, kad išsiaiškintų tiesą. 

Teris puikiai suvokė, kokius skaudžius pėdsakus jo gyvenime 
paliko mamos smurtas, tačiau visai nenutuokė apie savo širdyje 
liepsnojantį užgniaužtą pyktį tėvui. Metų metus Teris neigė, kad 
tėvas jį apleido. 

Lyg to dar būtų negana, visą atsakomybę tėvas perkėlė ant 
Terio pečių, patardamas „labiau pasistengti“, kad išvengtų ma- 
mos smurto. 


MOKYMASIS NEKĘSTI SAVĘS: 
„TAI AŠ DĖL VISKO KALTAS“ 


Nors atrodo sunkiai tikėtina, mušami vaikai dėl jiems padarytų 
skriaudų kaltę neabejodami prisiima sau - lygiai taip pat kaip ir 
žodinį smurtą patyrę vaikai. 


136 


Džojus prisimena štai ką: 


- Tėvas nuolat man kartodavo, kad aš - nieko nevertas snarglys. 
Jei mušant mane jam pavykdavo mano vardą surimuoti su kokiu 
nors keiksmažodžiu, jis entuziastingai taip ir padarydavo. Kai 
nustodavo mane pliekti, būdavau nuoširdžiai įsitikinęs, kad esu 
pats didžiausias niekšas kada nors gyvenęs žemėje ir kad lupti 
gaunu tik todėl, kad to nusipelnau. 


Džojaus širdyje kaltės jausmas atsirado anksti. Kaip mažas vai- 
kas gali atlaikyti šią galingą žeminančių žodžių laviną? Kaip ir 
visi skriaudžiami vaikai, Džojus klaidingai patikėjo dviem da- 
lykais: kad jis buvo blogas ir kad buvo mušamas tik todėl, kad 
buvo blogas. 

Kadangi šiuos melagingus žodžius tarė jo galingasis ir viską 
žinantis tėvas, tai turėjo būti tiesa. Tokiais žodžiais nesuabejoja 
daugelis vaikystėje skriaustų suaugusių žmonių, tarp jų ir Džo- 
jus, kuris sako štai ką: 


— Manau, kad esu nieko nevertas... Atrodo, kad nebesugebu pa- 
laikyti gerų santykių su aplinkiniais. Man sunku patikėti, kad 
kam nors galėčiau nuoširdžiai rūpėti. 


Panašiai kalbėjo ir Keitė, sakydama, kad nenori, jog aplinkiniai 
pamatytų, kokia ji „bloga“. Šis iškreiptas savęs nuvertinimas 
virsta neapykanta pačiam sau ir visą gyvenimą trukdo užmegzti 
normalius tarpasmeninius santykius, verčia nepasitikėti savimi, 
sukelia nevisavertiškumo jausmą, paralyžiuojančias baimes ir 
nepaaiškinamą įniršį. 

Keitė savo potyrius apibendrino taip: 

- Visą savo gyvenimą negaliu atsikratyti jausmo, kad nenusi- 

pelnau būti laiminga. Manau, todėl niekuomet ir neištekėjau... 


Niekada negalėjau užmegzti stabilių santykių... Niekada neleidau 
sau padaryti ką nors iš tikrųjų gerai. 

Keitei užaugus fizinis smurtas baigėsi, tačiau jai nepaliauja- 
mai nekenčiant savęs, emocinis smurtas tęsėsi, tik dabar ji ėmė 
skriausti pati save. 


SMURTAS IR MEILĖ - PRIBLOŠKIAMAS DERINYS 


Skriaudžiamiems vaikams tėvų elgesys dažnai sukelia keistai 
tarpusavyje sumišusius jausmus - malonumą ir kančią. Štai ką 
Džojus papasakojo apie tai, kaip smurtaujantį tėvo elgesį keisda- 
vo švelnumo valandėlės: 


- Kartais su mano tėčiu būdavo visai smagu, o kartais, dievaži, 
jis netgi elgdavosi švelniai. Kaip tą kartą, kai užsirašiau į tas di- 
džiules slidinėjimo varžybas, dėl kurių tėvas visai pametė galvą. 
Jis dešimt valandų vežė mane iki pat Džeksono Vajomingo vals- 
tijoje, kad tik galėčiau treniruotis ant kokybiško sniego. Grįžtant 
atgal tėvas pasakė, kad aš - išskirtinis vaikas. Žinoma, jam taip 
kalbant galvojau sau: „Jei jau aš toks išskirtinis, kodėl taip su- 
mautai galvoju apie save?“ Tačiau svarbiausia, kad jis taip pasakė. 
Vis dar stengiuosi, kad mūsų bendravimas taptų toks, kaip ir tą 
dieną. 


Prieštaringos tėvo nuotaikos tik dar labiau padidino sumaištį 
Džojaus širdyje - jam buvo dar sunkiau suprasti, koks iš tiesų 
buvo jo tėvo elgesys. Paaiškinau Džojui, kad kai skriausdamas 
vaiką tėvas kartu žada jį mylėti, tarp vaiko ir tėvo atsiranda ne- 
paprastai stiprus iškreiptas ryšys. Vaiko pasaulio suvokimas - 
dar labai siauras, ir nesvarbu, koks yra tėvų smurtavimo mas- 
tas, vaikui tėvai vis tiek išlieka vienintelis įmanomas meilės ir 
gerumo šaltinis. Mušamas vaikas visą savo vaikystę praleidžia 
ieškodamas šventojo tėvų meilės gralio. Šios paieškos tęsiasi ir 
vaikui užaugus. 
Keitės prisiminimai irgi panašūs: 

— Kai buvau mažytė, tėtis nešiodavo mane ant rankų, myluodavo 
ir supdavo mane. Kai truputėlį paaugau, savaitgaliais visuomet 
mane vesdavo į šokių pamokas arba kartu eidavome į kiną. Kaž- 
kuriuo savo gyvenimo momentu jis mane tikrai mylėjo. Tikriau- 
siai didžiausias mano troškimas - kad jis ir vėl mane mylėtų taip 
stipriai kaip anksčiau. 


ŠEIMOS PASLAPTIES SAUGOTOJA 


Epizodinis tėvo gerumas vertė Keitę trokšti susigrąžinti jo mei- 
lę, tikintis, kad seni geri laikai vėl sugrįš. Ši viltis palaikė jos ryšį 
su tėvu dar ilgai po to, kai ji užaugo. Saugodama šį tarpusavio 
ryšį ji manė privalanti slėpti tiesą apie tikrąjį jos tėvo elgesį. Gera 
mergaitė niekuomet neišduos savo šeimos. 

Poreikis išlaikyti „šeimos paslaptį  - dar viena skriaudą pa- 
tyrusiems vaikams tenkanti našta. Nekalbėdamas apie smurtą 
mušamas vaikas praranda bet kokią viltį sulaukti emocinės pa- 
galbos. Štai ką pasakojo Keitė: 


— Visą savo gyvenimą jaučiuosi taip, tarsi gyvenčiau mele. Ne- 
galėdama laisvai kalbėti apie tai, kas taip smarkiai paveikė 
mano gyvenimą, jaučiuosi siaubingai. Kaip atsikratyti slegian- 
čio skausmo, jei apie tai negali išsipasakoti? Aišku, galiu apie tai 
kalbėti terapiniuose užsiėmimuose, tačiau vis dar nedrįstu apie 
tai pasakyti Žmonėms, kurie visus šiuos metus darė su manimi, 
ką norėjo. Vienintelis žmogus, su kuriuo apie tai esu kalbėjusi - 
mūsų tarnaitė. Jutau, kad ji - vienintelė pasaulyje, kuria galiu 
pasitikėti. Kartą, tėčiui mane sumušus, ji pasakė: „Aukseli, tavo 
tėtis - sunkiai serga. Niekaip negalėjau suprasti, kodėl jis ne- 
vyksta į ligoninę, jei jau yra toks sunkus ligonis. 


Paklausiau Keitės, kas, jos nuomone, nutiktų, jei apie savo vai- 
kystę ji pasikalbėtų su tėvu ir motina. Prieš atsakydama ji kurį 
laiką žvelgė į mane: 

- Esu tikra, kad mano tėvas palūžtų... Tuomet visiems būtų labai 
sunku. Mamą tikriausiai ištiktų isterijos priepuolis, o mano se- 
suo įnirštų, kad bandau gaivinti praeitį. Apie tai ji nesikalba net 
su manimi! 


Keitės ištikimai saugoma „šeimos paslaptis“ ir laikė šeimą kartu. 
Sutraukiusi tylos gijas, ji išardytų šeimą: 


- Visa tai pamažu kaupiasi manyje. Kaskart būdama su jais... Na, 
viskas liko kaip ir anksčiau. Tėvas vis dar labai bjauriai su mani- 
mi elgiasi. Jaučiu, kad tuoj pratrūksiu ir išklosiu, kaip man pikta, 
tačiau ir toliau sėdžiu, kandžiodama lūpą. Kai tėvas ima rėkti ant 
manęs, mama apsimeta negirdinti, kas vyksta. Prieš keletą metų 
dalyvavau mokyklos klasės susitikime, kuriame pasijutau baisia 
veidmaine. Visi mano buvę klasiokai manė, kad turiu nuostabią 
šeimą, o aš galvojau: „Jei tik jūs žinotumėte...“ Netveriu noru pa- 
sakyti tėvams, kaip jie sužlugdė mano mokyklinius metus. No- 
rėčiau jiems rėkte rėkti, kad jie nuskriaudė mane taip smarkiai, 
kad nieko nebegaliu mylėti, negaliu užmegzti šiltų santykių su 
vyrais. Emociškai jie sukaustė mane ir toliau tebekausto, bet man 
baisu jiems apie tai prasitarti. 


Suaugęs žmogus Keitės širdyje troško iškloti tėvams visą tiesą, 
tačiau jos viduje tūnantis sumuštas įbaugintas vaikas pernelyg 
bijojo tokio poelgio pasekmių. Ji buvo įsitikinusi, kad visi ims jos 
nekęsti už tai, kad ištraukė ylą iš maišo. Jos manymu, šeimą ri- 
šęs siūlas nutrūks. Todėl jos santykiai su tėvais tapo akivaizdžia 
apgaule - visi apsimetinėjo, kad niekada nieko blogo nenutiko. 


Kaip nesugriauti mito? 


Visai nenustebau, kai Keitė pasakė, kad jos vidurinės mokyklos 
bendraklasiai manė, jog jos šeima - nuostabi. Daugelis smur- 
taujančių šeimų visiems aplinkiniams sudaro visiškai normalios 

šeimos įspūdį. Šis tariamas respektabilumas visiškai priešingas 
tikrajam šeimos gyvenimui; iš tokio įvaizdžio ir atsiranda tobu- 
los šeimos mitas. Džojaus šeima buvo tipiškas pavyzdys: 


— Kiekvienas mano susitikimas su šeima virsta tokiu sumautu 
farsu... Niekas taip ir nepasikeitė - tėvas vis dar geria ir, manau, 
kad ir toliau muša mamą. Tačiau iš mūsų elgesio ir kalbų susida- 
ro įspūdis, kad esame ideali šeima. Ar tik aš vienas prisimenu, ką 
tekdavo patirti? Ar tik aš žinau visą tiesą? Tai ne taip ir svarbu, 
nes aš vis tiek niekada nieko nesakau, apsimetinėju, kaip ir visi 
kiti. Tikriausiai manęs neapleidžia viltis, kad galbūt vieną dieną 
viskas pasikeis, galbūt, jei mes tikrai įtikinamai apsimetinėsime, 
pagaliau tapsime normalia šeima. 


Džojus viduje buvo draskomas tokių pačių prieštaravimų - no- 
rėjo iškloti visą tiesą savo tėvams ir baiminosi sugriauti šeimą. 
Būdamas vidurinėje mokykloje, rašydavo laiškus, kuriuose at- 
skleisdavo savo tikruosius jausmus: 


- Tuose laiškuose išliejau visą savo širdgėlą, rašiau apie tai, kaip 
esu mušamas ir koks apleistas jaučiuosi. Palikdavau juos ant 
savo komodos, tikėdamasis, kad tėvai juos radę perskaitys. Taip 
niekuomet ir nesužinojau, ar kas nors juos matė, nes niekas nie- 
kuomet nė žodžiu apie juos neužsiminė. Paskutinėse mokyklos 
klasėse bandžiau rašyti dienoraštį, kurį irgi mėtydavau, kur pa- 
puola. Iki pat dabar nežinau, ar tėvai ten ką nors perskaitė ir, 
dievaži, pernelyg bijau jų paklausti. 


Paklausti tėvų apie dienoraštį ar laiškus Džojus bijojo ne todėl, 
kad baiminosi mušimo. Pradėjęs eiti į vidurinę mokyklą tam 
jis jau buvo pernelyg didelis. Tačiau jei jis būtų sužinojęs, kad 
perskaitę jo troškimus jie niekaip į juos nesureagavo, jam būtų 
tekę atsisakyti slaptos svajonės, kad kada nors jam stebuklingai 
pavyks rasti raktą į jų širdis. Net ir po tiekos metų jis vis dar 
baiminosi, kad jie gali dar kartą jį nuvilti. 

EMOCIJŲ KRYŽKELĖJE 


Skriaudžiamų vaikų širdyse kunkuliuoja pykčio vulkanas. Mu- 
šamas, žeminamas, gąsdinamas, niekinamas ir dėl savo kančių 
kaltinamas vaikas negali nejausti pykčio. Tačiau mušamas vai- 
kas neturi kaip to pykčio išlieti. Užaugus jis vienaip ir kitaip iš- 
siveržia. 

Keturiasdešimt vienerių Holė, kresna, griežtų veido bruožų 
namų šeimininkė, trumpais, per anksti pražilusiais plaukais, 
pas mane atsidūrė po to, kai Socialinių paslaugų departamentas 
iš mokyklos vadovybės gavo informaciją, kad ji skriaudžia savo 
dešimtmetį sūnų. Jos sūnus laikinai buvo apgyvendintas pas jos 
vyro tėvus. Nors lankyti terapinius užsiėmimus ją įpareigojo 
teismas, pasirodė, kad ji itin motyvuota keisti savo elgesį: 


— Man taip gėda dėl to, ką padariau. Ir anksčiau esu jam uždro- 
žusi, bet šį kartą tikrai įsiutau kaip reikiant. Tas vaikis mane ši- 
taip pykdo... Žinote, visuomet sau žadėdavau, kad turėdama savo 
vaikų niekuomet nekelsiu prieš juos rankos. Dieve, juk žinau, 
kaip tai siaubinga. Tačiau nespėjusi net susivokti ir pati virstu to- 
kia pačia pamišėle kaip mano motina. Mane mušė abu tėvai, bet 
mama buvo tikras siaubas. Pamenu, kaip kartą ji vaikėsi mane 
po virtuvę su mėsininko peiliu! 


Holė jau seniai neįstengė suvaldyti pykčio - staigiai užplūdus 
emocijoms griebdavosi agresyvių veiksmų. Paauglystėje ji nuolat 
įsiveldavo į nemalonumus ir keletą kartų buvo išmesta iš mo- 
kyklos. Dabar - būdama suaugusi - save vadino vaikščiojančia 
parako statine: 


— Kartais tiesiog turiu dingti iš namų, nes pradedu bijoti to, ką 
galiu padaryti savo vaikui. Tiesiog nebegaliu susivaldyti. 


Holės pyktis buvo nukreiptas į savo mažą sūnų. Kitais atvejais 
užslopintas pyktis gali virsti sunkiu nusikalstamu elgesiu, prade- 


dant žmonos mušimu ar išprievartavimu ir baigiant žmogžudys- 
te. Mūsų kalėjimuose pilna suaugusiųjų, kurie vaikystėje patyrę 
fizinį smurtą taip niekuomet ir neišmoko tinkamai reikšti pykčio. 

Nors, pavyzdžiui, Keitė visą savo pyktį nukreipė į save. Šis 
pyktis pasireiškė įvairiais fiziniais simptomais: 


- Kadir ką aplinkiniai man sakytų ar darytų, niekuomet nesuge- 
bu apsiginti. Jaučiu, kad man tai nepavyks. Man skauda galvą ir 
ištisai jaučiuosi šlykščiai. Visi lipa man ant galvos, o aš nežinau, 
kaip man pasipriešinti. Esu tikra, kad praeitais metais įsitaisiau 
opą, o skrandį skauda ištisai. 


Keitė gyvenime anksti išmoko būti auka ir niekada nesiliovė 
taip jaustis. Ji nemokėjo apsiginti nuo kitų išnaudojimo ar sava- 
naudiško elgesio, todėl vaikystėje patirtas skausmas tik didėjo. 
Visai suprantama, kad milžiniškas joje susikaupęs įniršis turėjo 
kažkur išsilieti, bet kadangi ji bijojo jį reikšti atvirai, tai atsiliepė 
jos sveikatai ir bendrai savijautai: ėmė skaudėti galvą, atsirado 
skrandžio sutrikimų ir apniko depresyvi nuotaika. 


Obuolys nuo obels netoli rieda? 


Kartais skriaudžiami vaikai nesąmoningai susitapatina su 
smurtaujančiais tėvais, juk jie atrodo galingi ir tvirti. Traumuoti 
vaikai įsivaizduoja, kad turėdami šių savybių jie galėtų apsigin- 
ti, todėl, jiems nesąmoningai bandant apsisaugoti, pamažu iš- 
ryškėja kai kurios lygiai tokios pačios, kaip ir jų smurtaujančių 
tėvų, charakterio savybės, kurių jie labiausia nekenčia. Nors yra 
tvirtai sau davę pažadą būti kitokie, įtemptose situacijose jie gali 
pradėti elgtis lygiai taip, kaip ir jų skriaudėjai. Tačiau šis reiški- 
nys nėra toks dažnas, kaip daugelis galvoja. 

Daug metų visuotinai buvo manoma, kad beveik visi vaikys- 
tėje mušti vaikai užaugę muš ir savo vaikus - juk tai buvo vie- 

nintelis jų matytas elgesio modelis. Visgi šiuolaikiniai tyrimai 
verčia manyti, kad šie įsitikinimai - klaidingi. Iš tiesų, užaugę 
didžioji dauguma skriaustų vaikų ne tik negali pakęsti smurto - 
daugeliui tokių tėvų apskritai labai sunku savo vaikams prisi- 
versti taikyti net ir labai švelnius, ne fizinius drausminimo me- 
todus. Prisiminę vaikystėje patirtas kančias, tokie tėvai stengiasi 
kuo mažiau riboti savo vaikų elgesį ir juos kontroliuoti. Toks 
elgesys irgi gali neigiamai paveikti vaikų raidą, nes vaikai turi 
žinoti, kada elgesio ribos peržengiamos, tačiau pernelyg nuo- 
laidžiaujančių tėvų daroma žala paprastai nė iš tolo neprilygsta 
fizinių smurtautojų padarytai žalai. 

Gerai tai, kad suaugę smurtaujančių tėvų vaikai gali įveikti 
neapykantą sau, išmokti atsiriboti nuo savo tėvų, susidoroti su 
neišreikštu pykčiu, paniškomis baimėmis, nepasitikėjimu ir ne- 
saugumo jausmu. 


7. Didžiausia išdavystė 


Seksualiniai smurtautoja? 


Incestas turbūt yra baisiausias ir labiausiai žalojantis įvykis 
žmogaus gyvenime, sugriaunantis esminį vaiko ir tėvų pasiti- 
kėjimą ir gniuždantis emociškai. Nukentėję vaikai visiškai pri- 
klauso nuo smurtautojų valios, todėl neturi kur ištrūkti, negali 
niekam pasiguosti. Gynėjai tampa persekiotojais, o kasdienis 
gyvenimas - šlykščių paslapčių kalėjimu. Incestas pasiglemžia 
pačią vaiko sielą - jo nekaltumą. 

Paskutiniuose dviejuose skyriuose aptarėme kai kurias pro- 
blemiškose šeimose vykstančias negeroves, matėme, kad tėvai 
gali būti neįtikėtinai beširdiški ir visiškai nesugebėti atjausti 
savo vaikų. 

Jie žaloja savo vaikus kuo papuola - pradedant žeminančiais 
užgauliojimais ir baigiant odinių diržų smūgiais, o savo smur- 
tavimą vadina drausminimu arba auklėjimo pamokomis. Ta- 
čiau dabar žengiame į tokio iškrypėliško elgesio zoną, kad jokių 
pasiteisinimų būti nebegali. Šioje vietoje nebegaliu remtis vien 
psichologijos teorijomis, esu įsitikinusi, kad vaikų seksualinis 
išnaudojimas - tyčinis piktavalis veiksmas. 

KAS YRA INCESTAS? 


Incestą apibrėžti sunku, nes teisinė ir psichologinė šios sąvokos 
samprata skiriasi kaip diena ir naktis. Teisinė apibrėžtis - nepa- 
prastai siaura: incestu paprastai vadinami lytiniai santykiai tarp 
kraujo giminaičių. Todėl milijonai žmonių nelaikė savęs incesto 
aukomis, nes nepatyrė seksualinės sueities. Psichologiniu požiū- 
riu incestas įvardija daug platesnį veiksmų ir santykių spektrą — 
fizinis sąlytis su vaiko burna, krūtimis, lytiniais organais, išange 
ar bet kuria kita kūno dalimi, kurio tikslas - seksualiai sujau- 
dinti tvirkintoją. Tvirkintojas nebūtinai turi būti susijęs kraujo 
ryšiais. Tai gali būti bet kuris asmuo, kurį vaikas laiko šeimos 
ar giminės nariu, pavyzdžiui, patėvis arba tėvo ar motinos gi- 
minaičiai. 

Yra ir kitokių incestinio elgesio formų, kurios gali būti ne- 
paprastai žalojančios, nors vaiko kūnas nebūtinai bus liečiamas 
fiziškai. Pavyzdžiui, jei tvirkintojas apsinuogina, masturbuojasi 
matant vaikui arba net jei įtikina vaiką pozuoti seksualinio po- 
būdžio nuotraukoms, jo elgesys - tai tam tikros formos incestas. 

Bandant suprasti, kas yra incestas, taip pat reikia paminėti, 
kad toks tvirkinantis elgesys turi būti laikomas paslaptyje. Savo 
vaiką meiliai glaudžiantis ir bučiuojantis tėvas neturi ko slapsty- 
tis - toks elgesys kaip tik būtinas gerai emocinei vaiko būklei pa- 
laikyti. Tačiau jei tėvas glosto vaiko lytinius organus arba verčia 
vaiką glostyti jo paties organus - tokius veiksmus reikia slėpti. 
Tai - incesto apraiška. 

Yra daug ir kur kas subtilesnių elgesio formų, kurias aš va- 
dinu psichologiniu incestu. Patyrę psichologinį incestą gal ir 
nebuvo fiziškai liečiami ar seksualiai išnaudojami, tačiau aplin- 
kinių veiksmai sutrikdė jų privatumą ir saugumą. Kalbu apie 
tokį įžūlų elgesį, kaip persirengiančio ar besimaudančio vaiko 
stebėjimas arba nuolatinis gundančių ar aiškiai seksualinio turi- 

nio užuominų laidymas. Nors toks elgesys nepatenka į tiesioginę 
incesto apibrėžtį, jį patyrę žmonės dažnai jaučiasi nuskriausti ir 
patiria daugelį tokių pačių psichologinių simptomų kaip ir ti- 
krojo incesto aukos. 


Mitai apie incestą 


Pirmą kartą pabandžiusi viešai kalbėti apie epidemijos mastą 
įgaunančio incesto problemą, pajutau didžiulį pasipriešinimą. 
Incestas kelia kažkokius ypač šlykščius ir atgrasius jausmus, to- 
dėl žmonės net nenori pripažinti jo egzistavimo fakto. Per pas- 
taruosius dešimt metų vis daugėjant duomenų apie šio reiškinio 
mastą, pasipriešinimas pamažu slopsta, o incestas tapo įprasta, 
nors vis dar nemalonia, viešų diskusijų tema. Tačiau lieka dar 
viena kliūtis: apie incestą sukurti mitai. Visuomenės sąmonėje 
ilgą laiką jais buvo besąlygiškai tikima, net nesistengiant išsiaiš- 
kinti, ar jie teisingi. Tačiau juose tiesos nėra ir niekuomet nebuvo. 


Mitas: Incestas - retas reiškinys. 

Tikroji padėtis: Visi tikslingai atlikti tyrimai ir surinkti duome- 
nys, taip pat ir JAV Žmogiškųjų paslaugų departamento pateikta 
informacija rodo, kad bent vieną iš dešimties vaikų iki aštuonio- 
likos metų tvirkino gerai pažįstamas šeimos narys ar giminaitis. 
Tik pastaruoju metu - maždaug nuo praeito amžiaus devinto- 
jo dešimtmečio - pradėjome suvokti didžiulį incesto paplitimo 
mastą. Iki to laiko daugelis manydavo, kad incestas pasitaiko vos 
vienoje iš šimto tūkstančių šeimų. 

Mitas: Incestas įmanomas tik vargšų ar prasčiokų šeimose arba 


atokiose atsilikusiose bendruomenėse. 


Tikroji padėtis: Incestas nesibaido demokratinių visuomenių. 
Jis būdingas visiems socialiniams ekonominiams sluoksniams. 


Jūsų šeimoje incestas tikėtinas ne mažiau negu atokiose Apalačų 
kalnų vietovėse. 


Mitas: Vaikų tvirkintojai yra socialiniai ir seksualiniai iškrypė- 
liai. 

Tikroji padėtis: Tipiškas tvirkintojas gali būti bet kuris iš mūsų, 
nėra jokių bendrų jiems būdingų savybių ar apibūdinimų. Daž- 
niausiai jie būna intensyviai dirbantys, visuomenėje gerbiami 
žmonės, lankantys bažnyčią ir iš pažiūros niekuo nesiskiriantys 
nuo aplinkinių. Tarp mano matytų tvirkintojų buvo policijos 
pareigūnų, mokytojų, verslo lyderių, labdaros organizacijų va- 
dovių, mūrininkų, gydytojų, alkoholikų ir dvasininkų. Juos sieja 
ne socialiniai, kultūriniai, rasiniai ar ekonominiai ypatumai, o 
psichologinės savybės. 


Mitas: Incestas - tai seksualinio „bado“ pasekmė. 

Tikroji padėtis: Daugelis tvirkintojų gyvena visavertį lytinį 
gyvenimą santuokoje, be to, dažnai palaiko ir nesantuokinius 
lytinius santykius. Bendraudami su vaikais jie gali mėgautis 
savo valdžia ir dominavimu arba besąlygiška, tyra meile, kurią 
gali suteikti tik vaikai. Nors šie poreikiai ir paskatos įgauna 
seksualinį pobūdį, tai retai nutinka dėl seksualinių santykių 
trūkumo. 


Mitas: Vaikai, ypač paauglės mergaitės, elgiasi gundančiai ir iš 
dalies irgi yra atsakingi už patirtą tvirkinimą. 

Tikroji padėtis: Daugelis vaikų nekaltai eksperimentuodami sie- 
kia išreikšti savo seksualinius pojūčius ir momentines emocijas 
savo artimiems žmonėms. Mažos mergaitės flirtuoja su tėčiais, 
o berniukai - su mamomis. Kai kurių paauglių elgesys tampa 
atvirai provokuojantis. Tačiau absoliučiai visa atsakomybė už 
gebėjimą susivaldyti tokiose situacijose ir nepasiduoti užplūdu- 
sioms emocijoms visuomet tenka suaugusiam žmogui. 

Mitas: Daugelis incesto istorijų yra išgalvotos. Tai - paties vaiko 
seksualinių troškimų sukeltos fantazijos. 


Tikroji padėtis: Šis Zigmundo Froido (Sigmund Freud) sukurtas 
mitas labai stipriai įsitvirtino psichiatrijos teorijoje ir praktikoje 
dar praeito amžiaus pradžioje. Dirbdamas psichoanalitiku Froi- 
das girdėdavo tiek daug garbingose, vidurinės klasės Vienos šei- 
mose augusių dukterų pasakojimų apie incesto atvejus, kad jis ne- 
svarstydamas nusprendė, jog visos šios istorijos negali būti tiesa. 
Kad galėtų paaiškinti, kodėl jos tokios dažnos, jis padarė išvadą, 
jog pacienčių pasakojimai iš esmės yra jų vaizduotės padarinys. 
Froido klaida turėjo didžiulių padarinių - tūkstančių, galbūt net 
milijonų nuo incesto nukentėjusių žmonių pasakojimais nebuvo 
ir kai kada vis dar nėra tikima, todėl jie negali gauti reikiamos 
pagalbos, net ir tais atvejais, kai išdrįsta kreiptis į specialistus. 


Mitas: Vaikus dažniau tvirkina nepažįstami asmenys, o ne jiems 
gerai žinomi žmonės. 

Tikroji padėtis: Daugelį seksualinių nusikaltimų prieš vaikus 
padaro šeimos nariai ar giminaičiai, kuriais vaikas pasitiki. 


Tokia nuostabi šeima 


Kaip ir fizinių smurtautojų šeimas, daugelį tvirkintojų šeimų ap- 
linkiniai laiko visiškai normaliomis. Gali būti ir taip, kad tėvai 
yra bendruomenės ar religiniai lyderiai, garsėjantys savo aukš- 
tais moraliniais standartais. Neįtikėtina, kaip žmonės pasikeičia 
užsivėrus durims. 

Trisdešimt aštuonerių Treisė - liekna, rudaplaukė rudakė 
moteris, turinti nedidelę knygų parduotuvę Los Andželo prie- 
miestyje - augo vienoje iš tokių „normalių šeimų : 


— Mes niekuo nesiskyrėme iš kitų. Mano tėvas buvo draudimo 
agentas, mama dirbo sekretore. Kas sekmadienį lankydavomės 

bažnyčioje, o kiekvieną vasarą su šeima vykdavome atostogauti — 
tikrai normali Rokvelų šeimos kasdienybė... Tačiau man sulau- 
kus dešimties tėtis ėmė glaustytis prie manęs. Dar po metų užti- 
kau jį slapta stebintį, kaip nusirenginėju - jis buvo išgręžęs skylę 
mano kambario sienoje. Man pradėjus bręsti, priėjęs iš nugaros 
jis griebdavo mano krūtis. Vėliau ėmė siūlyti man pinigų už tai, 
kad nuoga pagulėčiau ant grindų... Kad jis galėtų į mane pasi- 
žiūrėti. Jaučiausi taip šlykščiai, bet buvo baisu jam prieštarauti. 
Nenorėjau jo nuvilti. Paskui vieną dieną paėmęs mano ranką jis 
privertė mane liesti jo penį. Man buvo taip baisu... Kai jis pradė- 
jo glostyti mano lytinius organus, nebežinojau, kaip elgtis, todėl 
neprieštaraudama dariau, ko jis norėjo. 


Aplinkiniams Treisės tėvas buvo paprastas vidurinės klasės šei- 
mos žmogus - toks jo įvaizdis dar labiau trikdė Treisę. Daugelis 
tvirkintojų šeimų išlaiko šį įprastumo įvaizdį daugelį metų, kar- 
tais - visuomet. 

Atletiškos išvaizdos, mėlynakės šviesiaplaukės Lizos, dirban- 
čios vaizdajuosčių redaktore, istorija - ypač ryškus pavyzdys, 
kaip išorinis įvaizdis gali neatitikti tikrosios padėties: 


- Tai buvo sunkiai įtikima. Mano patėvis buvo populiarus gana 
didelės tikinčiųjų bendruomenės pastorius. Visi sekmadieniais į 
bažnyčią eidavę žmonės nepaprastai jį mėgo. Pamenu, kaip sėdė- 
dama bažnyčioje klausiausi jo pamokslo apie mirtiną nuodėmę - 
taip norėjosi garsiai surikti, kad šis žmogus veidmainis. Norėjau 
atsistoti ir visai bažnyčiai viešai pranešti, kad šis nuostabusis 
Dievo tarnas dulkina savo trylikametę podukrą! 


Liza, kaip ir Treisė, augo iš pažiūros pavyzdinėje šeimoje. Jų kai- 
mynai būtų buvę priblokšti sužinoję, kaip elgiasi jų pastorius, 
tačiau tai, kad jis buvo moralinis autoritetas, pavyzdys ir buvo 
užsitarnavęs besąlygišką pasitikėjimą, visai nestebina - presti- 
žinis darbas ar išsilavinimas niekaip nepadeda pažaboti iškry- 
pėliškų polinkių. 

KAIP APSKRITAI TAI GALĖJO NUTIKTI? 


Sukurta daug prieštaringų teorijų apie santykių atmosferą to- 
kiose šeimose ir kitų šeimos narių vaidmenį. Iš savo patirties 
žinau viena: incesto niekuomet nebus atvirose, mylinčiose, ben- 
draujančiose šeimose. 

Tačiau incestas dažnas tose šeimose, kuriose daug emocinio 
uždarumo, paslapčių, nepatenkintų poreikių, įtampos ir pagar- 
bos trūkumo. Plačiąja prasme incestas gali būti suvokiamas kaip 
apskritai žlungančios šeimos reiškinys. 

Tačiau už seksualinę prievartą atsakingas tik tvirkintojas - ir 
tik jis vienas. Štai kaip Treisė pasakojo apie savo šeimos gyveni- 
mą: 


- Niekada nekalbėdavome apie savo jausmus. Jei kažkas man ne- 
duodavo ramybės, stengdavausi apie tai nebegalvoti. Prisimenu 
mamos glamones, kai buvau visai mažytė, tačiau mamos ir tė- 
čio santykiuose niekuomet nepastebėjau jokių šiltų jausmų. Mes 
daug ką darydavome kartu, tačiau tikrojo artumo nebuvo. Ma- 
nau, kad būtent to ir trūko mano tėčiui. Kartais jis klausdavo, ar 
galėtų mane pabučiuoti, o aš atsakydavau, kad nenoriu. Tuomet 
jis imdavo maldauti, sakydamas, kad manęs nenuskriaus. Jam 
tiesiog norėjosi pasijusti artimam. 


Treisei ir į galvą neatėjo mintis, kad jei tėtis ir jautėsi vienišas ar 
nusivylęs, savijautai pagerinti buvo daug kitų būdų ir be duk- 
ters tvirkinimo. Kaip ir daugelis smurtautojų, Treisės tėvas savo 
nepatenkintus poreikius bandė realizuoti šeimoje, taikiniu pasi- 
rinkęs dukrą. 

Toks iškreiptas pasinaudojimas vaiku suaugusio Žmogaus 
emociniams poreikiams patenkinti labai greitai gali įgauti sek- 
sualinį pobūdį, jei suaugęs Žmogus nesugebės susivaldyti užplū- 
dus emocijoms. 


Daugybė prievartos veidų 


Tokiuose vaiko ir tėvo santykiuose atsiranda didžiulė psicholo- 
ginė prievarta. Treisės tėvui nereikėjo fiziškai versti dukros ten- 
kinti jo seksualinių poreikių. 


- Būčiau padariusi viską, kad tik jis būtų laimingas. Man visuo- 
met būdavo labai baisu, kai jis taip su manimi elgdavosi, tačiau jis 
bent jau niekuomet manęs neskriausdavo. 


Tokios aukos kaip Treisė, kurios nepatyrė fizinės prievartos, daž- 
nai nesuvokia visos joms padarytos žalos, nes nesupranta, kad 
emocinis smurtas nė kiek ne mažiau žalingas už fizinį smurtą. 
Iš prigimties vaikai yra meilūs ir linkę pasitikėti, todėl tampa 
lengvu grobiu įnorių valdomiems lengvabūdiškiems suaugusie- 
siems. Galimybė pasinaudoti vaiko emociniu silpnumu paprastai 
būna vienintelis dalykas, kurio reikia kai kuriems tvirkintojams. 

Kiti tvirkintojai psichologiškai vaiką galutinai palaužia gra- 
sindami sužaloti fiziškai, pažeminti viešai ar palikti. Vienai iš 
mano klienčių buvo vos septyneri, kai jos tėvas pagrasino ati- 
duoti ją įvaikinti, jei ji nevykdys jo seksualinių reikalavimų. Ma- 
Žai mergaitei baimė netekti savo šeimos ar draugų buvo tokia 
gąsdinanti, kad ji sutiko padaryti viską. 

Seksualiniai smurtautojai tokiais pačiais bauginimais įtikina 
aukas niekam neprasitarti. Dažniausiai naudojami tokie grasi- 
nimai: 


Y Jei prasitarsi, užmušiu. 
Jei prasitarsi, primušiu. 
Jei prasitarsi, mama susirgs. 


Jei prasitarsi, tavimi vis tiek niekas nepatikės. 


v 

v 

Y Jei prasitarsi, visi pagalvos, kad išprotėjai. 
v 

Y Jei prasitarsi, abu gausim pylos nuo mamos. 
V 


Jei prasitarsi, nekęsiu tavęs visą gyvenimą. 

Y Jei prasitarsi, aš atsidursiu kalėjime, ir nebus kam išlaikyti 
šeimos. 


Tokio pobūdžio gąsdinimai - tai emocinis šantažas, pasinaudo- 
jant naivios aukos baimėmis ir silpnumu. 

Be psichologinės prievartos, daugelis smurtautojų griebiasi 
ir fizinio smurto, kad priverstų vaikus pasiduoti jų įgeidžiams. 
Incesto aukomis tapę vaikai retai būna mylimi, net neskaitant 
seksualinio smurtavimo prieš juos. Kai kuriems mainais už pa- 
klusnumą gali būti siūloma pinigų ar dovanų arba jie apgaubia- 
mi išskirtiniu dėmesiu, tačiau daugelis skriaudžiami emociškai 
ir dažnai fiziškai. 

Liza prisiminė, kas nutiko jai pabandžius pasipriešinti savo 
pamokslininku dirbusiam patėviui: 


— Kai jau buvau bebaigianti žemesniąsias vidurinės mokyklos 
klases, įsidrąsinusi pasakiau jam, kad daugiau nebenoriu, jog jis 
naktimis lankytųsi mano kambaryje. Jį apėmė baisus įniršis ir 
jis ėmė mane smaugti, o tada pradėjo rėkti, kad Dievas nenorįs, 
jog vadovaučiausi savo norais. Viešpats norėjo, kad jis spręstų už 
mane. Tartum Dievas iš tikrųjų būtų norėjęs, kad jis mane tvir- 
kintų. Kai jis atleido savo gniaužtus, vos galėjau įkvėpti oro. Bu- 
vau tokia išsigandusi, kad iš karto nesipriešindama ten pat leidau 
jam daryti viską, ką tik jis norėjo. 


KODĖL VAIKAI APIE TAI NEKALBA 


Devyniasdešimt procentų artimųjų lytinę prievartą patyrusių 
asmenų niekuomet niekam neprasitaria, kas nutiko ar kas vis 
dar tebevyksta. Dažniausiai jie tyli ne tik todėl, kad bijo būti 
įskaudinti patys, bet ir dėl to, kad bijo sugriauti šeimą arba pri- 
daryti nemalonumų smurtautojui. Lytinė prievarta - jau ir taip 
baisu, bet dar didesnį siaubą kelia mintis, kad teks jaustis kaltam 

dėl išardytos šeimos. Ištikimybė šeimai yra labai svarbi dauge- 
liui vaikų, nors galbūt ta šeima ir visai supuvusi. 

Trisdešimt šešerių Konė - judri raudonplaukė, vieno didelio 
banko paskolų vadybininkė - tipinis ištikimo vaiko pavyzdys. 
Jos baimė įžeisti tėtį ir prarasti jo meilę buvo stipresnė negu bet 
koks jos pačios troškimas rasti pagalbą: 


- Prisiminusi, kaip viskas buvo, suprantu, kad jis manipuliavo 
manimi kaip tik norėjo. Jis aiškino, kad jei kam nors prasitarsiu 
apie tai, ką darome, mūsų šeima žlugs, mama išvarys jį iš namų 
ir aš daugiau nebeturėsiu tėčio, todėl teks keliauti į vaikų namus, 
o šeimoje visi manęs ims nekęsti. 


Tais retais atvejais, kai incestiniai santykiai išlenda į dienos 
šviesą, šeima iš tikrųjų labai dažnai išyra. Paaiškėjus tokiems 
faktams daugelis šeimų neatsilaiko - išsiskiria, išyra kitais tei- 
siniais būdais, vaikas paimamas iš šeimos arba šeima neatlaiko 
nuolatinės įtampos dėl viešo pažeminimo. Nors kartais vaikui 
geriausia, kai tokios šeimos nelieka, vaikas vis tiek jaučiasi kaltas 
dėl to, kas įvyko. Tai dar labiau padidina ir taip jam tenkančią 
didžiulę emocinę naštą. 


Pasitikėjimo skirtumas 


Seksualiai išnaudojami vaikai greitai suvokia, kad jų žodžiai 
nieko neverti, palyginti su tvirkintojo teiginiais. Nesvarbu, kad 
tėvai piktnaudžiauja alkoholiu, piktybiškai nedirba ir linkę 
smurtauti - mūsų visuomenėje suaugusio žmogaus žodžiais be- 
veik visuomet bus tikima labiau negu vaiko. Jei tėvai gyvenime 
yra nemažai pasiekę, šis pasitikėjimo atotrūkis tampa begalinis. 

Keturiasdešimt penkerių metų aeronautikos inžinierius Da- 
nas vaikystėje tėvo seksualiai buvo išnaudojamas nuo penkerių 
metų iki pat tol, kol išvyko mokytis į koledžą: 

— Net ir būdamas visai mažas, žinojau, kad niekam nevalia prasi- 
tarti, ką man daro tėvas. Mama buvo visiškai po jo padu, ir aš žino- 
jau, kad ji manimi niekada nepatikėtų. Jis buvo stambus verslinin- 
kas, pažįstantis visus reikalingus žmones. Ar įsivaizduojate, kaip 
man būtų reikėję įtikinti aplinkinius, kad tokia iškili figūra verčia 
savo šešiametį sūnų beveik kas vakarą vonioje užsiiminėti oraliniu 
seksu? Kas būtų manimi patikėjęs? Visi būtų pagalvoję, kad noriu 
pakenkti tėvui ar kažką panašaus. Aš neturėjau jokių galimybių. 


Danas buvo patekęs į siaubingus spąstus. Jis buvo tvirkinamas, 
negana to, tą darė tos pačios lyties tėvas. Tai tik sustiprino jo 
gėdos jausmą ir įsitikinimą, kad juo niekas nepatikės. 

Tėvo ir sūnaus incestiniai santykiai kur kas dažnesni, negu 
atrodo daugeliui žmonių. Tokie tėvai dažnai sudaro įspūdį, kad 
yra heteroseksualūs, tačiau juos tikriausiai įaudrina stiprios ho- 
moseksualinės fantazijos. Užuot prisipažinę sau, ką iš tikrųjų 
jaučia, jie bando užgniaužti savo homoseksualumą sukurdami 
šeimą ir susilaukdami vaikų. Neturint, kur realizuoti savo ti- 
krųjų seksualinių troškimų, jų tramdoma aistra stiprėja ir galų 
gale pralaužia vidinius apsaugos barjerus. 

Daną tėvas pradėjo persekioti prieš keturiasdešimt metų, 
kai incestas (kaip ir homoseksualumas) vis dar buvo gaubiamas 
daugybės mitų ir klaidingų įsitikinimų. Kaip ir daugelis artimų- 
jų tvirkintų vaikų, Danas jautė, kad bandyti ieškoti pagalbos — 
beviltiška, nes tai, kad jo tėvo socialinį statusą turintis žmogus 
galėtų daryti tokius nusikaltimus, atrodė absurdiška mintis. 
Kad ir kokie toksiški būtų tėvai, jie turi išskirtinę teisę domi- 
nuoti ir įtikinti savo žodžių svarumu. 


„Jaučiuosi tokia purvina“ 


Artimųjų tvirkinamas Žmogus jaučia ypatingą gėdą. Net ir la- 
bai maži vaikai suvokia, kad apie tai negalima pasakoti. Nesvar- 


bu, ar jiems liepiama apie tai neprasitarti, ar ne, jie jaučia, kad 
tvirkintojo veiksmai - neleistini ir gėdingi. Jie supranta, jog yra 
skriaudžiami, nors dar yra per maži, kad suvoktų seksualinius 
tokio elgesio aspektus. Jie jaučiasi purvini. 

Lygiai kaip ir žodinį arba fizinį smurtą patyrę vaikai kaltę 
prisiima sau, tą patį daro ir tvirkinami vaikai. Tačiau incesto 
atveju šalia kaltės jausmo dar atsiranda ir gėdos jausmas. Nie- 
kas labiau už artimųjų tvirkinamą vaiką nebūna įsitikinęs, kad 
„tai viskas dėl manęs“. Toks įsitikinimas sukelia didžiulę nea- 
pykantą sau ir gėdą. Išnaudojamas vaikas ne tik turi kažkaip iš- 
mokti susitaikyti su fiziniu tvirkinimu, bet ir privalo saugotis, 
kad kiti nepastebėtų ir nesuprastų, koks jis „purvinas ir bjau- 
rus“. 

Liza labai baiminosi, kad apie tai sužinos kiti: 


- Man buvo vos dešimt metų, tačiau jaučiausi, tarsi būčiau la- 
biausiai nusivalkiojusi prostitutė visame pasaulyje. Tikrai norė- 
jau visiems papasakoti apie savo patėvio elgesį, tačiau baiminau- 
si, kad aplinkiniai, taip pat ir mano mama, pradės manęs už tai 
nekęsti. Žinojau, kad visi manys, jog esu bloga. Negalėjau pakelti 
minties, kad būsiu laikoma nedora, nors taip ir jaučiausi, todėl 
apie tai stengiausi negalvoti. 


Aplinkiniams sunku suvokti, kodėl dešimtmetė turėtų jaustis 
kalta dėl to, kad jos patėvis verčia ją santykiauti. Suprantama, 
taip yra dėl to, kad vaikas nenori pripažinti, jog tėvas, kuriuo 
jis pasitikėjo, yra blogas žmogus. Kažkas turi prisiimti kaltę už 
šiuos gėdingus, žeminančius, gąsdinančius dalykus, o kadangi 
tėvas to padaryti negali, tai tenka padaryti vaikui. 

Incesto aukos, jausdamosi purvinos, blogos ir kaltos, nuo iš- 
orinio pasaulio labai smarkiai atsiriboja psichologiškai. Jie jau- 
čiasi visiškai apleisti - tiek būdami savo šeimoje, tiek tarp ap- 
linkinių. Jie galvoja, kad niekas nepatikės jų baisia paslaptimi, 


ir vis dėlto ši paslaptis taip slegia jų gyvenimą, kad dažnai dėl 
to net nesusiranda draugų. Tokia vienatvė gali priversti juos vėl 
grįžti pas smurtautoją, kuris neretai vienintelis parodo šiokį tokį 
dėmesį (kad ir kokį iškrypusį). 

Jei artimieji savo tvirkinančiais veiksmais vaikui sukelia di- 
desnį ar mažesnį malonumą, jį apima dar didesnis kaltės jaus- 
mas. Ne tiek mažai suaugusių žmonių, kurie vaikystėje patyrė 
prievartą, atsimena, kad, nors ir jautė gėdą ir sumaištį, jie susi- 
jaudindavo lytiškai. 

Tokiems žmonėms vėliau dar sunkiau atsikratyti kanki- 
nančio gėdos jausmo. Treisė patirdavo orgazmą, štai ką sako 
ji pati: 

- Žinojau, kad taip elgtis negalima, tačiau man patiko tai, ką ju- 

tau. Tas vyras buvo tikras šunsnukis, kad taip elgėsi su manimi, 

bet aš ne mažiau kalta už jį, nes man tai buvo malonu. 


Nors tokius pačius žodžius buvau girdėjusi ir anksčiau, man vėl 
suspaudė širdį. Treisei pasakiau tą patį, ką sakydavau ir kitiems 
nukentėjusiems žmonėms: 


— Kad tau patiko tai, ką jutai, nieko bloga. Tavo kūnas biologiškai 
užprogramuotas, kad tokie pojūčiai tau patiktų. Tačiau, kad tau 
buvo malonu, nereiškia, kad jis elgėsi gerai, o tu - blogai. Tu vis 
tiek esi jo auka. Būdamas suaugęs žmogus, jis turėjo atsakyti už 
savo veiksmus, nesvarbu, ką tu jutai. 


Daugelis tvirkintų žmonių jaučiasi kalti dar ir dėl to, kad atima 
tėvą iš motinos. Nuo tėčių priekabiavimo nukentėjusios dukros 
dažnai pasakoja, kad jausdavusios tarsi „kita moteris . Be abe- 
jonės, tuomet joms buvo dar sunkiau ryžtis kreiptis pagalbos į 
vienintelį žmogų, iš kurio galėjo tikėtis supratimo - mamą. Bū- 
damos įsitikinusios, kad savo elgesiu išduoda mamą, savo širdy- 
je tik dar padidindavo kaltės jausmą. 


NESVEIKAS PAVYDAS: „TU PRIKLAUSAI MAN“ 


Incestas smurtautoją ir jo auką susieja labai stipriais nesuvokia- 
mais ryšiais. Tai ypač akivaizdu tais atvejais, kai dukrą tvirkina 
tėvas - dažnai jį taip užvaldo mintys apie dukrą, kad jis ima ne- 
sveikai pavydėti jos vaikinams. Jis gali ją mušti ar žeminti už- 
gauliojimais, kad tik ji suvoktų vieną dalyką - ji priklausanti tik 
vienam vyrui - tėčiui. 

Toks tėvo persekiojimas iš pagrindų sutrikdo įprastą vaiko ir 
paauglio raidą. Seksualiai išnaudojamas vaikas ne tik nesugeba 
tapti vis labiau nepriklausomas nuo savo tėvų, bet priešingai - jo 
ryšys su smurtautoju tik stiprėja. 

Pavyzdžiui, Treisė žinojo, kad jos tėvo pavydas - nenorma- 
lus, tačiau tokį elgesį laikydama jo meilės išraiška ji nesuvokė, 
kaip žiauriai ir žeminančiai su ja buvo elgiamasi. Incesto aukos 
labai dažnai nesveiką aistrą laiko meile ir tai ne tik smarkiai pa- 
kenkia jų gebėjimui suvokti, kad jie skriaudžiami, bet ir gali iš- 
kreipti meilės, kurios jie ieškos vėliau, sampratą. 

Daugelį tėvų apima šioks toks nerimas, kai vaikai pradeda 
vaikščioti į pasimatymus ir susitikinėti su nepažįstamais žmo- 
nėmis. Tačiau tvirkinantis tėvas šį normalų vaiko raidos etapą 
suvokia kaip išdavystę, atstūmimą, neištikimybę ir net ryšių nu- 
traukimą. Treisės tėvas elgėsi įprastai - įpyko, ėmė kaltinti ir 
bausti Treisę: 


- Jis palaukdavo, kol grįšiu namo iš pasimatymo, ir tada atsiim- 
davau už viską. Jis nepaliaujamai manęs klausinėdavo, su kuo su- 
sitikinėju, ką veikėme kartu, kur jis prie manęs lietėsi ir ar leidau 
įkišti liežuvį į burną. Jei jam pavykdavo užklupti mane tuo metu, 
kai atsisveikindama pabučiuodavau vaikiną, jis išlėkdavo iš namų 
rėkdamas „kekšė“, o persigandęs vaikinas bematant dingdavo. 
Užgauliodamas ir pravardžiuodamas dukrą Treisės tėvas darė 
tai, ką paprastai ir daro daugelis tvirkinančių tėvų - atsikraty- 

davo pojūčio, kad elgiasi blogai, nedorai ir kad yra kaltas, visus 
šiuos jausmus perkeldamas Treisei. Tačiau yra ir tokių smurtau- 
tojų, kurie savo aukas supančioja švelnumu - tuomet vaikui dar 
sunkiau susigaudyti patiriant tokius prieštaringus meilės ir kal- 
tės jausmus. 


„Tu - visas mano gyvenimas“ 


Keturiasdešimt šešerių Dagas - smulkus, įsitempęs mašinistu 
dirbantis vyras - į mane kreipėsi dėl daugybės seksualinių pro- 
blemų, taip pat ir dažnai pasitaikančios impotencijos. Nuo sep- 
tynerių metų iki vėlyvos paauglystės jį tvirkino mama: 


- Ji glamonėdavo mano lyties organus tol, kol patirdavau or- 
gazmą, tačiau man visuomet atrodydavo, kad jei tikros sueities 
nebuvo, tai nieko baisaus ir nenutiko. Ji versdavo mane tą patį 
daryti ir jai, sakydama, kad aš - visas jos gyvenimas ir kad šiuo 
ypatingu būdu ji išreiškia man savo meilę. Tačiau dabar kiekvie- 
ną kartą norėdamas suartėti su moterimi jaučiuosi taip, tarsi ap- 
gaudinėčiau mamą. 


Didžiulė Dagą ir mamą siejusi paslaptis leido atsirasti labai sti- 
priam prieraišumo jausmui. Jos iškrypėliškas elgesys gal jį ir glu- 
mino, tačiau jis labai aiškiai suprato jos nuostatą, kad ji - vienin- 
telė jo gyvenimo moteris. Tokia nuostata daugeliu požiūriu buvo 
tokia pati žalinga kaip ir patys incestiniai santykiai. Todėl, kai 
užaugęs pabandė atsiskirti nuo mamos ir užmegzti santykius su 
kitomis moterimis, jį apėmęs išdavystės ir kaltės jausmas skau- 
džiai smogė jo emocinei savijautai ir seksualiniam gyvenimui. 


Kaip sustabdyti ugnikalnio išsiveržimą 


Vienintelis būdas vaikystėje artimųjų seksualinį išnaudojimą 
patyrusiems vaikams išlaikyti psichologinę pusiausvyrą - nu- 

stumti tuos prisiminimus kuo toliau į pasąmonę, kad jie ilgai, 
o gal ir niekada daugiau nebesugrįžtų. 

Prisiminimai apie patirtą seksualinį smurtą dažnai užgriū- 
va netikėtai, gyvenime nutikus kažkokiam konkrečiam įvykiui. 
Mano klientai yra sakę, kad atsiminimus sukelia tokie dalykai, 
kaip vaiko gimimas, santuoka, šeimos nario ar giminaičio mir- 
tis, informacija tvirkinimo tema žiniasklaidoje arba netgi sapnai 
apie traumuojančius vaikystės potyrius. 

Šie prisiminimai dažnai iškyla ir tuomet, kai nukentėjęs 
žmogus lanko terapinius užsiėmimus dėl kitų nusiskundimų, 
nors daugelis ir tuomet niekada neužsimins apie patirtą artimų- 
jų tvirkinimą, jei psichologas specialiai to nepaklaus. 

Net ir tuomet, kai prisiminimai sugrįžta, daugelis žmonių 
pasidavę paniškai baimei vėl bando nustumti juos kuo giliau, 
kad nereikėtų jais patikėti. 

Vienas iš kraštutinės emocinės būklės pavyzdžių mano, kaip 
psichologės, darbo praktikoje - keturiasdešimt šešerių metų 
Džulijos - biochemijos mokslų daktarės, dirbusios didžiulia- 
me Los Andželo mokslinių tyrimų centre - istorija. Džulija pas 
mane apsilankė vienoje iš radijo laidų išgirdusi mano mintis 
apie incestinius santykius. Ji papasakojo, kad nuo aštuonerių iki 
penkiolikos metų ją tvirkino brolis: 


— Mane persekioja siaubingos mintys apie tai, kad mirsiu, išpro- 
tėsiu ir būsiu uždaryta psichiatrijos ligoninėje. Paskutiniu metu 
daugiausia laiko praleidžiu lovoje, ant galvos užsitraukusi ant- 
klodę. Iš namų išeinu tik tuomet, kai reikia eiti į darbą, nors dar- 
be vos ne vos stumiu laiką. Visiems be galo neramu dėl manęs. 
Žinau, kad tai susiję su mano broliu, bet tiesiog negaliu apie tai 
kalbėti. Jaučiuosi, tarsi į visa tai klimpčiau vis giliau. 


Džulija buvo labai trapi ir, ko gero, balansavo ties smarkaus ner- 
vinio išsekimo riba. Jos isteriško juoko priepuolius po akimirkos 

keisdavo nevaldomas kūkčiojimas. Ji beveik visai nesugebėjo 
kontroliuoti ją užplūstančių emocijų. 


— Pirmą kartą brolis mane išprievartavo kai buvau aštuonerių. 
Jam buvo keturiolika ir pagal savo amžių jis buvo labai stiprus. 
Po to karto jis mane prievartaudavo tris ar keturis kartus per sa- 
vaitę. Skausmas buvo toks nepakeliamas, kad tarsi atsiribodavau 
nuo savo kūno. Dabar suvokiu, kad jis turėjo būti tikrai nenor- 
malus, nes mane surišęs kankindavo peiliais, žirklėmis, skustu- 
vų peiliukais, atsuktuvais - bet kuo, kas pakliūdavo po ranka. 
Vienintelis būdas man visa tai iškęsti būdavo įteigti sau, kad visa 
tai vyksta su kažkuo kitu. 


Paklausiau, kur buvo Džulijos tėvai visą tą laiką, kol dėdavosi šie 
siaubingi dalykai: 


— Niekuomet nepasakiau tėvams, ką Tomas su manimi išdari- 
nėja, nes jis pagrasino mane užmušti, jei kam nors prasitarsiu. 
Tikėjau, kad jis taip ir padarys. Tėtis buvo advokatas ir dirbdavo 
po šešiolika valandų per dieną, taip pat ir savaitgaliais, mama jau 
buvo tapusi priklausoma nuo vaistų. Nė vienas iš jų manęs nie- 
kada negynė. Tas kelias valandas namuose tėtis norėjo praleisti 
tyliai ir ramiai, tikėdamasis, kad pasirūpinsiu mama. Visa mano 
vaikystė - lyg viena didžiulė skausmo dėmė. 


Džulijos psichika buvo smarkiai pažeista. Ji bijojo pradėti gydy- 
mą, tačiau, sukaupusi visą drąsą, užsirašė į vienos mano incesto 
aukų grupės užsiėmimus. 

Keletą mėnesių ji uoliai dirbo, kad galėtų atsikratyti brolio 
seksualinių kankinimų sukeltų padarinių. Per šiuos mėnesius 
jos emocinė savijauta smarkiai pagerėjo ir jos būsena jau nebe- 
priminė balansavimo ant aukštai įtempto lyno tarp isteriškų ir 
depresyvių nuotaikų. Tačiau nors jos būklė ir pagerėjo, nuojauta 
man kuždėjo, kad yra dar kai kas. Giliai jos viduje vis dar tūnojo 
kažkas slapto ir baisaus. 

Vieną vakarą į mūsų užsiėmimus ji atėjo visiškai palūžusi. Ją 
išgąsdino netikėtai iškilę vaizdiniai: 


- Prieš porą dienų staiga pamačiau labai aiškų vaizdinį, kaip 
mama verčia mane patenkinti ją oraliniu būdu. Aš turbūt tikrai 
kraustausi iš proto. Gal ir visus dalykus apie brolį aš išsigalvojau? 
Mama niekada nebūtų galėjusi taip pasielgti. Žinoma, ji ištisai 
būdavo apsvaigusi, bet šitaip pasielgti su manimi ji nebūtų ga- 
lėjusi. Aš tikrai baigiu išprotėti, Siuzana. Jums teks siųsti mane 
į ligoninę. 


Atsakiau jai taip: 

- Mieloji, jei tavo brolio elgesys tikrai būtų išgalvotas, tai kaip 
tavo būklė būtų galėjusi taip pagerėti stengiantis tokį elgesį pa- 
miršti? 

Ji pripažino, kad mano žodžiuose yra logikos. Kalbėjau toliau: 

- Žinai, tokie dalykai paprastai neišgalvojami. Jei dabar pri- 
siminei šį įvykį su savo mama, tai tik todėl, kad tapai stipresnė 
negu anksčiau ir esi pasiruošusi išsivaduoti ir nuo šio skausmo. 

Paaiškinau Džulijai, kad jos pasąmonė labai aktyviai stengėsi 
ją apsaugoti. Jei šis epizodas jos atmintyje būtų iškilęs tuomet, 
kai ji buvo tokia pažeidžiama, kokią ją pamačiau pirmą kartą, 
emociškai ji galėjo galutinai palūžti. Tačiau terapiniuose užsi- 
ėmimuose jos emocinė savijauta pagerėjo ir pasąmonėje užslėp- 
ti dalykai pradėjo kilti į paviršių, nes ji buvo pasirengusi stoti į 
akistatą su jais. 

Retai kada kalbama apie motinos ir dukters incestinius san- 
tykius, tačiau savo praktikoje turėjau ne mažiau kaip dvylika 
nuo tokių santykių nukentėjusių asmenų. Tokie santykiai - tai 
groteskiškai iškreiptas poreikis patirti švelnumą, fizinį artumą 
ir meilę. Motinos, kurios drįsta įprastą motinišką ryšį su savo 
dukra paversti tokiais santykiais, sunkiai serga ir dažnai turi 
psichikos sutrikimų. 


Būtent Džulijos pastangos užgniaužti savo prisiminimus ir 
atvedė ją iki nervinio išsekimo. Nors šie prisiminimai buvo be 
galo skausmingi ir trikdantys, tik jų atsikračiusi ji galėjo tikėtis 
pamažu pasveikti. 


Dvigubas gyvenimas 


Incesto aukos dažnai nepaprastai įtaigiai apsimetinėja. Viduje 
jie taip pritvinkę baimės, sumaišties, liūdesio ir jaučiasi tokie 
vieniši ir atskirti, kad daugelis susikuria savo antrąjį „aš“, kurį 
rodo išoriniam pasauliui ir kuris elgiasi taip, lyg viskas būtų 
įprasta ir normalu. Treisė labai tiksliai apibūdino tokį dviveidiš- 
ką gyvenimą: 


- Jaučiausi taip, tarsi viename mano kūne gyventų du žmonės. 
Bendraudama su draugais būdavau labai linksma ir draugiška, 
tačiau vos atsidūrusi savo bute, užsidarydavau savo kiaute. Man 
užeidavo nevaldomi ašarų priepuoliai. Nekenčiau susitikimų 
su savo šeima, nes tekdavo apsimetinėti, kad viskas puiku. Net 
neįsivaizduojate, kaip sunku ištisai gyventi dvigubą gyvenimą. 
Kartais jausdavausi, tarsi iš manęs būtų išsunktas paskutinis 
jėgų lašas. 


Danas taip pat buvo vertas „Oskaro“ už vaidybą. Štai ką jis pa- 
sakoja: 


— Jaučiausi toks kaltas dėl to, ką tėvas man darydavo naktimis. 
Tikrai jaučiausi kaip koks daiktas, nekenčiau savęs, tačiau iš- 
tisai dėdavausi linksmas ir patenkintas, tad niekas manęs taip 
ir neperkando. O po kurio laiko staiga nustojau sapnuoti, netgi 
nustojau verkti. Apsimetinėdavau linksmu vaiku - buvau klasės 
klounas, puikiai grojau pianinu. Man patiko linksminti... Dary- 
ti viską, kad tik aplinkiniai mane pamėgtų. Tačiau viduje buvo 
labai negera. Dar nesulaukęs ir trylikos ėmiau slapta išgėrinėti. 

Sugebėdamas pralinksminti kitus Danas galėjo pasijusti bent 
iš dalies pripažintas ir įvertintas, tačiau kadangi jo tikrasis „aš“ 
nepaprastai kentėjo, tikro džiaugsmo buvo maža. Tokią kainą 
tenka mokėti už gyvenimą meluojant. 


Tylusis partneris 


Smurtautojas ir jo auka puikiai apsimetinėja, kad jų paslaptis ne- 
išeitų už namų sienų, tačiau koks vaidmuo tenka kitam iš tėvų? 

Pirmą kartą pradėjusi dirbti su vaikystėje seksualinį smurtą 
patyrusiais suaugusiais žmonėmis, supratau, kad daugelis nuo 
savo tėčių nukentėjusių dukrų labiau pyko ant savo motinų negu 
ant tėvų. Daugelis aukų kankinosi norėdamos žinoti atsakymą 
į klausimą, į kurį dažnai neįmanoma atsakyti: ar jų mamos ką 
nors žinojo apie tėvo lytinę prievartą? Daugelis buvo įsitikinu- 
sios, kad mamos turėjo įtarti, jog kažkas vyksta, nes kartais prie- 
vartos ženklai buvo gana akivaizdūs. Kitos tvirtai laikėsi nuo- 
monės, kad mamos privalėjo žinoti, privalėjo pastebėti pasikei- 
tusį savo dukterų elgesį, nujausti, kad kažkas negerai, ir atidžiau 
sekti, kas vyksta jų šeimoje. 

Treisė, kuri labai šaltakraujiškai pasakojo, kad jos draudimo 
agentu dirbusio tėvo tvirkinamas elgesys prasidėjo nuo stebė- 
jimo, kaip ji persirenginėja, ir pamažu perėjo prie jos lytinių 
organų glamonėjimo, kelis kartus apsiverkė kalbėdama apie 
mamą: 


— Atrodo, kad ištisai pykstu ant savo mamos. Galiu ją ir mylėti, 
ir jos nekęsti. Juk ji buvo ta moteris, kuri nuolat matydavo mane 
prastos nuotaikos, isteriškai verkiančią savo kambaryje ir nie- 
kada neištardavo nė vieno sumauto paguodos žodžio. Ar gali 
būti, kad bet kuri sveiko proto mama nepradėtų jaudintis, ištisai 
matydama savo dukrą paplūdusią ašaromis? Negalėjau jai imti ir 
pasakyti, kas vyksta, bet galbūt jei ji būtų paklaususi... Net ne- 

žinau. Gal ir tuomet nebūčiau pasakiusi. Viešpatie, kaip būčiau 
norėjusi, kad ji būtų sužinojusi, ką jis man daro. 


Treisė išsakė norą, kurį buvau girdėjusi iš tūkstančių artimųjų 
tvirkintų žmonių - kad kaip nors, kas nors, ypač mama, būtų 
pati viską supratusi, kad jiems patiems nebūtų reikėję nieko sa- 
kyti. 

Pritariau Treisei, kad jos mama neįtikėtinai šaltai reagavo į 
dukters skausmą, bet tai nebūtinai reiškia, jog ji tikrai žinojo, 
kas vyksta. 

Incesto paliestose šeimose mamos būna trijų tipų: tos, kurios 
iš tikrųjų nieko nežino, tos, kurios gali žinoti, ir tos, kurios žino. 

Ar šeimoje, kurioje tvirkinami vaikai, gyvenanti mama gali 
nieko nežinoti? Kai kurios teorijos teigia, kad tai neįmanoma ir 
kad kiekviena mama vienaip ar kitaip pajustų, kas vyksta ap- 
linkui. Nesutinku su tuo. Esu įsitikinusi, kad kai kurios mamos 
tikrai nieko nežino. 

Antrasis mamų tipas - mums jau pažįstamos tyliosios part- 
nerės. Jos gyvena užsidėjusios rožinius akinius: yra daug tvir- 
kinimą rodančių ženklų, tačiau joms geriau jų nematyti, taip 
tikintis apsisaugoti pačioms ir apsaugoti šeimą. 

Paskutinis mamų tipas kelia didžiausią pasipiktinimą: tai 
tokios motinos, kurioms vaikai pasako apie tvirkinimą, bet jos 
nesiima jokių veiksmų. Kai taip nutinka, auka jaučiasi dvigubai 
išduota. 

Kai Lizai buvo trylika, kartą apimta nevilties ji bandė pa- 
pasakoti mamai apie vis dažnėjančias savo patėvio seksualines 
priekabes: 


- Jaučiausi patekusi į spąstus. Maniau, kad apie tai sužinojusi 
mama bent jau pasikalbės su juo. Net juokas ima... Jos vos ne- 
ištiko smūgis ir apsiašarojusi ji pasakė... Niekuomet neužmiršiu 
jos žodžių: „Kodėl man tai pasakoji, ką nori man padaryti? Su 

tavo patėviu gyvenu jau devynerius metus. Žinau, kad jis šitaip 
nepasielgtų, juk jis - pastorius, mes - visų gerbiama šeima. Tau 
tikriausiai prisisapnavo. Kodėl bandai sugriauti man gyvenimą? 
Dievas tave nubaus.“ Negalėjau patikėti tuo, ką girdžiu. Man pri- 
reikė tiek valios pastangų, kad prisiversčiau jai pasakyti, o ji man 
atsuko nugarą. Viskas baigėsi tuo, kad man teko ją raminti. 


Liza apsiašarojo. Keletą minučių laikiau ją apglėbusi, kol nuslū- 
go jos skausmas ir sielvartas prisiminus dažnai pasitaikančią jos 
mamos reakciją sužinojus tiesą. Lizos mama buvo tipiškas tylio- 
jo partnerio pavyzdys - pasyvi, priklausoma ir infantili. Ji darė 
viską, kad tik išsilaikytų pati ir išlaikytų savo šeimą. Todėl ji 
privalėjo neigti bet kokią tiesą, kuri būtų pradėjusi kelti grėsmę 
šeimos stabilumui. 

Daugelis tyliųjų partnerių ir patys vaikystėje buvo skriau- 
džiami. Jie ypač nuvertina save ir gali bandyti atkartoti vaikys- 
tėje patirtas traumas. Paprastai juos lengvai išmuša iš vėžių bet 
kokie konfliktai, kurie gali sugriauti esamą padėtį, nes tokie 
žmonės bijo pripažinti savo baimes ir priklausomybę nuo kitų. 
Kaip dažnai nutinka, Lizai teko nuraminti mamą, nors būtent 
Lizai labiausiai reikėjo pagalbos. 

Yra ir tokių mamų, kurios pastūmėja savo dukras į incesti- 
nius santykius. Debora, kuri buvo toje pačioje grupėje kaip ir 
Liza, papasakojo ypač kraupią istoriją: 


- Visi man sako, kad esu graži - visuomet jaučiu vyrų žvilgsnius, 
tačiau didžiąją gyvenimo dalį galvojau, kad primenu tą padarą 
iš filmo „Svetimas“. Visuomet jaučiausi, tarsi būčiau aptekusi 
bjauriomis gleivėmis. Jau vien tai, ką su manimi išdarinėjo tėvas, 
būdavo siaubinga, tačiau mamos elgesys skaudino dar labiau. Ji 
buvo organizatorė - parinkdavo laiką ir vietą, o kartais netgi lai- 
kydavo sau ant kelių mano galvą, kol jis baigdavo. Maldaudavau 
jos neversti manęs to daryti, bet ji tik sakydavo: „Labai prašau, 
brangute, padaryk tai dėl manęs. Manęs jam nepakanka, o jei tu 

nesutiksi padaryti tai, ko jis nori, jis susiras kitą moterį, o mes 
atsidursime gatvėje.“ Bandau suvokti, kodėl ji šitaip darė, tačiau 
turėdama du savo vaikus protu negaliu suvokti, kaip motina ga- 
lėtų šitaip elgtis. 


Daugelis psichologų mano, kad tyliosios partnerės žmonos (mo- 
tinos) vaidmenį perduoda dukroms. Taip, be abejonės, elgėsi 
Deboros mama, nors paprastai šis apsikeitimas vaidmenimis 
nevyksta taip atvirai. 

Tačiau iš savo patirties žinau, kad dauguma tyliųjų partne- 
rių ne tiek perduoda savo vaidmenį vaikams, kiek užleidžia savo 
asmenines pozicijas. Jos paprastai neverčia savo dukterų užim- 
ti jų vietos, tačiau leidžia smurtautojui su savimi ir dukterimis 
elgtis kaip panorėjus. Jų baimė ir noras jaustis priklausomoms 
pranoksta motinystės instinktus, o jų dukterys lieka visiškai ne- 
apsaugotos. 


Incesto palikimas 


Kiekvienas vaikystėje tvirkintas suaugęs Žmogus iš praeities 
atsineša iškreiptą suvokimą, kad yra beviltiškai netikęs, nieko 
vertas ir iš prigimties blogas. Nors išoriškai jų gyvenimai gali 
klostytis labai skirtingai, visos artimųjų tvirkintos aukos išgy- 
vena skausmingus potyrius, kuriuos tiksliausiai apibūdina trys 
žodžiai: purvinas, sugniuždytas ir kitoks. Šie trys potyriai iš pa- 
grindų griovė Konės gyvenimą: 
- Jausdavausi taip, tarsi į mokyklą eičiau sau ant kaktos užsira- 
šiusi „incesto auka“. Man vis dar atrodo, kad aplinkiniai gali pa- 
žvelgti į mano vidų ir pamatyti, kokia aš šlykšti. Nesu tokia kaip 
visi, aš - nenormali. 


Per daugelį metų teko girdėti nukentėjusius save vadinant 
„drambliažmogiu“, „ateiviu iš kosmoso“, „priklydėliu iš juokin- 

gų gyvūnėlių fermos“ ir „niekingesniu už pačią niekingiausią 
padugnę.. 

Incestas - tai psichologinio vėžio atmaina. Ši liga ne mirtina, 
tačiau gydytis būtina, o tai gali būti skausminga. Konė nesikrei- 
pė pagalbos daugiau kaip dvidešimt metų ir už tai gyvenime, 
ypač asmeniniuose santykiuose, sumokėjo labai brangiai. 


„Nežinau, kokie turi būti mylinčių žmonių santykiai“ 


Dėl sau jaučiamos neapykantos visi Konės santykiai su vyrais 
baigdavosi nesėkme. Kadangi jos pirmieji santykiai su vyru 
(tėvu) buvo paženklinti išdavystės ir išnaudojimo, jos suprati- 
mu, meilė ir smurtas buvo neatsiejami vienas nuo kito. Užaugus 
ją traukė vyrai, su kuriais ji galėjo vėl iš naujo patirti šiuos pažįs- 
tamus jausmus. Normalūs santykiai, pagrįsti meile ir pagarba, 
jai būtų atrodę nenormalūs, nesuderinami su jos nuomone apie 
save. 

Daugelis incesto aukų užaugę patiria didelių sunkumų no- 
rėdami rasti antrąją pusę. Jei atsitiktinai ir pavyksta rasti nuo- 
širdžiai mylintį žmogų, praeities šešėliai dažniausiai apkartina 
tarpusavio bendravimą, ypač jų intymius santykius. 


Prarastas seksualumas 


Treisės vaikystės traumos smarkiai pakenkė jos santuokai su 
švelniu ir mylinčiu vyru. Ji papasakojo štai ką: 


— Mano santykiai su Deividu žlunga. Jis - nuostabus vyras, bet 
kiek dar laiko jis taikstysis su esama padėtimi? Seksas - klaikus 
dalykas, visuomet taip maniau. Daugiau nebegaliu net apsime- 
tinėti, kad jis man patinka, nekenčiu, kai jis liečiasi prie manęs. 
Būtų gerai, jei seksas apskritai niekuomet nebūtų atsiradęs. 

Tvirkintą žmogų gana dažnai vien nuo minties apie seksą apima 
pasišlykštėjimas. Tai normali reakcija į incestinius santykius. 
Seksas neišdildomai primena apie patirtą skausmą ir išdavystę. 
Jos galvoje vėl pasigirsta žodžiai: „Seksas - purvinas, seksas — 
šlykštu... Būdama maža elgiausi labai blogai... Jei ir dabar taip 
elgsiuosi, vėl manysiu esanti bloga.“ 

Daugelis prievartos aukų pasakoja, kad mylėdamiesi visuomet 
patiria sugrįžtančius praeities vaizdinius. Jie stengiasi pajusti ar- 
tumą su jiems brangiu žmogumi, tačiau jų mintyse labai ryškiai 
iš naujo atgyja senosios kančios. Lytinę prievartą patyrę žmonės 
mylėdamiesi dažnai įsivaizduoja matantys ar girdintys viename 
kambaryje su jais esantį smurtautoją. Šie epizodai vėl pripildo 
juos neigiamų jausmų sau ir visas geismas išgaruoja kaip dūmas. 

Kitoms incesto aukoms, pavyzdžiui, Konei, seksualumas - 
tai savęs nuvertinimo būdas, nes tokie žmonės būna įsitikinę, 
kad, be sekso, jie niekam daugiau netinkami. Nors už kruopelę 
šilumos jie gali būti permiegoję su šimtais partnerių, daugelis 
tokių nukentėjusiųjų vis dar šlykštisi seksu. 


„Kodėl geri jausmai verčia mane jaustis blogai?“ 


Tos lytinės prievartos aukos, kurios užaugusios išmoko susi- 
tvarkyti savo seksualinį gyvenimą ir netgi gali patirti malonu- 
mą (daugeliui tai pavyksta), vis tiek neatsikrato kaltės dėl savo 
seksualinių pojūčių, todėl joms labai sunku, o kartais ir neįma- 
noma, jais mėgautis. Dėl neapleidžiančio kaltės jausmo teigiami 
jausmai priverčia kentėti. 

Skirtingai negu Treisė, Liza seksualiai buvo labai aktyvi, ta- 
čiau vis tiek negalėjo atsikratyti praeities vaiduoklių: 


— Dažnai patiriu orgazmą. Man patinka įvairiapusis seksas. Sun- 
kiausia man būna paskui. Mano nuotaika subjūra. Nenoriu, kad 

mane glaustų ar liestų... Tiesiog noriu, kad jis dingtų kuo toliau. 
Jis to nesupranta. Porą kartų, kai ypač puikiai pasimylėjau, net 
ėmiau galvoti apie savižudybę. 


Nors Lizai lytiniai santykiai teikė malonumą, jos vis dar neap- 
leido stipri neapykanta sau. Todėl už patirtą malonumą ji turėjo 
atgailauti bausdama save, mintyse netgi leisdama sau pagalvoti 
apie savižudybę, tarsi šiomis mintimis apie susižalojimą ir save 
smerkiančiais pojūčiais būtų galėjusi nubausti save už „nuodė- 
mingą ir „gėdingą seksualinį susijaudinimą. 


„Negaliu savęs nubausti tikrai stipriai“ 


Ankstesniame skyriuje matėme, kad fizinį smurtą patyrę žmo- 
nės savo skausmą ir pyktį nukreipia į save arba kai kuriais atve- 
jais - į kitus. Incesto aukos paprastai elgiasi taip pat ir savo už- 
gniaužtą įniršį ir sielvartą išreiškia įvairiais būdais. 

Labai dažnai įsisenėjusios nuoskaudos dėl tvirkintojo veiks- 
mų sukelia depresiją, kuri gali pasireikšti tiek bendru liūdesiu, 
tiek beveik visiškai surakinančiu sąstingiu. 

Neįtikėtinai daug lytinės prievartos aukų, ypač moterų, su- 
augusios turi didelį antsvorį. Aukos sąmonėje svoris siejasi su 
dviem dalykais: 1) jai atrodo, kad tai padės atbaidyti vyrus; 
2) didelės kūno apimtys leidžia susikurti stiprybės ir galios iliu- 
ziją. Daugelis nukentėjusiųjų išsigąsta pirmą kartą pradėjusios 
mesti svorį, nes taip ir vėl pasijunta bejėgės ir silpnos. 

Incesto aukas dažnai kamuoja ir nuolatiniai galvos skausmai, 
kurie yra ne tik nuslopinto pykčio ir nerimo fizinė išraiška, bet 
ir būdas nubausti save. 

Daug lytinės prievartos aukų patenka į alkoholizmo ir nar- 
komanijos liūną. Laikinai tai padeda nuslopinti netekties ir tuš- 
tumos jausmus, tačiau toks delsimas spręsti tikrąsias problemas 
tik prailgina žmogaus kančias. 

Be to, daugybė incesto aukų gyvenime siekia būti nubausti. 
Jie žlugdo savo asmeninius santykius, tikėdamiesi, kad taip juos 
nubaus mylimas žmogus, jie susikuria sunkumų darbe, tikėda- 
miesi bausmės iš bendradarbių ar darbdavių. Yra ir tokių, kurie 
ryžtasi sunkiems nusikaltimams, laukdami bausmės iš visuo- 
menės. Yra tapusių prostitutėmis, kad jas nubaustų suteneriai, 
klientai arba netgi pats Dievas. 


„Šį kartą bus daug geriau“ 


Paradoksalu, tačiau kad ir kokį skausmą būtų patyrusios vaikys- 
tėje, dauguma lytinės prievartos aukų išlaiko labai artimą ryšį 
su savo toksiškais tėvais. Būtent tėvai sukėlė didžiausią skausmą, 
tačiau smurto aukos vis tiek tikisi, kad jie padės jį numalšinti. 
Suaugusiems seksualiai išnaudotiems žmonėms labai sunku su- 
griauti laimingos šeimos mitą. 

Vienas iš didžiausių vaikystėje patirtos prievartos padari- 
nių - nesibaigiantis ieškojimas stebuklingo rakto, kuris atvers 
tėvų meilės ir supratingumo lobyną. Toks ieškojimas - tarsi 
emocinė pelkė, kurioje įklimpusi auka puoselėja neįmanomas 
svajones, trukdančias gyventi savo gyvenimą. 

Štai ką mano Liza: 


- Nenustoju galvoti, kad vieną dieną jie išties man ranką ir pa- 
sakys: „Tu - nuostabi ir mylime tave tokią, kokia esi.“ Nors ir ži- 
nau, kad mano patėvis - vaikų tvirkintojas, ir nors mano mama 
apsisprendė palaikyti jį atsisakiusi apginti mane - jaučiu begalinį 
norą, kad jie man atleistų. 


SVEIKIAUSIAS ŠEIMOS NARYS 


Daugelis žmonių negali patikėti, kai pasakau, kad incesto aukos, 
su kuriomis man teko dirbti, paprastai būna sveikiausi jų šeimų 


nariai. Juk, šiaip ar taip, tokie žmonės dažniausiai turi elgesio 
problemų - jie kamuojami savigraužos, prislėgtos nuotaikos, 
destruktyvaus elgesio, seksualinių problemų, linkę į savižudybę 
arba narkomaniją, o kiti šeimos nariai iš išorės atrodo neturin- 
tys jokių nusiskundimų. 

Tačiau visgi paprastai pati auka geriausiai suvokia tikrąją 
padėtį. Šiam žmogui teko pasiaukoti, kad neatsiskleistų šeimos 
gyvenime vyraujanti įtampa ir beprotybė. Visą savo gyvenimą 
jis saugojo šeimos paslaptį. Jam teko gyventi slegiamam didžiu- 
lio emocinio skausmo, kad tik būtų išsaugotas tobulos šeimos 
mitas. Tačiau patyrusi tokį skausmą ir kančią, auka paprastai 
pirmoji pradeda ieškoti pagalbos. Kita vertus, aukų tėvai beveik 
niekada nesutinka atsisakyti savo klaidingų įsitikinimų ir gyny- 
bos mechanizmų. Jie nenori matyti tiesos. 

Pradėjus gydymą, daugeliui aukų pavyksta atgauti savo 
žmogiškąjį orumą ir atsitiesti. Sugebėjimas įžvelgti problemą ir 
kreiptis pagalbos, rodo ne tik žmogaus sveikumą, bet ir jo drąsą. 


8. Kodėl tėvai taip elgiasi? 


Šeimos bažiūrų sistema 


Mums visiems tenka sunkus išmėginimas - gyventi šeimoje. 
Pastaraisiais metais pamažu pradedame suvokti, kad šeima - tai 
kur kas daugiau negu giminingų žmonių būrys. Tai - struktūra, 
tarpusavyje susijusių žmonių grupė, kurioje kiekvienas žmogus 
kitiems daro didžiulį ir dažnai tiesiogiai nematomą poveikį. Šei- 
ma - tai sudėtingas meilės, pavydo, išdidumo, nerimo, džiaugs- 
mo, kaltės jausmų tinklas, nuolatiniai įvairiausių Žmogiškųjų 
emocijų antplūdžiai ir atoslūgiai. Šios emocijos kunkuliuoja ne- 
perregimoje šeimos nuostatų, įsitikinimų ir tarpusavio santykių 
jūroje. Kaip ir žvelgiant į jūrą iš viršaus - išoriškai matosi tik 
mažoji dalis to, kas vyksta šeimos viduje. Kuo giliau nersi, tuo 
daugiau sužinosi. 

Vaikystėje jūsų šeima jums atstojo visą pasaulį. Būdamas 
mažas suvokti save ir bendrauti su aplinkiniais mokėtės pagal 
tai, kaip savo šeimoje buvote mokomas žvelgti į aplinkinį pa- 
saulį. Jei turėjote toksiškus tėvus, tikriausiai galvojote maždaug 
taip: „negaliu niekuo pasitikėti“, „aš nevertas, kad manimi rū- 
pintųsi kiti“ arba „niekada nieko nepasieksiu“. Tokias žlugdan- 
čias mintis būtina keisti. Tikrai galite pakeisti daugumą tokių iš 

vaikystės atėjusių įsitikinimų, o kartu - ir savo gyvenimą, tačiau 
pirmiausia privalote suvokti, kokią įtaką jūsų jausmams, gyve- 
nimo būdui ir įsitikinimams turėjo šeimos pažiūrų sistema. 
Nepamirškite, kad ir jūsų tėvai turėjo tėvus. Toksiškas šeimos 
modelis - tarsi daugybės automobilių susidūrimas greitkelyje, kai 
viena karta žaloja jaunesniąją kartą, o ši - po jų ateinančią kartą. 
Tokių pažiūrų modelio jūsų tėvai nesukūrė. Tai - iš jūsų protėvių 
paveldėta jausmų, taisyklių, elgesio normų ir įsitikinimų visuma. 


ĮSITIKINIMAI: YRA TIK VIENA TIESA 


Jei norite pabandyti suprasti tą sumaištį ir chaosą, kuris viešpa- 
tauja problemiškos šeimos pažiūrų sistemoje, pirmiausia būtina 
išsiaiškinti šeimos gyvenimo nuostatas, visų pirma tas, kurios 
lemia tėvų elgesį su savo vaikais ir tėvų įsivaizdavimą, kaip pri- 
valo elgtis jų vaikai. Pavyzdžiui, vienoje šeimoje laikomasi nuo- 
statos, kad vaiko jausmai - svarbūs, o kitoje į vaiką gali būti Žiū- 
rima kaip į antrarūšį žmogų. Tokios nuostatos formuoja mūsų 
požiūrį, sprendimus, supratimą ir yra nepaprastai stiprios. Jos 
leidžia atskirti gėrį nuo blogio ir teisingus poelgius nuo blogų. 
Jos lemia mūsų požiūrį į bendravimą, moralines vertybes, išsi- 
lavinimą, seksualumą, karjeros pasirinkimą, etines nuostatas ir 
pinigus. Jos formuoja šeimos narių elgesį. 

Tikrai subrendę ir rūpestingi tėvai laikysis nuostatos, kad 
būtina atsižvelgti į visų šeimos narių jausmus ir poreikius. Jie 
sudarys puikias sąlygas vaiko raidai ir vėlesniam jo savarankiš- 
kumo ugdymui. Taip mąstantys tėvai galvos maždaug taip: „vai- 
kai turi teisę prieštarauti“, „negalima specialiai skaudinti vaiko“ 
arba „vaikai turi nebijoti klysti“. 

Na, o toksiškų tėvų požiūris į vaikus beveik visuomet būna 
skirtas savo pačių reikmėms ir norams patenkinti. Jie įsitikinę: 
„kad ir kas nutiktų, vaikai privalo gerbti savo tėvus“, „elgtis ga- 


lima tik dviem būdais - taip, kaip liepiu aš, arba klaidingai "arba 
„vaikai gali būti matomi, bet jų neturi girdėtis . Tokios nuostatos 
sudaro puikias sąlygas toksiškam tėvų elgesiui stiprėti. 

Toksiški tėvai atmeta bet kokius kitokius tikrovės vertinimus, 
jei jie neatitinka jų įsitikinimų. Jie nesistengia keisti savo požiū- 
rio, o laikosi iškreipto tikrovės vaizdo, kuris galėtų sustiprinti 
jų esamus įsitikinimus. Deja, vaikai dar nėra tokie protingi, kad 
galėtų atsirinkti, kuri tikrovė - tikra, o kuri - iškreipta. Užaugę 
toksiškų tėvų vaikai iškreiptus savo tėvų įsitikinimus net nesu- 
abejoję perkelia į savo - suaugusio žmogaus - gyvenimą. 

Įsitikinimai gali būti dvejopi - išsakyti ir neišsakyti. Išsaky- 
ti įsitikinimai yra atviri ir aiškūs, juos girdime. Dažniausiai jie 
skamba kaip patarimai, dažnai vartojant žodžius „reikėtų“, „pri- 
valėtų“ ir „turėtų būti“. 

Kai įsitikinimai reiškiami atvirai, užaugę turime apčiuopia- 
mą pagrindą su jais kovoti. Nors jie gali būti tapę neatsiejama 
mūsų pačių dalimi, kadangi jie išsakyti, juos lengva išsiaiškinti 
ir galbūt net jų atsikratyti, kad gyvenime išmoktume patikėti 
mums svarbesniais dalykais. 

Pavyzdžiui, tėvų įsitikinimas, kad skyrybos - tai blogis, gali 
įkalinti dukrą santuokoje be meilės. Tačiau tokį įsitikinimą gali- 
ma bandyti keisti. Dukra gali paklausti savęs: „Kodėl skyrybos - 
blogis?“, o atsakiusi sau į tą klausimą galbūt įstengs atsisakyti 
tėvų įsitikinimo. 

Daug sunkiau atsikratyti tokio įsitikinimo, apie kurio eg- 
zistavimą net nenutuokiama. Neišsakyti įsitikinimai egzistuoja 
pasąmonėje ir gali lemti požiūrį į daugybę gyvenimo dalykų. Šie 
įsitikinimai susiformavo matant, kaip tėvas elgiasi su motina, 
arba patyrus, kaip kuris nors iš jų elgėsi su jumis. Tai - vienas iš 
svarbių dalykų, kurį išmokstame iš savo tėvų elgesio. 

Retai kuri šeima susėdusi prie vakarienės stalo ims aptarinė- 
ti tokius dalykus kaip: „Moterys - antrarūšės būtybės“, „Vaikai 


turi aukotis dėl savo tėvų , „Vaikai - blogi iš prigimties“ arba 
„Vaikai tegul ir neišmoksta pasirūpinti savimi, kad jiems visada 
reikėtų tėvų . Net jei šeimos nariai ir žinotų apie tokį požiūrį, re- 
tas kuris tai atvirai pripažintų. Tačiau tokie neišsakyti neigiami 
įsitikinimai labai dažni toksiškų tėvų šeimose ir turi drastiškų 
pasekmių tolesniam vaikų gyvenimui. 

Tipišką tėvų neišsakytų įsitikinimų pavyzdį pateikė Micha- 
elis, kurio mama jam išsikrausčius gyventi atskirai pagrasino 
širdies priepuoliu: 


- Daugybę metų jaučiausi esąs blogas sūnus, nes išsikėliau į Ka- 
liforniją ir vedžiau. Nuoširdžiai tikėjau, kad esi blogas vaikas, jei 
tėvai gyvenime tampa nebe patys svarbiausi. Mano tėvai atvirai 
to niekada nėra pasakę, tačiau aš tą labai aiškiai supratau. Kad 
ir kaip šlykščiai jie elgėsi su mano žmona, niekuomet jos negy- 
bet kokiais tėvų išsišokimais. Turėjau nuoširdžiai nusižeminti ir 
prašyti atleidimo. Jie pamažu čiulpė mano syvus. 


Michaelio tėvų elgesys akivaizdžiai rodo jų įsitikinimą, kad jie 
vieninteliai turi teisių ir privilegijų. Net garsiai nieko nesaky- 
dami jie sugebėjo įskiepyti Michaeliui įsitikinimą, kad svarbūs 
buvo tik jų jausmai, o Michaelis gyveno tik tam, kad padary- 
tų juos laimingus. Toks požiūris griovė Michaelio gyvenimą ir 
kone sužlugdė jo santuoką. 

Jei Michaelis nebūtų kreipęsis pagalbos, šiuos įsitikinimus jis 
tikriausiai būtų perdavęs savo vaikams. Tačiau dabar, išmokęs 
suprasti savo neišsakytus įsitikinimus, jis žinojo, kaip jų atsikra- 
tyti. Kaip ir visi toksiški tėvai, Michaelio tėvai į tai reagavo gra- 
sindami nubausti ir nutraukti santykius. Tokia taktika jie siekė 
susigrąžinti galimybę vėl valdyti Michaelio gyvenimą. Tačiau iš- 
mokęs naujai pažvelgti į savo santykius su tėvais, jis nepasidavė 
jų spaudimui. 


„Moterys negali išgyventi vienos, jei jomis nepasirūpins vyrai“ 


Kim, kurios nenuspėjamo elgesio tėvas valdė jos gyvenimą savo 
staigiai kintančiomis nuotaikomis ir naudodamasis pinigais, 
taip pat perėmė daugelį neišsakytų savo tėvų įsitikinimų. Kaip 
ji pati sakė: 


— Mano tėvų santuoka buvo siaubinga. Mama mirtinai bijoda- 
vo tėvo. Esu įsitikinusi, kad jis ją mušdavo, nors pati to niekada 
nesu mačiusi. Daugybę kartų, kai ji gulėdama lovoje raudodavo, 
turėdavau ją nuraminti, klausydamasi jos kalbų apie tai, kokia ji 
nelaiminga gyvendama su juo. Į mano klausimus, kodėl ji jo ne- 
palieka, ji atsakydavo: „Ką, tavo manymu, turėčiau daryti? Nieko 
nemoku, be to, negalėčiau atsisakyti visko, ką turiu. Ar nori, kad 
abi atsidurtume gatvėje?“ 


Pati to nesuprasdama Kim mama dar sustiprino tą įsitikinimą, 
kuris Kim jau buvo užvaldęs matant tėvo elgesį: moterys be vyrų 
yra niekas. Vedama šio įsitikinimo Kim ir toliau liko priklauso- 
ma nuo savo galingo tėvo, tačiau turėjo paminti savo orumą ir 
palaidoti viltis sukurti normalius santykius su artimu žmogumi. 

Įsitikinimai gali būti patys įvairiausi, kaip ir tėvai. Tai yra 
mūsų intelektinio pasaulio suvokimo griaučiai. Šie griaučiai 
apauga minkštaisiais audiniais - mūsų jausmais ir poelgiais — 
ir suteikia jiems formą. Kai perimame toksiškų tėvų iškreiptus 
įsitikinimus, mūsų jausmai ir poelgiai gali būti tokie pat kreivi 
kaip ir juos laikantys griaučiai. 


IŠSAKYTOS IR NEIŠSAKYTOS TAISYKLĖS 


Iš tėvų įsitikinimų atsiranda tėvų nustatytos taisyklės. Kaip ir 
įsitikinimai, taisyklės per ilgesnį laiką keičiasi. Taisyklės - tai 
įsitikinimų išraiška, paprasčiausi nurodymai, ką galima ir ko 
negalima daryti. 


Pavyzdžiui, šeimos įsitikinimas, kad gali tuoktis tik to paties 
tikėjimo žmonės, virsta tokiomis taisyklėmis: „Nesusitikinėk su 
jokiu kitatikiu“, „Bendrauk su vaikinais, kuriuos matai bažny- 
čioje“ ir „Neteisink draugų, kurie įsimyli kito tikėjimo žmogų . 

Kaip ir įsitikinimai, taisyklės gali būti išsakytos ir neišsaky- 
tos. Išsakytos taisyklės gali būti įvairios, bet paprastai jos būna 
labai konkrečios: „Kiekvienas Kalėdas turi praleisti namie arba 
„Neprieštarauk tėvams, neatsikalbinėk“. Kadangi jos pasako- 
mos atvirai, užaugę tokias taisykles galime bandyti keisti. 

Tačiau neišsakytos šeimoje galiojančios taisyklės yra kaip 
nematomi lėlininkai, tampantys nematomas virveles ir reika- 
laujantys aklo paklusnumo. Tai - nematomos, giliai mūsų pa- 
sąmonėje užslėptos taisyklės. Jos gali skambėti taip: „Nebandyk 
pranokti tėvo“, „Nebūk laimingesnė negu mama“, „Negyvenk 
savo gyvenimo“, „Niekada nenustok norėti, kad tau padėčiau 
arba „Neapleisk manęs“. 

Lėja - teniso trenerė, kurios mama niekaip negalėjo nusto- 
ti siūlytis į pagalbą - gyveno vadovaudamasi ypač daug ža- 
los pridarančia neišsakyta taisykle. Jos mama šią taisyklę pri- 
mindavo kiekvieną kartą, kai imdavo įkyriai kištis į dukters 
gyvenimą, apsimesdama, kad nori padėti. Pasisiūliusi nuvežti 
Lėją į San Fansiską, sutvarkyti jos butą ar atnešti vakarienę, 
pasirūpinti, aš jai būsiu reikalinga“. Šio įsitikinimo pagimdyta 
taisyklė: „Nebandyk išmokti pasirūpinti savimi“ Žinoma, Lė- 
jos mama niekuomet to nepasakė garsiai ir, tiesiai to paklausta, 
ji, be abejonės, tvirtintų nenorinti, kad jos dukra liktų nesava- 
rankiška. Tačiau savo elgesiu ji labai aiškiai parodė Lėjai, ką 
reikia daryti, kad mama būtų laiminga - būti nuo jos priklau- 
somai. 

Kim tėvas pasielgė taip pat. Jis nustatė dukters gyvenimo 
taisykles, nė karto jų taip ir neištaręs. Tol, kol Kim gyvenime 

buvo vien silpni vyrai, kol ji ištisai ieškodavo tėvo pagalbos ir 
kol gyvenime jai svarbiausia buvo išgirsti jo pritarimą, ji laikėsi 
neišsakytos taisyklės: „Neužauk, visuomet lik mažąja tėčio du- 
krele.“ 

Neišsakytos taisyklės įklampina mus gyvenime. Kad galėtu- 
me jas pakeisti, pirmiausia turime jas suprasti. 


PAKLUSTI BET KOKIA KAINA 


Įsitikinimai - šeimos pažiūrų griaučiai, taisyklės - juos den- 
giantys minkštieji audiniai, o aklas paklusnumas - raumenys, 
kurie padeda tokiam kūnui judėti. 

Mes aklai paklūstame šeimos taisyklėms, nes nepaklusti reiš- 
kia išduoti savo šeimą. Ištikimybė šaliai, politiniams idealams 
ar religiniams įsitikinimams yra niekas palyginti su ištikimybės 
šeimai tvirtumu. Visi mes esame lojalūs savo šeimai - taip tam- 
pame neatsiejami nuo tos šeimos pažiūrų sistemos, nuo tėvų ir 
jų įsitikinimų. Dėl to jaučiamės turį paklusti šeimos taisyklėms. 
Jei jos yra tinkamos, jos padeda suformuoti vaiko etinių ir mo- 
ralinių vertybių sistemą. 

Tačiau toksiškų tėvų šeimose taisyklės kuriamos pagal iš- 
kreiptus šeimos narių vaidmenis ir iškreiptai suvokiamą tikro- 
vę. Aklas vadovavimasis tokiomis taisyklėmis sukelia destruk- 
tyvų, sau žalingą elgesį. 

Keitės, kurią mušė tėvas, pavyzdys rodo, kaip sunku atsisa- 
kyti aklo paklusnumo: 


— Tikrai žinau, kad noriu pasveikti, noriu atsikratyti slogios 
nuotaikos. Nebenoriu žlugdyti naujų pažinčių, nebenoriu tokio 
gyvenimo, kokį gyvenu dabar. Nenoriu pykti ir bijoti, tačiau kas- 
kart, kai jau beveik pasiryžtu teigiamoms savo gyvenimo per- 
mainoms, atsitraukiu. Man labai baisu atsikratyti skausmo, ku- 
ris man toks artimas. Atrodo, tarsi taip ir turėčiau jaustis. 

Keitė gyveno laikydamasi savo smurtaujančio tėvo įvestų tai- 
syklių: „susitaikyk su tuo, kad esi bloga“, „nebandyk būti lai- 
minga“ ir „ištverk skausmą . Kaskart, kai ji buvo bepasiryžtanti 
pasipriešinti šioms taisyklėms, ištikimybė šeimai pasirodydavo 
esanti daug stipresnė už jos sąmoningus norus. Ji turėjo paklus- 
ti, o tai padarius ją apimdavo pažįstami jausmai, kurie ramino, 
nors ir kėlė skausmą. Paklusti atrodė lengviausia išeitis. 

Glenas taip pat buvo ištikimas savo šeimai nusprendęs į savo 
gamybos įmonę priimti girtaujantį tėvą ir atiduodamas sau rei- 
kalingus pinigus mamai. Jis buvo įsitikinęs, kad be jo pagalbos 
tėvai neišgyvens. Šeimoje galiojo tokia taisyklė: „Rūpinkis kitais, 
kad ir ko turėtum atsisakyti pats.“ Šią taisyklę Glenas atsinešė ir 
į savo sukurtą šeimą ir jos laikėsi, paaukodamas savo gyvenimą 
tam, kad išgelbėtų tėvą, motiną ir alkoholikę žmoną. 

Gleną siutino jo aklas paklusnumas, tačiau išsilaisvinti jis ne- 
pajėgė: 

— Kol buvau mažas, jie niekada dėl manęs nepakrutino nė piršto, 

bet aš jais kažkodėl turiu rūpintis. Mane ši mintis be galo skau- 

dina. Kad ir kiek stengčiausi, niekas nesikeičia. Nekenčiu to, bet 
net neįsivaizduoju, ką dar galėčiau daryti. 


Paklusnumo pinklės 


Paklusnumas, apie kurį kalbame, nėra pasirenkamas laisva valia 
ir retai būna sąmoningas apsisprendimas. Džudė, kuri savo tėvo 
sugėrove tapo sulaukusi dešimties, netikėtai metė terapinius už- 
siėmimus, nes jos bundantis sąmoningumas vertė ją suabejoti 
įsitikinimu, kad ji - bloga. Ji nesilaikė taisyklių, liepiančių jai 
„nesakyti tiesos“, „neužaugti ir nepalikti tėčio“ ir „atsisakyti 
normalių santykių. 

Kai tokias taisykles matome parašytas, jos atrodo absurdiš- 
kai. Atrodo, kas paklustų tokiai taisyklei kaip „atsisakyk nor- 

malių santykių ? Deja, turiu atsakyti - daugelis toksiškus tėvus 
turinčių vaikų. Nepamirškite, kad daug tokių taisyklių egzis- 
tuoja tik pasąmonėje. Niekas savo noru nesirenka bendravimo 
su niekam tikusiais žmonėmis, tačiau milijonai žmonių nuolat 
daro tą pačią klaidą. 

Kai paprašiau, kad Džudė paanalizuotų savo šeimos įsitiki- 
nimus ir atkreiptų dėmesį, kaip besąlygiškas šeimos taisyklių 
laikymasis griovė jos gyvenimą, ji pajuto tokį nerimą, kad pa- 
sitraukė iš užsiėmimų, tarsi savo poelgiu būtų teigusi: „Mano 
noras klausyti tėčio yra svarbiau už mano norą pasveikti.“ 

Net kai abu tėvai jau yra mirę, jų suaugęs vaikas ir toliau lieka 
ištikimas šeimos pažiūrų sistemai. Elijas - turtuolis, kuris gyve- 
no kaip elgeta - po kelių mėnesių terapijos suvokė, kad jį ir toliau 
valdo seniai miręs jo tėvas: 


— Negaliu patikėti, kad kaskart, kai užsimanau save palepinti, 
mano jaučiama baimė ir kaltė - tai mano ištikimybės tėvui iš- 
raiška. Man viskas puikiai sekasi, neturiu ko jaudintis, kad mano 
gyvenimas sugrius, tačiau man vis dar be galo sunku tuo pačiam 
patikėti. Iš anapus vis dar girdžiu tėvo balsą, sakantį, kad mano 
verslas ilgai neišsilaikys, kad kiekviena moteris, su kuria susitiki- 
nėju, nori tik pasinaudoti manimi, o kiekvienas verslo partneris 
bando mane apgauti. Ir aš juo tikiu. Tai neįtikėtina. Tarsi mano 
prislėgta savijauta būtų būdas jo nepamiršti. 


Kaip atsvarą smarkiai apribotam, liūdnam gyvenimui Elijas jau- 
tė pasitenkinimą tuo, kad lieka ištikimas savo šeimai ir vado- 
vaujasi tėvo įsitikinimais („gyvenimą reikia atkentėti, o ne juo 
mėgautis ') bei paklūsta šeimos taisyklėms („neleisk pinigų“ ir 
„niekuo nepasitikėk"). 

Aklas paklusnumas anksti suformuoja mūsų elgesio įpro- 
čius ir neleidžia mums tų įpročių atsikratyti. Kartais mūsų tėvų 
lūkesčiai ar norai ir mūsų pačių įsivaizdavimas, ko norime iš 

gyvenimo, skiriasi kaip diena ir naktis. Deja, mūsų nesąmonin- 
gas poreikis paklusti beveik visuomet užgožia mūsų sąmoningai 
išreikštus norus ir poreikius. Destruktyvių taisyklių nustosime 
laikytis tik tuomet, kai išmoksime atpažinti pasąmonėje užslėp- 
tas taisykles ir iškelsime jas į dienos šviesą. Tik aiškiai žinodami, 
kokios tos taisyklės, galėsime laisvai rinktis, ko norime. 


NEBESUPRANTU, KUR BAIGIASI TAVO RIBOS IR 
KUR PRASIDEDU AŠ 


Vienas ryškiausių normalių ir problemiškų šeimų pažiūrų sis- 
temos skirtumų - kiek laisvės suteikiama šeimos nariams, kad 
jie galėtų pasireikšti kaip asmenybės. Normaliose šeimose skati- 
namas individualumas, asmeninė atsakomybė ir savarankišku- 
mas. Jose siekiama, kad vaikai augtų neabejodami savo sugebė- 
jimais ir gerbtų save. 

Problemiškose šeimose individualumo apraiškos nepagei- 
dautinos. Visi turi galvoti ir elgtis kaip toksiški tėvai, kurie 
stengiasi ištirpdyti asmenines ribas, suvaržyti kiekvieno šeimos 
nario laisvę ir surakinti juos tarpusavyje. Pasąmoningai tokios 
šeimos nariams sunku suprasti, kur baigiasi vieno ir prasideda 
kito asmens ribos. Stengdamiesi laikytis kuo arčiau vienas kito, 
jie užgniaužia vienas kito individualumą. 

Suvaržytoje šeimoje už retsykiais parodomą pritarimą ir sau- 
gumą tenka atsisakyti individualumo. Pavyzdžiui, jums galbūt 
net nekiltų klausimas: „Ar šįvakar aš pernelyg pavargęs, kad 
vykčiau aplankyti tėvų?“, tačiau paklaustumėte savęs taip: „Jei 
nenuvyksiu, ar supykęs tėtis nemuš mamos? Ar mama vėl nenu- 
sigers iki sąmonės netekimo? Gal jie ir vėl nesikalbės su manimi 
visą mėnesį?“ Šie klausimai jums kyla todėl, kad jau žinote, koks 
kaltas jausitės pasitvirtinus vienam iš minėtų scenarijų. Kiekvie- 
nas jūsų sprendimas tampa labai priklausomas nuo visos šeimos. 

Jūsų jausmai, poelgiai ir sprendimai nebepriklauso vien jums. Jūs 
nustojate būti atskira asmenybe ir tampate šeimos prielipu. 


Būti kitokiam - tai elgtis blogai 


Kai vietoj Kalėdų atostogų su savo šeima Fredas nusprendė va- 
žiuoti slidinėti, jis norėjo elgtis savarankiškai ir atsiriboti nuo 
savo šeimos pažiūrų sistemos. Tačiau jo gyvenimas virto praga- 
ru. Jo mama ir broliai į jį žiūrėjo tarsi į Kalėdas pavogusį Grinčą, 
be gailesčio versdami jam kaltę. Užuot su savo mylimąja slidi- 
nėjęs idiliškais Aspeno kalnų šlaitais, Fredas sėdėjo vienas savo 
viešbučio kambaryje, nervingai gniaužydamas telefoną, bet ko- 
kia kaina siekdamas sulaukti atleidimo už tą skausmą, kurį, visų 
teigimu, jis suteikė šeimai. 

Kai Fredas pabandė padaryti šį tą gero sau pačiam, - tai, kam 
kiti šeimos nariai nepritarė, - visa jo šeima susivienijo prieš jį. 
Jis tapo bendru priešu - grėsme visai šeimos pažiūrų sistemai. 
Į kovą jie metė savo pyktį, kaltinimus ir priekaištus. Kadangi 
jis buvo taip tampriai susijęs su visa šeima, vien kaltės jausmo 
pakako, kad jis daugiau nedrįstų nusižengti visuotinei tvarkai. 

Tokiose šeimose kaip Fredo vaiko tapatumo pojūtis ir jo įsi- 
vaizduojamas saugumas daugiausia priklauso nuo to, ar vaikas 
jaučiasi smarkiai susitapatinęs su kitais šeimos nariais. Jis pra- 
deda jausti būtinybę būti susijęs su kitais žmonėmis ir žinoti, 
kad kiti yra susiję su juo. Mintis, kad jis galėtų būti atskirtas, 
jam tampa nepakeliama. Ši susitapatinimo būtinybė perkeliama 
į asmeninius santykius ir užaugus. 

Kim bandė atsikratyti šio pojūčio, nusprendusi nutraukti 
santuoką: 


— Nors mano santuoka tikrai nebuvo tobula, aš bent jau jaučiausi 
esanti kieno nors dalimi. Kai mūsų santykiai nutrūko, jam išėjus 

mane apėmė siaubas. Jaučiausi taip, tarsi būčiau niekas, tarsi iš- 
vis nebeegzistuočiau. Man atrodo, kad gerai jaučiuosi tik tuomet, 
kai šalia yra vyras, kuris mane įtikina, kad viskas bus gerai. 


Kai Kim buvo maža, jos painūs santykiai su galingu tėvu teikė 
jai trapų saugumo jausmą. Vos tik ji pabandydavo išsivaduoti iš 
jo globos, jis rasdavo būdų jos savarankiškumui suvaržyti. Suau- 
gusi ji jautėsi saugi tik tuomet, kai žinodavo esanti vyro dalimi ir 
kai jis būdavo jos dalimi. 

Susitapatinant su kitais beveik visuomet atsiranda absoliuti 
priklausomybė nuo kito žmogaus pritarimo ir teigiamo įvertini- 
mo. Tėvų pakaitalu tampa mylimieji, viršininkai, draugai, net ir 
nepažįstami žmonės. Tokie žmonės kaip Kim, užaugę šeimose, 
kuriose jokios individualumo apraiškos nebuvo toleruojamos, 
dažnai žūtbūt siekia aplinkinių įvertinimo ir nuolat ieško naujo 


jų vertę galinčio patvirtinti žmogaus. 


ŠEIMOS TVARKOS IŠSAUGOJIMAS 


Kaip jau matėme iš Michaelio patirties, susitapatinusi šeima my- 
linčios ir stabilios šeimos iliuziją išlaiko tol, kol nė vienas šei- 
mos narys nebando atsiskirti ir kol visi laikosi šeimos taisyklių. 
Nusprendęs persikelti kitur, vesti, sukurti savo šeimą ir pradėti 
atskirą gyvenimą nuo tėvų, jis pats to nenorėdamas sugriovė šei- 
mos tvarką. 

Kiekvienoje šeimoje yra sava tvarka, kad būtų lengviau išlai- 
kyti stabilumą. Kol šeimos nariai elgiasi taip, kaip iš jų tikimasi, 
ši tvarka - arba pusiausvyra - išlieka. 

Žodis „pusiausvyra“ siejasi su ramybe ir tvarka. Tačiau tok- 
siškoje šeimoje bandymas išsaugoti pusiausvyrą - tai rizikingas 
vaikščiojimas aukštai ištemptu lynu. Tokiose šeimose įsitvirti- 
nęs chaotiškas gyvenimo būdas yra vienintelis pastovus visiems 

šeimos nariams puikiai žinomas dalykas. Visas iki šiol mūsų 
aptartas skaudinantis tėvų elgesys — net ir mušimas, ir lytinė 
prievarta - padeda išsaugoti šią trapią pusiausvyrą. Tiesą sa- 
kant, toksiški tėvai pažeistą pusiausvyrą dažnai stengiasi atkurti 
didindami chaosą. 

Puikus pavyzdys - Michaelis. Nors jo mama ir sukeldavo 
šeimoje didžiulį sąmyšį, Michaelio juntama kaltė versdavo jį vėl 
viską sustatyti į savo vietas. Jis būtų padaręs bet ką, kad tik pu- 
siausvyra šeimoje vėl būtų atkurta, net jei dėl to būtų tekę at- 
sisakyti ir savo gyvenimo. Kuo daugiau problemų šeimoje, tuo 
mažiau reikia, kad pusiausvyra būtų pažeista, ir tuo dažniau bet 
koks nukrypimas nuo normos suvokiamas kaip grėsmė išliki- 
mui. Štai kodėl toksiški tėvai net į menkiausią nusistovėjusios 
tvarkos pažeidimą reaguoja taip, tarsi tai būtų gyvybės ar mir- 
ties klausimas. 

Glenas pusiausvyrą šeimoje pažeidė pasakęs tiesą. Štai ką jis 
papasakojo: 


— Kartą, kai man buvo gal dvidešimt metų, nusprendžiau pa- 
sikalbėti su tėvu apie jo girtavimą. Man buvo labai baisu apie 
tai prabilti, bet juk žinojau, kad jis elgiasi blogai. Nusprendžiau 
pasakyti tėvui, kad man nepatinka jo elgesys prisigėrus ir kad 
daugiau nebenoriu, jog jis taip darytų. Tai, kas nutiko po to, buvo 
tiesiog neįtikėtina. Mama puolė jo ginti, o aš pasijutau kaltas vien 
dėl to, kad išdrįsau apie tai užsiminti. Tėvas viską neigė. Žvilg- 
telėjau į seseris, tikėdamasis jų palaikymo, tačiau jos tik bandė 
visus nuraminti. Jaučiausi siaubingai, lyg būčiau padaręs kažką 
baisaus. Iš tikrųjų, aš tik atvirai pasakiau tiesą - mano tėvas yra 
alkoholikas. Viskas baigėsi tuo, kad pasijutau visišku kvailiu, 
apskritai pabandęs apie tai užsiminti. 


Paklausiau Gleno, ar po to karto šeimos narių santykiai kaip 
nors pasikeitė: 


- Ir dar kaip. Tapau tarsi raupsuotasis - niekas nenorėjo su ma- 
nimi bendrauti, suprask, kuo aš save laikantis, kad mėtyčiausi 
tokiais kaltinimais. Visi su manimi elgėsi taip, tarsi manęs iš viso 
nebūtų. Ilgiau negalėjau pakęsti savo šeimos abejingumo, todėl 
apie gėrimą daugiau niekada neprasižiojau ir tylėjau dvidešimt 
metų... Iki pat dabar. 


Gleno šeimoje kiekvienas turėjo savo vaidmenį, kuris padė- 
jo įtvirtinti tokią šeimos pažiūrų sistemą. Tėvo vaidmuo buvo 
gerti, mama buvo netiesiogiai priklausomas partneris, o vaikai, 
perėmę tėvų vaidmenis, tapo tėvais. 

Toks mechanizmas buvo pažįstamas, nuspėjamas ir todėl at- 
rodė saugus. Glenui pabandžius pakeisti nusistovėjusią tvarką, 
jis pradėjo kelti grėsmę šeimos pusiausvyrai. Jo laukė bausmė — 
emocinė tremtis į Sibirą. 

Kad toksišką šeimą ištiktų krizė, reikia labai nedaug; tėvas 
praranda darbą, miršta giminaitis, atsikrausto gyventi uošviai, 
dukra pernelyg daug laiko ima praleisti su naujuoju vaikinu, 
namus palieka sūnus arba suserga mama. Kaip nutiko ir Gleno 
šeimoje, jam pabandžius pasakyti tiesą, daugelis toksiškų tėvų 
krizę bando įveikti neigdami, slėpdami tiesą ir dar blogiau - 
pradėdami kaltinti. Kaltė visuomet primetama vaikams. 


Kaip toksiški tėvai atsilaiko 


Gana normaliai funkcionuojančioje šeimoje tėvai gyvenimo 
sunkumus įveikia atvirai aptardami problemas, ieškodami jų 
sprendimo būdų ir prireikus nebijodami kreiptis pagalbos į ki- 
tus. O toksiški tėvai, pajutę jiems iškilusią grėsmę, pradeda atvi- 
rai reikšti savo baimes ir nusivylimą, negalvodami, kokios bus 
jų elgesio pasekmės vaikams. Jų problemų sprendimo būdai yra 
sustabarėję ir puikiai įvaldyti. Įprastinės reakcijos būna tokios: 

I: 


Viską neigti. Kaip jau ne kartą matėte iš aptartų pavyzdžių, 
kad išlaikytų pusiausvyrą, toksiški tėvai dažnai pirmiausia 
pradeda neigti tiesą. Neigimas gali būti dvejopas: sakoma 
„nieko bloga nevyksta“ arba „kažkas buvo ne visai gerai, bet 
daugiau tai nepasikartos“. Neigimas sudaro įspūdį, kad des- 
truktyvus elgesys buvo visai nekenksmingas, nerimtas, kad 
apie jį neverta kalbėti arba kad jis turėjo svarią priežastį. Kar- 
tais toks elgesys pradedamas vadinti kitais žodžiais (tai dar 
viena neigimo forma) ir dangstomas eufemizmais. Tuomet 
alkoholikas pradedamas vadinti „tik kompanijoje geriančiu 
žmogumi“, vaikus mušantis tėvas - „griežtos drausmės šali- 
ninku“. 

Kaltinti kitus. Kaltinimas irgi gali būti dviejų rūšių: tėvai gali 
kaltinti vaiką nesugebėjimu padaryti to, ko nesugeba patys, 
arba jie gali pradėti kaltinti vaiką dėl probleminių elgesio as- 
pektų, kurie atsiranda dėl jų pačių kaltės. Pavyzdžiui, darbo 
nesugebantis išsaugoti tėvas sūnų kaltins tinginyste ir nemo- 
kėjimu gyventi, alkoholikė mama dukrą laikys kalta dėl savo 
nelaimių, kurios ją verčia gerti. Dažnai nutinka ir taip, kad, 
siekdami nusikratyti atsakomybės už savo pačių elgesį ir trū- 
kumus, toksiški tėvai griebiasi abiejų rūšių kaltinimų. Jiems 
reikalingas atpirkimo ožys, kuriuo dažniausiai tampa pažei- 
džiamiausias vaikas šeimoje. 

Kenkti kitiems. Šeimoje, kurioje vienas iš tėvų turi sunkių 
psichikos sutrikimų, alkoholizmo, sveikatos problemų ar yra 
ūmaus būdo, kiti šeimos nariai prisiima gelbėtojų ir globė- 
jų vaidmenį. Taip atsiranda puikiai suderinta silpnų-stiprių, 
gerų-blogų, sveikų-ligotų šeimos narių pusiausvyra. Jei su- 
trikimų turinčio žmogaus būklė pradeda gerėti arba jis ryžta- 
si dalyvauti gydymo programoje, tai gali pradėti kelti didelę 
grėsmę šeimoje nusistovėjusiai tvarkai. Kiti šeimos nariai 
(ypač kitas iš tėvų) gali pradėti nesąmoningai ieškoti būdų 
stabdyti sergančio žmogaus atsigavimą, kad visi ir toliau galė- 
tų vykdyti šeimoje nusistovėjusias funkcijas. Taip nutinka ir 


tuomet, jei sugniuždytas vaikas pamažu pradeda tiestis. Teko 
matyti, kaip toksiški tėvai nutraukia vaiko gydymą vien to- 
dėl, kad jo būklė pastebimai gerėja. 

4. Kurti konspiracinius trikampius. Toksiškoje šeimoje vienas 
iš tėvų dažnai paverčia vaiką savo patikėtiniu arba sąjungi- 
ninku nuteikdamas jį prieš savo partnerį. Taip vaikai patenka 
į traumuojantį santykių trikampį, kuriame jie tąsomi į visas 
puses, verčiant pasirinkti, kurią pusę jie palaikys. Tokie ma- 
mos žodžiai kaip „man taip negera su tavo tėvu arba tėvo pa- 
sakymas „tavo mama atstumia mane“ paverčia vaiką emocijų 
šiukšlynu, kuriame tėvai bent iš dalies atsikrato savo vidinės 
įtampos nesigilindami į savo problemų priežastis. 

5. Saugoti paslaptis. Saugodami paslaptis toksiški tėvai savo 
šeimas paverčia mažais uždarais klubais, į kuriuos negali 
patekti joks aplinkinis žmogus. Taip atsiranda šeimą siejanti 
jungtis, ypač tuomet, kai kyla grėsmė nusistovėjusiai tvarkai. 
Vaikas, kuris slepia smurtą, mokytojai sakydamas, kad nu- 
krito nuo laiptų, saugo šeimos klubą nuo aplinkinių kišimosi. 


Kai į toksiškų tėvų elgesį pažvelgiame žinodami šeimos pažiūrų 
sistemą, - jų įsitikinimus, taisykles ir jūsų pasiryžimą tų taisy- 
klių laikytis, - kur kas aiškiau galima suvokti daugelį jus patį 
žlugdančių poelgių. Tuomet daug lengviau suprasti, kokios ga- 
lingos jėgos lemia jūsų tėvų, o galiausiai - ir jūsų pačių elgesį. 

Supratimas - pirmas žingsnis norint pasikeisti. Taip atsiveria 
naujos galimybės ir perspektyvos. Tačiau vien kitokio požiūrio į 
įvairius dalykus nepakaks - tikroji laisvė pasiekiama tik pradė- 
jus elgtis kitaip. 


2 DALIS 


GrEŽIMAS Į S YVeNMĄ 


KAIP NAUDOTIS ANTRĄJA ŠIOS KNYGOS DALIMI 


Daugiau nebekalbėsime apie tai, ką jūsų tėvai padarė jums, 
o aiškinsimės, kaip jūs pats galite padėti sau sumažinti jų įta- 
ką savo gyvenime. Papasakosiu jums apie specialius metodus ir 
elgesio būdus, kurie jums padės pakeisti sau pačiam kenkiantį 
elgesį, kad galėtumėte tapti tokiu žmogumi, koks trokštate būti. 

Tai nereiškia, kad dėl to reikia atsisakyti terapinių užsiėmi- 
mų, dalyvavimo pagalbos grupėse arba dvylikos žingsnių pro- 
gramose. Mano siūlomi metodai yra tik pagalbinė priemonė. 
Kai kurie iš jūsų apsispręsite patys pasinaudoti pateiktais pata- 
rimais, tačiau jei vaikystėje jums teko patirti fizinį ar seksualinį 
smurtą, siūlyčiau būtinai kreiptis pagalbos į specialistą. 

Jei norėdami nuslopinti savo jausmus vartojate narkotikus ar 
alkoholį, pirmiausia turite išsivaduoti iš šių priklausomybių ir 
tik tada galite pradėti vadovautis šios knygos patarimais. Tol, kol 
neatsikratėte priklausomybės, suimti gyvenimo į savo rankas 
niekaip nepavyks. Todėl visų nuo vienokios ar kitokios priklau- 
somybės kenčiančių savo klientų primygtinai prašau užsirašyti 
ir į specializuotas pagalbos programas, pavyzdžiui, anoniminių 

alkoholikų ar anoniminių narkomanų draugiją. Vadovaudamie- 
si šios knygos patarimais darbo imkitės tuomet, kai alkoholio ar 
toksinių medžiagų būsite nevartojęs bent pusmetį. Gydymo nuo 
priklausomybių pradžioje esate ypač pažeidžiamas, todėl kyla 
didžiulė grėsmė, kad, pradėję gilintis į skausmingus vaikystės 
potyrius, vėl grįšite prie žalingų įpročių. 

Būtų neatsakinga ir melaginga tvirtinti, kad, pritaikius visus 
mano aprašytus metodus, iūsų problemos akimirksniu išnyks, 
tačiau galiu jus patikinti, kad jei imsitės šio darbo, pamatysite, 
jog su tėvais ir aplinkiniais galima bendrauti visiškai kitaip. Iš- 
moksite susivokti, kas esate ir kaip norite gyventi savo gyvenimą, 
iš naujo pajusite pasitikėjimą savimi ir sustiprinsite savivertę. 


0. Neprivalote atleisti 


Dabar tikriausiai paklausite savęs: „Argi visų pirma neturė- 
čiau atleisti savo tėvams?“ Mano nuomone - ne. Tokia nuostata 
daugelį jūsų gali šokiruoti, supykdyti, nuvilti ar gluminti, juk 
daugumai buvo tvirtinama kaip tik priešingai - atleidimas yra 
pirmas žingsnis į išgijimą. 

Iš tikrųjų visai nebūtina atleisti savo tėvams, kad galėtumė- 
te pasijusti geriau ir pakeistumėte savo gyvenimą! 

Be abejo, suprantu, kad toks tvirtinimas - stiprus smūgis kai 
kuriems svarbiausiems mūsų religiniams, dvasiniams, filosofi- 
niams ir psichologiniams įsitikinimams. Viena iš judaizmo ir 
krikščionybės moralinių tiesų skamba taip: „Klysti - žmogiška, 
atleisti - dieviška. Taip pat Žinau, kad yra daug įvairią pagalbą 
teikiančių specialistų, kurie nuoširdžiai tiki, kad atleidimas yra 
ne tik svarbiausias, bet ir vienintelis būdas atgauti vidinę ramy- 
bę. Kategoriškai su jais nesutinku. 

Pačioje savo profesinės veiklos pradžioje ir aš maniau, kad 
mokėjimas atleisti įskaudinusiems žmonėms, ypač tėvams, svar- 
bus sveikimo procesui. Dažnai ragindavau savo klientus, iš ku- 
rių daugelis buvo patyrę didžiules skriaudas, atleisti žiauriems 

ar smurtaujantiems tėvams. Be to, daugelis mano užsiėmimus 
pradėjusių lankyti klientų tvirtindavo jau atleidę savo toksiš- 
kiems tėvams, tačiau mačiau, kad nuo to jie dažniausiai nepa- 
sijusdavo geriau. Jie ir toliau juto nepasitenkinimą savimi ir vis 
dar skundėsi įsisenėjusiais negalavimais. Atleidimas nieko iš 
esmės nepakeitė, o kai kurie iš jų ėmė jausti tik dar didesnį nu- 
sivylimą savimi. Jie kalbėdavo maždaug taip: „Galbūt neatleidau 
iš tikrųjų“, „Kunigas sakė, kad širdies gilumoje jiems neatleidau“ 
arba „Ar bent ką nors galiu padaryti gerai?“ 

Ilgai ir kruopščiai nagrinėjau atlaidumo sąvoką. Ėmiau 
svarstyti, ar užuot paspartinęs sveikimo procesą atleidimas jam 
kartais netrukdo. 

Supratau, kad atlaidumas turi du aspektus: atsisakoma noro 
keršyti ir atleidžiama kaltiems asmenims. Man buvo nesunku 
pritarti tam, kad žmonės turi pamiršti norą atsiteisti už skriau- 
das. Kerštas - visiškai suprantama, tačiau niekam tikusi elgesio 
paskata, įklampinanti jus įkyriose fantazijose apie tai, kaip, at- 
silyginę tuo pačiu, pajusite pasitenkinimą. Tokios mintys kelia 
didžiulį nusivylimą ir skaudina, jos nesuderinamos su gera jūsų 
emocine savijauta. Nors ir kokia saldi gali būti keršto akimir- 
ka, jūsų ir tėvų tarpusavio santykiuose įsivyraus tik dar didesnė 
emocinė sumaištis, eikvojanti jūsų brangų laiką ir jėgas. Atsisa- 
kyti keršto troškimo - sunku, bet tai neabejotinai yra sveikinti- 
nas sprendimas. 

Tačiau kitas atlaidumo aspektas nėra toks vienareikšmis. 
Mano įsitikinimu, nėra visai teisinga besąlygiškai atleisti žmo- 
guijo neabejotiną kaltę, ypač jei jis smarkiai nuskriaudė nekaltą 
vaiką. Kodėl gi reikėtų atleisti jus persekiojusiam ir mušusiam 
tėvui, kuris jūsų vaikystę pavertė pragaru? Kaip būtų galima pa- 
miršti apie tai, kad kone kasdien grįžus į tamsius namus tekdavo 
tupinėti apie girtą motiną? Ir ar iš tikrųjų reikia atleisti tėvui, 
kuris išprievartavo jus, kai jums buvo vos septyneri? 

Kuo ilgiau apie tai galvojau, tuo tvirčiau įsitikinau, kad toks 
atleidimas iš tikrųjų yra tik dar viena neigimo forma: „Jei tau at- 
leisiu, galėsime apsimesti, kad tai, kas įvyko, nebuvo taip baisu. 
Supratau, kad šis atlaidumo aspektas daugeliui žmonių neleidžia 
grįžti į normalų gyvenimą. 


ATLAIDUMO SPĄSTAI 


Vienas iš didžiausių atlaidaus požiūrio keliamų pavojų - jūs ne- 
begalite išlieti savo užslopintų jausmų. Kaip galima prisipažinti, 
kad pyksti ant tėvų, jei jiems jau atleidai? Kaltės jausmas gali 
būti nukreiptas arba į išorę - tuomet jis perkeliamas žmonėms, 
kurie jus nuskriaudė, arba į vidų - į save. Kažkas turi prisiimti 
kaltę. Tad net ir atleidę savo tėvams, imsite dar labiau nekęsti 
savęs. 

Taip pat mačiau, kad daugelis klientų skubėdavo kuo greičiau 
atleisti, norėdami išvengti didelio skausmingo darbo, kuris jų 
laukė terapiniuose užsiėmimuose. Jie buvo įsitikinę, kad atleidi- 
mas bus greitas būdas pasijusti geriau. Keletas jų „atleido“, metė 
užsiėmimus ir paniro į dar didesnį liūdesį ar baimę. 

Keletas tokių klientų negalėjo atsikratyti klaidingo įsitikinimo, 
kad viskas, ką reikia padaryti, tai atleisti, ir visos kančios baigsis 
mano psichologinė savijauta taps nuostabi, visi vienas kitą mylės, 
daug glėbesčiuosis ir pagaliau mes būsime laimingi. Mano klien- 
tai pernelyg dažnai suprasdavo, kad atleidę jie nepajusdavo lauk- 
to palengvėjimo ir likdavo skaudžiai nusivylę. Kai kada jų būklė 
kuriam laikui pagerėdavo, tačiau tai ilgai netrukdavo, nes nei jų 
savijauta, nei jų šeimos santykiai iš esmės nepasikeisdavo. 

Atsimenu ypač skaudų susitikimą su savo kliente Stefanija, 
kurios istorija puikiai parodo, kokių problemų dažniausiai suke- 
lia skubotas atleidimas. Kai pirmą kartą sutikau dvidešimt sep- 
tynerių Stefaniją, ji buvo ką tik atsivertusi į krikščionybę ir gy- 


195 


veno nepaprastai pamaldžiai. Kai jai buvo vienuolika, ją išprie- 
vartavo patėvis. Jis ją skriaudė tol, kol po metų jos mama išmetė 
jį iš namų (dėl kitų priežasčių). Vėliau ketverius metus Stefaniją 
tvirkino dar keletas iš daugybės jos mamos draugužių. Būdama 
šešiolikos ji pabėgo iš namų ir tapo prostitute. Dar po septynerių 
metų ją kone iki mirties sumušė vienas klientas. Gulėdama ligo- 
ninėje ji susipažino su sanitaru, kuris įtikino ją apsilankyti savo 
bažnyčioje. Po kelerių metų žie susituokė ir susilaukė sūnaus. Ji 
nuoširdžiai stengėsi vėl pradėti normalų gyvenimą, tačiau nors 
sukūrė naują šeimą ir priėmė naują tikėjimą, Stefanijos savijauta 
negerėjo. Ji dvejus metus lankė terapinius užsiėmimus, tačiau vis 
tiek niekaip negalėjo išbristi iš stiprios depresijos. Tuomet ji ir 
atsidūrė pas mane. 

Įtraukiau Stefaniją į vieną iš savo lytinės prievartos aukų gru- 
pę. Per pirmąjį užsiėmimą Stefanija mus užtikrino, kad ji susi- 
taikė su praeitimi ir atleido ir savo patėviui, ir savo bejausmei 
niekam tikusiai motinai. Paaiškinau jai, kad, norėdama atsikra- 
tyti depresijos, kuriam laikui ji turės pamiršti atlaidumą, kad 
galėtų vėl pajusti pyktį. Ji tvirtino nepaprastai tikinti atleidimo 
galia ir buvo įsitikinusi, kad pyktis nepadės jai pasijusti geriau. 
Mums niekaip nesisekė susitarti - iš dalies dėl to, kad prašiau jos 
padaryti kai ką skausmingo, bet iš dalies ir dėl to, kad jos reli- 
giniai įsitikinimai prieštaravo jos psichologiniams poreikiams. 

Stefanija pareigingai vykdė paskirtas užduotis, bet nesileis- 
davo užvaldoma įniršio. Tačiau pamažu jos pykčio proveržiai vis 
dažniau kildavo išgirdus kitų žmonių pasakojimus. Pavyzdžiui, 
vieną vakarą apkabinusi kitą grupės dalyvę ji sušuko: „Tavo tė- 
vas - pabaisa, nekenčiu jo! 

Dar po kelių savaičių pagaliau prasiveržė ir jos pačios už- 
gniaužtas įniršis. Ji rėkė, keikėsi ir kaltino savo tėvus dėl savo su- 
tryptos vaikystės ir sugriauto suaugusio žmogaus gyvenimo. Lai- 
kiau ją apkabinusi, kol ji nustojo kūkčioti. Jutau, kaip jos kūnas 

atsileidžia. Jai šiek tiek nurimus, juokais paklausiau: „Tai ar taip 
turi elgtis gera krikščionė?“ Niekuomet nepamiršiu jos atsakymo: 


- Tikriausiai Dievas labiau nori, kad pasijusčiau geriau, o ne kad 
atleisčiau. 


Tas užsiėmimas jai buvo lūžio taškas. 

Žmonės gali atleisti savo toksiškiems tėvams, tačiau tai turi 
daryti tik iki galo suvokę savo jausmus, ne anksčiau. Žmonės 
privalo supykti dėl to, kas jiems nutiko. Jie turi liūdėti, kad nie- 
kuomet taip ir nepatyrė taip trokštamos tėvų meilės. Jie privalo 
nustoti manyti, kad jiems padaryta žala yra mažesnė, negu ji iš 
tikrųjų yra, arba kad ji nereikšminga. Labai dažnai „užmiršti ir 
atleisti“ reiškia „apsimesti, kad nieko neįvyko“. 

Taip pat manau, kad atleisti galima tik tuomet, kai tėvai savo 
elgesiu vienaip ar kitaip to nusipelno. Toksiški tėvai, ypač linkę 
smurtauti, privalo pripažinti, kas įvyko, prisiimti atsakomybę ir 
parodyti norą ištaisyti jums padarytas skriaudas. Jei vienašališ- 
kai atleisite tėvams, kurie ir toliau blogai su jumis elgiasi, kurie 
neigia jūsų vaikystės potyrius ir jausmus ir kurie dėl visko ir to- 
liau kaltina jus, galite smarkiai pakenkti savo emocinės savijau- 
tos atkūrimo darbui, kurio turėsite imtis. Jei vienas arba abu tė- 
vai yra mirę, jų padarytą žalą vis tiek galima ištaisyti, atleidžiant 
sau ir taip išsilaisvinant iš jų gniaužtų, kuriuose jie laiko įkalinę 
jūsų emocinę savijautą. 

Jums visai pagrįstai gali kilti klausimas, jeigu neatleisite tė- 
vams, ar kartėlį ir pyktį nešiositės savyje visą likusį gyvenimą? 
Iš tikrųjų, nutiks kaip tik priešingai. Per daugelį metų įsitikinau, 
kad emocinis ir psichologinis susitaikymas su savimi ateina iš- 
sivadavus iš toksiškų tėvų įtakos, ir nebūtinai jiems atleidžiant. 
Šį palengvėjimą pajusite tik tuomet, kai išmoksite suprasti, koks 
stiprus pyktis ir sielvartas vis dar jus degina, ir kai išmoksite kal- 
tę perkelti ant tėvų pečių, kur jai ir vieta. 


10. „Esu suaugęs Žmogus. 
Kodėl to nejaučiu?“ 


Toksiškų tėvų vaikai taip trokšta sulaukti teigiamo tėvų įver- 
tinimo, kad negali gyventi, kaip patys norėtų. Iš tikrųjų dau- 
gelis suaugusių žmonių bent jau iš dalies yra priklausomi nuo 
savo tėvų. Paklausti: „Ar galite savarankiškai galvoti, elgtis ir 
jausti, neatsižvelgdami į tėvų viltis ar lūkesčius*“, tik nedaugelis 
tvirtai pasakytų „taip“. Normalioje šeimoje tam tikra priklau- 
somybė netgi naudinga - taip atsiranda priklausymo šeimai ir 
artumos pojūtis. Net ir normaliose šeimose ši priklausomybė 
gali tapti per didelė, o problemiškose šeimose ji peržengia bet 
kokias ribas. 

Kai kurie žmonės sutrinka arba supyksta man užsiminus 
apie tai, kad jų besąlygiška priklausomybė nuo tėvų kenkia jiems 
patiems. Nepamirškite, kad tai būdinga visiems. Tik nedaugelis 
žmonių sugeba tikrai atsiriboti nuo tėvų ir gyventi visiškai sava- 
rankiškai, absoliučiai nesirūpindami, ką jie pasakys. Daugelis iš 
mūsų palikome tėvų namus fiziškai, tačiau tik nedaugelis paliko 
juos emociškai. 

Iš principo egzistuoja dvi priklausomybės rūšys. Pirmoji — 
kai nuolat nusileidžiame tėvams, norėdami juos nuraminti. Ne- 

svarbu, ko norite ar ko reikia jums pačiam, jūsų tėvų troškimai 
ir poreikiai visuomet būna patys svarbiausi. 

Antroji priklausomybės rūšis - visiškai priešingas elgesys: jei 
tėvams grasinate, ant jų šaukiate ar visiškai atsiribojate nuo jų, 
esate ne mažiau priklausomas. Kad ir kaip tai atrodytų nejti- 
kėtina, tokiu atveju jūsų tėvai vis dar daro didžiulę įtaką jūsų 
jausmams ir poelgiams. Kol taip aštriai reaguojate į jų veiksmus, 
suteikiate jiems galią jus skaudinti ir taip tampate jų valdomas. 

Kad jums būtų lengviau suprasti, ar vis dar esate priklauso- 
mas nuo savo tėvų, parengiau tris kontrolinius sąrašus: pirma- 
sis padės suprasti įsitikinimus, antrasis - jausmus, o trečiasis 
poelgius. Naudokitės jais kaip pagalbine priemone, padedančia 
išsiaiškinti, kokie įsitikinimai, jausmai ir poelgiai trikdo jūsų 
gyvenimą. 

Nepamirškite, kad visur vartojamą žodį „tėvai“ galite pakeis- 
ti žodžiais „tėvas arba „mama“. Daugiskaitą vartoju tik papras- 
tumo sumetimais. 


KUO TIKITE? 


Kaip matėme aštuntame skyriuje, įsitikinimai - tai smarkiai įsi- 
šaknijusios nuostatos, sampratos ir požiūris į žmones, santykius 
ir moralės normas. Nepaprastai svarbu, kad, prieš pradėdami 
stiprėti ir keisti savo gyvenimą, iš pradžių suvoktumėte, kaip 
susiję klaidingi įsitikinimai, neigiami jausmai ir sau kenkiantis 
elgesys. 

Štai kaip viskas vyksta: būdami įsitikinę, kad „niekuomet 
nelaimėsiu, nes visą galią turi mano tėvai , tikriausiai jausitės 
bejėgis, išsigandęs, nusivylęs ir palaužtas. Norėdami išvengti šių 
jausmų, nesąmoningai nusileisite kilus ginčui, pasiduosite tėvų 
norams ir galbūt, kad daugiau netektų patirti to paties, griebsitės 
narkotikų ar alkoholio. Viskas prasideda nuo įsitikinimų. 


199 


Šis pirmasis sąrašas padės jums išsiaiškinti kai kuriuos įsiti- 
kinimus, kurie lemia jūsų jausmus ir poelgius. Pažymėkite tuos 
teiginius, kurie, jūsų manymu, tinka jums. 


Bendraudamas su tėvais esu įsitikinęs, kad: 

man reikia pasistengti, jog tėvai būtų laimingi; 

man reikia pasistengti, jog tėvai galėtų manimi didžiuotis; 
esu visas tėvų gyvenimas; 

tėvai be manęs neišgyventų; 

be tėvų neišgyvenčiau aš; 


“A a 


jei pasakyčiau tėvams tiesą apie (skyrybas, abortą, tai, kad esu 
gėjus, kad mano sužadėtinė netiki Dievu ir pan.), juos tai su- 
gniuždytų; 

jei nepaklusiu tėvams, neteksiu jų amžiams; 

jei pasakysiu, kaip jie mane įskaudino, būsiu išbrauktas iš jų 
gyvenimo; 

man negalima kalbėti ar elgtis taip, kad tėvai įsižeistų; 

tėvų jausmai svarbesni už mano paties jausmus; 

nėra prasmės kalbėtis su tėvais, nes iš to nebus jokios naudos; 
jei tik mano tėvai pasikeistų, man pačiam pasidarytų geriau; 
turiu atsilyginti tėvams už tai, kad buvau toks blogas; 


„TTT 


jei tik sugebėčiau juos įtikinti, kaip jie mane skaudina, žinau, 

kad jie pradėtų elgtis kitaip; 

v nesvarbu, kaip jie elgėsi, jie - mano tėvai, ir privalau juos 
gerbti; 

mano tėvai nedaro man jokios įtakos - aš nuolat su jais pyks- 

tuosi. 


Jei pažymėjote keturis ar daugiau teiginių, vis dar esate labai 
priklausomas nuo savo tėvų. Nors ir kaip sunku tai pripažinti, 
visi šie įsitikinimai kenkia jums pačiam. Jie neleidžia jums tapti 
atskiru savarankišku žmogumi, didina jūsų priklausomybę ir 
atima jūsų, kaip suaugusio žmogaus, valią. 

Kai kurie iš šių įsitikinimų verčia jus prisiimti visą atsako- 
mybę už tėvų savijautą. Jausdamiesi blogai toksiški tėvai daž- 

nai dairosi aplink, ieškodami, ką iš aplinkinių galėtų apkaltinti, 
o tais aplinkiniais dažniausiai tampa jų pačių vaikai. Jei buvote 
įtikintas, kad už savo tėvų jausmus atsakingas jūs, tikriausiai vis 
dar tikite, kad galite juos (o dažnai ir visus kitus) pradžiuginti ar 
nuliūdinti. 

Daugelis žmonių elgsenos specialistų tvirtina, kad neįma- 
noma žmogaus priversti jaustis vienaip ar kitaip ir kad tik nuo 
paties žmogaus priklauso, kaip jis nori jaustis. Nemanau, kad tai 
tiesa. Manau, kad mes iš tikrųjų darome įtaką kiekvieno žmo- 
gaus, su kuriuo esame susiję, jausmams. Tačiau įtaka - tai ne tas 
pats kaip atsakomybė už kitų savijautą. Kai jaučiatės įskaudintas, 
jūs pats turite rasti būdą atgauti gerą nuotaiką - lygiai taip pat 
ir jūsų tėvai turi išmokti atsigauti, kai kas nors juos įskaudina. 

Jei jūsų poelgis nėra nei žiaurus, nei kenkiantis, tačiau vis tiek 
nuliūdina jūsų mamą, pavyzdžiui, kai susituokiate su mamai 
nepatinkančiu žmogumi arba susirandate darbą kitame mies- 
te, mama pati turi žinoti, kaip jai atsikratyti blogos nuotaikos. 
Bus visiškai normalu, jei mamai pasakysite taip: „Man gaila, kad 
tave tai nuliūdino", tačiau neprivalote keisti savo planų vien tam, 
kad galėtumėte pasirūpinti mamos jausmais. Kai nepaisydamas 
savo poreikių, galvojate tik apie mamos jausmus, kenkiate ne tik 
sau, bet ir savo mamai. Jus neišvengiamai apimsiantis pyktis ir 
priešiškumas daugiau ar mažiau pakenks jųdviejų santykiams. 
O jei jums mamos pradžiuginti nepavyks, pasijusite kaltas ir 
nieko nesugebantis. 

Jei gyvenime priimdami sprendimus dažniausiai galvojate 
apie tai, ką apie juos pamanys tėvai, jūs nebegalite laisvai rinktis. 
Jei jums visuomet bus svarbiausi tėvų jausmai, jie ir toliau valdys 
jūsų gyvenimo laivą. Pagalvokite, kokie dar įsitikinimai trukdo 
jums jaustis visaverčiu suaugusiu žmogumi bendraujant su savo 
tėvais. Įtraukite juos į šį sąrašą, kuris bus reikalingas kiek vėliau, 
kai paprašysiu jūsų atlikti trumpą pratimą. 


KLAIDINGI ĮSITIKINIMAI, SKAUDUS JAUSMAI 


Kenksmingi įsitikinimai visuomet sukelia skaudžius jausmus. 
Įsigilinę į savo jausmus pamažu pradėsite suprasti ir juos pagim- 
džiusius įsitikinimus, ir šių jausmų išprovokuotus poelgius. 

Daugelis galvoja, kad jausmai - tai aplink mus vykstančių da- 
lykų atspindys, tačiau iš tikrųjų net pati didžiausia baimė, ma- 
lonumas ar skausmas gimsta iš vienokių ar kitokių įsitikinimų. 

Pavyzdžiui, vieną dieną sukaupęs visą drąsą pasakote savo 
alkoholikui tėvui, kad nebenorite būti šalia jam geriant. Jis pra- 
deda šaukti, kad esate nedėkingas ir elgiatės nepagarbiai. Pasi- 
juntate kaltas. Jums atrodys, kad jūsų kaltės jausmą sukėlė tėvo 
elgesys, tačiau iš tikrųjų - visai ne. Dar iki tol, kol jus apėmė 
šie jausmai, jūsų sąmonėje pabudo tam tikri įsitikinimai, apie 
kuriuos greičiausiai net nenutuokėte. Šiuo konkrečiu atveju 
šie įsitikinimai galėjo skambėti taip: „vaikai niekuomet negali 
prieštarauti tėvams" arba „mano tėvas serga, ir aš privalau juo 
pasirūpinti“. Kadangi šiems įsišaknijusiems įsitikinimams nusi- 
žengėte, pasijutote kaltas. 

Atsidūrus situacijoje, į kurią reaguojate emocingai, jūsų minty- 
se nesąmoningai atgimsta šeimoje įskiepyti įsitikinimai. Mokyma- 
sis suprasti, kad šie įsitikinimai beveik visuomet užplūsta pirmiau 
negu jausmai, yra nepaprastai įdomus psichologinis pratimas. 

Supratę, kad jūsų įsitikinimai ir jausmai yra tarpusavyje 
susiję, žengsite didžiulį žingsnį į priekį keisdami savo kenks- 
mingą elgesį! 


„Tai kad aš nieko nejaučiu“ 


Visi mes labai emocingai reaguojame į savo tėvų elgesį. Vienus 
žmones šie jausmai užvaldo dažnai, o kiti, stengdamiesi išvengti 
stiprių išgyvenimų, juos nuslopina. 

Galbūt dar iš vaikystės puikiai žinote, kad jausti - nesaugu. 
Gal būdavote baudžiamas už rodomus jausmus, o gal tie jausmai 
buvo tokie skaudūs, kad, norėdami nepalūžti, nustūmėte juos 
giliai į pasąmonę? Galbūt jums teko save įtikinti, kad jums tai 
nerūpi, o gal tiesiog norėjote įrodyti tėvams, kad jie nepajėgs 
jūsų pasiekti. 

Dabar, kai jau esate užaugęs, gali būti nepaprastai sudėtinga 
vėl atverti emocinius šliuzus. Jums tikriausiai bus ypač sunku 
suprasti, kaip jūsų intensyvūs jausmai susiję su ankstesniais ir 
dabartiniais santykiais su jūsų tėvais. Gali būti, kad jums nepa- 
žįstami jausmai, apie kuriuos kalbu šioje knygoje. Galbūt save 
laikote šaltu ir nejautriu žmogumi arba manote, kad nejaučiate 
jokių jausmų ir kad nelabai ką turite pasiūlyti norėdami mylė- 
ti ar elgtis švelniai. Tokiu atveju galima manyti, kad vaikystėje 
patyrėte labai skausmingų išgyvenimų ir jums prireikė susikur- 
ti daugybę stiprių apsauginių mechanizmų, kad galėtumėte iš- 
tverti, kol užaugsite. 

Jei jūsų jausmai užrakinti giliai viduje, šie kontroliniai sąrašai 
gali būti pirmas žingsnis, padėsiantis juos surasti. Taip pat gali- 
te pabandyti įsivaizduoti, ką galėtų jausti kitas žmogus, kurio 
santykiai su tėvais yra tokie patys kaip ir jūsų. Daugelis žmonių 
pripažįsta, kad be specialistų pagalbos jiems patiems nepavyksta 
suvokti savo jausmų. Jūsų jausmai niekur nedingo, jie tik yra ne 
ten, kur turėtų būti, ir kartais jiems prikelti reikalinga specialis- 
to pagalba. Tačiau kad ir kokių priemonių tektų imtis, šio darbo 
negalite pradėti tol, kol nežinote, ką jaučiate. 

Kai kuriems nuslopintiems jausmams pradėjus kilti į pavir- 
šių, labai svarbu nesikarščiuoti. Jūsų jausmams bundant kurį 
laiką galite jaustis labai nusiminęs. Daugelis žmonių vos pradėję 
lankyti terapinius užsiėmimus tikisi iš karto pasijusti geriau. Jie 
nusivilia sužinoję, kad, prieš jų savijautai pagerėjant, ji paprastai 
turės pablogėti. Tai - tarsi emocinė operacija, todėl, kaip ir per 

bet kurią kitą operaciją, žaizdas būtina išvalyti, kad jos galėtų 


užgyti, o skausmą reikia kęsti, kol jis išnyks. Tačiau skausmas 


rodo, kad gijimo procesas jau prasidėjęs. 


Kad būtų lengviau suvokti savo jausmus, suskirsčiau juos į 


keturias grupes: kaltės, baimės, liūdesio ir pykčio jausmus. Šiuo 


metu mums svarbiausi tie savaime užplūstantys puikiai pažįsta- 


mi neigiami jausmai, kurie nuolat trukdo jums gyventi. 


Šiame sąraše pažymėkite tuos teiginius, kurie tiksliausiai 


įvardija jūsų savijautą. 


Bendraudamas su tėvais jaučiuosi taip: 


SLS SS SS SS S SS ASS Sa 


Jaučiuosi kaltas, kai nepateisinu tėvų lūkesčių. 
Jaučiuosi kaltas, kai savo elgesiu juos nuliūdinu. 
Jaučiuosi kaltas, kai neklausau jų patarimų. 
Jaučiuosi kaltas, kai su jais ginčijuosi. 

Jaučiuosi kaltas, kai supykstu ant jų. 

Jaučiuosi kaltas, kai tėvus nuviliu ar įskaudinu. 
Jaučiuosi kaltas, kai nepakankamai dėl jų stengiuosi. 
Jaučiuosi kaltas, kai nepadarau visko, ko jie prašė. 
Jaučiuosi kaltas, atsisakydamas vykdyti jų prašymus. 


Man baisu, kai tėvai mane bara. 

Man baisu, kai tėvai ant manęs pyksta. 

Man baisu, kai pykstu ant jų. 

Man baisu pasakyti tai, ką jiems gali būti nemalonu girdėti. 
Man baisu, kai grasina nustoti mane mylėti. 

Man baisu, kai nesutinku su jų nuomone. 

Man baisu, kai imu jiems prieštarauti. 


Man liūdna, kai tėvai nelaimingi. 

Man liūdna, žinant, kad nuvyliau tėvus. 

Man liūdna, kai negaliu praskaidrinti jų gyvenimo. 

Man liūdna girdėti tėvus sakant, kad aš sugrioviau jų gyvenimą. 
Man liūdna, kai darydamas tai, kas man patinka, įskaudinu 
tėvus. 


<“ 


Man liūdna, kai tėvai nemėgsta mano (vyro, žmonos, myli- 
mojo, draugų). 


Pykstu, kai tėvai mane kritikuoja. 

Pykstu, kai tėvai bando mane kontroliuoti. 

Pykstu, kai jie ima man nurodinėti, kaip gyventi. 

Pykstu, kai jie man aiškina, kaip turėčiau galvoti, jaustis ar elgtis. 
Pykstu, kai jie nurodinėja, ką daryti ir ko nedaryti. 

Pykstu, kai jie iš manęs ko nors reikalauja. 

Pykstu, kai jie stengiasi išnaudoti mane. 

Pykstu, kai jie tikisi, kad jais pasirūpinsiu. 


“a ss SLS 


Pykstu, kai jie nusisuka nuo manęs. 


Šį sąrašą pratęskite įrašydami ir kitus savo jausmus, kurie čia ne- 
paminėti. Tai gali būti ir fiziniai simptomai, kuriuos sukelia jūsų 
tėvų elgesys - dažnai tai būna skaudžių jausmų išraiškos prie- 
monė, ypač kai apie juos nesaugu prasitarti mus skaudinantiems 
žmonėms. Tai, ko negalime ar nenorime ištarti žodžiais, dažnai 
išreiškiame savo kūno pojūčiais. Konkretiems fiziniams simp- 
tomams atsirasti įtakos turi ir šeimos sveikatos istorija, polinkis 
į tam tikrus negalavimus ar organizmo silpnosios vietos, taip 
pat ir jūsų pačių asmenybė ir emocinė būsena. Užaugę toksiškų 
tėvų vaikai gana dažnai skundžiasi galvos, skrandžio skausmais, 
raumenų įtampa, nuovargiu, apetito trūkumu ar nevaldomais 
valgymo priepuoliais, miego sutrikimais ir pykinimu. Į šiuos 
negalavimus negalima numoti ranka, nes, jei dar prisideda ir 
streso sukeltos ligos, pavyzdžiui, kyla širdies ir kraujagyslių arba 
virškinimo sistemos sutrikimų, jie gali tapti mirtini. Todėl labai 
svarbu nedelsiant kreiptis pagalbos, jei jau seniai jaučiate kokius 
nors fizinius negalavimus, net jei ir esate įsitikinę, kad jų kilo dėl 
psichologinių priežasčių. 

Jei šiuose sąrašuose pažymėjote daugiau negu trečdalį teigi- 
nių, vadinasi, vis dar esate smarkiai priklausomas nuo savo tėvų, 
kurie dažniausiai kontroliuoja ir jūsų jausmus. 

Išmokite įžvelgti ryšį 


Prie kiekvieno jūsų jausmus teisingai įvardijančio teiginio 
pabandykite prirašyti „nes“, o paskui pasirinkite jums tinka- 
miausią teiginį iš pirmojo - įsitikinimų - sąrašo. Tokia atskirų 
elementų „lipdymo“ technika gali padėti jums daug geriau su- 
vokti kai kurias savo reakcijas. Pavyzdžiui, „Jaučiuosi kaltas, 
kai savo elgesiu juos nuliūdinu, nes negalima kalbėti ar elgtis 
taip, kad tėvai įsižeistų, „Man liūdna, žinant, kad nuvyliau 
tėvus, nes turiu pasistengti, kad tėvai būtų laimingi“, „Man 
baisu, kai pykstu ant jų, nes, nepaklusęs tėvams, neteksiu jų 
amžiams“. 

Kai tik atrasite šiuos priežastinius ryšius, tikriausiai nusteb- 
site pamatęs, kiek daug jūsų jausmų kilo iš įsitikinimų. Šis pra- 
timas nepaprastai svarbus, nes vos tik suprasite, iš kur atsirado 
jūsų jausmai, galėsite pradėti mokytis juos suvaldyti. 


KAIP ELGIATĖS? 


Įsitikinimai gimdo taisykles, jausmai verčia joms paklusti, o iš 
viso to atsiranda vienoks ar kitoks elgesys. Norėdami pakeisti 
savo elgesį, turite pradėti iš pradžių - pakeisti savo įsitikinimus 
ir jausmus, kad galėtumėte pakeisti taisykles. 

Supratus, kad poelgiai yra tik įsitikinimų ir jausmų išdava, 
kai kurie poelgiai tampa suprantamesni. 

Toliau surašiau keletą poelgių pavyzdžių, kuriuos gali sukelti 
mano jau išvardyti įsitikinimai ir jausmai. Šie poelgiai priklau- 
so vienai iš dviejų kategorijų - jie yra arba prisitaikantys, arba 
agresyvus. 

Pažymėkite jums tinkančius teiginius. Kaip jau minėjau 
anksčiau, jei jums būdingi destruktyvūs poelgiai čia nepaminė- 
ti, įrašykite juos į šį sąrašą. 

Bendraudamas su tėvais elgiuosi taip: 

Prisitaikantis elgesys 

Dažniausiai nusileidžiu tėvams, kad ir kaip jausčiausi. 
Dažniausiai jiems nesakau, ką iš tikrųjų galvoju. 

Dažniausiai jiems nesakau, kaip iš tikrųjų jaučiuosi. 
Dažniausiai elgiuosi taip, tarsi mūsų santykiai būtų puikūs, 
nors taip nėra. 

Bendraudamas su tėvais dažnai apsimetinėju ir bendrauju 
paviršutiniškai. 

Tėvams įvairiausius dalykus darau dėl to, kad jaučiu kaltę ar 
baimę, o ne dėl to, kad pats to noriu. 

Darau viską, kad tik jie pasikeistų. 

Darau viską, kad tik jie suprastų ir priimtų mano požiūrį. 
Įvykus konfliktui dažniausiai stengiuosi susitaikyti. 

Savo gyvenime dažnai atsisakau daugelio svarbių dalykų, kad 
tik jiems įtikčiau. 

Aš ir toliau saugau šeimos paslaptis. 


Agresyvus elgesys 

Nuolat ginčijuosi su tėvais, kad jie suprastų, jog aš - teisus. 
Ištisai elgiuosi taip, kaip jiems nepatinka, kad įrodyčiau, jog 
esu savarankiškas Žmogus. 

Dažnai šaukiu, pykstu ant savo tėvų arba juos keikiu, norėda- 
mas jiems įrodyti, kad jie negali man vadovauti. 

Dažnai stengiuosi susivaldyti, kad fiziškai jų neužsipulčiau. 
Man trūko kantrybė ir tėvus išbraukiau iš savo gyvenimo. 


Jei pažymėjote du ar daugiau poelgių, vadinasi, vis dar esate 


smarkiai priklausomas nuo tėvų. 


Nesunku suprasti, kaip prisitaikantis elgesys varžo jūsų sava- 


rankiškumą, tačiau priklausomybė elgiantis agresyviai ne tokia 


akivaizdi. Atrodo, kad tokie poelgiai tolina jus nuo tėvų, nes su- 


kuriama iliuzija, kad jūs priešinatės ir nepasiduodate. Iš tikrųjų 


agresyvūs poelgiai irgi rodo pančiojančią priklausomybę - tai 


išduoda jūsų jausmų intensyvumas, dažnos ir nuspėjamos jūsų 
reakcijos ir tai, kad taip elgiatės ne savo laisva valia, o norėda- 
mas apsisaugoti ir įrodyti, koks savarankiškas esate. 

Prisitaikymas ir agresyvumas - tai tik dvi tos pačios monetos 
pusės. 


KĄ DARYTI PERSKAIČIUS ŠIUOS SĄRAŠUS 


Anksčiau modeliu dirbusi, o dabar interjero dizainu užsiimanti 
Karolina, kurią užgauliojimais žemino tėvas, nustebo susuma- 
vusi savo atsakymų rezultatus. Ji pamatė, kad net ir sulaukusi 
penkiasdešimt dvejų metų vis dar yra smarkiai priklausoma nuo 
savo tėvų: 


— Man taip gėda. Aš - vidutinio amžiaus moteris, tris kartus ište- 
kėjusi, turiu užaugusį sūnų, o tėvai vis dar tampo mane už virve- 
lių. Ar galite tuo patikėti... Įsitikinimų ir jausmų sąraše pažymė- 
jau kone visus teiginius. Ką ir kalbėti apie panelę nuolankiąją... 
Kada gi įsikalsiu sau į makaulę, kad mano tėvai niekada nepasi- 
keis? Jie visada elgėsi žiauriai ir į mane nekreipė jokio dėmesio. 
Tikriausiai visuomet taip ir bus. 


Pasakiau Karolinai, kad gėdos ir nesmagumo jausmai dažnai 
užplūsta tuos, kurie save laiko suaugusiais žmonėmis, tačiau ne- 
tikėtai pamato, kad jų gyvenimą vis dar valdo tėvai. Visi norė- 
tume manyti esantys savarankiški suaugę žmonės, kurie patys 
sprendžia, kaip gyventi. 

Ko gero, Karolina buvo teisi - jos tėvai niekada nepasikeis. 
Bet keistis galėjo ji pati. Pirmas žingsnis norint išsivaduoti iš 
gniuždančių pančių - suprasti, kodėl jie yra tokie stiprūs. 

Kaip ir daugelis kitų mano pacientų, Karolina supyko supra- 
tusi, kad ji vis dar priklausoma. Ji buvo pasiryžusi dabar pat bėg- 
ti pas tėvus ir viską išsiaiškinti. Jei jums irgi kyla tokia pagunda, 

nepasiduokite jai. Dabar tam ne metas. Impulsyvūs poelgiai be- 
veik visuomet grįžta su dvigubu trenksmu. 

Venkite aiškintis santykius emocijų įkarštyje. Tuomet ne- 
galite aiškiai galvoti ir priimti teisingų sprendimų. 

Turėsite begalę laiko, kad naujai sužinotus dalykus panau- 
dotumėte gyvenime, bet pirmiausia turite susidaryti veiksmų 
planą. 

Nepamirškite, kad tai tik pradžia ir per vieną naktį niekas 
nepasikeis. Pirmiau pateikti sąrašai — tai tik jūsų atradimų ke- 
lionės pradžia. Jūsų dar laukia daug labai sudėtingų ir neretai 
gluminančių išbandymų. Nerti gilyn galima tik įsitikinus, kad 
ten nestūkso povandeninės uolos. Visą gyvenimą turėtų įpročių 
negalima pakeisti per vieną naktį, kad ir kokie žalingi jie būtų. 
Bet galite padaryti štai ką - pradėkite kovoti su pančiojančiais 
įsitikinimais ir kenksmingais savo poelgiais, kad galų gale jų at- 
sikratę leistumėte pasireikšti jūsų tikrajam „aš . Tačiau tam, kad 
pavyktų atskleisti tikrąjį savo „aš“, privalote žinoti, kas esate. 


11. Zingsnis tvirtos asmenybės 
kūrimo link 


Norint emociškai atsiriboti nuo tėvų visai nereikia nustoti su 
jais bendrauti. Tapęs emociškai nepriklausomas galite būti šei- 
mos dalimi ir kartu - atskiru žmogumi, kitaip tariant, ir jūs, ir 
jūsų tėvai galite būti pačiais savimi. 

Kai jaučiate, kad, nepriklausomai nuo tėvų (ar kitų žmonių) 
įsitikinimų, galite pats rinktis, kuo tikėti, ką jausti ir kaip elgtis, 
vadinasi, tapote tvirta asmenybe. Jei jūsų tėvams nepatinka, ką 
darote ar kaip galvojate, jūs neišvengiamai jausite šiokį tokį ne- 
pasitenkinimą. Be to, jums teks išmokti susitaikyti su tuo, kad jie 
bus nepatenkinti jumis, kai nepulsite elgtis taip, kaip jie norėtų. 
Net jei kai kurie jūsų ir jūsų tėvų įsitikinimai visiškai sutampa 
arba tėvai teigiamai vertina kai kuriuos jūsų poelgius, nepapras- 
tai svarbu, kad mokėtumėte pats pasirinkti, kas jums geriausia, 
ir kad pats nuspręstumėte, kada tėvams pritarti, o kada - ne. 

Tai nereiškia, kad turite lipti per kitų žmonių galvas ar ne- 
kreipti dėmesio į galimas savo elgesio pasekmes. Tačiau lygiai 
taip pat negalite jiems leisti lipti sau ant galvos. Mums visiems 
būtina rasti aukso viduriuką, kad galėtume ir pasirūpinti savi- 
mi, ir atsižvelgti į kitų Žmonių jausmus. 


Niekas negali būti visą laiką nepajudinamai tvirtas, juk visi 
mes esame didesnės visuomenės dalis. Nėra tokio žmogaus, 
kuriam visiškai nerūpėtų aplinkinių vertinimas. Kiekvienas iš 
mūsų emociškai yra šiek tiek priklausomas nuo kitų, ir vargu, ar 
kas nors norėtų, kad būtų kitaip. Žmonės yra socialinės būtybės, 
todėl jų tarpusavio santykiuose neišvengiamai turi būti šiokia 
tokia emocinė priklausomybė. Todėl į savęs pažinimą reikia žiū- 
rėti lanksčiai. Visiškai nieko bloga, jei nusileidžiate savo tėvams 
savo noru. Noriu pabrėžti, kad svarbiausia - išlaikyti emocinį 
stabilumą ir likti ištikimam sau. 


KARTAIS NIEKO BLOGO ELGTIS SAVANAUDIŠKAI 


Daugelis žmonių negali pakovoti už save, nes tvirtą laikyseną 
painioja su savanaudiškumu. Išgirdus žodį „savanaudis“ mus iš 
karto užplūsta gėdos jausmas. Sandra, plaukų stilistė, kurios tė- 
vai nemokėjo atleisti jai už abortą, kurį ji pasidarė būdama pen- 
kiolikos, ir nenustojo jos bausti net ir jai užaugus, pasmerkė save 
pragariškoms emocinėms kančioms, kad tik nebūtų vadinama 
savanaude. Ji sakė: 


— Atsidūriau tokioje situacijoje, kai turiu rinktis tarp vilko ir 
meškos. Manau, kad, ko gero, ką tik susigadinau visą savo gy- 
venimą. Mano tėvai šiuo metu remontuoja namą. Praeitą savaitę 
paskambinusi mama pasakė, kad triukšmas ją varo iš proto, to- 
dėl jiedu su tėčiu, kol remontas baigsis (o tai gali trukti ir kelias 
savaites), norėtų persikelti pas mus. Iš tikrųjų nenorėjau sutikti, 
bet kas man beliko? Juk jie - mano tėvai. Apie tai sužinojęs vyras 
vos neišprotėjo. Suprantate, tuščiame mūsų namo kambaryje jis 
įsirengė savo biurą ir kaip tik dabar užsiėmęs nepaprastai svarbiu 
darbu, todėl privertė mane dar sykį paskambinti mamai ir pasa- 
kyti, kad būtų geriau, jei jie apsistotų viešbutyje. Išgirdusi tai, ji 
vos nesprogo iš pykčio. Pusę valandos klausiausi jos aiškinimo, 

kokia aš nedėkinga ir savanaudė, kad tai - mažiausia, ką galiu 
dėl jų padaryti, atsižvelgiant į viską, ką jie yra padarę dėl manęs. 
Pasakiau jai, kad man reikia pasikalbėti su Bilu, bet jau dabar 
žinau, ką jis pasakys. Ką man daryti, Siuzana? 


Pasiūliau Sandrai pasinaudojant šia nedidele krize pradėti sti- 
printi save kaip asmenybę. Jai buvo pats metas į šią konfliktinę 
situaciją pažvelgti ne į kaip atskirą incidentą, bet kaip į dar vieną 
tipišką jos probleminių santykių su tėvais pavyzdį. Svarbiausia 
buvo ne tai, kad jie norėjo persikelti pagyventi pas ją, o jos auto- 
matiškas pasiryžimas jiems įtikti ir išpildyti jų norus. Norėdama 
pakeisti tokį bendravimą, pirmiausia ji turėjo išmokti paisyti 
savo norų, 0 ne tėvų reikalavimų. Paklausiau, ar ji apskritai Ži- 
nanti, ko nori: 


Sandra: Pirmas man į galvą atėjęs dalykas, kurio norėčiau - kad 
mano tėvai paliktų mane ramybėje. Nenoriu, kad jie apsigyventų 
pas mus, nes bus labai sunku. Na va, jaučiuosi kalta vien taip kal- 
bėdama, nes vaikai turi padėti tėvams. Galbūt tiesiog imti ir pa- 
sakyti, kad jie galės pas mus pagyventi, tuomet bent jau nereikės 
taip šlykščiai jaustis. Daug lengviau pyktis su Bilu negu su jais. Ir 
kodėl gi negaliu įtikti visiems? 

Siuzana: Pati atsakyk į šį klausimą. 

Sandra: Nežinau, kaip atsakyti, todėl ir esu čia. Supraskite, ne- 
noriu, kad jie dabar pas mane apsigyventų, bet juos myliu - juk 
negaliu imti ir atgręžti jiems nugaros. 

Siuzana: Nesakau, kad turi nuo jų nusisukti. Prašau tavęs įsi- 
vaizduoti, kaip jaustumeisi kartais pasakydama jiems „ne“ ir 
nustačiusi ribas, kiek nori dėl jų aukotis. Stenkis laikytis tvirtai, 
Sandra. Sprendimus priimk vadovaudamasi savo, o ne jų norais 
ir poreikiais. 

Sandra: Toks elgesys atrodo labai savanaudiškas. 


Siuzana: Nieko tokio kartais elgtis savanaudiškai. 

Sandra: Aš noriu elgtis gerai, Siuzana. Mane auklėjo taip, kad 
suprasčiau, jog geri žmonės aukojasi dėl kitų. 

Siuzana: Mieloji, jei sau būtum tokia pat gera kaip savo tėvams, 
tau tikriausiai nereikėtų čia lankytis. Tu ir esi labai geras žmogus 
visiems, išskyrus save pačią. 


Sandra: Tai kodėl jaučiuosi taip blogai? 


Sandra ėmė verkti. Jai buvo taip svarbu įrodyti mamai, kad ji 
nėra nei savanaudė, nei nedėkinga, kad ji buvo pasiryžusi kone 
sugriauti ir savo namus, ir savo santuoką. 

Daugumą Sandros gyvenimo sprendimų lėmė pernelyg sti- 
prus jos atsakomybės už tėvus jausmas. Ji buvo įsitikinusi, kad 
savo poreikių privalo atsisakyti tam, kad galėtų įvykdyti jų rei- 
kalavimus. Ji retai darydavo tai, ko norėdavo pati, todėl metų 
metais negalėdama realizuoti savo asmeninių troškimų ir savyje 
slopindama pyktį, galų gale susirgo depresija. 

Sandros, kaip ir daugelio iš mūsų, reakcija į tėvus prilygo 
kone automatiniam refleksui. Taip reaguodami paprastai negal- 
vojame, nesiklausome ir neapsvarstome savo galimybių. Daž- 
niausiai žmonės stipriausiai reaguoja tuomet, kai jaučia emocinę 
grėsmę arba prievartą. Taip elgtis galime bendraudami beveik 
su bet kuriuo savo aplinkos žmogumi - mylimuoju, viršininku, 
vaiku arba draugu, tačiau intensyviausiai mūsų reakcijos pasi- 
reiškia bendraujant su tėvais. 

Kai reaguojate impulsyviai, tampate priklausomas nuo ap- 
linkinių teigiamo įvertinimo. Savimi patenkintas jaučiatės tik 
tuomet, kai jums niekas neprieštarauja, niekas jūsų nekritikuoja 
ir nesmerkia. Jūsų jausmai reaguojant į juos sukėlusius įvykius 
dažnai būna neadekvačiai užaštrinti. Subtilią užuominą laikote 
asmeniniu įžeidimu, menkiausią konstruktyvią pastabą - savęs 
nuvertinimu. Be aplinkinių palaikymo jums be galo sunku iš- 
saugoti bent šiokį tokį emocinį stabilumą. 

Reaguodami impulsyviai paprastai kalbate taip: „Mane veda 
iš proto ištisiniai mamos mokymai, kaip gyventi“, „Jie tikrai 
žino, kur mano jautriausia vieta, ir visuomet išveda mane iš kan- 
trybės“ arba „Užtenka išgirsti tėvo balsą ir nebegaliu susivaldy- 
ti“. Kai automatiškai pasiduodate savo emocinėms reakcijoms, 
nebegalite valdytis ir apnuoginate savo jausmus prieš visus ki- 
tus. Tai leidžia aplinkiniams daryti jums milžinišką įtaką. 


Kaip išmokti reaguoti konstruktyviai, o ne impulsyviai 


Impulsyvios reakcijos priešingybė - konstruktyvus atsakymas. 
Atsakydami konstruktyviai galite ir galvoti, ir jausti. Žinote, ką 
jaučiate, tačiau nepasidavę jausmams išvengiate impulsyvių po- 
elgių. 

Reaguodami konstruktyviai taip pat neprarandate savigar- 
bos, kad ir kuo jus imtų kaltinti tėvai. Tai suteikia nepaprastą 
pasitenkinimą savimi. Kitų mintys ir jausmai jau nebeverčia 
jūsų abejoti savimi. Atrasite daugybę naujų galimybių ir būdų 
bendrauti su kitais žmonėmis, nes jūsų mąstymo ir sveikos nuo- 
vokos neužgožia emocijos. Išmokę reaguoti konstruktyviai, savo 
gyvenime vėl galėsite kontroliuoti daugybę dalykų. 

Sandrai reikėjo išmokti reaguoti ramiau ir ne taip impulsy- 
viai. Perspėjau ją, kad keisti elgesį sunku kiekvienam žmogui, 
taip pat ir man, tačiau patikinau ją, kad ji tai sugebės padaryti, 
jei nuoširdžiai stengsis. Ji stengėsi iš visų jėgų. 

Pirmiausia jos paprašiau prisipažinti, kad jos nuomonė apie 
save iš esmės paremta tais dalykais, kuriuos jai buvo sakę jos 
tėvai, t. y. jų požiūriu į ją. Neigiami šio požiūrio elementai — 
Sandros laikymas savanaude, nedėkinga ir bloga. Sandra tokį 
neigiamą savo pačios įvaizdį susikūrė per daugelį metų, todėl 
per naktį jo pakeisti buvo neįmanoma, tačiau aš parodžiau jai 
kelis būdus, nuo kurių ji galėjo pradėti keisti tėvų suformuotą 

požiūrį į save ir mokytis save vertinti pagal tai, kaip ji iš tikrųjų 
elgėsi. 

Paprašiau jos įsivaizduoti, kad aš - jos mama. Naudodama 
vaidmenų metodą norėjau ją išmokyti kitaip reaguoti į savo ma- 
mos nepasitenkinimą, o ne, kaip visada, nuolankiai nusileisti. 


Siuzana (dėdamasi mama): Esi savanaudė ir nedėkinga! 
Sandra: Netiesa! Ištisai galvoju apie visus kitus. Visada galvoju 
apie tave. Neriuosi iš kailio, kad tik neįskaudinčiau tavęs ir tėčio. 
O kiek kartų iš nuovargio vos paeidama vis tiek vesdavausi tave į 
parduotuves arba kviesdavausi abu su tėčiu vakarieniauti? Kad ir 
ką daryčiau, tau vis tiek negana. 


Pasakiau Sandrai, kad ji bando pasiteisinti. Ji vis dar atsipraši- 
nėjo, ginčijosi ir aiškinosi. Jai reikėjo nustoti juos įtikinėti. Tol, 
kol ji ir toliau siekė mamos pritarimo, išsilaisvinti iš tėvų įtakos 
buvo neįmanoma. Norėdama išsivaduoti iš šios priklausomybės, 
ji turėjo nustoti teisintis. Tokiame pokalbyje svarbiausia - kuo 
mažiau karščiuotis. 

Kad ji geriau suprastų, ką noriu pasakyti, mes susikeitėme 
vaidmenimis. Sandra tapo savo mama, o aš - Sandra. 


Sandra (mama): Mums su tėčiu reikia kažkur apsistoti. Elgiesi 
savanaudiškai ir nedėkingai. 

Siuzana (Sandra): Aha, mama, keista, kad taip galvoji. 

Sandra (mama): Negaliu patikėti, kaip po viso to, ką dėl tavęs pa- 
darėme, apskritai drįsti užsiminti, kad eitume gyventi į viešbutį. 
Siuzana (Sandra): Man labai gaila, kad tu pyksti. 

Sandra (mama): Tai leisi pas save pagyventi ar ne? 

Siuzana (Sandra): Man dar reikia pagalvoti. 

Sandra (mama): Norėčiau sužinoti dabar pat, gerbiamoji! 
Siuzana (Sandra): Žinau, kad nori, mama, bet aš turiu pagalvoti. 


Sandra (vėl virtusi savimi): Nebežinau, ką toliau sakyti. 


Atliekant šį pratimą Sandrą nustebino keletas dalykų. Ji pama- 
tė, kad nustojus teisintis, konfliktas nestiprėja. Be to, ne mažiau 
svarbu tai, kad ji nesijautė įvaryta į kampą siekdama žūtbūt pa- 
siteisinti. 


Gebėjimas nesiteisinti 


Nė vieno iš mūsų niekas nemokė atsakyti nesiteisinant. Štai ko- 
dėl savaime to padaryti nepavyksta. Taip kalbėti tenka mokytis, 
o išmoktus dalykus išbandyti praktiškai. Be to, daugelis žmonių 
mano, kad jei kilus konfliktui nebandys pasiteisinti, kita konf- 
liktuojanti pusė pamanys, kad jie silpni ir be pasigailėjimo tuo 
pasinaudos. Iš tikrųjų viskas yra kaip tik atvirkščiai. Jei sugebate 
išsaugoti ramybę ir šaltakraujiškumą, išlaikote padėties kontrolę. 

Net nežinau, kaip dar tvirčiau pabrėžti, kad išmokti bendrau- 
ti nesiteisinant - be galo svarbu, ypač kalbantis su toksiškais tė- 
vais. Taip kalbantis nebelieka įprastinio agresyvumo, noro atsi- 
traukti, gintis ir aštrinti konfliktą. 

Štai keletas pavyzdžių, kaip galima atsakyti nesiteisinant — 
visus juos galite panaudoti bendraudami kasdien: 


v Tikrai? 

Na, ką gi, suprantu. 

Kaip keista. 

Žinoma, turi visišką teisę taip manyti. 
Gaila, kad tu tam nepritari. 

Man reikia laiko pagalvoti. 


SS S S S 


Gal apie tai pasikalbėkime tuomet, kai būsi geresnės nuotai- 
kos? 


v Apgailestauju, kad tave įskaudinau (nuliūdinau, nuvyliau). 


Labai svarbu, kad iš pradžių taip atsakinėti pasimokytumėte 
kalbėdamasis su savimi ir tik paskui - su kitais žmonėmis. Kad 

būtų lengviau, įsivaizduokite, kad su jumis viename kambaryje 
yra ir jūsų tėvai, kurie jus kritikuoja arba apipila žeminančiomis 
pastabomis. Atsakykite jiems garsiai ir nesiteisindamas. Nepa- 
mirškite, kad tuomet, kai ginčijatės, atsiprašinėjate, bandote pa- 
siaiškinti arba pakeisti jų nuomonę, iš esmės netenkate padėties 
kontrolės. Jei kieno nors prašote atleisti ar suprasti, suteikiate 
jiems galią neduoti to, ko prašote. Tačiau jei bendraujate nesi- 
teisindamas, vadinasi, nieko neprašote, o kai nieko neprašote, 
negalite būti atstumtas. 

Kai jau pajusite, kad daugmaž išmokote kalbėti nesiteisin- 
damas, kitą kartą pabandykite taip pat reaguoti iškilus nesu- 
tarimų su aplinkiniais, bet ne su tėvais. Būtų gerai pirmiausia 
pabandyti taip kalbėti su žmonėmis, su kuriais jūsų nesieja toks 
glaudus emocinis ryšys - bendradarbiais ar šiaip draugais. Iš 
pradžių tikriausiai pasijusite nejaukiai ir keistai. Gali nutikti ir 
taip, kad neištvėrę vėl pradėsite teisintis. Kaip ir mokantis bet 
kurio naujo dalyko, prireiks treniruotis ir nebijoti klysti. Tačiau 
galų gale toks kalbėjimo būdas taps neatsiejama jūsų bendravi- 
mo dalimi. 


Nuostatų reiškimas 


Yra ir dar vienas elgesio keitimo metodas, kurį aš vadinu nuo- 
statų reiškimu - naudodami šį metodą išmoksite reaguoti ne 
taip emocingai ir greičiau pasieksite pažangos siekdami tapti 
tvirta asmenybe. 

Reikšdami savo nuostatas parodote, kaip mąstote, kuo tikite, 
kas jums svarbu, ką norite ir ko nenorite daryti, dėl ko galima 
tartis ir kokie dalykai - nediskutuotini. Nuostatas galite reikšti 
pačiomis įvairiausiomis temomis - nuo nuomonės apie neseniai 
matytą filmą iki pamatinių gyvenimo principų. Žinoma, norė- 
dami išreikšti savo nuostatą, pirmiausia turite žinoti, kokia ji. 

Kai Sandros paklausiau, kaip ji norėtų reaguoti į savo tėvų 
prašymą, ji atsakė: „Nežinau. Aš taip bijau juos įskaudinti, kad 
man labai sunku apsispręsti, ko aš pati noriu.“ 

Sandrai kilusi dilema būdinga daugeliui žmonių, kurie be- 
veik visą savo gyvenimą praleido jausdami pernelyg didelę at- 
sakomybę už savo tėvus. Sunku suprasti, kas esi, kai praeityje 
praktiškai nebuvo progų bandyti suvokti save. Norėdama padėti 
Sandrai suformuluoti savo nuostatą, pasakiau, kad iš esmės ji 
turinti pasirinkti vieną iš trijų variantų: 


1. Nenoriu, kad jūs apsigyventumėte pas mane. 

2. Noriu, kad pas mane gyventumėte tik tam tikrą, ribotos tru- 
kmės laikotarpį. 

3. Noriu, kad pas mane gyventumėte tiek, kiek norėsite. 


Sandra pasakė iš tikrųjų visai nenorinti, kad jie pas ją apsigy- 
ventų, tačiau jai atrodė, kad pasakyti tokį dalyką savo tėvams jai 
būtų pernelyg sunku. Ji nusprendė pasakyti, kad jie galės pas ją 
pagyventi vieną savaitę. Jos nuomone, tai bus tinkamas tarpinis 
variantas, leidžiantis įtvirtinti savo poreikius ir kartu iš dalies 
patenkinti tėvų norą. 


Kuo pakeisti žodį „Negaliu“ 


Sandra nebuvo visiškai patenkinta savo apsisprendimu, nes tai 
vis tiek trikdė vyro gyvenimą ir jųdviejų santykius. Sandra manė, 
kad dėl to kaltas jos neryžtingumas. Giliai atsidususi, ji tarė: 

— Ko gero, paprasčiausiai negaliu pasipriešinti savo tėvams. 

Paprašiau, kad ji dar kartą pakartotų tą patį, tačiau vietoj žo- 
džio „negaliu pasipriešinti“ pasakytų „dar nepasipriešinau“. 

Pasakymas „Aš dar ne...“ palieka galimybę rinktis, o pasa- 
kymas „Aš ne...“ arba „Aš negaliu“ reiškia priešingą dalyką - 
užbaigtumą. Negalėjimas rinktis labai susijęs su pančiojančia 

priklausomybe. Tai būdas išlaikyti vaiką užrakintą. Ką vaikui 
rinktis, sprendžia suaugusieji. Sakydami „Aš dar ne... neatme- 
tate galimybės kitaip elgtis ateityje. Jūs išsaugote viltį. 

Kai kurie žmonės mano, kad jei poelgių, kuriems sunku pa- 
siryžti, jie neįgyvendina dabar pat, o tik numato galimybę tai 
padaryti ateityje, tai reiškia viena - jų pralaimėjimą. Nesutinku. 
Manau, kad galimybė rinktis yra didelis žingsnis tvirtos asme- 
nybės kūrimo link. Bet koks mūsų laisva valia priimtas spren- 
dimas leidžia mums išvengti impulsyvios reakcijos. Didžiulis 
skirtumas, ar jūs nusprendžiate nusileisti tėvams dėl to, kad 
apsvarstęs įvairius galimus variantus pamatėte, jog esate nenu- 
siteikęs su jais kovoti, ar nusileidžiate automatiškai, nes jaučia- 
tės bejėgis priešintis. Pasinaudoję galimybe rinktis įgyjame dar 
daugiau galios, reaguodami impulsyviai vėl atsiduriame ten, kur 
tampame lengvai valdomi. Gal ir atrodo, kad ypatingos pažan- 
gos nėra, bet užtikrinu jus, šis įspūdis - klaidingas. 


IŠMOKTŲ DALYKŲ PRITAIKYMAS BENDRAUJANT 
SU TĖVAIS 


Kai kurie mano klientai būna taip apsvaiginti sėkmės, kai pa- 
vyksta praktiškai panaudoti išmoktus dalykus bendraujant su 
aplinkiniais, kad negali sulaukti tos akimirkos, kai galės juos 
pritaikyti ir kalbėdamiesi su savo tėvais. Tačiau yra nemažai ir 
tokių, kurie jaudinasi, kad tėvai bus įskaudinti ir (arba) supyks 
išgirdę jų reiškiamas nuostatas arba nesiteisinantį kalbos toną. 
Toksiški tėvai įpratę tampyti savo vaikus už virvelių. Nesulaukę 
tokios reakcijos, kokios tikėjosi, jie praranda savitvardą. 

Mano patarimas būtų toks: nebijokite taip elgtis ir kuo grei- 
čiau, tuo geriau. Kuo ilgiau atidėliosite šį pirmąjį žingsnelį, apie 
tai mąstydami ištisomis savaitėmis ar mėnesiais, tuo bus sun- 
kiau pasiryžti. Nepamirškite: 


Esate suaugęs žmogus ir tikrai ištversite šį nemalonumą 
tam, kad galėtumėte būti pačiu savimi. 

Veikti paprastai būna lengviau negu ištverti laukimo laiko- 
tarpį. Nereikia pulti to daryti tuomet, kai jūs su tėvais diskutuo- 
jate emociškai ypač sunkiu klausimu. Treniruotis kalbėti nesi- 
teisinant galite tuomet, kai mama prasitaria, kad jai nepatinka 
jūsų lūpdažio spalva, arba tėvas kritikuoja jūsų paruoštą maistą. 

Sandrai patariau, kad visą tą laiką, kol jos tėvai gyvens pas 
ją, ji stengtųsi kalbėti nesiteisinda.ma ir išsakytų savo nuosta- 
tas neesminiais klausimais. Paraginau ją reikšti savo nuomonę 
ir mintis. Užuot sakius „Tu neteisi, jūros gėrybės tau nesveika, 
geriau pasakyti „Nesutinku su tavimi. Manau, kad jūros gėry- 
bės tau nesveika“. Taip jos nuostata būtų išreikšta kaip nuomonė, 
o ne prieštaravimas, o tai sumažina tolesnio konflikto tikimybę. 

Taip pat pasiūliau jai, kad jei pasijus visai drąsiai, pabandytų 
aptarti kai kurias svarbesnes jos santykių su tėvais problemas ir 
aiškiai nustatytų ribas, leisdama jiems suprasti, ką jį gali ir ko 
negali dėl jų padaryti. 

Nors Sandra kiek baiminosi įgyvendinti šiuos mano prašy- 
mus, ji suprato, kad tol, kol nepakeis savo elgesio, nepajudės iš 
mirties taško. Tačiau ji netikėjo, kad jos tėvai galėtų pasikeisti. 
Ji paklausė manęs, ką daryti, kad jos pasikeitęs elgesys teiktų jai 
pasitenkinimą, jei jis neduos jokių rezultatų - jei jos tėvai vis 
tiek nepasikeis. Priminiau jai, kad jie ir neturi keistis. Išmokusi 
kitaip reaguoti į juos, ji vienašališkai pakeis santykius su tėvais. 
Jie gali pasikeisti, bet net jei taip ir nenutiks, Sandra atgaus gali- 
mybę valdyti savo gyvenimą. 

Kai tapsite tvirta asmenybe, - išmoksite reaguoti konstruk- 
tyviai, o ne impulsyviai, aiškiai reikšti savo jausmus ir mintis, 
tvirtai apsispręsite, ką norite ir ko nenorite daryti, - jūsų santy- 
kiai su tėvais neišvengiamai keisis. 


12. Kas iš tikrųjų kaltas? 


Norėčiau, kad jūsų vaikystė būtų buvusi laiminga, tačiau negaliu 
pakeisti praeities. Ką galiu padaryti - tai padėti jums iš esmės 
pakeisti savo įsitikinimus, kad suprastumėte, kas kaltas dėl vai- 
kystėje jūsų patirto skausmo. Pakeisti šiuos įsitikinimus - ne- 
paprastai svarbu, nes kol patys neįsisąmoninsite, kas yra kaltas, 
beveik neabejotinai ir toliau visą gyvenimą dėl visko kaltinsite 
save. O kol nenustosite kaltinti savęs, kankinsitės jausdami gėdą 
ir neapykantą sau ir tikrai rasite būdų, kaip save nubausti. 


NESKUBĖKITE 


Ankstesniuose dviejuose skyriuose daugiausia dėmesio skyrėme 
analitiniam darbui. Prašiau jūsų panagrinėti savo jausmus, juos 
pajusti ir suprasti. Šiame ir tolesniuose skyriuose mūsų laukia 
kur kas emocingesnė veikla. Todėl ypač svarbu, kad viską dary- 
tumėte neskubėdami. Gilinimasis į jausmus gali labai varginti 
ir net nepajusite, kaip pradėsite ieškoti progų šio darbo išvengti. 

Pajutę, kad nebegalite tęsti, padarykite pertrauką ir kelias 
dienas pailsėkite. Tačiau supratę, kad šį darbą ištisai atidėliojate, 


221 


nusistatykite tikslią datą, kada vėl jo imsitės, ir laikykitės savo 
plano. 

Pradėjus dirbti su savimi jums gali praversti ir kitų Žmonių 
pagalba. Stiprioms emocijoms kylant į paviršių būtų pravar- 
tu apsilankyti pagalbos grupėje arba pas psichologą. Atsidavęs 
draugas, partneris ar giminaitis jus irgi tikriausiai palaikys, ta- 
čiau juos gali gąsdinti jūsų emocijų intensyvumas. Galbūt būtų 
verta paprašyti, kad šis žmogus šią knygą skaitytų kartu su ju- 
mis. Geriau suprasdamas, ką jums tenka patirti, jis galės daug 
labiau jus palaikyti. 


TAI - JŲ KALTĖ 


Žinau, kad jau esu kartojusi tai ne kartą, tačiau net nežinau, kaip 
dar įtaigiau pasakyti, kad suprastumėte, koks svarbus šis daly- 
kas ir kaip sunku jį įsisąmoninti: 

Privalote nustoti jaustis kaltas dėl savo skausmingos vai- 
kystės ir perleisti tą kaltę tiems, kurie turi ją prisiimti. 

Norėdama jums padėti nustoti kaltinti save, surašiau daly- 
kus, dėl kurių mano klientai dažniausiai jaučiasi kalti. Kad šis 
sąrašas jums būtų kuo naudingesnis, raskite minutėlę laiko pa- 
būti vienas ir pasikalbėkite su jumyse gyvenančiu vaiku. Kad 
galėtumėte geriau įsivaizduoti, koks mažas ir bejėgis buvote, 
galite priešais save pasidėti savo vaikystės nuotrauką. Tam vai- 
kui garsiai pasakykite: „Nebuvai kaltas dėl..“, sakinį užbaikite 
kiekvienu sąrašo punktu, kuris jums aktualus. 

„Nebuvai kaltas dėl to, kad... 


1. jie tave apleido ar tavimi nesirūpino; 
jauteisi nemylimas arba nevertas meilės; 
jie Žiauriai ar beširdiškai tave erzino; 

jie tave pravardžiavo; 

jų gyvenimas buvo nelaimingas; 


„ jie turėjo savų problemų; 

7. jie nieko nepadarė, kad išspręstų savo problemas; 
8. jie gėrė; 

9. prisigėrę jie elgdavosi bjauriai; 

10. jie tave mušė; 


11. jie tave tvirkino. 


Į sąrašą įtraukite ir visus kitus skausmingus savo potyrius, dėl 
kurių visuomet jausdavotės kaltas. 

Antra šio pratimo dalis - mokymasis kaltę perkelti tiems, 
kurie ją turi prisiimti - savo tėvams. Kad geriau tai įsisąmonin- 
tumėte, pakartokite kiekvieną sąrašo punktą dar kartą, prieš tai 
ištarę žodžius „Mano tėvai buvo kalti dėl to, kad...“. Ir čia galite 
papildomai prirašyti tai, ką jums pačiam teko patirti. 

Iš pradžių, objektyviai mąstydamas, tikriausiai suvoksite, 
kad dėl visko buvote kaltas ne jūs, tačiau jumyse gyvenantis ma- 
žas vaikas vis tiek gali neatsikratyti kaltės jausmo. Prireiks laiko, 
kol jūs emociškai priprasite prie šios minties, tad šį pratimą gali 
tekti pakartoti keletą kartų. 


„Nemanau, kad jie norėjo mane nuskriausti“ 


Jums gali būti ypač sunku pripažinti, kad kalti buvo jūsų tėvai, 
jei jiems trūko įgūdžių, jie sirgo, patys turėjo didžiulių problemų 
arba jei atrodė, kad jų ketinimai - kuo geriausi. 

Kaip tai sunku, labai gerai įrodo Leslio, kuris palūžus ma- 
mai jau nuo aštuonerių metų turėjo pradėti rūpintis savo jau- 
nesniaisiais broliais, pavyzdys. Paaiškinau Lesliui, kad dau- 
gelis jo dabartinių sunkumų bendraujant su moterimis buvo 
tiesiogiai susiję su dar vaikystėje jį užvaldžiusiais kaltės ir at- 
sakomybės jausmais. Nors prieš tai jis ir buvo perskaitęs visus 
ankstesniojo sąrašo punktus, jam vis tiek buvo sunku galutinai 
tuo patikėti. 

Leslis: Bet juk aš privalau būti atsakingas. Mano mama buvo to- 
kia nuskriausta. Ir dabar jai sunku, jai reikia manęs. Tik noriu, 
kad jai būtų geriau. 

Siuzana: Kiek laiko jau rūpiniesi jos gyvenimu? 

Leslis: Nuo aštuonerių metų. 

Siuzana: O kas rūpinosi tavimi? 


Leslis: Man atrodo, kad aš visuomet rūpindavausi visais kitais, 
taip pat ir savimi. 


Siuzana: Kas būtų tuomet, Lesli, jei tu savo tėvams leistum pa- 
tiems pasirūpinti savimi? 

Leslis: Argi galima šitaip elgtis su žmogumi, kuris yra toks pri- 
slėgtas ir nelaimingas... Kuris per visą gyvenimą nepatyrė jokio 
džiaugsmo. Tai nebuvo jos kaltė - ji lankėsi pas gydytojus, sten- 
gėsi pasveikti. Juk ji nesirgo tyčia. 

Siuzana: Net jei ir taip, vis tiek tai - ne tavo rūpestis. O kaip 
tėvas? Kaip nutiko, kad jis taip lengvai nuo visko išsisuko? Kada 
ateis laikas jam elgtis kaip suaugusiam žmogui? 

Leslis (ilgokai pagalvojęs): Žinote, niekuomet apie tai nepagal- 
vojau. Man atrodo, kad jis tiesiog silpnas žmogus. 

Siuzana: Suprantu, kad turint tokius tėvus kaip tavo, kurie atvi- 
rai nesmurtavo, daug sunkiau suvokti jų padarytą žalą. Tačiau jų 
elgesys labai dažnai buvo nepiktybiškai smurtinis ir emociškai 
aplaidus. Niekam niekada nerūpėjo tavo gyvenimas, tu niekada 
neturėjai vaikystės. Svarbiausia ne tai, kokia jų kaltė, o tai, kad tu 
suprastum, jog tu dėl nieko nebuvai kaltas. 


Leslis apmąstė šiuos žodžius. Likusį užsiėmimo laiką jis bandė 
visa tai įsisąmoninti. Nuo tos dienos jis pastebimai ėmė daryti 
vis didesnę pažangą. 

Net ir žinodami, kad jūsų tėvams trūko įgūdžių, kad jie buvo 
prislėgti, sirgo ar buvo emociškai nuo jūsų atsiriboję, vis tiek jų 
gailitės dėl to, ką jiems teko patirti. Juk, šiaip ar taip, jūsų tėvų 


galimybės ką nors keisti buvo labai ribotos - prieš trisdešimt 
ar keturiasdešimt metų kreiptis psichologinės pagalbos nebuvo 
taip jau paprasta. Galbūt jūsų tėvai yra tokie pasyvūs, kad atro- 
do bejėgiai. Visai tikėtina, kad būsite įsitikinęs, jog jie nenorėjo 
jūsų nuskriausti. 

Esu tikra, kad daugeliu atvejų jų ketinimai išties nebuvo blo- 
gi, tačiau gilintis į tai - laiko švaistymas. Svarbiausia - jų veiks- 
mų rezultatas. Jei jus sugniuždė įgūdžių stokojantys tėvai, jų ke- 
tinimai neturi reikšmės. Tokie tėvai kalti dėl to, ką padarė, ir dėl 
to, ko nepadarė. 

Kad padėčiau Lesliui suvokti, kad būtent taip ir yra, priešais 
pastačiau tuščią kėdę, kuri turėjo atstoti jo tėvus, o pati per- 
ėmiau Leslio vaidmenį. Norėjau, kad jis išgirstų garsiai ištartus 
tuos dalykus, kurių niekaip nedrįso pasakyti pats. 


Siuzana (dėdamasi Lesliu): Mama ir tėti, kai buvau mažas, jau- 
čiausi taip, tarsi niekam nebūčiau reikalingas. Man buvo baisu, 
jaučiausi vienišas ir nežinojau, kodėl niekam nerūpiu. Niekaip 
nesuprantu, mama, kodėl man teko tavimi rūpintis, o tėtis nieko 
nedarė. Nesuprantu, kodėl neturėjau galimybės būti vaiku. Vi- 
suomet manydavau, kad taip yra dėl to, jog manęs niekas nemyli. 
Ir dabar taip jaučiuosi! Kada gi jūs nustosite sunkti mano jėgas? 
Kada pagaliau jūs suaugsite? Aš taip pavargau ištisai rūpintis visa 
šeima. Pavargau nuolat šokti pagal jūsų dūdelę. Pavargau būti at- 
sakingas už visą pasaulį ir pavargau kaltinti save dėl visko, kas 
nepasisekė. Mama, man labai gaila, kad tu sirgai ir buvai nelai- 
minga, bet tai - ne mano kaltė! 


Leslis: Viskas, ką pasakėte, tiesa. Visa tai man teko pajusti, bet 
tokių žodžių niekada jiems nepasakyčiau. 

Siuzana: Žodis „niekada“ įvardija amžinybę, Lesli. Šiuo mo- 
mentu svarbiausia, kad tai galėtum pasakyti pats sau. Vėliau, kai 
jau būsime pažengę toliau ir jausiesi tvirčiau, galbūt imsi galvoti 
kitaip. 

Leslis pamažu suvokė, kad jo tėvai buvo suaugę žmonės ir kad 
būdami suaugę privalėjo pasirūpinti esminiais savo vaikų po- 
reikiais. Nesugebėję užtikrinti fizinių ir emocinių jų reikmių, 
Leslio tėvai, kaip ir visi įgūdžių stokojantys tėvai, groteskiškai 
iškreipė santykius su savo vaikais. 

Tik iki galo supratęs ir įsisąmoninęs šiuos esminius dalykus 
ir jais nuoširdžiai patikėjęs, Leslis galėjo tikėtis atsikratyti di- 
džiosios dalies jį apėmusio kaltės jausmo, kuris vertė jį nepaliau- 
jamai dirbti vis daugiau ir slopino j> gebėjimą mylėti. 


„Jis visiškai neįstengė valdytis“ 


Suaugusiesiems, kurie vaikystėje buvo smarkiai skriaudžiami, 
lygiai taip pat sunku prisiversti kaltės jausmą perduoti tiems, 
kurie jį turi jausti. Nepamirškite, kad smurtą patyrusiems vai- 
kams kaltės prisiėmimas - tai galimybė išgyventi. Jie išsaugo ge- 
ros šeimos mitą tikėdami, kad blogi yra jie, o ne jų tėvai. Šis įsi- 
tikinimas iš esmės ir verčia vaikystėje skriaustą suaugusį žmogų 
savo elgesiu kenkti sau pačiam. Laimė, tokį įsitikinimą galima 
pakeisti. 

Džojus - psichologijos studijų paskutinio kurso studentas, 
kurį vaikystėje siaubingai mušdavo jo smurtaujantis geriantis 
tėvas - vis dėlto apsisprendė lankytis mano terapiniuose užsi- 
ėmimuose. Per pirmąjį susitikimą jo elgesys įrodė, kaip sunku 
atsikratyti jaučiamos kaltės. 


Džojus: Prisiminęs savo vaikystę suprantu, kad mano tėvas buvo 
blogas žmogus, bet vis dar bandau jį pateisinti, nes galbūt jis iš ti- 
krųjų tikėjo, jog viską daro mano paties labui. Protu suvokiu, kad 
jo veiksmai buvo siaubingi ir kad joks vaikas nenusipelno tokio 
elgesio, kokį teko patirti man. Tačiau giliai širdyje vis dar jaučiuo- 
si toks nedoras, kad, manau, gavau tai, ko nusipelniau. Ir vis dar 
jaučiuosi toks be galo kaltas, kad nesugebėjau apsaugoti mamos. 


Siuzana: Sugebėjai išgyventi manydamas, kad esi kaltas dėl visų 
pasaulio blogybių. Jei ir vaikystėje būtum manęs, kad tėtis - blo- 
gas, tau būtų buvę be galo sunku ir baisu. Tačiau dabar tu - jau 
nebe mažas vaikas, Džojau. Pats laikas nustoti sau meluoti ir 
pasakyti tiesą, kad tavo tėvas buvo visu šimtu procentų kaltas 
dėl to, kad tave skriaudė, kad smurtavo ir gėrė. Jis lygiai taip pat 
kaltas dėl to, kad nesiėmė nieko, jog išspręstų savo problemas ir 
išgelbėtų šeimą. Ir nors tau lengviau savo mamą laikyti nekalta 
auka, ji irgi šimtu procentų kalta dėl to, kad neapsaugojo savo 
vaikų. Ji leido smurtui tęstis. Pats laikas patraukti atsakomybėn 
kaltuosius. Kaipgi tu žadi tapti psichologu ir padėti kitiems žmo- 
nėms, jei negali priimti savo paties gyvenimo realybės? 

Džojus: Suprantu viską, ką sakote, Siuzana, bet man visa tai - tik 
žodžių lavina. 


Atrodė, kad Džojaus apsauginiai mechanizmai - tvirti kaip uola, 
todėl, užuot tiesiogiai bandžiusi jam išaiškinti tiesą (panašu, kad 
tai kėlė didžiulį jo priešiškumą), paprašiau Džojaus suvaidinti 
savo paties tėvą. 


Siuzana: Noriu pasikalbėti su jumis apie kai kuriuos Džojaus 
vaikystės įvykius. Džojus man sakė, kad dažnai smurtaudavote 
ir jį mušdavote. Jis man taip pat pasakė, kad esate alkoholikas. 
Džojus (dėdamasis tėvu): Visų pirma, tai, kas dėjosi mano šei- 
moje - ne jūsų sumautas reikalas. Jei jam ir uždroždavau, tai tik 
tam, kad jis užaugtų vyras. O geriu ar ne - tai mano reikalas. 


Siuzana: Gal ir jūsų reikalas, bet dėl to, galima sakyti, sugrio- 
vėte šeimą. Skriaudėte ir gąsdinote savo sūnų ir žmoną. Ar bent 
įsivaizduojate, ką teko patirti Džojui? Ar nepagalvojate, kaip jis 
turėjo jaustis? 

Džojus (dėdamasis tėvu): Koks man skirtumas. Aš rūpinuosi tik 
savimi. 

Siuzana: Manau, kad esate siaubingas tėvas. Viskas, ką suge- 
bėjote - tai sukelti daug skausmo daugybei aplinkinių žmonių. 

Esu tikra, kadirjūs pats daug kentėjote, bet juk jūs buvote suaugęs, 
o jis - mažas berniukas. Galėjote kažko imtis, kad padėtumėte 
sau, o ne skriausti aplinkinius. Dėl savo alkoholizmo buvote ir 
esate kaltas tik jūs pats. Manau, kad esate bailys, kuris stiprus 
jaučiasi tik mušdamas moteris ir vaikus. Visus šiuos metus Džo- 
jus dėl visko kaltino save, nors iš tikrųjų kaltas esate jūs. 

Džojus (dėdamasis tėvu): Kurgi ne! Tas žiurkiūkštis ištisai atsi- 
kalbinėdavo, nedarydavo, kas liepta... 

Siuzana (pertraukdama jį): Kad ir ką Džojus padarė ar būtų ga- 
lėjęs padaryti, tai nepateisina jūsų elgesio su juo. 


Čia Džojus vėl tapo pačiu savimi. 


Džojus: Žinote, man nemalonu prisipažinti, bet tikrai buvo gera 
girdėti, kaip barate mano tėvą. Pajutau, koks jis piktas ir įsitem- 
pęs... O aš tiesiog nenorėjau girdėti, ką jūs man sakėte. Esate tei- 
si - jis iš tikrųjų beveik sugriovė šeimą. Koks šunsnukis! Nors 
man atrodo, kad jis labiau išsigandęs už mane. Aš bent jau sten- 
giuosi išsivaduoti iš viso šito... O jis visą gyvenimą nuo to bėgo. 
Jis iš tikrųjų bailys! 


Nors Džojui buvo labai skaudu taip kalbėti apie tėvą, išsisakęs, 
jis pasijuto daug laisviau. Jis pamažu ėmė vaduotis iš kaltės jaus- 
mo ir buvo pasiruošęs sau atleisti. 

Per praeitą mudviejų susitikimą Džojus man buvo minėjęs, 
kad jam patinka dirbti su vaikais. Jis dažnai dirbdavo savano- 
riu vaikų ligoninėje. Paprašiau jo prisiminti vieną iš vaikų, su 
kuriuo jam teko dirbti, ir įsivaizduoti, kad to vaiko vaikystė - 
panaši į Džojaus. Priešais pastačiau tuščią kėdę ir paklausiau, ką 
jis pasakytų tokiam vaikui, jei jis dabar čia sėdėtų. 

Išgirdęs mano pasiūlymą Džojus iš pradžių suglumo, tačiau 
išklausęs mano minčių, ką galėtų pasakyti, giliai atsikvėpė ir 
kreipėsi į įsivaizduojamą vaiką: 


- Suprantu, kad tavo namuose dedasi ne visai geri dalykai. Labai 
tave užjaučiu. Žinau, kad tavo tėtušis dažnai geria ir muša tave, 
be to, visaip tave pravardžiuoja, kartodamas, kad esi niekam ti- 
kęs. Suprantu, kaip tau baisu. Matai, lygiai tą patį teko patirti ir 
man. Esu tikras, kad ir tu manai, jog dėl viso to kaltas tu, bet iš ti- 
krųjų taip nėra. Tu - tikrai geras vaikas ir niekas neturi teisės su 
tavimi taip elgtis. Niekas! Tavo tėtis - piktas, sergantis žmogus. 
Be to, jis - bailys, nes nenori spręsti savo problemų. Man atrodo, 
kad jam patinka tave mušti; galėčiau užmušti tokį! 


Visas Džojaus kūnas purtėsi iš įniršio. Paklausiau, su kuo jis iš 
tikrųjų kalbėjosi. 

- Su savimi! - suriko jis. - Dieve brangus, su savimi! 

Ilgai slopintas Džojaus įniršis pradėjo veržtis į paviršių. Pa- 
galiau jis buvo pasiruošęs perkelti kaltę savo tėvams už tą skaus- 
mą ir neapykantą sau, kurią nešiojosi savyje visą gyvenimą. 

Paprašiau Džojaus įsivaizduoti, kad dabar kėdėje priešais 
sėdi jo tėvas. Dar sykį patikinau, kad jis visiškai saugus ir kad 
gali kalbėti, ką tik nori. Šį kartą Džojaus nereikėjo raginti: 


— Tu šunsnuki! Sumautas kalės vaike! Ar bent gali įsivaizduoti, 
kiek man per tave teko kentėti? Kiek per tave prisikentėjo visa 
šeima? Tikriausiai jauteisi tikras šaunuolis mušdamas mažą vai- 
ką! Visą savo gyvenimą jaučiausi tikru šūdo gabalu, maniau, kad 
nusipelniau būti daužomas. Bet ilgiau nebegaliu kęsti tavo žemi- 
nimų, todėl atsiknisk! 


Manęs nenustebino toks stiprus Džojaus pykčio proveržis. Pa- 
galiau ėmus suvokti, kas iš tikrųjų buvo kaltas, tiems, kurie taip 
elgėsi, pajuntamas didžiulis pyktis už tai, ką teko patirti. Tačiau 
Džojus išsigando pamatęs, kiek to pykčio buvo pritvinkę jo šir- 
dyje. Kaip ir daugelis suaugusiųjų, kurie vaikystėje būdavo mu- 
šami, Džojus baiminosi, kad nesusivaldęs gali ką nors sužeisti, 
palūžti ar šį pyktį jausti amžinai. Jis netgi bijojo, kad išprotės. 

PYKČIO BAIMĖ 


Pyktis - slegiantis jausmas. Jis gali asocijuotis su vaikystės 
skriaudomis arba žmonėmis, kurie apimti įniršio nebegali val- 
dytis. Galbūt jaudinatės, kad supykęs atrodysite bjauriai ir kad 
kiti žmonės nuo jūsų nusigręš. Gal esate įsitikinęs, kad geri, 
mylėti sugebantys žmonės nepyksta arba kad jūs neturite teisės 
pykti ant tėvų, nes jie suteikė jums gyvenimą. 

Pyktis kartu ir gąsdina. Galbūt Eaiminatės, kad supykęs ga- 
lite kam nors pakenkti arba kad nebegalėsite susivaldyti. O gal, 
kaip ir Džojus, baiminatės, kad niekuomet nesiliausite pykti. 
Šios baimės mums atrodo labai tikros, tačiau aišku viena: 

Tie dalykai, kuriuos baiminamės padaryti supykę, gali la- 
bai realiai įvykti tuomet, jei nepradėsime pykti! 

Slopindami pyktį tampate prislėgti arba šiurkštūs, ir aplinki- 
niai tikrai gali nuo jūsų nusigręžti lygiai taip pat kaip ir tuomet, 
jei ant jų atvirai pyktumėte. Užgniaužtas pyktis - neprogno- 
zuojamas ir gali išsiveržti bet kada. Kai taip nutinka, žmogaus 
elgesys dažnai tampa nevaldomas. Kol neišmokstame pykčio 
valdyti, jis visuomet būna destruktyvus, ypač jei jis kaupėsi jūsų 
pasąmonėje. 


Kaip pažaboti pyktį 


Toksiškus tėvus turintiems suaugusiems vaikams ypač sunku 
išmokti reikšti pyktį, nes jie augo tokiose šeimose, kur rodyti 
jausmus buvo nepageidautina. Pykčio demonstravimas buvo iš- 
skirtinai tėvų privilegija. 

Daugelis toksiškus tėvus turinčių vaikų puikiai išmoksta su- 
sitaikyti su skriaudomis. Gali būti, kad jūs aiškiai net ir nesu- 
prantate, kad vaikystėje su jumis vyko ne visai normalūs daly- 
kai. Visai tikėtina, kad nežinote, kaip iš tikrųjų pykstate. 


Savo pyktį tikriausiai stengiatės pažaboti vienu iš šių būdų: jį 
palaidojate giliai savyje ir susergate ar panyrate į depresiją. Jūsų 
pyktis gali virsti nuolatiniu kentėjimu ir kankinimusi; pyktį ga- 
lite slopinti alkoholiu, narkotikais, maistu ar seksu. Taip pat gali 
būti, kad užsiplieskiate dėl menkiausios smulkmenos, tuomet 
pyktis paverčia jus įsitempusiu, nusivylusiu, įtariu ir agresyviu 
žmogumi. 

Deja, daugelis iš mūsų griebiasi šių senų, patikimų, bet ne- 
veiksmingų pykčio slopinimo metodų. Tokiais būdais niekaip 
neišsivaduosite iš savo tėvų įtakos. Daug veiksmingiau pyktį 
reikšti taip, kad galėtumėte pasijusti tvirčiau ir suprastumėte 
savo elgesio ribas. 

Norėčiau jums pasiūlyti keletą naujų veiksmingų pykčio raiš- 
kos būdų: 


1. Leiskite sau pykti, nesigilindami į savo jausmus. Pyktis - tik 
viena iš emocijų, tokia pati kaip džiaugsmas ir baimė. Jis nėra 
nei geras, nei blogas - jis tiesiog yra ir tiek. Tai - jūsų dalis ir 
dalis to, kas daro jus žmogumi. Pyktis yra ir signalas, prane- 
šantis jums šį tą svarbaus. Jis gali reikšti, kad trypiamos jūsų 
teisės, kad jūs įžeidinėjamas arba jumis naudojamasi ar kad 
jūsų poreikiai niekam nerūpi. Pyktis visuomet rodo, kad rei- 
kia kažką keisti. 

2. Išreikškite savo pyktį. Trankykite pagalves, šaukite ant nuo- 
traukose vaizduojamų žmonių, ant kurių pykstate, arba bū- 
dami vieni namuose ar automobilyje išsakykite jiems viską, 
ką norite. Kad išlietumėte pyktį, neprivalote užsipulti žmo- 
gaus ar jį įžeidinėti — apie tai, kaip pykstate, kalbėkite su tais 
žmonėmis, kuriais pasitikite. Tol, kol neišmoksite savo pykčio 
reikšti viešai, negalėsite jo pažaboti. 

3. Būkite fiziškai aktyvesnis. Savo pyktį reikšdami fizine veikla 
atsikratysite didžiulės jus kaustančios įtampos. Jei negalite 
žaisti teniso, bėgioti ar važinėtis dviračiu, sutvarkykite už- 
griozdintą spintą ar užsirašykite į šokių pamokas. Aktyves- 

nė fizinė veikla taip pat skatina endorfinų gamybą smegeny- 
se - tai cheminės medžiagos, kurios padidina pasitenkinimą 
gyvenimu. Pamatysite, kad įsisąmoninus savo pyktį atsiras 
daugiau energijos ir padidės jūsų produktyvumas. Niekas ne- 
sekina jėgų labiau negu užslopintas pyktis. 

4. Nenaudokite pykčio neigiamai nuomonei apie save sustiprin- 
ti. Nesate blogas todėl, kad pykstate. Nusiteikite, jog galite 
pradėti jausti kaltę dėl to, kad pykstate, ypač kai pykstate ant 
savo tėvų. Garsiai sau pasakykite: „Aš pykstu. Turiu teisę 
pykti. Nieko tokio, kad jaučiuosi kaltas dėl to, jog pykstu, jei 
taip galiu pažaboti savo pyktį. Taip jausdamasis netampu nei 
blogas, nei neteisus.“ 

5. Pasinaudokite pykčiu kaip energijos šaltiniu, kad sutvirtėtu- 
mėte kaip asmenybė. Jūsų juntamas pyktis gali jums padėti 
suprasti, ką galite ir ko negalite padaryti bendraudami su savo 
tėvais. Pasitelkus pyktį jums bus lengviau nusistatyti savo 
asmeninę erdvę ir nubrėžti savo galimybių ribas. Pyktis gali 
nepaprastai jums padėti pakeisti savo įsisenėjusį nuolankų, 
prisitaikėlišką elgesį bijant sulaukti tėvų pasmerkimo. Pyktis 
jums gali padėti savo energiją vėl nukreipti savo poreikiams 
užtikrinti ir atsisakyti beviltiškos kovos stengiantis pakeisti 
tėvus. Užuot sakę „Pykstu, nes mano tėvas niekuomet neleido 
man gyventi, kaip noriu“, išmokite sakyti „Daugiau neleisiu 
tėvui savęs valdyti ar žeminti. 


Vadovaudamiesi šiais patarimais pramoksite geriau valdyti 
savo pyktį. Tai padarę, turėsite begalę progų savo pyktį išsaky- 
ti tiesiogiai tėvams. Šie jūsų įgūdžiai bus labai svarbūs norint 
sėkmingai išsiaiškinti santykius su tėvais - apie tai kalbėsime 
tryliktame skyriuje. 

Niekam nėra lengva išmokti tvarkytis su pykčiu, todėl ne- 
sitikėkite, kad jums to pavyks išmokti per naktį. Moterys ypač 
dažnai auklėjamos taip, kad nerodytų savo pykčio. Mūsų visuo- 
menėje moterims leidžiama atvirai verkti, gedėti, būti prislėg- 

toms ir reikšti švelnumą, tačiau pyktis laikomas nesuderinamu 
su moteriškumu. Todėl daugelį moterų traukia tie vyrai, kurie 
pyktį gali išreikšti už jas. Taip dalį savo pykčio jos gali išlieti per 
kitus žmones. Gaila, kad daugelis tokių vyrų, kurie lengvai užsi- 
plieskia pykčiu, taip pat būna valdingi ir linkę smurtauti. 

Jūsų pačių labui labai svarbu, kad savo pyktį mokėtumėte 
pažaboti veiksmingai. Pirmą kartą tiesiogiai pajutę pyktį, galite 
suabejoti savimi ir jaustis kaltas. Nepraraskite kantrybės ir lai- 
kykitės tvirtai. Po kurio laiko nustosite pykti. Pykti nenustoja 
tik tie žmonės, kurie neigia savo pyktį arba kurie juo naudojasi 
savo valdžiai sustiprinti, gąsdindami kitus. 

Pyktis - normali žmogiška reakcija į patirtą skriaudą. Aki- 
vaizdu, kad suaugę toksiškų tėvų vaikai savyje yra sukaupę dvi- 
gubai daugiau pykčio. Galbūt ne taip akivaizdu, bet dvigubai 
didesnis ir jų liūdesys. 


Liūdesys ir gedulas 


— Ką reiškia, kad turiu liūdėti? - paklausė Džojus. - Kas nors 
numirė? 

Liūdesys yra normali ir reikalinga reakcija patyrus netektį. 
Nebūtinai reikia gedėti prarastos gyvybės. Kaip ir Džojui, vai- 
kystėje jums tikriausiai teko išgyventi didžiules netektis, kai 
praradote: 


v gerą nuomonę apie save; 
saugumo jausmą; 

pasitikėjimą; 

džiaugsmą ir spontaniškumą; 
rūpestingus, gerbiančius tėvus; 
vaikystę; 

nekaltumą; 


S a 


meilę. 

Kad galėtumėte liūdėti, turite įvardyti savo netektis. Privalote 
įsigilinti į šiuos jausmus, kad galėtumėte iš jų išsivaduoti. 

Džojus nesąmoningai pradėjo liūdėti pajutęs savo pyktį. Liū- 
desys ir pyktis glaudžiai susiję tarpusavyje ir vienas be kito be- 
veik niekada negali egzistuoti. 

Iki pat dabar gal ir nesuvokėte, kiek daug emociškai netekote. 
Toksiškų tėvų vaikai tokias netektis išgyvena beveik kasdien ir 
dažnai nekreipia į jas dėmesio ar užgniaužia savyje. Tokie pra- 
radimai nepaprastai smarkiai pakerta savivertę, tačiau kadangi 
liūdesys sukelia tiek daug skausmo, daugelis žmonių pasiruošę 
padaryti bet ką, kad tik netektų liūdėti. 

Sąmoningai stengiantis išvengti liūdesio, slegiančių jausmų 
kuriam laikui gal ir pavyks atsikratyti, tačiau nuslopintas liūde- 
sys anksčiau ar vėliau sugrįš - kartais tai nutiks tuomet, kai ma- 
Žiausiai to tikėsitės. Daugelis žmonių nesielvartauja iš karto vos 
patyrę netektį, nes tikimasi, kad jie išliks „stiprūs“, arba jie patys 
mano, kad turi pasirūpinti aplinkiniais. Tačiau šie žmonės neiš- 
vengiamai palūžta, kartais - po daugelio metų, dažnai tuomet, 
kai nutinka koks nors nereikšmingas įvykis. Tik pagaliau išken- 
tę savo ilgai slopintą liūdesį, emociškai jie gali vėl atsistoti ant 
kojų. Liūdesys turi pradžią, vidurį ir pabaigą, ir mums visiems 
tenka pereiti visus šiuos etapus. Liūdesys, kurio stengiatės iš- 
vengti, visuomet tūnos jumyse, slopindamas teigiamus jausmus. 


Liūdesio intensyvumas 


Karolina, kurios užgauliojantis tėvas ištisai kartojo jai apie ne- 
malonų kvapą, terapiniuose užsiėmimuose padarė didelę pa- 
žangą. Ji ėmė kur kas labiau pasitikėti savimi ir asmeniniame, 
ir profesiniame gyvenime, ir jai vis geriau sekėsi kalbėti nesitei- 
sinant. Tačiau pajutusi visą savo liūdesį, ji negalėjo patikėti, kad 
šis jausmas gali būti toks didelis ir stiprus: 

- Jaučiuosi taip, tarsi gedėčiau. Vis dar negaliu patikėti, kaip tokį 
mielą vaiką, koks tuomet buvau, tėvas galėjo šitaip skriausti, o 
mama nedarė nieko, kad jam sutrukdytų. Mane apima begalinis 
liūdesys, nors ir žinau, kad tai ne mano kaltė. Kodėl jam reikėjo 
mane šitaip kankinti? Vieną akimirką verkiu, o kitą jaučiu siau- 
bingą įtūžį. 


Liūdėdami patiriame šoką, mus užvaldo įniršis, netikėjimas ir, 
be abejo, prislėgta nuotaika. Kartais atrodo, kad liūdesys nie- 
kuomet nepraeis. Galbūt jausitės taip, tarsi nebegalėtumėte nu- 
stoti verkti. Jūsų juntamas liūdesys gali pradėti kelti jums neri- 
mą, galbūt net imsite jo gėdytis. 

Daugelis vyrų daug labiau drovisi reikšti savo liūdesį negu 
pyktį. Priešingai negu tai darytų moterys, visuomenė daug pa- 
lankiau žiūri į vyrų agresijos ir pykčio apraiškas negu į liūde- 
sio ar skausmo demonstravimą. Daugeliui vyrų tenka brangiai 
sumokėti savo fizine ir emocine savijauta už tai, kad galėtų pa- 
teisinti įsigalėjusius lūkesčius, koks, mūsų supratimu, turi būti 
„tikras vyras“. 

Džojui, kaip ir daugeliui kitų vyrų, su kuriais man teko dirb- 
ti, buvo daug lengviau reikšti pyktį negu pamatyti savyje mažą 
liūdną berniuką, nes tas berniukas vertė jį jaustis silpną ir pa- 
žeidžiamą. Kaip ir kiti mušami vaikai, Džojus anksti išmoko 
slėpti savo emocijas. Norėdama padėti jam pradėti liūdėti dėl 
to, ko neteko vaikystėje, pasiūliau atlikti „laidojimo“ pratimą, 
kurį dažnai skiriu savo klientams, ypač vaikystėje smurtą paty- 
rusiems žmonėms. Savo kabinete laikau vazą su nuvytusių gėlių 
puokšte. Ją pastačiusi priešais Džojų, pasakiau, kad tai - kapo 
simbolis. Tada paprašiau jo pakartoti šiuos žodžius: 


- Laidoju savo iliuziją apie gerą šeimą, laidoju su savo tėvais susi- 
jusias viltis ir lūkesčius. Laidoju ir savo įsitikinimą, jog būdamas 
vaikas galėjau kažką padaryti, kad jie pasikeistų. Žinau, kad nie- 


kuomet neturėsiu tokių tėvų, kokių trokštu, ir gedžiu dėl tokios 
prarastos galimybės. Tačiau susitaikau su tuo. Tegul šios iliuzijos 
ilsisi ramybėje. 


Džojui baigus sakyti šią kalbą, jo akyse sužvilgo ašaros ir jis tarė: 


- Viešpatie, Siuzana, kaip tai be galo skaudu. Tikrai labai skaudu! 
Ir kam man viso šito reikia? Jaučiuosi taip, tarsi skausmas mane 
skandintų. Man šlykštu nuo viso šito. Argi tai tiesiog ne gailestis 
sau pačiam? Daugeliui žmonių buvo daug blogiau negu man. 


Atsakiau štai ką: 


- Pats laikas pradėti gailėtis to berniuko, kuris buvo taip smar- 
kiai skriaudžiamas. Kas kitas, jei ne tu, tai padarys? Noriu, kad 
pamirštum viską, ką esi girdėjęs apie gailestį sau. Liūdesys dėl 
prarastos laimingos vaikystės neturi nieko bendro su savęs gailė- 
jimusi. Žmonės, kurie nepaliaujamai gailisi savęs, ištisai laukia, 
kad kažkas kitas pasirūpins jų gyvenimu, patys vengdami atsa- 
komybės. Jiems trūksta drąsos padaryti tai, ko aš tavęs prašau. 
Liūdesys - aktyvi, o ne pasyvi emocija, išjudinanti tave iš mirties 
taško. Liūdėdamas gali pradėti sveikti ir imtis iš tikrųjų spręsti 
savo problemas. 


Jei esate panašus į daugelį žmonių (kaip ir Džojus), padarytu- 
mėte bet ką, kad tik nesusidarytų įspūdis, jog savęs gailitės. Gal- 
būt net atimate sau teisę liūdėti dėl vaikystėje prarastų dalykų. 
Tol, kol savo viduje gyvenančio vaiko nenuraminsite išmokdami 
jausti ir reikšti savo pyktį bei liūdesį, ir toliau be paliovos save 
bausite. 


Jūsų gyvenimas nesustoja 


Nors mokymasis jausti liūdesį yra nepaprastai svarbus norint 
pasiekti trokštamų permainų, kol tą darote, jūsų gyvenimas ne- 

sustoja. Jūs ir toliau turite rūpintis savimi bei kitais ir gyventi 
įprastą gyvenimą. Pyktis ir liūdesys gali sutrikdyti kiekvieno iš 
mūsų vidinę pusiausvyrą, todėl be galo svarbu, kad šituo laiko- 
tarpiu būtumėte ypač dėmesingas sau. Jokiu būdu neapleiskite 
jums įdomios ir malonumą teikiančios veiklos. Apie šiuos tera- 
pinius dalykus neprivalote galvoti kiaurą parą. Sau būkite toks 
pat atidus kaip ir sunkumų turinčiam draugui. Pasinaudokite 
visų jumis besirūpinančių žmonių siūloma pagalba. 

Labai pravartu kalbėti apie liūdesį, nors kai kuriems žmo- 
nėms klausytis gali būti per sunku. Daugelis žmonių dar nėra 
atsikratę savo vaikystėje patirto liūdesio, todėl jūsų reiškiamas 
sielvartas gali kelti grėsmę jų apsauginiams mechanizmams. 

Kas savaitę susirašykite dešimt dalykų, kuriais galėtumėte 
užsiimti, kad jums būtų lengviau ištverti liūdesio laikotarpį. Į tai 
žiūrėkite kaip į savęs pamaloninimo priemonę. Tai turėtų būti 
jums patinkantys ir atsipalaiduoti leidžiantys užsiėmimai, kad 
ir tokie paprasti kaip ilgas gulėjimas putų pilnoje vonioje arba 
apsilankymas kino teatre. Galbūt norėtumėte dažniau susitikti 
su savo softbolo* komandos draugais arba daugiau laiko praleis- 
ti su įdomia knyga. Kad ir ką būtumėte sugalvoję, labai svarbu 
tuos dalykus įgyvendinti, o ne tik apie juos galvoti. 


Liūdesys netruks amžinai 


Nors tuo sunku patikėti, kai esate dar tik įpusėjęs visą darbą, liū- 
desys iš tikrųjų vieną kartą baigsis. Liūdesiui įveikti prireiks lai- 
ko, tačiau šis procesas - ne amžinas. Jums prireiks laiko, kad iš 
tikrųjų įsisąmonintumėte ir suprastumėte savo prarastus daly- 
kus. Jums taip pat prireiks laiko tam, kad savo jėgas nustotumėte 
eikvoti praeities skausmui ir jas skirtumėte savo atgimstančiai 
asmenybei ir tikėjimui ateitimi. Ilgainiui aštrūs peilio dūriai virs 


* Beisbolo atmaina. 

menkais smigčiojimais. Jums palengvės įsisąmoninus, kad nesa- 
te kaltas dėl liūdesį keliančių prarastų dalykų. 


PRISIIMTI ASMENINĘ ATSAKOMYBĘ 


Perkėlus atsakomybę tiems, kuriems ji iš tikrųjų ir tenka - tė- 
vams, nepakanka visą savo kenksmingą elgesį pateisinti pasaky- 
mu „Tai - jų kaltė“. Nuo atsakomybės atleidžiamas mažas vai- 
kas, kuriuo kadaise buvote, tačiau tai niekaip neatleidžia jūsų, 
kaip suaugusio asmens, nuo savo įsipareigojimų. 

Toliau pateiktas sąrašas padės suprasti kai kuriuos iš tų įsi- 
pareigojimų jums bendraujant su savo tėvais. Garsiai pasaky- 
kite „Esu suaugęs žmogus ir bendraudamas su savo tėvais esu 
atsakingas už tai, kad...“ ir šį sakinį pratęskite kiekvienu tolesniu 


punktu: 
1. išmokčiau nuo jų atsiskirti; 
2. sąžiningai įvertinčiau savo santykius su jais; 
3. nebijočiau tiesos apie savo vaikystę; 
4. išdrįsčiau pripažinti, kad mano vaikystės įvykiai ir mano - 


suaugusio Žmogaus - gyvenimas yra susiję; 

5. rasčiau drąsos išreikšti jiems savo tikruosius jausmus; 

6. nepasiduočiau jų galiai ir įtakai, stengdamasis ją sumažinti, 
nesvarbu, ar tėvai gyvi, ar mirę; 

7. sugebėčiau pasikeisti ir nustočiau elgtis žiauriai, skaudinti, 
kritikuoti ar manipuliuoti; 
ieškočiau tinkamų būdų nuraminti manyje gyvenantį vaiką; 
atgaučiau suaugusiam Žmogui priderančią galią ir pasitikėji- 
mą savimi. 


Svarbu suprasti, kad šio sąrašo punktai - tai tikslai, kurių rei- 
kia siekti, o ne dalykai, kuriuos reikėtų atlikti per vieną dieną. 
Bus dienų, kai, siekdami šių tikslų, nuleisite rankas. Gali nutik- 


ti taip, kad vėl grįšite prie senų elgesio įpročių ir mąstysenos, 
galbūt net imsite svarstyti, ar apskritai nereikėtų visko mesti. 
Nepasiduokite abejonėms. Tiesą sakant, nesėkmių tikrai reikė- 
tų tikėtis, nes tai - ieškojimo procesas, o ne tobulybės siekis. 
Vienus tikslus pasieksite lengviau negu kitus, tačiau visi jie yra 
įgyvendinami. Tikrai galite savyje gyvenantį vaiką išvaduoti iš 
amžinos bausmės. 


13. Santykių išsiaiškinimas — 
savarankiškumo link 


Visas darbas, kurį atlikote per paskutinius tris skyrius, - prati- 
mai, kontroliniai sąrašai, pastangos įsisąmoninti, kas iš tikrųjų 
kaltas, - padėjo jums pasiruošti tam, ką darysite dabar - aiškin- 
sitės santykius. Išsiaiškinti santykius - tai viską gerai apgalvojus 
su tėvais drąsiai pasikalbėti apie savo skausmingą praeitį ir da- 
bartines problemas. Jūsų gyvenime tai bus labiausiai gąsdinantis 
ir kartu labiausiai išlaisvinantis poelgis. 

Tai - paprastas, bet nelengvas procesas. Kai jausitės esąs pasi- 
ruošęs, ramiai, bet užtikrintai papasakokite tėvams apie negerus 
dalykus, kuriuos atsimenate iš savo vaikystės. Pasakykite, kokią 
įtaką jie padarė jūsų gyvenimui ir kaip jie atsiliepia dabartiniam 
jūsų bendravimui su tėvais. Aiškiai įvardykite, kokie šio bendra- 
vimo aspektai jus šiuo metu skaudina ir gniuždo. Tuomet paaiš- 
kinkite, kad nuo šiol galios kitokios bendravimo taisyklės. 

Aiškindamiesi santykius su tėvais nesiekiate: 


v jiems atkeršyti; 
y juos nubausti; 
Y juos pažeminti; 

v išlieti jiems savo pyktį; 
v mainais iš jų gauti kažką gero. 


Aiškindamiesi santykius siekiate: 


v išmokti pripažinti jų trūkumus; 

v kartą ir visiems laikams įveikti savo baimę pripažinti jų trū- 
kumus; 

v pasakyti tėvams tiesą; 

v apsispręsti, kaip nuo šiol su jais bendrausite. 


„Iš to nebus jokios naudos“ 


Daugelis žmonių, taip pat ir kai kurie garsūs psichologai, netiki 
santykių aiškinimosi nauda. Savo įsitikinimą jie grindžia gana 
gerai žinomais posakiais: „Nesidairykite atgal, o žvelkite į prie- 
kį, „Tai sukels tik dar daugiau įtampos ir pykčio“ arba „Taip 
žaizdos negyja, o tik išdraskomos iš naujo“. Tokie kritiškai nusi- 
teikę žmonės tiesiog daug ko nesupranta. 

Visiškai sutinku, kad net ir išsiaiškinus santykius, tėvai ne- 
būtinai padarys tai, ko labiausiai norite - pripažins savo klaidas, 
atsiprašys, gailėsis ir prisiims kaltę. Tik retais atvejais toksiški 
tėvai po pokalbio su jumis ims ir pasakys: „Tu - teisus, aš siau- 
bingai blogai elgiausi su tavimi arba „Prašau, atleisk man“, arba 
„Ką galėčiau dabar padaryti, kad atsilyginčiau už tavo patirtas 
skriaudas?“ 

Iš tiesų dažniausiai nutinka kaip tik priešingai - tėvai viską 
neigia, dedasi užmiršę jūsų paminėtus dalykus, visą kaltę ima 
versti savo vaikams ir labai supyksta. 

Jei jau esate bandęs išsiaiškinti su savo tėvais, tačiau likote 
karčiai nusivylęs tokio pokalbio baigtimi, susitikimo sėkmę ti- 
kriausiai vertinote pagal tai, ar tėvai teigiamai reagavo į jūsų iš- 
sakytus žodžius. Spręsdami pagal jų reakciją save pasmerkiate 

nesėkmei. Jų neigiamos reakcijos privalote tikėtis. Nepamirški- 
te, kad visa tai darote dėl savęs, ne dėl jų. Santykių aiškinimąsi 
turite vertinti teigiamai jau vien todėl, kad išdrįsote tai padaryti. 


Kodėl reikia aiškintis santykius su tėvais? 


Primygtinai raginu žmones išsiaiškinti santykius su toksiškais 
tėvais ir tai darau dėl vienos labai paprastos priežasties - tai ne- 
paprastai veiksminga. Per daugelį metų įsitikinau, kad išsiaiški- 
nus santykius tūkstančių žmonių gyvenimas iš esmės pasikeitė 
į gerą. Tai nereiškia, kad nesuprantu, kaip baisu vien pagalvoti 
apie tokią akistatą su tėvais. Emociškai ant kortos pastatyta ti- 
krai daug, tačiau jau vien to, kad pasiryžote tai padaryti ir kad 
nepabūgote pažvelgti į akis tikriausiai didžiausiai savo gyvenimo 
baimei, pakanka, jog jūsų ir jūsų tėvų galios santykis pasikeistų. 

Visiems mums baisu sužinoti tiesą apie savo tėvus. Visiems 
baisu pripažinti, kad iš jų negavome ir iki šiol negauname to, 
ko mums reikia. Tačiau neišsiaiškinus santykių belieka ir toliau 
gyventi apimtiems šių baimių. Jei nepasiryšite žengti teisingo 
žingsnio savo paties labui, savyje tik dar sustiprinsite jausmą, 
kad nieko negalite ir nesugebate, taip dar labiau pamindami 
savo savigarbą. 

Išsiaiškinti santykius svarbu ir dėl dar vienos be galo svarbios 
priežasties: 

Tai, ko negrąžinsite, perduosite kitiems. 

Jei neatsikratysite savo tėvams jaučiamos baimės, kaltės ir 
pykčio, šias emocijas išliesite savo partneriui arba vaikams. 


Kada reikėtų aiškintis santykius su tėvais? 


Savo klientams nuolat pabrėžiu, kad nepaprastai svarbu kruopš- 
čiai apgalvoti, kada būtų tinkamiausias metas aiškintis tarpu- 

savio santykius. Neverta pulti to daryti tą pačią sekundę, tačiau 
neverta ir atidėlioti iki begalybės. 

Žmonės paprastai pereina tris etapus, kol pasiryžta šiam 
žingsniui: 


1. Niekada negalėčiau to padaryti. 
2. Gal kada nors ir padarysiu, bet ne dabar. 
3. Kada galėčiau tai padaryti? 


Kai pirmą kartą pasiūlau klientams pasikalbėti su tėvais, jie vi- 
suomet tvirtina, kad jiems nuo to nebus geriau. Žinau, kaip jie 
paprastai reaguos, ir tokią jų reakciją vadinu „bet kas, tik ne tai“ 
sindromu. Klientai pasiryžę padaryti bet ką, kad tik jiems nerei- 
kėtų aiškintis su savo tėvais - bet ką, tik ne tai! 

Glenui, kurį vargino drovumas ir kuris gailėjosi į savo įmonę 
priėmęs dirbti alkoholiką tėvą, pasakiau, kad jam būtina išsiaiš- 
kinti su savo tėvu. Jis turėjo arba aiškiai nustatyti leistinas jo el- 
gesio ribas, arba apskritai pašalinti jį iš savo įmonės. Jis reagavo 
įprastai, žadėdamas padaryti „bet ką, tik ne tai *: 


- Nesiruošiu aiškintis su savo tėvu. Žinau, kad elgiuosi kaip bai- 
lys, bet aš nenoriu sukelti tėvams dar daugiau skausmo. Esu tikras, 
kad ir be santykių aiškinimosi su tėvu galiu padaryti daugybę da- 
lykų. Galiu jam surasti mažiau įtemptą darbą, kur mano klientai 
jo taip dažnai nematys. Galiu nebeleisti jam puldinėti savęs. Kad 
atsikratyčiau pykčio, galiu pradėti daugiau sportuoti. Galiu... 


Nutraukiau Gleną sakydama: 

— Bet ką, tik ne tai, ar ne? Padarytum bet ką, išskyrus tą vieną 
dalyką, kuris gali iš esmės pakeisti tavo gyvenimą. 

Paaiškinau Glenui, kad jo irzlumas ir drovumas daugiausia 
kilo dėl užgniaužto įniršio tėvui ir paties Gleno nenoro imtis 
veiksmų šiems sunkumams išspręsti. Pasakiau, kad pradėję lan- 
kytis pas mane daugelis žmonių dažniausiai atsako „bet ką, tik 

ne tai“, ir patikinau jį, kad dėl to neverta nusiminti. Pasakiau, 
kad jis tiesiog dar tam nepasirengęs, bet po kurio laiko, kai jau 
būsime suplanavę, kaip viskas vyks, ir parepetavę, kaip reikėtų 
kalbėti, jis tikrai įgis daug daugiau pasitikėjimo savimi. 

Mano žodžiai Gleno iki galo neįtikino, tačiau per ilgesnį lai- 
ką jis matė, kaip dar keli jo grupės dalyviai apsisprendė išsiaiš- 
kinti su savo tėvais. Paskui visi pasakojo, kad jiems puikiai pa- 
vyko. Glenas sutiko, kad šiems žmonėms buvo verta pasikalbėti 
su savo tėvais, tačiau tuoj pat pridūrė, kad jo atvejis — visiškai 
kitoks. Pats to nejausdamas kelyje į galutinį apsisprendimą Gle- 
nas priartėjo prie antrojo etapo. 

Lankydamas užsiėmimus Glenas labai stengėsi išmokti kal- 
bėti nesiteisindamas ir teisingai reikšti savo nuostatas. Šiais nau- 
jais savo įgūdžiais jis pasinaudojo bendraudamas su savo verslo 
partneriais ir kai kuriais draugais. Jis džiaugėsi savo pasieki- 
mais, tačiau gyvenimą jam kartino kasdienių santykių su tėvu 
keliama įtampa ir iš vaikystės atsinešta didžiulė neatsikratyto 
skausmo našta. 

Maždaug po šešių grupiniuose užsiėmimuose praleistų sa- 
vaičių Glenas prisipažino pradėjęs galvoti apie santykių aiškini- 
mąsi. Pirmą kartą jis pasakė svarstantis galimybę tai padaryti... 
ateityje. Jis įžengė į antrąjį etapą. Dar po kelių savaičių jis pa- 
klausė, kada, mano manymu, jam būtų geriausia tai padaryti — 
jis pasiekė trečiąjį etapą. 

Glenas tikėjosi, kad sugebėsiu jam sudaryti stebuklingą pla- 
ną, jog santykius jis galėtų pradėti aiškintis tuomet, kai jo baimė 
beveik nuslūgs. Deja, taip jau būna, kad labai dažnai mūsų bai- 
mė dingsta tik jau išsiaiškinus santykius. Neįmanoma pasakyti, 
kada tam būna tinkamiausias laikas, žmogus tiesiog turi jaustis 
tam pasiruošęs. 

Prieš pradėdamas aiškintis su savo tėvais turite būti įvykdęs 
keturias sąlygas: 

1. Privalote jaustis toks tvirtas, kad galėtumėte atlaikyti tėvų 
priešišką laikyseną, tiesos neigimą, prieštaravimus, kaltini- 
mus, pyktį ar visus kitus neigiamus tokio pokalbio padari- 
nius. 

2. Privalote turėti tvirtą palaikymą, kad jums būtų lengviau iš- 
tverti laukimo laikotarpį, patį santykių aiškinimąsi ir laiko- 
tarpį po jo. 

3. Turite būti parašęs laišką arba parepetavęs, ką norite pasaky- 
ti, ir turite būti išmokęs kalbėti nesiteisindamas. 

4. Nebeturite jaustis kaltas dėl visų blogybių, kurias patyrėte 
vaikystėje. 


Šis paskutinis punktas yra ypač svarbus. Jei vis dar manote, kad 
esate kaltas dėl savo vaikystės traumų, santykius aiškintis dar 
per anksti. Negalite kalbėti tėvams apie jiems tenkančią atsako- 
mybę, kol pats nesate tvirtai įsitikinęs, kad dėl visko kalti tik jie. 

Kai jau pasijusite tikrai tvirtai ir įsitikinsite, kad atitinkate 
visas keturias sąlygas, geriausia tai padaryti dabar pat. Nedels- 
kite. 

Laukimas, kol galėsite aiškintis santykius, visuomet daug 
sunkesnis negu pats aiškinimasis. 

Pasakiau Glenui, kad jis privalo pasirinkti pokalbio su tėvais 
dieną, kuri, reikia tikėtis, bus šiame amžiuje. Jam reikėjo turėti 
konkretų tikslą, kuriam jis galėtų ruoštis. Paaiškinau, kad tas 
pasiruošimas - tai intensyvios treniruotės, padėsiančios jam pa- 
sirengti svarbiausiam savo gyvenimo pasirodymui. 


KAIP AIŠKINTIS SANTYKIUS SU TĖVAIS? 


Išsiaiškinti santykius galima arba tiesiogiai susitikus su tėvais, 
arba parašius jiems laišką. Kaip matote, nesiūlau kalbėtis telefo- 
nu. Nors toks būdas gali atrodyti saugus, jis beveik niekuomet 
neduoda naudos. Jūsų tėvai bet kurią akimirką gali padėti tele- 

fono ragelį. Be to, bendravimas telefonu yra „dirbtinis - atvirai 
reikšti jausmus yra nepaprastai sunku. Jei jūsų tėvai gyvena ki- 
tame mieste ir jiems ne taip paprasta atvykti pas jus arba jums 
nuvykti pas juos, parašykite jiems laišką. 


Laiško rašymas 


Tvirtai laikausi nuomonės, kad rašymas - puiki terapinė prie- 
monė. Laiškas yra labai gera proga apgalvotai išdėstyti viską, ką 
norite pasakyti, be to, laiško turinį galite tobulinti, kol liksite juo 
patenkintas. Laiško gavėjas gali jį perskaityti daugiau negu vie- 
ną kartą ir įsigilinti į jo turinį. Be to, laiškas yra saugesnis būdas, 
jei jūsų tėvai potencialiai linkę smurtauti. Santykius išsiaiškinti 
svarbu, tačiau niekuomet neverta rizikuoti, jei yra fizinio išpuo- 
lio tikimybė. 

Visuomet rašykite atskirus laiškus kiekvienam iš tėvų. Nors 
kai kurie dalykai gali kartotis, jūsų santykiai su tėvais ir kiek- 
vienam iš jų jaučiami jausmai yra skirtingi. Pirmą laišką para- 
šykite tam, kurį laikote labiau problemišku ar smurtaujančiu. 
Jam juntami jausmai yra stipresni, todėl juos lengviau išlieti. Kai 
pralaušite ledus parašę pirmą laišką (tuo atveju, jei abu jūsų tėvai 
dar gyvi), savo jausmus kitam iš tėvų išreikšite daug lengviau. 
Antrame laiške galite parašyti, kaip jaučiatės dėl tėvo ar motinos 
pasyvaus elgesio ir dėl to, kad ji (jis) jūsų neapsaugojo. 

Santykių aiškinimasis laiškais vyksta lygiai taip pat kaip ir as- 
meninis pokalbis. Abiem atvejais į tėvus kreipsitės tokiais žodžiais: 
„Ketinu jums pasakyti tai, apie ką iki šiol niekuomet nesu kalbė- 
jęs , ir abiem atvejais turite paminėti keturis svarbiausius dalykus: 


1. tai, ką man padarei; 
tai, kaip jaučiausi tuo metu; 
tai, kaip tai pakeitė mano gyvenimą; 

tai, ko iš tavęs noriu dabar. 

Mano patirtis rodo, kad šie keturi punktai sudaro tvirtą, kon- 
kretų bet kokio santykių aiškinimosi pagrindą. Vadovaudamiesi 
šiais punktais paprastai pasakysite viską, ką reikia, ir išvengsite 
padriko ir neveiksmingo aiškinimosi. 

Karolina, kurios tėvas ištisai ją kankino kalbomis apie ne- 
malonų kvapą, nusprendė esanti pasirengusi išsiaiškinti su savo 
tėvais tuo metu, kai gavusi didelį apdailos darbų užsakymą ne- 
galėjo nuvykti pas tėvus ir pasikalbėti tiesiogiai. Patikinau ją, 
kad tą ji puikiai gali padaryti parašiusi jiems laišką. Patariau jai 
laišką rašyti namuose, radus ramią valandėlę ir išjungus telefo- 
ną, kad niekas netrukdytų. 

Tokių laiškų rašymas visuomet būna emociškai sunkus. Ka- 
rolinai patariau, kad prieš išsiųsdama laišką ji keletui dienų ati- 
dėtų jį į šalį ir, emocijoms nuslūgus, perskaitytų dar kartą. Kaip 
dažnai būna, dar sykį perskaičiusi laišką ji nusprendė daug ką 
pakeisti. Gali nutikti ir taip, kad laišką turėsite perrašyti kelis 
kartus, kol liksite patenkinti rezultatu. Primenu, kad jūs neda- 
lyvaujate gražiausio rašinio konkurse ir jūsų laiškas neturi būti 
literatūrinis šedevras - jame tiesiog turite išsakyti savo tikruo- 
sius jausmus ir potyrius. 

Štai kaip atrodė laiško ištrauka, kurią Karolina man perskai- 
tė kitą savaitę: 


Mielas tėti, 

noriu tau pasakyti tai, apie ką niekada anksčiau nesu kal- 
bėjusi. Pirmiausia noriu paaiškinti, kodėl per paskutinius ke- 
lis mėnesius su tavimi ir mama praleidau tiek mažai laiko. Gal 
mano žodžiai tave nustebins ar suglumins, bet su tavimi neno- 
rėjau matytis todėl, kad tavęs bijau. Bijau jaustis bejėge ir vėl 
girdėti tavo užgauliojimus. Be to, bijau pasitikėti tavimi, kad 
vėliau vėl manęs emociškai neatstumtum. Leisk tau viską pa- 
aiškinti iš eilės. 

[Tai, ką man padarei] 

Atsimenu, kad kai buvau visai maža mergaitė, mano tėtis 
mane mylėjo, manimi žavėjosi ir rūpinosi. Tačiau man augant, 
viskas pradėjo keistis. Kai buvau gal kokių vienuolikos metų, su 
manimi pradėjai elgtis labai šiurkščiai, ištisai man kartodamas, 
kad aš smirdžiu. Kaltindavai mane dėl visko, kas nepavykda- 
vo - kad netekau stipendijos, kad Bobas [jos brolis] nukritęs su- 
sižeidė. Užsipuolei mane net tuomet, kai susilaužiau koją ir kai 
mama nusprendė kurį laiką pagyventi atskirai nuo tavęs. Mamai 
išėjus, man neliko jokios emocinės užuovėjos. Pasakodavai man 
nešvankius juokelius, kalbėdavai, kokia seksuali aš atrodau ap- 
sirengusi megztiniu, ir su manimi arba elgdavaisi kaip su savo 
mergina, arba kartodavai, kad atrodau kaip kekšė. 

Sulaukusi dvylikos apskritai nustojau jausti, kad esate šalia. 
Suprantu, kad visus tuos metus tau ir pačiam tikriausiai buvo 
labai sunku, tačiau aš neapsakomai prisikentėjau dėl tavo elge- 
sio. Gal tu ir nenorėjai taip pasielgti, tačiau nuo to man nebuvo 
lengviau. 

Kai buvau penkiolikos, mane pabandė išprievartauti vyras, o 
tu dėl visko apkaltinai mane. Nuoširdžiai tikėjau, kad aš kalta, 
nes taip tvirtinai tu. Kai laukiausi sūnaus ir buvau aštuntą mėnesį 
nėščia, mano vyras mane sumušė. Tuomet tu pasakei, kad turėjau 
kaip reikiant prisidirbti, jei jis taip įtūžo. Tu ištisai man kartoda- 
vai, kaip blogai elgiasi mama, aiškindamas, kad ji manęs nemyli, 
kad aš - purvina iš vidaus ir kad mano galva tuščia kaip puodynė. 


[Kaip jaučiausi tuo metu] 

Jaučiausi išgąsdinta, pažeminta ir sutrikusi. Niekaip nesupra- 
tau, kur dingo tavo meilė. Troškau vėl tapti mažąja tėčio dukrele, 
nežinodama, ką padariau ne taip, kad praradau tave. Kaltinau 
save dėl visko, nekenčiau savęs, jaučiausi nemylima ir šlykšti. 


[Kaip tai paveikė mano gyvenimą] 
Mano asmenybė buvo smarkiai sužalota. Daugelis vyrų 
smurtavo prieš mane, 0 aš visuomet manydavau, kad dėl to kalta 

aš pati. Kai Henkas mane sumušė, parašiau jam laišką, kuriame 
nuoširdžiai atsiprašiau. Siaubingai nepasitikėjau savimi, savo ge- 
bėjimais ir laikiau save niekam verta. 


[Tai, ko iš tavęs noriu] 

Noriu, kad atsiprašytum už tai, kad buvai toks žiaurus ir 
bjaurus tėvas. Noriu, kad pripažintum, kad dėl to, ką man pa- 
darei, patyriau daug skausmo ir kančių. Noriu, kad liautumeis 
mane užgauliojęs. Paskutinį kartą taip nutiko, kai susitikome 
Bobo namuose ir paprašiau tavo patarimo dėl savo verslo. Tu be 
jokios priežasties pradėjai ant manęs šaukti. Negaliu to pakęsti. 
Tuomet nutylėjau, bet daugiau taip nebus. Noriu, kad žinotum, 
jog ateityje su tokiais dalykais nesitaikstysiu. Privalai suprasti, 
kad geri tėčiai geidulingai nežvilgčioja į savo dukteris, jų neįžei- 
dinėja ir nežemina ir kad geri tėčiai savo dukras saugo. 

Man labai gaila, kad mudviejų bendravimas nebuvo toks, 
koks būtų galėjęs būti. Aš netekau be galo daug negalėdama my- 
lėti savo tėčio, nors to troškau visa širdimi. Aš vis tiek tau siųsiu 
atvirukus ir dovanėles, nes man patinka tai daryti. Tačiau, jei 
nori, kad lankyčiau tave ir toliau, turėsi išmokti bendrauti pagal 
mano nustatytas taisykles. 

Aš tavęs gerai nepažįstu. Nežinau, dėl ko tu kentėjai ar ko bi- 
jojai. Noriu padėkoti už tai, kad sunkiai dirbai, visuomet aprū- 
pindavai šeimą ir kad nusiveždavai mane ten, kur būdavo smagu 
atostogauti. Prisimenu, kaip klausydavausi tavo pasakojimų apie 
medžius ir paukščius, žmones ir politiką, sportą ir geografiją, 
stovyklavimą ir čiuožimą. Prisimenu, kad daug juokdavaisi. Beje, 
tau gal bus įdomu žinoti, kad šiuo metu gyvenime man sekasi 
daug geriau. Daugiau neleidžiu vyrams savęs mušti, turiu puikių 
mane palaikančių draugų, nuostabų darbą ir mylimą sūnų. 

Prašau tavęs, parašyk man ir pasakyk, kad perskaitei mano 
laišką. Praeities negalime pakeisti, tačiau galime pabandyti vėl 
viską pradėti iš pradžių. 

Karolina 


249 


Tiesioginis pokalbis 


Daugelis mano klientų saugiau jaučiasi rašydami laiškus, tačiau 
yra daug ir tokių, kurie nori iš karto matyti santykių aiškinimo- 
si rezultatus, kad žinotų, jog jiems pavyko. Tokie klientai santy- 
kius turėtų aiškintis tiesiogiai kalbėdamiesi su tėvais. 

Pirmas dalykas, kurį reikia padaryti planuojant kalbėtis tie- 
siogiai (jei jau esate tam pasirengęs emociškai), tai pasirinkti po- 
kalbio vietą. Jei lankote terapinius užsiėmimus, su tėvais galite 
kalbėtis psichologo kabinete. Jūsų psichologas gali padėti valdyti 
visą pokalbio eigą, pasistengti, kad būtumėte išklausytas, padė- 
ti jums, jei sutrikęs nebežinotumėte, ką daryti, ir svarbiausia - 
palaikyti jus, kad jaustumėtės saugiai. Suprantu, kad taip jūsų 
padėtis tampa daug palankesnė negu jūsų tėvų, tačiau geriau jau 
taip negu atvirkščiai, ypač kai jums tai yra toks svarbus momen- 
tas. 

Jei pasiryžote santykius aiškintis psichologo kabinete, pasi- 
stenkite su tėvais susitikti būtent ten. Niekas negali numatyti, 
kaip klostysis pokalbis. Jums svarbu, kad paskui pats galėtumė- 
te grįžti namo. Net jei šis pokalbis ir pavyks, po jo vis tiek gali 
norėtis pabūti vienam, kad galėtumėte ramiai apmąstyti savo 
jausmus ir mintis. 

Galbūt jums geriau santykius su tėvais aiškintis pačiam. Gal- 
būt neturite psichologo arba, jei ir turite, gal savo tėvams norė- 
site parodyti, kad viską galite atlikti savarankiškai, be kitų pa- 
galbos. Daugelis tėvų paprasčiausiai atsisako eiti pas psichologą. 
Kad ir dėl ko norėtumėte viską padaryti pats, turite nuspręsti, ar 
su tėvais kalbėsitės jų namuose, ar savo. Vieša vieta, pavyzdžiui, 
kavinė ar restoranas, yra per daug triukšminga. Jums reikia ab- 
soliučios ramybės. 

Jei galite rinktis, su tėvais siūlyčiau susitikti savo namuose. 
Sau įprastoje aplinkoje jausitės daug tvirčiau. Jei tam, kad pasi- 

kalbėtumėte su tėvais, vykstate į kitą miestą, pasistenkite juos 
įtikinti ateiti į jūsų viešbučio kambarį. 

Jei kitaip neišeina, sėkmingai išsiaiškinti santykius galima 
ir tėvų namuose. Tačiau jums reikės labai daug treniruotis, kad 
išmoktumėte nepasiduoti vaikystės baimėms, kaltės jausmui ir 
bejėgiškumui. Šių vaikystėje patirtų jausmų ypač reikia saugotis 
tuomet, jei tėvai vis dar gyvena tame pačiame name, kuriame 
jūs užaugote. 

Nesu kategoriškai nusiteikusi, ar su tėvais geriau kalbėtis ats- 
kirai, ar kartu, nors aš rinkčiausi pokalbį su jais abiem iš kar- 
to. Toksiškų tėvų šeimose vyrauja paslaptys, sąmokslai ir tiesos 
neigimas - visa tai padeda išsaugoti pusiausvyrą šeimoje. Kai 
kalbatės su abiem tėvais iš karto, šią ydingą struktūrą pakertate 
iš pamatų. 

Kita vertus, jei jūsų tėvų elgesys, požiūris ar gynybos būdai 
nepaprastai skiriasi, jums geriau seksis bendrauti kalbantis su 
kiekvienu iš jų atskirai. 

Kai kurie žmonės nerimauja dėl to, kad pernelyg ilgai trenira- 
vosi, ką pasakyti tėvams, ir kad jų santykių aiškinimasis neteks 
spontaniškumo. Būkite dėl to ramūs. Jūs tikrai jaudinsitės ir ne 
kartą nukrypsite nuo suplanuotos pokalbio eigos. Kad ir kiek 
būtumėte repetavę, pradėti kalbėti nebus lengva. Iš tiesų labai 
svarbu iš anksto nusiteikti tam, kad didžiulio jaudulio išvengti 
nepavyks. Jūsų širdis daužysis, iš baimės raižys pilvą, galite apsi- 
pilti prakaitu, galbūt bus sunku atgauti kvapą, liežuvis taps tarsi 
švininis ir pamiršite viską, ką ruošėtės pasakyti. 

Smarkiai susijaudinus kai kurių Žmonių mintys visiškai 
užsiblokuoja. Jei baiminatės, kad taip gali nutikti ir jums, pa- 
pildomo streso išvengsite savo tėvams parašę laišką, kurį per 
pokalbį galite perskaityti. Tai puikus būdas įveikti didžiulį to- 
kio pokalbio keliamą jaudulį ir pasiekti, kad jūsų žodžiai būtų 
išgirsti. 


KAIP PASIRUOŠTI DIDŽIAJAI DIENAI 


Nesvarbu, kur nuspręsite aiškintis santykius su tėvais ir ar kal- 
bėsite atskirai su kiekvienu iš jų ar su abiem, turite labai kruopš- 
čiai apgalvoti, ką sakysite. Tai, apie ką planuojate kalbėti, sau 
pačiam ar kam nors kitam garsiai kartokite tol, kol viską pavyks 
pasakyti nesuklystant. Tiesioginis santykių aiškinimasis - tai 
tarsi kalbos sakymas atidarymo renginyje. Ar norėtumėte lipti į 
sceną nemokėdamas žodžių ir nežinodamas, ką norite pasakyti? 
Prieš pradedant aiškintis santykius, jums būtina daug kartų re- 
petuoti savo kalbą ir aiškiai žinoti, ko siekiate. 

Geriausia pokalbį su tėvais pradėti nustatant taisykles. Patar- 
čiau pradėti kalbėti maždaug taip: 


— Norėčiau pasakyti keletą dalykų, kurių dar niekuomet nesu 
jums sakęs, ir norėčiau, kad manęs išklausytumėte iki galo. Man 
tai yra be galo svarbu, todėl prašau man neprieštarauti ir manęs 
nepertraukinėti. Kai būsiu pasakęs viską, ką norėjau, atidžiai iš- 
klausysiu, ką norite pasakyti jūs. Ar gerai? 


Labai svarbu, kad jūsų tėvai iš pat pradžių sutiktų su jūsų pasiū- 
lytomis taisyklėmis. Daugelis jų taip ir padarys. Jei jie negali net 
to, galbūt jūsų pokalbį būtų geriau nukelti kitam kartui. Svarbu, 
kad kai jūs kalbėsite, jūsų dėmesio neblaškytų, jūsų nepertrau- 
kinėtų ar kitaip netrukdytų visko pasakyti iki galo. Jei jie nesu- 
tinka jūsų išklausyti, galbūt geriau būtų viską išdėstyti laiške. 


Ko tikėtis 


Vos tik pradėsite kalbėti, daugelis toksiškų tėvų puls jums prieš- 
tarauti. Juk, šiaip ar taip, jei jie mokėtų klausytis, girdėtų jus, 
elgtųsi supratingai, gerbtų jūsų jausmus ir skatintų jūsų sava- 
rankiškumą, jie nebūtų toksiški tėvai. Jūsų išsakytus Žodžius jie 


veikiausiai priims kaip klastingą prieš juos nukreiptą išpuolį. Jie 
tikriausiai bandys griebtis tos pačios taktikos ir gynybos būdų, 
kuriuos visuomet naudodavo, tik dabar tai darys su dvigubu 
įkarščiu. 

Įgūdžių stokojantys ar ydingi tėvai savo elgesiu gali pradėti 
kelti dar didesnį gailestį ar sudaryti įspūdį, kad jie kankinasi. 
Alkoholikai dar karščiau neigs geriantys, o jei jau gydosi, gali 
tuo pasinaudoti, norėdami įrodyti, jog neturite teisės taip elgtis. 
Valdingi tėvai, kad įtikintų savo teisumu, gali bandyti sukelti 
jūsų kaltės jausmą. Smurtauti linkusius tėvus apims įniršis ir 
beveik neabejotinai dėl jūsų patirto smurto jie apkaltins jus patį. 
Visas šis elgesys turi padėti atkurti pusiausvyrą šeimoje, kad jūs 
ir vėl taptumėte paklusniu mechanizmo sraigteliu. Turėtumėte 
nusiteikti blogiausiam įmanomam scenarijui — visi geri dalykai 
jums bus malonus siurprizas. 

Atminkite, kad svarbiausia ne jų reakcija, o jūsų laikysena. 
Jei sugebėsite neprarasti šaltakraujiškumo susidūrę su tėvų įnir- 
šiu, kaltinimais, grasinimais ir bandymais primesti jums kaltę, 
sulauksite savo šlovės valandos. 

Kad būtų lengviau pasiruošti, įsivaizduokite blogiausia, kas 
gali įvykti. Galvokite, kokie įniršę, apgailėtini, graudūs ir vi- 
sokie kitokie gali tapti jūsų tėvų veidai, įsivaizduokite, kaip jie 
pyks, viską neigs ar puls kaltinti. Visa tai bus lengviau ištverti, 
jei garsiai išsakysite dalykus, kuriuos tikitės išgirsti iš savo tėvų, 
o tuomet pasitreniruosite su jais kalbėti ramiai ir nesiteisinda- 
mas. Paprašykite, kad jūsų partneris arba draugas pabūtų vienu 
iš tėvų ar jais abiem. Pasakykite, kad jis nesidrovėdamas išdėtų 
jums siaubingiausius dalykus, kuriuos tik įmanoma sugalvoti. 
Tegul jūsų tėvus vaidinantis asmuo ant jūsų šaukia, rėkia, jus 
pravardžiuoja, grasina nutraukti su jumis santykius, kaltina 
siaubingu ir savanaudišku elgesiu. Pasipraktikuokite atsakyti 
maždaug taip: 

Suprantama, kad taip galvoji. 

Prasivardžiuodami ir šaukdami nieko nepasieksime. 
Nesiruošiu taikstytis su tavo įžeidimais. 

Tai tik įrodo, kad šis pokalbis buvo reikalingas. 
Šitaip kalbėdamas su manimi elgiesi blogai. 

Tu žadėjai mane išklausyti. 

Pasikalbėkime kitą kartą, kai nusiraminsi. 


O štai kaip dažniausiai reaguoja tėvai pradėjus aiškintis santy- 
kius ir štai kokie turėtų būti jūsų atsakymai, kuriuos galbūt no- 
rėsite panagrinėti atidžiau: 


„To niekada nebuvo.“ Tėvai, kurie neigdami tiesą stengėsi ap- 
sisaugoti nuo savo nevisavertiškumo jausmo ar baimių, šią fra- 
zę neabejotinai ištars kalbėdamiesi su jumis, bandydami jums 
įteigti savo tiesą. Jie tvirtins, kad jūsų minimų dalykų niekuomet 
nebuvo, ar sakys, kad perlenkiate lazdą arba kad tėtis niekuomet 
nebūtų galėjęs šitaip pasielgti. Jie arba teigs nieko neprisimenan- 
tys, arba apkaltins jus meluojant. Tokia reakcija ypač būdinga 
alkoholikams, kurie tiesą neigia dar ir todėl, kad būdami girti 
daug ko neprisimena. 


Jūsų atsakymas: „Tai, kad tu neatsimeni, dar nereiškia, kad to 
nebuvo.“ 


„Pats buvai dėl to kaltas.“ Toksiški tėvai beveik niekuomet savo 
noru neprisipažins buvę kalti dėl savo destruktyvaus elgesio, o 
puls kaltinti jus, sakydami, kad buvote blogas ar sunkiai auklė- 
jamas. Jie tvirtins padarę viską, ką galėję, tačiau jūs vis tiek išti- 
sai keldavęs jiems problemų. Jie sakys, kad varėte juos iš proto, 
ir kaip įrodymą paminės tą faktą, kad visa giminė žinojo, koks 
„sunkus“ vaikas buvote. Jie bus pasiryžę išvardyti ir visas jiems 
jūsų padarytas skriaudas. 

Pokalbiui pakrypus tokia linkme, tėvai gali imti jums pri- 
kaišioti, kad juos užsipuolėte tik todėl, kad nesugebate išspręsti 

dabartinių savo gyvenimo sunkumų: „Kodėl kaltini mus, nors 
iš tikrųjų tau nesiseka išlaikyti darbo, suvaldyti vaiko, išsaugoti 
vyro ir pan.“ Jų žodžiuose netgi gali būti jaučiama užuojauta dėl 
jūsų patiriamų problemų. Jie griebsis bet ko, kad tik nukreiptų 
dėmesį nuo savo pačių elgesio. 

Jūsų atsakymas: „Galite ir toliau bandyti mane įtikinti, kad tai - 
mano kaltė, tačiau tikrai nesiruošiu jaustis kaltas dėl to, ką man 
padarėte vaikystėje.“ 


„Juk jau atsiprašiau.“ Tėvai gali žadėti pasikeisti, tapti labiau 
mylintys ir supratingi, tačiau dažnai tai būna vien akių dūmi- 
mas. Kai tik viskas nurims, seni įpročiai paims viršų ir tėvai vėl 
ims elgtis kaip anksčiau. Kai kurie tėvai gal ir pripažins, kad 
keletas jūsų pasakytų dalykų - tiesa, tačiau nieko nepadarys, 
kad jūsų bendravimas pasikeistų. Kiek man yra tekę girdėti, 
dažniausiai jų atsakymas būna toks: „Juk jau atsiprašiau, ko dar 
iš manęs nori?" 

Jūsų atsakymas: „Man malonu, kad atsiprašei, bet tai - dar ne 
viskas. Jei tikrai nuoširdžiai dėl visko gailiesi, būsi šalia manęs, 
kai man reikės, ir kartu pasistengsime viską išsiaiškinti, kad 
mūsų santykiai pagerėtų. 


„Darėme viską, ką galėjome.“ Tie tėvai, kurie stokojo tėvystės 
įgūdžių ar niekaip nereaguodavo į smurtą, per pokalbį dažnai 
laikosi taip pat pasyviai ir blankiai kaip ir paprastai spręsda- 
vo visas problemas. Tokie tėvai jums primins, kaip jiems buvo 
sunku, kai jūs augote, ir kaip jie stengėsi iš visų jėgų. Jie kalbės 
maždaug taip: „Tu niekuomet nesuprasi, ką man teko patirti“, 
„Net neįsivaizduoji, kiek kartų bandžiau jį (ją) sustabdyti“ arba 
„Dariau viską, kas buvo įmanoma“. Tokio pobūdžio atsakymai 
gali sukelti didžiulę užuojautą ar gailestį savo tėvams. Tai su- 
prantama, tačiau pasidavus tokiems jausmams jums bus daug 

sunkiau išlaikyti pasiryžimą pasakyti tėvams viską, ką norite, 
nes ir vėl pajusite pagundą pirmiausia pasirūpinti jais. Svarbu, 
kad į jų problemas išmoktumėte žvelgti neskriausdamas savęs. 
Jūsų atsakymas: „Suprantu, kad tau buvo sunku, ir tikrai žinau, 
kad neskriaudei manęs specialiai, tačiau noriu, kad suprastum, 
jog tai, kaip sprendei savo problemas, iš tikrųjų sukėlė man labai 
daug skausmo“ 


„Tik pažiūrėk, ką dėl tavęs padarėme.“ Daugelis tėvų bandys at- 
remti jūsų teiginius primindami jums nuostabias jūsų vaikystės 
akimirkas ir jųdviejų švelnaus tarpusavio bendravimo valandė- 
les. Pabrėždami gerus dalykus, jie stengsis išvengti kalbų apie 
savo blogą elgesį. Tėvai paprastai primins jums dovanas, kurias 
iš jų esate gavęs, vietas, kurias kartu aplankėte, kalbės apie tai, 
ko jiems dėl jūsų teko atsisakyti, ir primins savo rūpestingus po- 
elgius. Iš jų išgirsite tokius žodžius: „Štai kaip tu mums atsidėko- 
ji arba „Tau amžinai visko negana. 

Jūsų atsakymas: „Aš labai vertinu visus tuos dalykus, tačiau dėl 
to mušimas [nuolatinis barimas, smurtas, įžeidinėjimai, alkoho- 
lizmas ir kt.] niekur nedingo.“ 


„Kaip gali taip elgtis su manimi?“ Kai kurie tėvai pradeda elg- 
tis lyg kankiniai. Jie apsipila ašaromis, grąžo rankas ir dedasi 
šokiruoti ir priblokšti jūsų „žiaurumo . Jie elgiasi taip, tarsi šis 
pokalbis būtų sugriovęs jiems gyvenimą. Jie skųsis, kad juos 
skaudinate, arba sakys, kad nusivylė jumis, aimanuos, kad jiems 
viso šito nereikia, nes ir taip turi begalę problemų, sakys, kad jų 
sveikata ne tokia tvirta, kad atlaikytų tokį smūgį, arba kad mirs 
iš širdgėlos. Suprantama, iš dalies jų liūdesys bus nuoširdus - 
tėvams nemalonu pripažinti savo trūkumus, suvokti, kad savo 
vaikams suteikė tiek skausmo. Tačiau savo reiškiamu liūdesiu jie 
taip pat gali mėginti jumis manipuliuoti ir jus valdyti. Sukelda- 
mi kaltės jausmą jie bandys priversti jus atsitraukti. 

Jūsų atsakymas: „Man gaila, kad tau liūdna ir jautiesi įskaudin- 
tas, bet aš nesiruošiu atsiimti savo žodžių. Man irgi teko kentėti 
labai ilgai.“ 


Kartais tikrai nieko neįmanoma padaryti 


Žinodami, kokios gali būti tipinės tėvų reakcijos ir ką jiems ga- 
lite atsakyti, galbūt išliksite emociškai tvirtesnis aiškindamasis 
santykius su tėvais. Tačiau yra tokių žmonių, su kuriais, kad ir 
kokie geri būtų norai, bendrauti neįmanoma. 

Kai kurie tėvai vos pradėjus pokalbį sukelia tokį konfliktą, 
kad toliau kalbėtis tampa neįmanoma. Kad ir kaip supratingai, 
maloniai, atvirai ar geranoriškai bandytumėte jiems viską iš- 
aiškinti, dėl jų elgesio pokalbį tenka nutraukti. Jie iškraipo jūsų 
žodžius, jūsų motyvus, meluoja, nuolat jus pertraukia, nors ir 
žadėjo taip nedaryti, kaltina, rėkia, laužo baldus, mėto indus, o 
jūs pasijuntate mažų mažiausiai bepročiu arba dar blogiau - vos 
ne žmogžudžiu. Tad, kad ir kaip svarbu įveikti savo baimes ir 
išbandyti visus būdus savo tėvams išsakyti viską, ką norite, ne 
mažiau svarbu suvokti, kad kartais to padaryti neįmanoma. Jei 
pokalbį tenka nutraukti dėl jų elgesio, tai - jų, o ne jūsų pralai- 
mėjimas. 


RAMUS SANTYKIŲ AIŠKINIMASIS 


Tik retais atvejais santykių aiškinimasis tampa nevaldomas, net 
jeijis ir vyksta audringai. Vis dėlto dažniausiai pokalbiai praeina 
neįtikėtinai ramiai. 

Kai Melanija (kuri vis bandė gelbėti nevykėlius vyrus ir kuri 
vaikystėje, nepakeldama jai tekusios naštos guosti savo prislėgtą 
ir dažnai ašarose paskendusį tėvą, parašė laišką „Mielai Abei') 
suprato, kad nori viską išsiaiškinti, savo mamą Džiną pasikvietė 

į mano kabinetą (jos tėtis jau buvo miręs). Ji pradėjo kalbėti taip, 
kaip mes buvome repetavusios, o jos mama sutiko ją išklausyti. 


Melanija: Mama, man reikia su tavimi pasikalbėti apie kai ku- 
riuos vaikystės dalykus, kurie man vis dar kelia skausmą. Dabar 
suprantu, kaip smarkiai kaltindavau save būdama maža... 


Džina (ją pertraukdama): Jei vis dar taip jautiesi, brangute, ma- 
tyt, tavo terapiniai užsiėmimai nelabai tau padeda. 


Melanija: Tu pažadėjai išklausyti manęs nepertraukdama. Da- 
bar mes kalbame ne apie mano terapinius užsiėmimus, o apie 
mano vaikystę. Ar prisimeni, kaip tėtis nuliūsdavo man susipy- 
kus su Neilu [jos brolis]? Apsipylęs ašaromis tėtis man aiškinda- 
vo, koks Neilas geras ir kaip aš blogai su juo elgiuosi. Ar pameni, 
kiek kartų tavo nurodymu turėdavau eiti pas verkiantį tėtį į jo 
kambarį ir bandyti jį nuraminti? Ar bent įsivaizduoji, kokią kal- 
tės naštą man užkrovei pavertusi mane tėčio guodėja? Turėjau 
rūpintis juo, užuot tiesiog buvusi maža mergaitė. Kodėl tu nepa- 
sirūpinai tėčiu? Kodėl pats tėtis nepasirūpino savimi? Kodėl tai 
daryti teko man? Tavęs niekuomet nebuvo šalia, nors tu ir bu- 
vai namie. Daugiau laiko praleisdavau su namų prižiūrėtojomis 
negu su tavimi. Prisimeni, kaip parašiau tą laišką „Mielai Abei ? 
Ir tuomet nekreipei jokio dėmesio. 

Džina (tyliai): Nieko panašaus neprisimenu. 

Melanija: Mama, gal tau ir patogiau neprisiminti, bet jei nori 
man padėti, privalai mane išklausyti. Niekas nebando tavęs pulti, 
tiesiog bandau paaiškinti, kaip jaučiuosi, tiksliau, kaip jaučiausi 
tuomet, kai visa tai vyko. Buvau be galo vieniša, maniau esanti 
siaubingai bloga, jaučiausi labai nusikaltusi ir be galo nusivylu- 
si, bandydama padaryti tai, ko neįstengiau. Štai kaip jaučiausi. 
Dabar noriu tau pasakyti, kaip tai paveikė mano gyvenimą. Visą 
laiką, iki tol, kol pradėjau lankyti terapinius užsiėmimus, viduje 
jutau visišką tuštumą. Dabar man jau geriau, bet dėmesingi vyrai 
man vis dar kelia baimę, todėl ištisai užkimbu ant kurio nors 
iš tų šaltų, abejingų tipų. Man siaubingai sunku susivokti, kas 

esu, ko noriu ir ko man reikia. Aš dar tik pradedu tai suprasti. 
Sunkiausia man - išmokti pamilti save, nes kaskart girdžiu tėtį 
sakant, koks aš siaubingas vaikas. 

Džina (pradėdama verkti): Nuoširdžiai sakau, kad viso to neat- 
simenu, bet, aišku, jei tu sakai, kad taip buvo, tikriausiai tai tiesa. 
Ko gero, aš buvau taip paskendusi į savo pačios liūdesį... 
Melanija: O, ne. Dabar jaučiuosi kalta, nes tave įskaudinau. 
Siuzana: Melanija, gal pasakyk mamai, ko iš jos dabar tikiesi? 
Melanija: Noriu, kad mūsų santykiai būtų kaip dviejų suaugu- 
sių žmonių. Noriu šalia tavęs būti pačia savimi, noriu sakyti tau 
tiesą, noriu, kad klausytum manęs, kai kalbu apie savo praeities 
potyrius. Trokštu, kad pasistengtum atsiminti, pagalvoti ir su- 
prasti, kas iš tikrųjų nutiko. Noriu, kad prisipažintum kalta dėl 
to, jog manimi nesirūpinai ir neapsaugojai nuo permainingų tė- 
čio nuotaikų. Noriu, kad viena kitai pradėtume sakyti tiesą. 


Džina iš tikrųjų pasistengė išklausyti savo dukrą ir suprasti, ką 
jai teko iškęsti. Iš jos reakcijos buvo galima tikėtis, kad ji bent 
kartais sugebės bendrauti produktyviai ir racionaliai. Galų gale 
ji pažadėjo pasistengti įvykdyti Melanijos prašymus, nors buvo 
akivaizdu, kad juos laikė pernelyg pretenzingais. 


Audringas santykių aiškinimasis 


Džojaus tėvai buvo kur kas mažiau supratingi. Džojus - tas pats 
psichologijos studentas, kurį vaikystėje mušdavo tėvas. Po ilgų 
įtikinėjimų Džojus galų gale įkalbėjo savo alkoholiką tėvą ir nuo 
jo netiesiogiai priklausomą mamą apsilankyti mano kabinete. 
Jau kurį laiką Džojus nekantriai laukė šio pokalbio su tėvais. 
Šis pokalbis buvo kur kas sunkesnis negu Melanijos pokalbis su 
mama. 

Džojaus tėvas Alanas į mano kabinetą įžygiavo aiškiai nusi- 
teikęs vadovauti visam veiksmui. Alanas buvo stambus vyras, 

smėlio spalvos plaukais, kuriam tikrai nebūtum davęs mažiau 
metų, negu jam buvo iš tikrųjų (daugiau nei šešiasdešimt). Ilgi 
pykčio ir alkoholizmo paženklinti metai akivaizdžiai atsispin- 
dėjo jo išvaizdoje. Džojaus mama Joana atrodė kaip pilka pely- 
tė - žili plaukai, papilkėjęs veidas, pilka suknelė ir blanki asme- 
nybė. Iš jos žvilgsnio nedingo susirūpinimas, kurį taip dažnai 
matydavau mušamų žmonų veiduose. Įžengusi į kabinetą paskui 
savo vyrą, ji atsisėdo, sunėrė rankas ir įsmeigė žvilgsnį į grindis. 

Pirmą pusvalandį iš esmės praleidome bandydami sukurti 
tinkamą atmosferą, kad Džojus galėtų pasakyti, ką norėjo. Jo tė- 
vas nuolat jį pertraukinėjo, šaukė, keikėsi ir darė viską, kad tik 
priverstų sūnų nutilti. Kai įsiterpusi bandydavau apginti Džojų, 
Alanas imdavo burnoti ant manęs ir mano profesijos. Džojaus 
mama beveik iš viso nepratarė nė žodžio, o prabildavo tik tam, 
kad paprašytų savo vyro nusiraminti. Tai, ką mačiau, buvo ketu- 
riasdešimties metų vargo miniatiūra. Turint omenyje, kad ben- 
drauti buvo praktiškai neįmanoma, Džojus laikėsi neįtikėtinai 
gerai. Didžiulėmis valios pastangomis jis išsaugojo savitvardą, 
nors mačiau, kad jis dreba iš įsiūčio. Paskutinis įtūžio priepuolis 
Alaną ištiko tuomet, kai Džojus prakalbo apie tėvo alkoholizmą. 


Alanas: Gerai, tu mažas šūdžiau, supratau. Kas, po velnių, jautie- 
si esąs? Didžiausia problema - kad buvau tau pernelyg atlaidus. 
Turėjai atsiimti už viską, ką buvai prisidirbęs. Kaip drįsti vadinti 
mane girtuokliu girdint visai svetimam žmogui? Tu, šunsnuki, 
nenurimsi, kol nesugriausi visos šeimos, ar ne? Ką gi, nesiruošiu 
ramiai čia sėdėti ir klausyti šito nusmurgusio nedėkingo išgamos 
ir jo sumauto psicho nurodinėjimų, ką man daryti. 


Paskui Alanas atsistojo ir žengė prie durų. Tarpduryje atsisukęs 
paklausė Joanos, ar ji eis kartu. Joana ėmė prašyti leisti jai pasi- 
likti iki pabaigos. Alanas pasakė lauksiąs jos apačioje esančioje 
kavinėje, o jei ji nepasirodysianti per penkiolika minučių, galė- 

sianti namo parsirasti kaip sugebanti. Tada jis išdidžiai išžings- 
niavo pro duris. 


Joana: Labai atsiprašau. Man taip nesmagu. Iš tikrųjų jis visai 
kitoks. Tiesiog jis labai išdidus žmogus ir negali susitaikyti su 
pažeminimu. Jis tikrai turi daug puikių savybių... 

Džojus: Mama, baik! Dėl Dievo meilės, gana! Būtent taip ir elgeisi 
visą mano gyvenimą. Tu ji dangstei, melavai, slėpei jo darbelius, 
leidai jam mušti mus abu ir niekuomet nė piršto nepajudinai, kad 
kas nors pasikeistų. Svajodavau, kaip ištrauksiu tave iš tokio gy- 
venimo. O tau ar kada atėjo į galvą mintis, kad reikėtų gelbėti 
mane? Ar bent nutuoki, ką reiškė būti mažu vaiku tokiuose na- 
muose? Ar įsivaizduoji, kokį siaubą patirdavau kiekvieną dieną? 
Kodėl nieko nesiėmei? Kodėl dabar nenori nieko daryti? 


Joana: Tu turi savo gyvenimą. Tiesiog palik mus abu ramybėje. 


Džojaus pokalbis su tėvais buvo labai audringas ir nesmagus, ta- 
čiau iš tikrųjų jis puikiai pavyko. Džojus pagaliau įsitikino, kad 
jo tėvai kovoja su savo pačių demonais ir yra tapę savo toksiškų 
įpročių vergais. Galų gale jam pavyko atsikratyti tuščių vilčių, 
kad jie kada nors pasikeis. 


KO TIKĖTIS PASKUI 
Jūsų reakcija 


Iš karto po pokalbio su tėvais jus gali staiga užplūsti euforija pa- 
mačius, kad savyje radote jėgų ir drąsos atvirai su jais viską išsi- 
aiškinti. Galbūt pajusite didžiulį palengvėjimą, kad pagaliau vis- 
kas baigėsi, net jei pokalbis ir nevyko tiksliai taip, kaip tikėjotės. 
Gali būti, kad pagaliau išsakęs daugelį taip ilgai savyje nešiotų da- 
lykų jausitės nusimetęs didžiulę naštą. Tačiau gali nutikti ir taip, 
kad pasijusite visiškai išmuštas iš pusiausvyros ar nusivylęs. Ne- 
abejotinai su nerimu lauksite, norėdami sužinoti, kas bus toliau. 


Kad ir kokia būtų jūsų pirminė reakcija, prireiks kiek dau- 
giau laiko, kad pajustumėte visą tokio pokalbio naudą ir jos il- 
galaikius rezultatus. Tik po kelių savaičių ar net mėnesių iš ti- 
krųjų pradėsite jausti įgavęs naujų jėgų. Tikrai taip pasijusite. 
Po kurio laiko nebejusite nei ypatingos euforijos, nei stipraus 
nusivylimo, tačiau jausite vis stiprėjantį pasitenkinimą ir pasi- 
tikėjimą savimi. 


Jūsų tėvų reakcijos 


Pagal tai, kaip vyko jūsų pokalbis su tėvais, ne visada galima 
tiksliai numatyti galutinius rezultatus. Visiems šio pokalbio 
dalyviams prireiks laiko įsisąmoninti, kas įvyko, ir apsispręsti, 
kaip elgtis. 

Pavyzdžiui, nors atrodo, kad santykius su tėvais pavyko sė- 
kmingai išsiaiškinti, viskas gali pakrypti kita linkme, kai tėvai 
neskubėdami viską apmąstys. Jų reakcija gali būti uždelsta. Nors 
per patį pokalbį jie laikėsi palyginti ramiai, tačiau vėliau jus gali 
užsipulti piktais kaltinimais, kad siekiate sukelti sumaištį ir su- 
griauti šeimą. 

Kita vertus, man yra tekę matyti, kad nors pokalbis su tėvais 
baigėsi pykčio priepuoliais ir sumaištimi, ilgainiui klientų san- 
tykiai su tėvais smarkiai pagerėjo. Emocijoms nuslūgus, tai, kad 
praeities įvykius išdrįsote ištraukti į dienos šviesą, gali paskatin- 
ti atviresnį, nuoširdesnį jūsų bendravimą su tėvais. 

Jei vienas iš tėvų po jųdviejų pokalbio su jumis bendrauja 
piktai, galite jausti nenumaldomą pagundą atsikirsti į jo piktus 
išpuolius. Venkite tokių kivirčus įžiebiančių posakių kaip „Tai - 
tavo stilius arba „Tavimi niekada negalima pasitikėti“. Be galo 
svarbu, kad ir toliau išlaikytumėte nesiteisinantį kalbėjimo toną, 
priešingu atveju visą savo naujai įgytą galią vėl atiduosite į tėvų 
rankas. Savo tėvams galite atsakyti taip: 


v Galime pasikalbėti apie tai, dėl ko pyksti, bet neleisiu tau ant 
manęs rėkti ar mane įžeidinėti. 
v Apie tai pasikalbėsime, kai nusiraminsi. 


Jei tėvai savo pyktį rodo atsisakydami su jumis bendrauti, pa- 
bandykite pasakyti štai ką: 


v Esu pasiruošęs su tavimi pasikalbėti, kai tik nustosi mane 
bausti savo tylėjimu. 

v Išdrįsau tau pasakyti, kas neduoda man ramybės. Gal tą patį 
padaryti išdrįsi ir tu? 


Visiškai aišku tik viena - nuo šiol viskas turės keistis. Labai 
svarbu įvertinti pokalbio su tėvais rezultatus praėjus kelioms 
savaitėms, mėnesiams ar net metams. Vertindami savo besikei- 
čiančius santykius su tėvais ir kitais šeimos nariais privalote iš- 
laikyti šaltą protą ir objektyvų požiūrį. 

Jūsų uždavinys - tvirtai laikytis savo įsitikinimo, kaip vis- 
kas vyko iš tikrųjų, ir kad ir kaip elgiasi jūsų tėvai, nepasiduoti 
ankstesniems įpročiams teisintis ar reaguoti impulsyviai. 


Kaip po pokalbio pasikeis jūsų tėvų tarpusavio santykiai 


Be to, kad dramatiškai pasikeis jūsų santykiai su tėvais, taip pat 
turite tikėtis, kad pasikeis ir jų tarpusavio santykiai. Jei per po- 
kalbį su tėvais atskleidėte šeimos paslaptį, kurią vienas iš tėvų 
slėpė nuo kito, pavyzdžiui, incestą, jų santykiai pasikeis iš es- 
mės. Vienas iš tėvų gali pereiti į jūsų pusę; jų santykiai apskritai 
gali nutrūkti. Jei pokalbyje paminėjote dalykus, apie kuriuos visi 
žino, tačiau niekada nekalba, pavyzdžiui, alkoholizmą, jūsų tėvų 
santykiai gal ir nepasikeis taip dramatiškai, tačiau poveikis vis 
tiek bus didžiulis. Jų tarpusavio ryšys gali tapti labai trapus. 
Jausitės kaltas dėl pašlijusių tėvų tarpusavio santykių, imsite gal- 
voti, kad galbūt būtų buvę geriau viską palikti taip, kaip buvo iki tol. 

Kai Karla - moteris, kuri kelionės į Meksiką atsisakė tam, 
kad galėtų aplankyti savo įnoringą alkoholikę mamą - kalbėda- 
masi su tėvais išsakė savo nuoskaudą dėl mamos gėrimo ir tėvo 
netiesioginės priklausomybės, tai buvo didžiulis smūgis tėvų 
santuokai. Mamai pradėjus sveikti, palūžo tėvas. Jo savivertė iš 
esmės buvo stipri tol, kol jis galėjo manytis esąs galingas ir vis- 
ką sugebantis tėvas. Kai žmona ėmė darytis savarankiškesnė, jo 
vaidmuo šeimoje nebeteko prasmės. Jų santuoka buvo pagrįsta 
tam tikru santykių modeliu, kuris nustojo egzistuoti. Jie nebe- 
žinojo, kaip toliau bendrauti, prarado tarpusavio santykių pu- 
siausvyrą ir bendrą atspirties tašką. Visa tai matant, Karlą dras- 
kė prieštaringi jausmai. 

Karla: Pažiūrėkite, kokią košę užviriau. Išardžiau visą šeimą. 

Siuzana: Neskubėk, nieko tu neužvirei. Jie patys tai padarė. 


Karla: Bet jei jie išsiskirs, man bus be galo sunku. 


Siuzana: Tau nėra dėl ko jaustis kaltai. Paaiškėjus naujiems fak- 
tams, jie mokosi kitaip pažvelgti į savo santykius. Tu tų faktų 
neišgalvojai, tiesiog juos atidengei, kad jie taptų matomi. 

Karla: Nežinau, gal vis dėlto nereikėjo taip elgtis. Prieš tai jie 
puikiai sutarė. 

Siuzana: Ne, netiesa. 

Karla: Na, bent jau atrodė, kad viskas gerai. 

Siuzana: Ne, neatrodė. 

Karla (ilgai patylėjusi): Ko gero, baisiausia tai, kad pagaliau nu- 
sprendžiau, jog daugiau nebenoriu jiems aukotis. Nuo šiol viskas 
bus kitaip - leisiu jiems patiems būti atsakingiems už savo veiks- 
mus. O jei su tuo nė vienas negalės susitaikyti, man reikės ištverti 
tik jų nepasitenkinimą. 


Karlos tėvai neišsiskyrė, tačiau jų santykiai niekada netapo tokie 
puikūs kaip iki tol. Tačiau nors jie ir toliau vaidijosi tarpusavyje, 

tai nenuodijo Karlos gyvenimo. Pasakiusi tėvams tiesą ir suge- 
bėjusi neįsivelti į jų tarpusavio peštynes, kai į paviršių ėmė kil- 
ti senos nuoskaudos, ji atgavo laisvę, kurios niekada nesitikėjo 
pasiekti. 


Jūsų brolių ir seserų reakcijos 


Nors šioje knygoje daugiausia kalbama apie jūsų santykius su 
tėvais, santykių aiškinimasis nevyksta aklinai uždaroje erdvėje. 
Jūs esate šeimos dalis, todėl pokyčius pajus ir visi kiti šeimos na- 
riai. Po atviro pokalbio su tėvais jūsų tarpusavio santykiai nie- 
kuomet nebebus tokie kaip anksčiau - lygiai taip pat pasikeis ir 
jūsų santykiai su broliais ir seserimis. 

Kai kuriems broliams ir seserims teko patirti tą patį, ką ir 
jums, todėl jie patvirtins jūsų išsakytus žodžius. Kiti, nors ir 
išgyvenę panašius dalykus, būdami pernelyg priklausomi nuo 
tėvų neigs ar bandys sumenkinti net pačius siaubingiausius 
jums ir jiems padarytus dalykus. Gali būti ir taip, kad jiems ne- 
teko patirti nieko panašaus, todėl jie apskritai nesuvoks, apie ką 
kalbate. 

Kai kada brolius ir seseris labai išgąsdina jūsų pokalbis su tė- 
vais, todėl jie gali smarkiai įpykti ant jūsų už tai, kad sugriovėte 
tariamą tvarką šeimoje. Būtent taip reagavo Karolinos brolis. 

Gavęs Karolinos laišką, tėvas jai paskambino ir gana netikė- 
tai pareiškė ją suprantantis. Jis teigė neprisimenantis, kad būtų 
vykę kas nors panašaus į tuos dalykus, kuriuos ji aprašė laiške, 
tačiau jis atsiprašė už visą jai suteiktą skausmą. Karolina buvo 
smarkiai sujaudinta ir džiaugėsi nauja galimybe pradėti ben- 
drauti kitaip, bet po kelių savaičių liko priblokšta antro pokalbio 
su tėvu, kai jis paneigė ne tik tai, apie ką ji buvo rašiusi, bet ir 
savo atsiprašymus. Lyg to dar būtų negana, netrukus paskambi- 
no Karolinos jaunesnysis brolis ir užsipuolė ją niršdamas, kaip ji 


drįstanti „skleisti šlykštų melą“ apie savo tėvą. Jis pasakė, kad jai 
„negerai galvoje“, jei ji gali kaltinti tėvą ją skriaudus. 

Jei jūsų broliai ar seserys į jūsų santykių aiškinimąsi su tėvais 
reaguoja neigiamai, jie gali nepagailėti nei laiko, nei jėgų, kad 
jums įrodytų, kaip pakenkėte visai šeimai. Iš jų galite sulaukti 
daug laiškų, telefono skambučių ar apsilankymų. Jie gali tapti 
jūsų tėvų pasiuntiniais, perduodančiais tėvų žodžius, malda- 
vimus, grasinimus ir ultimatumus. Jie gali jus visaip išvadinti 
ir padaryti bet ką, kad tik jus įtikintų, kad arba klystate, arba 
išprotėjote, o gal ir viena, ir kita. Dar sykį primenu, kad jums 
svarbiausia - reaguoti nesiteisinant ir tvirtai laikytis įsitikini- 
mo, jog turite teisę pasakyti tiesą. 

Štai kaip galite atsakyti savo broliams ir seserims: 


v Apie tai galime pasikalbėti, bet neleisiu tau savęs įžeidinėti. 

v Suprantu, kad nori juos apsaugoti, bet viskas, ką pasakiau, 
tiesa. 

“ Taip elgiuosi ne dėl to, kad ką nors įskaudinčiau, tai privalau 
padaryti dėl savęs. 

v Mūsų tarpusavio santykiai man labai svarbūs, tačiau kad juos 
išsaugočiau, nesiruošiu paminti savo poreikių. 

v Kad taip nenutiko tau, dar nereiškia, kad nenutiko ir man. 


Keitė, kurios bankininku dirbęs tėvas dažnai vienu metu muš- 
davo ir ją, ir jos seserį Džudę, buvo įsitikinusi, kad jos sesuo nu- 
sigręš nuo jos už tai, kad ji pabandė prikelti skausmingą jųdviejų 
praeitį. Vis dėlto Keitė ryžosi pabandyti: 


— Visą laiką jaučiausi turinti apsaugoti Džudę. Daug kartų jai 
kliūdavo kur kas daugiau negu man. Tą vakarą, kai savo tėvams 
išsiunčiau laišką, paskambinau jai, nes norėjau, kad ji žinotų, ką 
padariau. Ji pasakė, kad tuoj pat atvyks pas mane ir kad mums 
reikia pasikalbėti. Buvau tikra, kad ji bus siaubingai įniršusi. 
Jaučiausi visiška nevykėlė. Atidariusi jai duris pamačiau, kad ji 

neseniai verkė. Mes puolėme viena kitai į glėbį ir ilgai stovėjome 
apsikabinusios. Kalbėjomės, verkėme, spaudėme viena kitą glė- 
by, paskui juokėmės ir vėl verkėme. Pradėjome kalbėtis apie savo 
vaikystę. Džudė prisiminė dalykus, apie kuriuos aš buvau visai 
užmiršusi, ir ji tikrai džiaugėsi galėdama apie tai pasikalbėti, sa- 
kydama, kad jei ne aš, vienas Dievas težino, kiek dar laiko visa 
tai būtų laikiusi savyje. Ji jautėsi man dar artimesnė ir ne tokia 
vieniša turėdama gyventi su šiuo purvu. Ji nuoširdžiai žavėjosi 
mano drąsa ir patikino, kad besąlygiškai mane palaiko. Po šių 
Džudės žodžių tirpte ištirpau... 


Pasakiusios tiesą, Keitė ir Džudė sustiprino savo santykius ir ne- 
paprastai padėjo viena kitai. Drąsus Keitės poelgis ir jos seserį 
paskatino kreiptis psichologinės pagalbos, kad ji galėtų atsikra- 
tyti savo pačios vaikystėje patirto skausmo. 


Kitų šeimos narių reakcija 


Santykių aiškinimasis atsiliepia visiems žmonėms, su kuriais 
jus sieja emocinis ryšys, ypač jūsų partneriui ir vaikams, kurie 
yra netiesiogiai nukentėję nuo jūsų toksiškų tėvų. Po pokalbio 
su tėvais jums reikės kuo daugiau aplinkinių meilės ir palai- 
kymo. Nebijokite to paprašyti. Nesibaiminkite jiems pasakyti, 
kad jums šis metas — itin sunkus, tačiau nepamirškite, kad jie 
nesijaučia taip blogai kaip jūs, todėl jiems gali būti nelengva iki 
galo suprasti, kodėl turėjote taip pasielgti. Kadangi ir jiems pa- 
tiems tai gali būti ne pats geriausias laikotarpis, net jei ir nejau- 
čiate tokio jų palaikymo, kokio tikėjotės, pasistenkite suprasti 
jų jausmus. 

Jūsų tėvai gali mėginti pasinaudoti kitais šeimos nariais, ban- 
dydami juos nuteikti prieš jus, kad ir toliau galėtų neigti savo 
kaltę, o jus - paversti piktadariu. Jie gali pasinaudoti giminai- 
čiais, kurie jums labai artimi, pavyzdžiui, kuriuo nors iš senelių 

ar jūsų mylima teta. Kai kurie iš šių giminaičių, siekdami atkur- 
ti taiką, gali stoti jūsų tėvų pusėn. Bus ir tokių, kurie palaikys 
jus. Kaip bendraujant su tėvais bei broliais ir seserimis, taip ir 
bendraujant su giminaičiais svarbu atsižvelgti į kiekvieno iš jų 
reakciją ir nepamiršti pasakyti, kad stengiatės daryti teisingus 
dalykus savo paties labui ir kad jie neprivalo jaustis įpareigoti 
pasirinkti, kurią pusę palaikys. 

Atgarsių netikėtai galite sulaukti net iš tokių žmonių kaip 
gera mamos draugė arba jūsų parapijos kunigas. Nepamirški- 
te, kad pašaliniams asmenims neprivalote išsamiai aiškinti, kas 
vyksta jūsų šeimoje. Nusprendę nesileisti į kalbas, galite jiems 
atsakyti maždaug taip: 


v Dėkoju jums už rūpestį, bet tai - vien mano ir mano tėvų 
reikalas. 

v Suprantu, kad norite padėti, tačiau apie tai nenoriu su jumis 
kalbėti. 

v Susidarėte nuomonę apie dalykus, apie kuriuos žinote ne vis- 
ką. Kai padėtis kiek nurims, galbūt apie tai pasikalbėsime. 


Kartais giminaitis ar artimas šeimos draugas niekaip negali su- 
prasti, kam jums prireikė aiškintis santykius su tėvais, todėl jūsų 
bendravimas su šiuo žmogumi gali pašlyti. Su tokiais dalykais 
nelengva susitaikyti - tai gali būti vienas iš skaudžiausių poty- 
rių, kurį gali tekti ištverti dėl emocinės gerovės. 


Pavojingiausias metas 


Pats pavojingiausias dalykas, kuriam turite būti pasiruošęs po 
pokalbio su tėvais - jūsų tėvų paskutinis desperatiškas bandy- 
mas viską vėl sugrąžinti į savo vietas. Siekdami jus nubausti, jie 
gali griebtis bet kokių priemonių. Jie gali postringauti apie jūsų 
išdavikišką poelgį arba, priešingai - nustoti bendrauti su jumis. 

Jie gali grasinti nutraukti su jumis bet kokius santykius arba iš- 
braukti jus iš savo testamento. Juk, šiaip ar taip, jūs sulaužėte šei- 
moje nustatytas tylėjimo ir tiesos neigimo taisykles ir sugriovėte 
gražios šeimos mitą. Jūs išdrįsote parodyti, kad esate atskiras 
individas, ir taip sudavėte skaudų smūgį į beprotybę vedantiems 
pančiojantiems santykiams šeimoje. 

Galima sakyti, kad emociškai jūsų poelgis prilygsta atominės 
bombos sprogimui, todėl privalote tikėtis šio sprogimo atgarsių. 
Kuo piktesni darysis jūsų tėvai, tuo labiau jums norėsis atsisaky- 
ti visko, ką pasiekėte, ir žūtbūt susigrąžinti ramybę. Imsite abe- 
joti, ar dėl to, ką gavote, verta gyventi tokioje sumaištyje. Visus 
kitus irgi apninka abejonės, pagunda nusileisti ir net troškimas, 
kad viskas būtų kaip anksčiau. Toksiški tėvai padarytų beveik 
viską, kad tik sugrąžintų įprastinę saugumą teikiančią pusiau- 
svyrą šeimoje. Sirenų dainoms prilygstančioms jų giesmėms, ape- 
liuojant į jūsų kaltės jausmą ar atlaidumą, gali būti nepaprastai 
sunku atsispirti. 

Štai tuomet jums iš tiesų labai svarbu jausti emocinį palaiky- 
mą. Kaip senovės graikų didvyris Odisėjas liepė savo laivo įgu- 
lai pririšti jį prie laivo stiebo, kad galėtų klausytis sirenų dainų, 
bet nepasiduotų jų mirtinam ir neatsispiriamam žavesiui, taip ir 
jūsų draugas, psichologas, partneris arba kelias šias funkcijas at- 
liekantis žmogus turėtų jus pritvirtinti prie jūsų paties emocinio 
stiebo. Šis žmogus gali jumis pasirūpinti ir sustiprinti jūsų ryžtą, 
kad išsaugotumėte tikėjimą savimi ir tais dalykais, kuriuos nu- 
sprendėte padaryti. 

Iš savo patirties žinau, kad toksiški tėvai retai kada įgyven- 
dina savo grasinimus nutraukti su vaikais bet kokius ryšius. Jie 
yra pernelyg susipančioję, todėl paprastai priešinasi radikaliems 
pokyčiams. Tačiau gali nutikti ir kitaip. Teko matyti, kaip tėvai 
išbraukia vaikus iš savo gyvenimo, įgyvendina grasinimus pa- 
likti juos be nieko ar nutraukti bet kokią tolesnę finansinę pa- 

ramą. Šiems ir visiems kitiems atvejams turite būti pasiruošęs ir 
emociškai, ir psichologiškai. 

Nelengva tvirtai laikytis savo įsitikinimų, kol visa šeima ban- 
do prisitaikyti prie pasikeitusių sąlygų. Mokėjimas susitvarkyti 
su savo pasikeitusio elgesio padariniais yra vienas iš drąsiausių 
dalykų, kuriuos jums kada nors teks ištverti. Tačiau kartu jie tei- 
kia ir didžiausią pasitenkinimą. 


KAIP APSISPRĘSTI, KOKIE NUO ŠIOL BUS 
JŪSŲ SANTYKIAI SU JAIS? 


Kai tik emocijų audra nurims ir atsiras galimybė įvertinti, kaip 
santykių aiškinimasis pakeitė jūsų santykius su tėvais, pamaty- 
site, kad toliau galite elgtis trejopai. 

Pirmoji galimybė - sakykime, kad tėvai bent iš dalies rea- 
gavo geranoriškai, bandydami suprasti jūsų patirtą skausmą, ir 
už jūsų tarpusavio nesutarimus nors mažą kaltės dalį prisiėmė 
sau. Jei jie rodo norą ir toliau diskutuoti, aiškintis ir gilintis į 
jūsų jausmus ir rūpesčius, yra nemaža tikimybė, kad kartu jums 
pavyks sukurti normalesnius tarpusavio santykius. Jūs galite 
tapti savo tėvų mokytoju, subtiliai jiems aiškindamas, kad į jus 
jie privalo žvelgti kaip į sau lygų žmogų ir bendraudami jūsų 
nekritikuoti ir nepuldinėti. Galite juos išmokyti, kaip jiems pa- 
tiems nebijoti reikšti savo jausmus, paaiškinti, koks jūsų bendra- 
vimas jums patinka ir koks nepatinka. Nepulsiu tvirtinti, kad 
tai yra dažniausias ar bent dažnas įvykių scenarijus, bet kartais 
iš tikrųjų nutinka būtent taip. Niekuomet nesužinosite, kam jie 
gali būti pasiryžę, kol nepatirs didžiausio išbandymo - santykių 
aiškinimosi su jumis. 

Antra galimybė - jei iš tėvų elgesio galima spręsti, kad jūsų 
bendravimas tikriausiai nepasikeis, jei jie nieko nelaukę ir vėl 
grįžta prie senų įpročių, ko gero, jums pačiam geriausia išeitis — 

ir toliau bendrauti su jais, tačiau iš tokio bendravimo tikėtis kur 
kas mažiau. Man teko dirbti su daugeliu žmonių, kurie nenorėjo 
visiškai nutraukti santykių su tėvais, bet ir nebenorėjo, kad vis- 
kas vėl būtų kaip anksčiau. Tie žmonės nusprendė, kad bendrau- 
jant su tėvais geriausia bus išlaikyti saugų atstumą - bendrauti 
draugiškai, bet paviršutiniškai. Jie vengdavo rodyti tikruosius 
savo jausmus ir stengdavosi neatidengti skaudžių vietų, o su tė- 
vais kalbėdavosi tik emociškai neutraliomis temomis. Jie nusi- 
statė naujas taisykles, kaip bendraus su tėvais. Panašu, kad tokia 
tarpinė pozicija puikiai pateisino daugelio mano klientų lūkes- 
čius, todėl ir jums tai gali būti gera išeitis. Nieko blogo, jei ir 
toliau bendrausite su savo toksiškais tėvais, jei šis bendravimas 
nepradės kelti grėsmės jūsų savijautai. 

Trečioji, paskutinė, galimybė - apskritai nutraukti bet kokius 
santykius su tėvais, kad galėtumėte pasirūpinti savimi. Kai ku- 
rie tėvai po pokalbio su vaikais ima elgtis taip priešiškai, kad 
jų toksiškas elgesys pradeda kelti dar daugiau problemų. Tokiu 
atveju jums gali tekti apsispręsti, ką rinktis - juos ar savo vidinę 
ramybę. Apgaudinėjote save visą savo gyvenimą - dabar atėjo 
teisingo atsiskaitymo metas. 

Pasirinkus šią trečiąją galimybę neišvengiamai teks patirti 
nemažai skausmo, tačiau yra būdas jį palengvinti: nustatykite 
bandomąjį atsiskyrimo nuo tėvų laikotarpį. Pailsėkite nuo jų, 
bent trims mėnesiams nutraukę bet kokį bendravimą - jokių 
susitikimų, jokių telefono skambučių, jokių laiškų. Šį metą va- 
dinu detoksikacijos laikotarpiu, nes tuomet visiems šio proceso 
dalyviams atsiranda galimybė bent iš dalies apvalyti savo orga- 
nizmą nuo nuodų ir įvertinti, kiek jiems tokie santykiai svarbūs 
ir reikalingi. Šis santykių įšaldymas gali būti skausmingas, bet 
kartu tai gali būti ir neįtikėtino augimo metas. Kai nebereikės 
daugybės jėgų eikvoti barniams su tėvais, daug daugiau energi- 
jos galėsite skirti savo paties reikmėms. Kai kuriam laikui emo- 


ciškai atsiribosite vieni nuo kitų, gali būti ir taip, kad ir jūs, ir 
tėvai savyje iš naujo pajusite šiltus tarpusavio jausmus. 

Kai šis nebendravimo laikotarpis baigsis, įvertinkite, ar jūsų 
tėvų laikysena pasikeitė. Pasiūlykite susitikti, kad tai aptartu- 
mėte. Jei niekas nepasikeitė, galite pabandyti su jais nebendrauti 
dar kurį laiką arba priimkite kardinalų sprendimą visiškai nu- 
traukti jūsų tolesnius santykius. 

Supratus, kad tik galutinai nustojus bendrauti galėsite išsau- 
goti savo emocinį stabilumą, siūlyčiau kreiptis psichologinės 
pagalbos, kad jums būtų lengviau ištverti šį laikotarpį. Visą šį 
laiką jūsų viduje gyvenančiam išsigandusiam vaikui reikės daug 
paguodos ir raminančių žodžių. Geras psichologas padės pasi- 
rūpinti tuo vaiku ir kartu padės suaugusiam žmogui susidoroti 
su atsisveikinimo keliamu nerimu ir skausmu. 


Džojaus sprendimas 


Džojaus tėvas Alanas dar ilgai po įvykusio pokalbio buvo pilnas 
įsiūčio. Jis ir toliau smarkiai gėrė. Po kelių savaičių jis liepė savo 
žmonai Joanai pasakyti Džojui štai ką: jei Džojus norįs toliau 
bendrauti su tėvu, jis privaląs atsiprašyti. Jo mama skambindavo 
kone kasdien maldaudama įvykdyti tėvo norą, kad, kaip ji pati 
sakė, „mes vėl būtume šeima“. 

Džojui teko liūdnai konstatuoti, kad šioje šeimoje dėl iškreip- 
tai suvokiamos tikrovės jis būtų ir toliau gniuždomas. Jis para- 
šė tėvams trumpą laišką, pranešdamas, kad devyniasdešimčiai 
dienų jis atsisako bet kokio bendravimo, tikėdamasis, kad per šį 
laikotarpį jų požiūris pasikeis. Jis pasiūlė susitikus po trijų mė- 
nesių nuspręsti, ar dar verta bandyti ką nors išsaugoti. 

Kai laiškas jau buvo išsiųstas, Džojus man pasakė, kad jis 
jaučiasi pasiruošęs galutinai ir visam laikui atsisveikinti su savo 
tėvais: 


— Nuoširdžiai tikėjausi, kad man pakaks jėgų išsaugoti santykius 
su jais ir nesileisti gniuždomam jų beprotiško elgesio, bet dabar 
suprantu, kad man tai - per sunku. Taigi, kadangi tenka rinktis 
arba juos, arba save, renkuosi save. Tai tikriausiai pats teisingiau- 
sias poelgis per visą mano gyvenimą, bet mano savijauta tokia, 
kad vieną sekundę didžiuojuosi savimi ir jaučiuosi tikrai stiprus, 
o kitą - savyje pradedu jausti visišką tuštumą. Viešpatie, Siuza- 
na, net nežinau, ar man pakaks jėgų išlikti stipriam - kaip man 
visa tai ištverti? 


Nors Džojui buvo sunku nutraukti santykius su tėvais, įrodęs 
savo ryžtą, jis įgavo naujos vidinės stiprybės. Jis ėmė labiau pasi- 
tikėti savimi bendraudamas su moterimis, o per pusę metų jam 
netgi pavyko užmegzti artimesnius santykius, kurie, jo teigimu, 
buvo patys stabiliausi iš visų. Gerėjant jo nuomonei apie save, 
gerėjo ir jo gyvenimas. 

Nesvarbu, ar apsispręsite ieškoti būdų pagerinti savo santy- 
kius su tėvais, apsiribosite paviršutinišku bendravimu su jais ar 
apskritai nutrauksite santykius, jums tai bus milžiniškas žings- 
nis pirmyn vaduojantis iš praeities traumų. Vos tik pakeisite 
ankstesnį sustabarėjusį elgesį bendraudami su savo toksiškais 
tėvais, jums bus daug lengviau atsiverti ir pajusti nuoširdžią 
meilę sau ir kitiems. 


SANTYKIŲ AIŠKINIMASIS SU SERGANČIAIS 
AR SENAIS TĖVAIS 


Daugeliui mano klientų kyla skausminga dilema, kaip viską išsi- 
aiškinti su senyvo amžiaus, silpnos sveikatos ar neįgaliais tėvais. 
Dažniausiai jie būna draskomi stiprių prieštaringų gailesčio ir 
pykčio jausmų. Kai kurie jaučia didžiulę atsakomybę iš žmogiš- 
kumo sumetimų pasirūpinti tėvais ir pernelyg jautriai reaguoja 
įjų reikalavimus. „Kokia prasmė, - sako jie. - Reikėjo tai pada- 

ryti prieš daugybę metų. Jie jau net nieko nebeprisimena' arba 
„Po tokio pokalbio mama patirs antrą infarktą. Gal geriau leisti 
jai ramiai sulaukti paskutinės savo valandos“. Vis dėlto jie žino, 
kad neišsiaiškinus su tėvais jiems patiems bus daug sunkiau rasti 
vidinę ramybę. 

Nenoriu tvirtinti, kad tai nesudėtinga, tačiau vien tai, kad 
tėvai yra seni arba serga lėtinėmis ligomis, visai nebūtinai reiš- 
kia, kad su jais negalima atvirai pasikalbėti. Savo klientus bū- 
tinai paraginu su savo tėvų gydytoju aptarti galimus emocinio 
streso padarinius tėvų sveikatai, kad būtų aišku, ar santykių 
aiškinimasis gali pabloginti jų būklę. Net jei ir taip, be atviro 
pokalbio yra kitų būdų išsiaiškinti su tėvais ir pasakyti jiems 
tiesą, jei manote, kad tiesiogiai tėvams jos sakyti negalima. 
Galite viską išdėstyti laiškuose, kurių neišsiųsite, šiuos laiškus 
galite perskaityti žiūrėdami į tėvų nuotrauką, galite pasikalbė- 
ti su broliais ar seserimis arba kitais šeimos nariais, o jei lan- 
kote terapinius užsiėmimus - viską išsakyti psichologui, kuris 
prisiims tėvų vaidmenį. Kaip tai padaryti, išsamiau papasako- 
siu kitame skirsnyje „Kaip išsiaiškinti santykius su mirusiais 
tėvais. 

Šie metodai buvo labai veiksmingi keletui mano klientų, ku- 
rie nuolat prižiūri vieną ar abu savo tėvus. Jei jūsų tėvai gyvena 
su jumis ir yra nuo jūsų priklausomi, pasistengę atviriau išsiaiš- 
kinti tarpusavio santykius galite sumažinti tarp jūsų tvyrančią 
įtampą ir rūpintis tėvais bus lengviau. Tačiau gali nutikti ir taip, 
kad po tokio pokalbio jūsų santykiai taip komplikuosis, jog jūsų 
kasdienis gyvenimas taps nepakeliamas. Jeigu dabar gyvenate 
tokiomis sąlygomis, kad būtų neįmanoma ilgesniam laikui tėvų 
palikti vienų tuo atveju, jei po pokalbio su jais santykiai dar la- 
biau pašlytų, geriau būtų rinktis kitus išsiaiškinimo būdus, bet 
nesikalbėti tiesiogiai. 


„Negaliu to padaryti, ji ne tokia stipri, kad ištvertų“ 


Džonatanas, apie kurį kalbėjome ketvirtame skyriuje, vengė 
artimesnių santykių su moterimis maištaudamas prieš savo 
mamos pastangas jį kuo greičiau apvesdinti. Po kelių terapijos 
mėnesių jis nusprendė, kad savo aštuoniasdešimt dvejų metų 
mamai jis norėtų pasakyti daug dalykų. Kadangi prieš kelerius 
metus ji buvo patyrusi infarktą, jos sveikata buvo labai silpna, 
tačiau ji ir toliau persekiojo savo sūnų telefono skambučiais ir 
laiškais. Jo apsilankymai pas ją virsdavo daug skausmo keliančiu 
apsimetinėjimu: 
- Man jos taip gaila, ir visgi mane be galo pykdo jos įtaka man. 
Tačiau baiminuosi, kad jei ką nors pasakysiu dabar, tai ją pri- 
baigs, o aš neturiu jokio noro nešiotis savyje šią sąžinės graužatį, 
todėl tiesiog užsidedu gero vaiko kaukę ir viskas. Kodėl negalėjau 
jai visko išsakyti prieš penkiolika ar dvidešimt metų, kai ji buvo 
daug stipresnė? Būčiau išvengęs begalės skausmo. 


Džonatanui priminiau, kad atvirai pasikalbėti su žmogumi - 
nereiškia jį sunaikinti. Jei mums pavyktų rasti būdą sumaniai ir 
subtiliai išreikšti bent dalį jo pykčio ir skausmo, jis suprastų, kad 
didesnę ramybę galima pajusti sakant tiesą, o ne jos vengiant. 
Nenorėjau jo versti elgtis taip, kad paskui dėl galimų elgesio pa- 
darinių jį graužtų sąžinė, tačiau buvo labai tikėtina, kad atviras 
pokalbis su mama pagerins jųdviejų santykius. 

Papasakojau jam apie metodus, kurie šiuo metu taikomi dir- 
bant su sergančiais ir mirštančiais tėvais ir jų suaugusiais vai- 
kais, ir pasakiau, kad tai įrodo, jog atviras santykių aiškinimasis 
ne tik nepakenkia tėvams, bet dažnai netgi padeda visiems susi- 
taikyti ir atrasti vidinę ramybę. 

Džonatanas manė, kad geriau nekreipti dėmesio į savo jausmus 
ir apsimesti, kas viskas gerai. Pasakiau jam, kad, mano manymu, 
tai būtų siaubingas jiems abiem dar likusio laiko švaistymas. 

Keletą savaičių Džonatanas bandė priprasti prie šios minties. 
Mano skatinamas jis pasikalbėjo su mamos gydytoju, kuris jį 
užtikrino, kad mamos sveikatos būklė - stabili. 


- Viskas prasidėjo nuo to, kad jos paklausiau, ar ji įsivaizduoja, 
kaip jaučiuosi bendraudamas su ja. Ji pasakė negalinti supras- 
ti, kodėl būdamas su ja nuolat būnu suirzęs. Taip atsirado puiki 
proga ramiai jai paaiškinti, kad jos ištisinis kišimasis į mano rei- 
kalus griauna man gyvenimą. Kalbėjomės kelias valandas. Pa- 
sakiau tokius dalykus, kurių, tariausi, niekada negalėsiantis pa- 
sakyti. Ji gynėsi... Įsižeidė... Daug ką neigė... Tačiau kai kuriuos 
dalykus suprato. Porą kartų jos akys pritvinko ašarų, ir ji spus- 
telėjo man ranką. Pajutau neapsakomą palengvėjimą. Su siaubu 
laukdavau tų dienų, kai teks būti su ja, bet supratau, kad ji - tik 
ligota senyva moteriškė. Negaliu patikėti, kad tiek metų bijojau 
būti su ja atviras. 


Pirmą kartą gyvenime Džonatanas išdrįso nuoširdžiai ir sąži- 
ningai pasikalbėti su mama, o jų bendravimas pasikeitė į gerą. 
Jis jautėsi lyg pagaliau būtų nusikratęs sunkios naštos. Jam taip 
pat pavyko suvokti, kokia mama yra iš tikrųjų, o nesivadovauti 
vien atsiminimais ir baimėmis. Dabar jis galėjo pamatyti tikrąją 
mamą, kuri taip skyrėsi nuo tos valdingos, siautulingos moteriš- 
kės, kurią prisiminė jo viduje tūnantis mažas berniukas. 
Džonatano pokalbis sau mama baigėsi sėkmingai, tačiau taip 
būna ne visada. Amžius arba liga nebūtinai išmoko toksiškus 
tėvus suvokti tikrąją tiesą. Kai kurie „atsileidžia“ perkopę tam 
tikrą metų ribą, kai vis dažniau pradėjus galvoti apie mirties va- 
landą jiems tampa lengviau prisipažinti klydus. Tačiau yra tėvų, 
kurie jausdami, kad gyvenimas artėja prie pabaigos, tik dar at- 
kakliau viską neigia, smurtauja ir pyksta. Į jus nukreipti jų pyk- 
čio protrūkiai gali būti vienintelis jiems žinomas būdas įveikti 
depresiją ir paniką. Tokie tėvai amžinojo poilsio iškeliauja pilni 
pykčio ir keršto troškimo, taip niekada ir nepakeitę požiūrio į 

jus. Tai nesvarbu. Svarbiausia tai, kad jūs pasakėte dalykus, ku- 
riuos reikėjo pasakyti. 


KAIP IŠSIAIŠKINTI SANTYKIUS SU MIRUSIAIS TĖVAIS? 


Labai apmaudu, kai taip sunkiai dirbote, kad būtumėte pasiruo- 
šęs akistatai su tėvais, o vienas ar abu jūsų tėvai yra mirę. Kad 
ir kaip būtų keista, yra keletas būdų su jais išsiaiškinti, nors jūsų 
tėvų fiziškai ir nebus šalia. 

Vienas mano išbandytas metodas pasirodė esąs labai veiks- 
mingas - reikia parašyti laišką ir jį garsiai perskaityti prie mi- 
rusio tėvo ar motinos kapo. Taip susidaro stiprus įspūdis, kad iš 
tikrųjų kalbatės su savo tėvais ir kad pagaliau galite išlieti visas 
nuoskaudas, kurias taip ilgai nešiojotės savyje. Per daugelį metų 
iš savo klientų ir iš radijo klausytojų esu gavusi labai daug tei- 
giamų atsiliepimų apie tokį atvirą jausmų išsakymą prie tėvų 
kapų. 

Jei dėl praktinių priežasčių negalite nuvykti prie kapo, savo 
laišką galite perskaityti žiūrėdamas į tėvų nuotrauką, priešais 
pasistatęs tuščią kėdę arba pasikvietęs ką nors iš savo artimų 
žmonių, kuris sutiktų perimti jūsų tėvo ar mamos vaidmenį. 

Yra ir dar viena galimybė: pasikalbėkite su giminaičiu - ge- 
riausia, jei tai bus tos pačios kartos žmogus kaip ir jūsų miręs tė- 
vas ar motina. Papasakokite tam giminaičiui (pageidautina, kad 
jis būtų artimas kraujo giminaitis) apie tai, ką jums teko patirti 
iš savo tėvų. Neprašykite, kad šis žmogus prisiimtų atsakomybę 
už jūsų tėvų elgesį, tačiau, galėdami atvirai pasakyti visą tiesą 
tetai ar dėdei, pajusite didžiulį palengvėjimą. 

Iš jų irgi galite sulaukti tokios pačios neigiamos reakcijos, 
kaip ir iš savo tėvų, jei jie būtų gyvi. Giminaitis gali pulti vis- 
ką neigti, nepatikėti jūsų žodžiais, supykti ar įsižeisti. Jei taip 
nutiktų, turite elgtis lygiai taip pat kaip ir su savo tėvais - nere- 


aguokite impulsyviai ir nesiteisinkite. Jums tai yra puiki proga 
dar tvirčiau įsitikinti, kad keistis turite jūs, o ne jie. 

Kita vertus, šis giminaitis gali maloniai nustebinti visokerio- 
pai jus palaikydamas ir netgi atsiprašydamas jūsų tėvų vardu. 
Būtent taip nutiko Kim, kurios tėvas ją valdė savo nenuspėja- 
momis nuotaikomis ir pinigais. Nors jis buvo miręs jau daugiau 
kaip penkerius metus, Kim jautė privalanti pasikalbėti su kuriuo 
nors giminaičiu. Ji pasirinko jaunesniąją tėvo seserį Šerlę ir pasi- 
kvietė ją kartu papietauti. 

Su Kim susitikusi kitą dieną po jųdviejų pokalbio pastebėjau, 
kad ji akivaizdžiai patenkinta pokalbio rezultatais: 


- Žinote, visi visuomet besąlygiškai žavėdavosi mano tėvu. Jis 
buvo ryškiausia visos giminės pažiba. Visuomet atrodydavo, kad 
Šerlė jį dievina. Galite tik įsivaizduoti, kaip man buvo nelengva 
jai pasakoti apie jo šlykštų elgesį su manimi. Tačiau tada nutiko 
visiškai netikėtas dalykas. Ji prisipažino, kad visuomet bijodavo 
mano tėvo, kad vaikystėje jis ją smarkiai skriausdavo ir kad jos 
visai nestebina mano papasakoti dalykai. O paskui ji man pasakė 
(ir tai pats geriausias dalykas), kad maždaug prieš aštuonerius 
metus gimtadienio proga ji jam padovanojusi rusvus marški- 
nius - panašius į tuos, kuriuos dėvėdavo naciai. Ji tvirtino no- 
rėjusi prisiūti ir svastiką, tačiau pagalvojusi, kad taip, ko gero, 
būtų nuėjusi per toli. Mes ir juokėmės, ir verkėme, buvo nuosta- 
bu. Aplinkui restorane sėdėję žmonės tikriausiai manė, kad abi 
esame beprotės. 


Kai Šerlė atvirai viską papasakojo Kim, jos poelgis rodė štai ką: 
„Suprantu, kaip jautiesi, ir žinau, kad visa tai - tiesa ir kad taip 
tikrai buvo. Kim pamatė, kad apie savo potyrius papasakojusi 
tos kartos, kuri juos buvo sukėlusi, žmogui ji atsikratė didžiulio 
joje susikaupusio nerimo ir kaltės jausmo dėl to, ką jai buvo pa- 
daręs tėvas. 

Suprantu, kad šis metodas gali atrodyti netinkamas, kadangi 
dažniausiai giminaičiai nėra kalti dėl tų dalykų, kuriuos jums 
teko patirti, tačiau privalote pasverti visus pliusus ir minusus. 
Jei pasikalbėjus su giminaičiu, užuot pasikalbėjus su savo tėvais, 
jums bus lengviau išsigydyti savo psichologines ir emocines 
žaizdas, tuomet, be abejo, verta įtraukti tą giminaitį į, ko gero, 
ne patį maloniausią pokalbį, kuris gali kuriam laikui išmušti jį 
iš pusiausvyros. 


SANTYKIŲ AIŠKINIMASIS NEGALI NEPAVYKTI 


Santykių aiškinimosi momentas - tai kelionės į savarankiškumą 
kulminacija. 

Kad ir kas nutiktų per patį pokalbį ar po jo, jūs vis tiek bū- 
site nugalėtojas, nes savyje radote drąsos tam pasiryžti. 

Net jei ir negavote prizo, net jei ir nepasakėte visko, ką pla- 
navote, net jei neiškentęs ir pradėjote teisintis arba aiškintis dėl 
savo poelgio, net jei jūsų tėvai atsistoję išėjo per duris... Jums 
vis tiek pavyko. Jūs pasakėte tiesą apie savo gyvenimą ir sau, ir 
tėvams, o baimė, kuri jus laikė savo gniaužtuose bendraujant su 
jais, jau niekuomet vėl jūsų neužvaldys. 


14. Kaip išgydyti incesto žaizdas 


Suaugusieji, kurie vaikystėje buvo seksualiai išnaudojami, būti- 
nai privalo kreiptis specialisto pagalbos. Iš patirties žinau, kad 
gydomoji terapija niekam nebūna veiksmingesnė ir naudingesnė 
negu tokiems žmonėms, nors jiems ir padaryta milžiniška žala. 

Šiame skyriuje aptarsime gydymo būdus, kuriuos parengiau 
ir ištobulinau dirbdama daugiau negu su tūkstančiu inces- 
to aukų. Apie juos jums pasakoju tam, kad suprastumėte, kiek 
daug galite tikėtis ir kokių nepaprastų rezultatų gali duoti toks 
gydymas. Tačiau aš jokiu būdu nesiūlau šio darbo imtis pačiam. 

Jei šiuo metu lankote terapinius užsiėmimus, galite paprašy- 
ti, kad su jumis padirbėtų jūsų psichologas. Šis specialus gydy- 
mo procesas turi savo pradžią, vidurį ir pabaigą. Visa darbo eiga 
yra labai specifinė ir turi aiškiai apibrėžtą struktūrą. Jei tiksliai 
ja vadovausitės, atgausite orumą ir pagarbą sau. 

Žinau, kad kai kurie psichologai ir nuo incestinių santykių 
nukentėję klientai mieliau vartoja sąvoką „patyrusieji incestą', o 
ne „incesto auka, ir tam visai neprieštarauju. Tačiau asmeniškai 
man sąvoka „incesto auka“ tiksliau įvardija žmogaus potyrius. 
Be abejo, palaikau nuostatą, kad ir semantinėmis priemonėmis 

reikia stengtis mažinti žmogaus skausmą, jei tik vartojant žodį 


„patyrusieji“ nesumenkinamas suvokimas, kokį milžinišką dar- 
bą teks atlikti. 


„KODĖL MAN REIKIA TERAPINIO GYDYMO?“ 


Jei vaikystėje esate patyręs seksualinę prievartą, pamatysite, kad 


jums tinka visi ar daugelis iš šių teiginių: 


|| 


14. 


Giliai savyje jaučiatės nieko nevertas, apimtas kaltės ir gėdos 
jausmų. 

Aplinkiniai jumis lengvai pasinaudoja ir jus išnaudoja. 
Manote, kad visi kiti yra svarbesni už jus. 

Galvojate, kad vienintelis būdas užsitarnauti meilę - rūpintis 
kitais nepaisant savęs paties. 

Jums be galo sunku nubrėžti ribas, reikšti pyktį ar pasakyti „ne“. 
Gyvenime prie savęs traukiate šiurkščius arba smurtaujan- 
čius žmones, būdamas įsitikinęs, kad galite juos priversti jus 
mylėti ar gražiai su jumis elgtis. 

Jaučiate, kad jums sunku pasitikėti kitais, ir manote, kad ap- 
linkiniai jus išduos ar įskaudins. 

Seksas arba jūsų seksualiniai potyriai jums neteikia malonumo. 
Išmokote apsimesti, kad viskas gerai, kai iš tikrųjų taip nėra. 


„Manote, kad nenusipelnote laimės, džiaugsmo ar normalaus 


bendravimo su kitais žmonėmis. 


„Jums sunku elgtis žaismingai ar spontaniškai. 
„ Jaučiate, kad niekada neturėjote vaikystės. 
„ Dažnai pykstate ant savo paties vaiko ar vaikų ir suirztate pa- 


galvojęs, kad jiems gyvenime labiau pasisekė negu jums. 
Svarstote, ką reikštų jaustis normaliai. 


Šios jus gniuždančios mintys jums pažįstamos iš seniai. Jos - la- 


bai gajos ir jų sunku atsikratyti pačiam, tačiau pasitelkę terapinį 


gydymą iš jų išsivaduosite visam laikui. 

Kaip pasirinkti psichologą? 


Svarbu išsirinkti tokį psichologą, kuris būtų baigęs speciali- 
zuotus incestą patyrusių asmenų terapijos mokslus arba turė- 
tų darbo su tokiais žmonėmis patirties. Daugelis psichologų 
neturi reikiamų šios labai specifinės srities žinių ir iš esmės 
didžioji dauguma apie incestą nieko nesimokė studijuoda- 
mi universitete. Kiekvieno jus sudominusio psichologo pasi- 
teiraukite, ar jis turi reikiamų šios srities įgūdžių ar patirties. 
Jei anksčiau jam nėra tekę dirbti su incesto aukomis arba jis 
nėra lankęs jokių specializuotų seminarų, praktinių užsiėmi- 
mų, konferencijų ar kursų, kuriuose būtų mokęsis dirbti su 
seksualinės prievartos aukomis, patarčiau jums pasiieškoti 
kito specialisto. 

Seksualinę prievartą patyrusiems žmonėms geriausiai tinka 
toks psichologas, kuriam teko specializuotis šeimos santykių 
klausimais ir kuris taiko aktyvia veikla, pavyzdžiui, vaidmenų 
kūrimu, paremtus gydymo metodus. Prasčiausi specialistai — 
tie, kurie vadovaujasi Froido doktrinomis, nes Froidas kardina- 
liai pakeitė savo pirminį (ir teisingą) požiūrį į incesto paplitimą 
ir jo daromą žalą. Todėl daugelis jo metodus taikančių psichia- 
trų ir psichoanalitikų į savo pacientų pasakojimus apie vaikys- 
tėje patirtą seksualinę prievartą žvelgia skeptiškai arba su nepa- 
sitikėjimu. 

Per pastarąjį dešimtmetį visoje šalyje įsteigta daug incesto 
aukoms skirtų tarpusavio pagalbos grupių. Nors šiose grupėse 
daugelis nukentėjusiųjų gauna šiokią tokią pagalbą ir aplinki- 
nių palaikymą, jose trūksta kryptingo darbo, kurį užtikrintų 
psichologas, mokantis planuoti ir vesti užsiėmimus. Tarpusavio 
pagalbos grupė - geriau negu nieko, tačiau kur kas daugiau nau- 
dos bus tuomet, jei dalyvausite specialisto vedamuose užsiėmi- 
muose. 

Individualūs ar grupiniai užsiėmimai 


Geriausias būdas įveikti vaikystėje patirtas seksualinės prievar- 
tos traumas - užsirašyti į grupę, kurioje būtų tą patį, ką ir jūs, 
patyrę žmonės ir kuriai vadovautų psichologas, išmanantis šią 
sritį ir turintis reikiamos patirties. 

Beveik visas seksualinės prievartos aukas vienija tai, kad jos 
jaučiasi visiškai izoliuotos. Tačiau kai atsiduriate tarp kitų apie 
panašią patirtį ir jausmus pasakojančių žmonių, atskirties jaus- 
mas pamažu ima nykti. Kiti grupės nariai jus palaiko ir guodžia. 
Iš esmės jų elgesys rodo štai ką: „Žinome, ką tai reiškia, tikime 
tavimi, užjaučiame tave, tu mums rūpi, norime, kad tau viskas 
pavyktų kuo geriau.“ 

Grupinė terapija nepasiteisina tik išimtiniais atvejais, nors iš 
pradžių daugelis į tokius užsiėmimus žvelgia su nepasitikėjimu. 
Galite jaustis nesmagiai ir drovėtis apie „tai pasakoti girdint 
kitiems žmonėms. Patikėkite, šie jausmai paprastai dingsta ne- 
praėjus ir dešimčiai minučių. 

Kai kurios incesto aukos yra pernelyg emociškai sugniuždy- 
tos, kad galėtų ištverti intensyvų darbą grupėje. Tokiems žmo- 
nėms geriau tinka individualūs užsiėmimai. 

Į tą pačią grupę visuomet užrašau ir vyrus, ir moteris. Skiria- 
si tik jų lytis, bet ne jausmai ar patirtos traumos. 

Mano gydymo centre incesto aukų terapinės grupės yra atvi- 
ro pobūdžio. Tai reiškia, kad prie grupės bet kada gali prisijungti 
naujas žmogus. Be to, tai reiškia, kad tas, kuris ką tik pradėjo 
terapinį gydymą, užsiėmimus lankys kartu su įvairius gydymo 
etapus pasiekusiais žmonėmis. Naujai atėjusį žmogų nepaprastai 
įkvepia to žmogaus, kuris jau baigia gydymą ir beveik atsikratė 
visų praeities traumų, pavyzdys. 

Pirmas kartas grupėje 


Kai grupėje pasirodo naujas žmogus, užsiėmimą pradedame 
prisistatymu, kai kiekvienas grupės dalyvis papasakoja apie savo 
patirtą seksualinį smurtą - kas jį tvirkino, ką darė, kada viskas 
prasidėjo, kiek laiko truko ir kas dar apie tai žino. Naujai atėjęs 
žmogus apie save pasakoja paskutinis. 

Toks prisistatymas leidžia pralaužti pirmuosius ledus, kad 
galėtumėte aktyviai įsijungti į grupės darbą. Suprasite, kad apie 
savo potyrius taip išsamiai pasakojate, ko gero, pirmą kartą, pa- 
matysite, kad nesate vienas toks ir kad kiti žmonės irgi yra paty- 
rę panašių traumų. 

Toks prisistatymas kitiems grupės dalyviams padeda išmokti 
ir dar vieno esminio dalyko - pamažu jie vis labiau atsiriboja nuo 
skaudžių potyrių. Kaskart, atvykus naujam žmogui, visi grupės 
dalyviai turi iš naujo pakartoti tai, apie ką ilgai nebuvo kalba- 
ma. Kuo dažniau tai daroma, tuo labiau mažėja kiekvieno gru- 
pės dalyvio gėdos ir kaltės jausmai. Vis dėlto pirmas kartas bet 
kuriam naujai atvykusiam žmogui būna labai sunkus. Paprastai 
neapsieinama be gausių ašarų ir didžiulio drovėjimosi. Trečią ar 
ketvirtą kartą apie tai kalbėti jau lengviau ir ne taip drovu. Kai 
žmogus savo istoriją pasakoja dešimtą ar dvyliktą kartą, tai ne 
ką sunkiau negu kalbėti apie bet kurią kitą gyvenimo nesėkmę. 


GYDYMO ETAPAI 


Pas mane besilankantys seksualinę prievartą patyrę žmonės iš- 
gyvena tris pagrindinius emocinius etapus: įsiūčio, liūdesio ir 
išsilaisvinimo. 

Įsiūtis — tai giliai viduje liepsnojantis pyktis, atsirandantis 
jaučiant, kad nuskriausta ir išduota pati tavo esybė. Tai pirmas 
esminis šio darbo etapas, kuris yra ir pats sunkiausias. 

Daugelis vaikystėje tvirkintų suaugusiųjų nuolat jaučiasi liū- 
dni, vieniši ir blogi. Jiems puikiai pažįstamas liūdesys, bet ne 
įsiūtis, todėl jie dažnai stengiasi jo išvengti, norėdami kuo grei- 
čiau pereiti į liūdesio etapą. Taip elgtis - klaida. Įsiūtį būtinai 
reikia patirti anksčiau negu liūdesį. Žinoma, neįmanoma visiš- 
kai atskirti šių skausmingų jausmų - pykstant juntamas liūde- 
sys, o liūdint - pyktis, tačiau terapiniuose užsiėmimuose šios dvi 
emocijos išskiriamos į atskirus etapus. 


Aukos įsiūtis 


Kad kaltę galėtumėte neabejodami perkelti tiems, kuriems ji ir 
tenka, turite įsisąmoninti savo įsiūtį ir terapiniuose užsiėmi- 
muose jį saugiai išreikšti. 

Daugeliui iš jūsų tai lengviau pasakyti nei padaryti. Metų 
metais gyvenote sandariai izoliavęs savo jausmus. Galbūt savo 
įsiūtį slopinote taip veiksmingai, kad sugebėjote tapti nuolan- 
kiu, pasiaukojančiu perfekcionistu, tarsi savo elgesiu norėtu- 
mėte pasakyti: „Nepatyriau jokios skriaudos ir galiu tai įrodyti 
būdamas tobulas. Viską paaukosiu dėl kitų, nepyksiu ir darysiu, 
kas man sakoma. Išreikšti įsiūtį - tai tarsi sukelti ugnikalnio 
išsiveržimą. Prasidėjęs procesas gali gąsdinti ir atrodyti pražū- 
tingas. 

Jei savo įsiūtį sugebėjote nustumti giliai į pasąmonę, labai 
dažnai kenčiate nuo tokių fizinių ar emocinių simptomų kaip 
galvos skausmai ar depresija. 

Kitiems žmonėms sunkiausia ne įsisąmoninti savo įniršį, o 
jį suvaldyti. Galite niršti ant visų jus supančių žmonių, išskyrus 
tuos, kurie to tikrai nusipelno - jūsų tėvus. Gali būti ir taip, kad 
nuolatinis jumyse veikiantis jutiklis nukreipia tėvams juntamą 
įniršį į bet kurį jums pasipainiojusį žmogų. Galbūt elgiatės taip 
atšiauriai ir beširdiškai, kad atstumiate žmones nuo savęs. 


Pasinaudoję tais būdais, apie kuriuos šiame skyriuje dar kal- 
bėsiu, savo įniršį išmoksite išreikšti saugiai ir neprarasdami sa- 
vitvardos - viduje susikaupusį pyktį išliesite ramiai atvėrę savo 
vidinius slėgio vožtuvus. 


Aukos liūdesys 


Jūsų būklei pradėjus gerėti, aktyviai išgyvensite liūdesį dėl dau- 
gelio dalykų - sudužusios svajonės apie gerą šeimą, prarasto 
nekaltumo, meilės, vaikystės, metų, kuriuos kitaip susiklosčius 
aplinkybėms galbūt būtumėte praleidę laimingai ir produkty- 
viai. 

Jūs galite tiesiog pradėti skęsti savo liūdesyje. Jūsų psicholo- 
gas turi būti tikrai drąsus ir patyręs, kad sugebėtų padėti jums 
iškęsti šį laikotarpį iki pat pabaigos. Nesvarbu, dėl ko liūdite - 
liūdesio keliamų kančių neįmanoma nei palengvinti, nei su- 
trumpinti. 


Išsivadavimas ir stiprybės atgavimas 


Įžengę į paskutinį gydymo etapą, kai jau būsite atsikratęs įnir- 
šio ir liūdesio, pajusite, kad turite daugiau jėgų - anksčiau jas 
išeikvodavote šiems dviem jausmams slopinti. Šias jėgas galėsite 
skirti savo gyvenimui ir savo asmenybei atgaivinti. Pasiekus šį 
etapą daugelis jūsų patiriamų simptomų bus arba smarkiai su- 
silpnėję, arba jūs jau mokėsite juos suvaldyti. Būsite vėl išmokęs 
jaustis oriai ir patikėjęs, kad esate vertingas ir mielas žmogus. 
Pirmą kartą gyvenime turėsite niekada iki tol nepatirtą galimy- 
bę nustoti jaustis ir elgtis kaip auka. 


TERAPINIAI METODAI 


Du pagrindiniai terapiniai metodai, kuriuos taikau savo klien- 
tams - tai laiškų rašymas ir vaidmenų žaidimai. Taip pat esu pa- 
rengusi įvairių grupiniuose užsiėmimuose atliekamų pratimų, 
kurie buvo ypač veiksmingi seksualinę prievartą patyrusiems 
žmonėms ir kitiems toksiškus tėvus turintiems suaugusiesiems. 
Šiuos metodus galima taikyti ir individualiuose, ir grupiniuose 
užsiėmimuose. Kadangi mano gydymo centruose individualių 
užsiėmimų yra labai nedaug, toliau pateiksiu pavyzdžius iš gru- 
pinių užsiėmimų. 


LAIŠKAI 


Kiekvieno grupės dalyvio paprašau kartą per savaitę parašyti 
vieną laišką - tai ypač svarbu vos pradėjus lankyti terapinius 
užsiėmimus. Šiuos laiškus jie parašo namie, o paskui juos garsiai 
perskaito visiems kitiems užsiėmimų dalyviams. Nors niekuo- 
met nereikalauju šių laiškų išsiųsti, daugelis patys apsisprendžia 
taip padaryti, ypač tuomet, kai jaučiasi sutvirtėję. Prašau, kad 
laiškus jie rašytų tokia eilės tvarka: 


1. laiškas smurtautojui (smurtautojams); 

2. laiškas kitam iš tėvų (turint omenyje, kad smurtavo tik mo- 
tina arba tėvas; suaugusieji, kurie nukentėjo nuo kurio nors 
kito šeimos ar giminės nario (bet ne tėvų), pirmiausia turi 
parašyti laišką smurtautojui, o paskui - kiekvienam iš tėvų); 

3. laiškas sugniuždytam vaikui, į kurį kreipsitės kaip suaugęs 
Žmogus; 

4. pasaka apie savo gyvenimą; 

5. laiškas jūsų gyvenimo partneriui ar mylimajam (mylimajai) 
(jei tokį (tokią) turite); 

6. laiškas kiekvienam jūsų vaikui. 

Kai visi laiškai būna parašyti, grupės dalyvių paprašau dar kartą 
viską pakartoti iš pradžių. Taip laiškai tampa ne tik labai veiks- 
minga terapine priemone, bet ir puikiai atspindi padarytą pa- 
žangą. Per pirmas kelias terapinių užsiėmimų savaites parašyto 
laiško tonas ir turinys labai skirsis nuo parašyto po trijų ar ke- 
turių mėnesių. 


Laiškas smurtautojui 


Noriu, kad pirmajame - smurtautojui skirtame - laiške išlietu- 
mėte viską, kas jums susikaupę, ir kad išreikštumėte visą savo 
įniršį. Kuo dažniau vartokite tokius posakius kaip „kaip drį- 
sai...“ ir „kaip galėjai... Tokios formuluotės leis jums geriau su- 
prasti, kaip pykstate. 

Kai susipažinau su Janina, trisdešimt šešerių metų švelnaus 
būdo ir smulkaus kūno sudėjimo blondine, ji beveik visada kal- 
bėdavo pašnibždom. Tėvas ją tvirkino nuo septynerių iki vie- 
nuolikos metų, tačiau Janina vis tiek laikėsi įsikibusi vilties, kad 
jai kažkaip pavyks užsitarnauti jo meilę. Ji ypač atkakliai neigė, 
kad viduje liepsnoja įsiūčiu tėvui. Per pirmąjį prisistatymą ji iš- 
tisai verkė ir akivaizdžiai nebuvo patenkinta, kai jos paprašiau 
parašyti tėvui laišką. Aiškinau, kad rašydama laišką ji turi paro- 
dyti visą savo pyktį dėl tėvo sukelto skausmo ir išdavystės. Pri- 
miniau, kad jos tėvas tikriausiai niekada nesužinos apie šį laišką. 

Žinodama, kaip mums sekėsi dirbti, maniau, kad jos pirma- 
sis laiškas bus nedrąsus, pilnas troškimų ir nerealių svajonių. 
Tačiau manęs laukė didžiulė staigmena: 


Mielas tėti, 

iš tikrųjų tu visai ne mielas, ir mano tėtis esi tik todėl, kad 
vieną naktį savo sėklą išliejai mamos viduje. Nekenčiu tavęs, 
man tavęs gaila. Kaip tu drįsai skriausti savo mažąją mergaitę? 

Kurgi atsiprašymas, tėti? O kur mano nekaltybė? Mano pa- 
garba sau? 

Nepadariau nieko, dėl ko būtum turėjęs manęs nekęsti. Ne- 
bandžiau tavęs suvilioti. Bet juk mažos mergaitės stangresnės, ar 
ne? Ojų mažos, vos prasikalusios krūtys tave įkaitina, juk taip, tu 
šunsnuki? Turėčiau nusispjauti ant tavęs. Nekenčiu savęs už tai, 
kad man trūksta drąsos tau pasipriešinti. Kaip drįsti prievartauti 
mane pasinaudojęs savo tėviška galia? Kaip drįsti mane skaudin- 
ti? Kaip drįsti nesikalbėti su manimi? 

Kai buvau visai maža, kartu brisdavome į vandenyną, tu 
laikydavai mano ranką ir mes šokinėdavome per bangas, pri- 
simeni? Aš paveldėjau tavo žydras akis, aš tavimi pasitikėjau. 
Taip beprotiškai norėjau, kad mane gerbtum, manimi didžiuo- 
tumeisi. Man tu buvai kur kas daugiau nei vaikų tvirkintojas, 
bet tau tai nerūpėjo, ar ne? Daugiau nesiruošiu apsimetinėti, 
kad nieko nenutiko. Taip, nutiko, ir aš vis dar negaliu to pa- 
miršti. 

Janina 


Savo laišku Janina išreiškė daug daugiau jausmų, negu kad 
mums būtų pavykę tai padaryti kalbantis ištisomis valandomis. 
Ją išgąsdino jos jausmų stiprumas, tačiau ramino žinojimas, kad 
ji pirmą kartą jaučiasi saugi į juos gilindamasi ir juos reikšdama. 

Konė, raudonplaukė paskolų vadybininkė, kurios tėvas ją 
tvirkino nuo mažų dienų ir kuri vėliau iš neapykantos sau per- 
miegojo su šimtais vyrų, tos pačios grupės užsiėmimus pradėjo 
lankyti keliais mėnesiais anksčiau negu Janina. Konė buvo labai 
temperamentinga ir elgėsi agresyviai ir piktai. Ją vadinau savo 
„kieta mergina , tačiau žinojau, kokia ji iš tikrųjų maža ir pa- 
žeidžiama. Pirmajame tėvui parašytame laiške Konės jausmai 
liejosi padrikai be jokios struktūros ir formos. Tačiau kai Konė 
perskaitė savo antrąjį laišką tėvui, akivaizdžiai matėsi, kad ir jos 
jausmai, ir pojūčiai tapo daug aiškesni ir kryptingesni: 

Mielas tėti, 

ištisa amžinybė praėjo nuo tos dienos, kai parašiau savo pir- 
mąjį laišką Siuzanos grupės dalyviams, ir per tą laiką tiek daug 
visko pasikeitė. Kai tik pradėjau lankytis užsiėmimuose, tu vis 
dar buvai siaubingas pabaisa ir tam tikra prasme aš buvau pa- 
naši į tave. Sunku buvo ištverti jau vien tavo prievartą, bet juk 
dar. reikėjo išmokti gyventi ir su tavo nuolatiniu smurtavimu ir 
gąsdinimais. Ištisai ieškojai priekabių ir elgeisi kaip despotas. 
Kaip drįsai atimti iš manęs vaikystę? Kaip drįsai sugriauti man 
gyvenimą? 

Pagaliau pradedu po truputį susivokti. Esi sunkiai sergantis, 
sutrikusios psichikos žmogus. Išnaudojai mane visais įmano- 
mais būdais, kokiais tik galima išnaudoti kitą žmogų. Privertei 
mane tave mylėti tokia meile, kurios joks tėvas neturėtų brukti 
savo dukrai. Buvau bejėgė tave sustabdyti. Nesijaučiu tokia kaip 
visi, man atrodo, kad esu purvina. Man buvo taip bloga ir savo 
elgesiu taip gniuždžiau pati save, kad bet kas - BET KOKIE po- 
kyčiai man jau yra gerai. 

Negaliu išspręsti tavo arba mamos bėdų, bet galiu išspręsti 
savąsias. Ir jei to siekdama įskaudinsiu kurį nors iš jūsų arba jus 
abu, nieko negaliu padaryti. Neprašiau, kad tu mane tvirkintum. 

Konė 


Išliejusi savo įniršį, Konė atsikratė didžiosios dalies neapykantos 


sau ir nustojo šlykštėtis savimi. Kuo dažniau tai vyko, tuo stiprė- 


jo jos pasiryžimas tobulėti ir sveikti toliau. 


Laiškas tyliajam partneriui 


Kai jau būsite parašęs laišką smurtautojui, parašykite laišką ki- 


tam iš tėvų, dažniausiai tai būna laiškas mamai. Jei manote, kad 


mama apie seksualinę prievartą nieko nežinojo, šis laiškas gali 
būti pirmas kartas, kai jai papasakosite apie tai, ką jums teko 
patirti. 

Jei jums atrodo, kad mama tikrai viską žinojo, arba jei apie 
tai jai pasakėte tuo metu, kai viskas vyko, jai turite išlieti visą 
savyje sukauptą įniršį už tai, kad jūsų neapsaugojo, kad jumis 
nepatikėjo, kad jus kaltino, kad jus kaip avinėlį paaukojo tam, 
kad išsaugotų savo destruktyvią santuoką ir destruktyvią šei- 
mą, ir kad mamai rūpėjote mažiau negu finansinis saugumas ar 
troškimas išsaugoti esamą padėtį. 

Konės laiškas mamai - tai skaudus įrodymas, kokius priešta- 
ringus jausmus incesto aukos išgyvena savo mamoms. Laiškas 
prasidėjo nuo pasakojimo apie patirtą tėvo seksualinę prievartą. 
Toliau ji išsakė savo nuomonę apie mamos vaidmenį šioje šei- 
mos dramoje: 


... Jaučiu, kad ir tu mane išdavei. Mamos turi saugoti mažas mer- 
gaites, o tu to nepadarei. Tu manimi nesirūpinai - tik todėl jis 
mane ir skriaudė. 

Ar tu nenorėjai matyti, kas vyksta? Ar tau tiesiog nerūpėjo? 
Taip pykstu ant tavęs už visus vienatvės ir siaubo metus, kuriuos 
man teko ištverti. Tu mane apleidai. Tau buvo taip svarbu išsau- 
goti jųdviejų santykių ramybę, kad dėl jo tu paaukojai mane. 
Buvo be galo skaudu, kai supratau, kad nebuvau tokia svarbi, jog 
mane saugotum. Buvo taip nepakeliamai sunku, kad atsiribojau 
nuo savo skausmo. Aš net negaliu jausti kaip visi normalūs žmo- 
nės. Tėvai pavogė ne tik mano vaikystę, bet ir jausmus. Aš tavęs 
nekenčiu ir tave myliu taip smarkiai, kad net nebesuprantu, ką iš 
tikro jaučiu. Kodėl manimi nepasirūpinai, mamyte? Kodėl tie- 
siog negalėjai manęs mylėti? Ką aš dariau ne taip? Ar kada nors 
man atsakysi į šiuos klausimus? 


Konės emociškai išreikšta jausmų prieštara rodo, kaip priešta- 
ringai jaučiasi visos incesto aukos, svarstydamos, kodėl jų moti- 
nos nesugebėjo jų apsaugoti. Kaip pasakė Konė, juk „net gyvū- 
nai gina savo jauniklius“. 

Laiškas nuskriaustam vaikui 


Parašyti laišką jumyse gyvenančiam nuskriaustam vaikui jums 
gali būti pati sunkiausia užduotis daugeliu aspektų, tačiau šis 
laiškas gali būti ir pats svarbiausias. Nuo šio laiško rašymo pra- 
sideda jūsų tėvystės įgūdžių ugdymas. 

Ugdyti tėvystės įgūdžius - tai išanalizavus savo giliausius po- 
jūčius sugebėti savyje atrasti mylintį, užtariantį tėvą, kuris galė- 
tų paguosti jumyse vis dar gyvenantį nuskriaustą vaiką. Tokiu 
laišku šis tėvas nuramina, sustiprina ir apsaugo tą jūsų asmeny- 
bės dalį, kuri vis dar yra pažeidžiama ir įbauginta. 

Daugelis jūsų, kurie vaikystėje buvote seksualiai išnaudoja- 
mi, atitolote nuo savyje gyvenančio vaiko. Apimti gėdos, šiam 
„sugedusiam“, bejėgiam vaikui jaučiate panieką ir neapykantą. 
Kad apsisaugotumėte nuo kai kurių ypač skausmingų jausmų, 
galbūt net bandėte jo atsikratyti, tačiau savyje gyvenantį vaiką 
galima tik paslėpti, bet ne nuo jo išsivaduoti. 

Noriu, kad šiame laiške atsigręžtumėte į šį vaiką ir pripa- 
žintumėte, kad jis yra jūsų asmenybės dalis. Tapkite jį mylinčiu 
tėvu ar motina. Pasiūlykite tam vaikui pagalbą ir rūpestį, kurio 
niekada neturėjote pats. Leiskite vaikui pirmą kartą pasijusti 
mylimam ir vertinamam. Inžinierius Danas, kurį tėvas seksu- 
aliai išnaudojo visą jo vaikystę ir paauglystę, jau seniai jautė ne- 
apykantą tam mažam berniukui, kuriuo kadaise buvo, berniu- 
kui, kuris buvo per silpnas pasipriešinti tėvui. Ši mažam vaikui 
skirto jo laiško ištrauka parodo, kad pakako vos kelių grupinių 
užsiėmimų, jog šie jausmai taip dramatiškai pasikeistų: 


Mielas Danukai, 

buvai gražus ir nekaltas vaikas, tikras meilės įsikūnijimas. 
Nuo šiol tavimi visokeriopai rūpinsiuosi. Buvai talentingas ir kū- 
rybingas - aš leisiu tau visapusiškai atsiskleisti. Nuo šiol būsi sau- 
gus. Gali mylėti ir leisti save mylėti kitiems. Daugiau tavęs niekas 

neskaudins. Dabar gali atsipalaiduoti, aš pasirūpinsiu mumis 
abiem. Padarysiu viską, kad taptume artimesni. Mes ištisai lai- 
kydavomės atskirai, kiekvienas savais būdais bandydavome išgy- 
venti. Tu - tikrai ne beprotis, tau tik buvo baisu. Jis daugiau ne- 
begali tavęs nuskriausti. Aš nustojau gerti ir vartoti narkotikus, 
kurie padėjo tau slėpti tavo pyktį, įsiūtį, liūdesį, prislėgtą nuotai- 
ką, kaltę ir nerimą. Dabar gali išsivaduoti iš šių jausmų. Nuo šiol 
nei jis, nei aš daugiau nebausime nė vieno iš mudviejų. Atsida- 
viau Dievo malonei. Mes esame svarbūs. Aš esu svarbus. Tokio 
pasaulio, kurį abudu sukūrėme, nuo šiol nebeliks. Mes bundame 
iš gilaus miego. Vis dar skaudu, bet skausmas mažėja. Ir pagaliau 
visa tai vyksta iš tikrųjų. 

Danas 


Danui šis laiškas padėjo ne tik pasiekti savyje gyvenantį vaiką, 
bet ir sustiprinti savo įsitikinimą, kad jo sprendimas atsisakyti 
alkoholio ir narkotikų sutvirtino jį patį. Rašydamas šį laišką jis 
pirmą kartą suprato, kaip jo kenksmingas elgesys susijęs su vai- 
kystėje patirtu skausmu. 


Pasaka 


Kai jau būsite parašęs šiuos tris laiškus, paprašysiu jūsų aprašyti 
savo gyvenimo istoriją pasitelkiant pasakai būdingą kalbos sti- 
lių ir vaizdinius. Apie save rašykite taip, tartum būtumėte maža 
princesė arba galantiškas jaunas princas, kuriam teko gyventi su 
piktais karaliais ar bjauriomis pabaisomis tamsiuose miškuose 
ar griūvančiose pilyse. Seksualinę prievartą galite prilyginti juo- 
dajam marui, perkūno trenksmui, džiaugsmo eros pabaigai ar 
bet kokiems kitiems vaizdiniams, kurie ateis jums į galvą. 
Tokia pasakiška istorija bus pirmas pasakojimas, kurį jums 
teks papasakoti trečiuoju asmeniu; užuot rašę „aš, rašykite apie 
„jį arba „ją . Tai leis jums į savo vidinį pasaulį pažvelgti iš nau- 

jos, objektyvesnės perspektyvos ir iš dalies emociškai atsiriboti 
nuo vaikystės traumų. Mažą mergaitę vadinant „ja, o ne „aš, 
skausmas dėl patirtų dalykų pamažu darysis nebe toks aštrus. 
Kai savo jausmus prikeliate naujam gyvenimui pasitelkdami 
simbolius, į juos išmokstate pažvelgti iš visiškai naujos, jums 
dar nepažįstamos perspektyvos. Taip jums bus lengviau supras- 
ti, kas nutiko. 

Vienintelis mano reikalavimas - jūsų pasaka, nors ir prasi- 
dėjusi liūdnai, turi baigtis viltingai. Juk, šiaip ar taip, pasaka — 
tai jūsų gyvenimo alegorija, o jūsų gyvenime vilties tikrai yra. 
Galbūt tuo ir netikėsite ėmęsi šios užduoties, tačiau optimistiš- 
kai rašant apie savo ateitį, jūsų mintyse savaime atsiras daugiau 
teigiamų lūkesčių. Tai ypač svarbu tiems žmonėms, kurie negali 
patikėti, kad jų ateitis galėtų būti laiminga. Įsivaizduodamas ge- 
resnį gyvenimą, galėsite pradėti kelti sau konkrečius, pasiekia- 
mus tikslus, o turėdami tikslų, turėsite dėl ko stengtis. 

Niekuomet nepamiršiu tos dienos, kai savo pasaką perskaitė 
Treisė, kurią tvirkino draudimo agentu dirbęs tėvas. Jos pasaka 
buvo labai ilga, todėl čia cituoju tik atskiras jos dalis, tačiau šis 
pratimas leido jai suprasti tiesą ir įžiebė viltį, kuri visam laikui 
pakeitė jos požiūrį į save: 

Kartą viename atokiame, kalnų apsuptame slėnyje gyveno maža 

gėlelė. Ši gėlelė, kurios vardas buvo Ina [sąvokos „incesto auka“ 

santrumpa], augo labai skurdžiai, todėl dažnai žvelgdavo į kitą 
upės krantą, slapta svajodama ten patekti. 

Tą pasaulio kampelį, kuriame gyveno Ina, valdė piktasis kara- 
lius Tviriūnas Kintojas, visų vadinamas Tviriu. Atkreipkite dėme- 
sį, kad kartu tariant jo sutrumpintą vardą ir pavardę, išeina žodis 
„Tvir-Kintojas“, ir šis sąskambis tiksliai atspindėjo jo elgseną. 

Tviriui patiko gležnos jaunos gėlelės. Kai Ina dar buvo tik be- 
pradedanti skleistis, Tviris slapta apsišniukštinėjęs nutarė, kad ji 
jau pakankamai prisirpusi, kiek gali būti prisirpęs žalias vaisius. 

Tviris ėmė be atvangos kankinti Iną, bet net ir tuomet ji nenusto- 
jo jo garbinti ir su juo elgėsi kaip su karaliumi. 

Tviris neturėjo jokio gėdos jausmo, tačiau to, ko trūko jam, 
su kaupu teko Inai. Vargšė Ina beveik visiškai užsisklendė savy- 
je, o jos siaubingą vienatvę praskaidrindavo vienintelis draugas 
smalžius. 

Tai buvo niekingas padaras, kuris rangėsi apie Iną, graužda- 
mas jos lapus, stiebą ir šaknis. Būtent smalžius ir visi kiti nenau- 
dėliai pasistengė, kad Ina būtų įkalinta ir pasmerkta skursti tame 
slėnyje. 

Bet štai vieną dieną Ina netikėtai sutiko savo išlaisvintoją. 

— Kas tu? - nustebusi paklausė Ina. 

— Aš - tavo stebuklų fėja, mane dar vadina Siuzana iš Šiaurės. 
Susidėk daiktus ir paskubėk. Kelsimės į kitą vietą. 

— Bet per upę nėra kelio, - išsigandusi sušuko Ina. 

- Yra, kaipgi, - triumfuodama atsiliepė Siuzana. - Pasibalno- 
sime mano įniršį. Jis padėjo man pasiekti tolimus kraštus, padės 
ir tau. 

Įsikibusi įniršio, kurio jai niekas niekada nepadėjo pažinti, 
Ina šaute šovė aukštyn, toli už savęs palikusi savo skausmo slėnį. 


Pasakojimo siužetas buvo sugalvotas puikiai, be to, Treisė nuo- 
stabiai pasitelkė vaizduotę ir humorą, suteikdama pasakojimui 
žaismingumo, kuris taip beatodairiškai buvo sutryptas, kai ji 
buvo vaikas. 

Kai savo klientų paprašau parašyti pasaką, kai kurie iš jų ne- 
nori to daryti, sakydami, kad nesugeba rašyti ar kad ši užduo- 
tis - vaikiška. Tačiau pasakos rašymas visuomet būna vienas iš 
labiausiai jaudinančių ir gydančių pratimų. 


Laiškas savo partneriui 


Kitas jūsų laiškas turėtų būti skirtas partneriui. Jei neturite su- 
tuoktinio, mylimojo ar gyvenimo draugo, galite parašyti buvu- 


295 


siam mylimajam ar vyrui (nepamirškite, kad šio laiško nebūtina 
išsiųsti). Paaiškinkite jam (jai), kaip jūsų vaikystės traumos at- 
siliepia jūsų santykiams. Neprivalote prisiimti atsakomybės už 
visus jųdviejų tarpusavio santykių nesklandumus, tačiau jūsų 
nemokėjimas pasitikėti, nuolankus paklusnumas ir požiūris į 
seksualumą gali būti nemažai pakenkęs jūsų bendravimui. Svar- 
biausias šio laiško tikslas - atvirai ir nuoširdžiai išsakyti viską, 
kas jums nutiko. Tai svarbus žingsnis norint atsikratyti gėdos 
jausmo. 


Laiškas vaikams 


Jūsų laiškų seriją užbaigs atskiras laiškas kiekvienam vaikui. Jei 
vaikų neturite, rašykite galvodami apie vaiką, kurio planuojate 
susilaukti arba kurio niekuomet neturėjote. Šiame laiške susti- 
prinkite savo pasiryžimą mylėti, kad suprastumėte, jog jausda- 
mi ir išgyvendami skausmą įgyjate vidinės stiprybės tapti geres- 
niu tėvu. 


VAIDMENŲ KŪRIMO NAUDA 


Kai mūsų užsiėmimuose visų grupės dalyvių laiškai būna per- 
skaityti, organizuojame trumpus improvizuotus vaidinimus, 
kuriuose akcentuojame laiškuose paminėtus dalykus. Pama- 
čiau, kad šios psichologinės vaidybinės scenelės arba vaidme- 
nų kūrimas neįtikėtinai puikiai ir veiksmingai padeda gydyti 
incesto traumas ir spręsti kitas klientų psichologines proble- 
mas. 

Vaidmenų kūrimas veikia jūsų pasąmonę ir nenorą matyti 
tiesą, kai taip bandote apsaugoti savo jausmus. Vaidindami tu- 
rite galimybę šeimos nariams išreikšti įvairiausias savo emocijas 
dar iki tol, kol tampate pasiruošę su jais pasikalbėti. Jūs turite 

saugią aplinką, kurioje galite išbandyti kitokius elgsenos būdus. 
Visa tai turi didžiulę svarbą gydymo sėkmei. 

Po trijų grupiniuose užsiėmimuose praleistų mėnesių Konė 
pasijuto tiek sutvirtėjusi, kad išdrįstų išsiųsti laiškus mamai ir 
tėvui. Tačiau ji suprato, kad vos tik jos laiškai pasieks adresatus, 
jai prireiks didžiulio palaikymo. Paklausiau, ar tokio palaikymo 
negalėtų suteikti jos vyras Veinas, ir ji nedrąsiai prisipažino, kad 
ji iki šiol nėra jam pasakiusi apie tėvo seksualinę prievartą. 

Konė, kaip ir daugelis incesto aukų, buvo įsitikinusi, kad, vis- 
ką sužinojęs, jis nebenorės ir pažiūrėti į jos pusę, pasišlykštės ja 
ir atstums. Nors per daugybę kartu praleistų metų ji ne kartą 
įsitikino, kad Veinas yra mylintis ir užjaučiantis vyras, jos baimė 
buvo tokia stipri, kad ji nedrįso atskleisti jam savo skausmingos 
paslapties. Tačiau dabar ji privalėjo jam viską pasakyti. 

Norėdama padėti Konei atsikratyti baimių, pasiūliau jai gru- 
pės užsiėmimuose suvaidinti, kaip ji prisipažins Veinui ir tik 
tada tą padaryti iš tikrųjų. Mes daug kartų suvaidinome šią sce- 
ną, o Veino vaidmuo tekdavo man arba kitam grupės dalyviui, 
kuris kaskart reaguodavo visiškai skirtingai - nuo visiško palai- 
kymo iki visiško atstūmimo. 

Vienoje ypač dramatiškoje scenoje Veiną vaidino pati Konė, 
norėdama geriau suprasti, kaip jis turėtų jaustis. Aš tapau Kone. 
Pasakiusi „Veinui“ apie tai, ką man padarė tėvas, pasakiau, ko 
tikiuosi iš jo. 

Siuzana (vaidinanti Konę): Dabar man ypač reikalinga tavo 

meilė ir parama. Man būtina žinoti, kad tarp mūsų ir toliau vis- 

kas bus kaip anksčiau, kad dėl to tu neimsi manęs nekęsti ir ne- 
manysi, kad aš - šlykšti. 

Konė (vaidinanti Veiną): Kaip galėčiau tavęs nekęsti? Tik būtų 

buvę daug geriau, jei apie viską man būtum papasakojusi anks- 

čiau, kad būčiau galėjęs tau padėti. Tiesą sakant, dabar, kai viską 
žinau, tu man tapai dar brangesnė. Visuomet nujaučiau, kad ta- 


vyje esama kažkokios kančios, dėl ko ištisai būdavai įtari ir pikta, 
o dabar, kai žinau priežastį, daug kas paaiškėjo. Taip norėčiau 
tau padėti atsikratyti skausmo ir gailiuosi, kad nepasitikėdama 
manimi apie tai nepasakei anksčiau... 


Tada Konė nustojo vaidinti. 


Konė: Vaidindama jį tikrai jaučiau, kaip jis mane myli. Žinau, 

kad viskas bus gerai, o jei ne [ji šyptelėjo], kaip reikiant trinkte- 

lėsiu jam. 
Vaidindami įgyjate daugiau drąsos išsakyti skausmingus daly- 
kus. Kai Konė iš tikrųjų papasakojo Veinui apie savo vaikystę, ji 
tvirtino, kad po treniruočių grupėje jautėsi daug drąsiau. Veinas 
iš tiesų reagavo taip pat supratingai, kaip ji ir manė, o jo palai- 
kymas iki pat jos terapinių užsiėmimų pabaigos jai buvo nepa- 
prastai naudingas. 


PRATIMAI, PADEDANTYS IŠGYDYTI JUMYSE 
GYVENANTĮ VAIKĄ 


Be laiškų rašymo ir vaidinimo, yra ir daug kitų labai veiksmin- 
gai sveikti padedančių grupinių pratimų. Toliau papasakosiu 
apie du pačius efektyviausius. 


Istorijos perrašymas - pratimas, mokantis pasakyti „Ne“ 


Kaip ir absoliuti dauguma seksualinės prievartos aukų, tikriau- 
siai nemokate pasakyti „ne“. Gali būti, kad save laikote bejėgiu 
pasipriešinti ir manote turįs daryti viską, ko paprašytas. Šie įsi- 
tikinimai atsirado todėl, kad jums teko patirti galingų tėvų prie- 
vartą, gąsdinimus ir žeminimus. 

Kad galėtumėte pasijusti tvirčiau, užsimerkę pabandykite 
prisiminti pirmą kartą, kai buvote tvirkinamas, tačiau šį kartą 

įsivaizduokite, kad viskas vyksta kitaip. Prisiminkite kambarį, 
kuriame tai įvyko, ir patį smurtautoją. Ištiesę rankas į priekį 
atstumkite smurtautoją sakydami: „Ne! Nedrįsk! Neleisiu! Neš- 
dinkis iš čia! Aš viską pasakysiu! Aš šauksiu!“ Įsivaizduokite, 
kad smurtautojas jūsų išsigąsta, galvokite, kaip jis apsisukęs išei- 
na iš kambario ir toldamas pro duris tampa vis mažesnis. 

Net jei jums ir bus skaudu supratus, kad taip pasielgti negalė- 
jote tuomet, toks istorijos perrašymas - įkvepiantis ir tvirtybės 
suteikiantis pratimas. Kaip sakė Danas: 


— Viešpatie, būčiau atsisakęs bet ko, kad tik būčiau galėjęs taip 
pasielgti. Bet net ir įsivaizduodamas tai dabar, iš tikrųjų sugebė- 
jau pajusti savyje jėgą, kurios net neįsivaizdavau turįs. Nė vienas 
iš mūsų nesugebėjo apsiginti tuomet, bet, aišku kaip dieną, tą ga- 
lime išmokti padaryti dabar! 


Apsisprendimas būti vaiku, apsisprendimas būti suaugusiuoju 


Vienas iš sunkiausių pratimų, kuriuos atliekame grupiniuose 
užsiėmimuose - tai vaidinti save patį tokio amžiaus, kai prasi- 
dėjo seksualinė prievarta. 

Atliekant šį pratimą labai svarbu prisiminti, kaip jautėtės bū- 
damas vaikas. Kad tai padaryti būtų lengviau, turėtumėte sėdėti 
ant grindų - kėdės ir sofos skirtos suaugusiesiems. Nepamirški- 
te, kad maži vaikai nekalba kaip suaugusieji - jie turi savo žo- 
dyną ir pasaulį mato savaip. Susirinkusios seksualinę prievartą 
patyrusių „vaikų grupės vadovui papasakokite apie „keistus da- 
lykus“, kurie vyksta jūsų namuose. Kiti „vaikai“ gali uždavinėti 
klausimus ir bandyti paguosti. Štai kaip viskas vyko pastaraja- 
me grupės užsiėmime, kur Konė pasiekė nemažos pažangos: 


Siuzana: Labas, mažyle. Kiek tau metų? 


Mažoji Konė (vaikišku balsu): Septyni. 


Siuzana: Žinau, kad tėvelis su tavimi išdarinėja tikrai bjaurius 
dalykus. Būtų gerai, jei mums apie tai papasakotum. 

Mažoji Konė: Na... Man labai sunku apie tai kalbėti. Man gėda 
pasakyti, bet mano tėtis... Jis ateina pas mane į kambarį... Nu- 
mauna mano kelnaites, liečia mane ir laižo... Na ten, suprantate, 
kur sisioju. Tada jis savo pimpaliuką pradeda trinti į mano koją ir 
ima giliai kvėpuoti, o paskui pasirodo tas lipnus baltas skystis, o 
jis man liepia paimti rankšluostį ir viską išvalyti. Dar man sako, 
kad jei kam nors pasakysiu, jis mane primuš. 

Siuzana: Kaip jautiesi, kai jis tau visa tai daro? 

Mažoji Konė: Man labai baisu ir norisi vemti. Tikriausiai esu 
labai bloga mergaitė, jei tėvelis su manimi taip elgiasi. Kartais 
tiesiog noriu numirti, nes tada jis žinos, kaip man buvo bloga, ir 
jei būsiu mirusi, jis daugiau taip nebesielgs. 


Tuomet Konės „kietos merginos“ įvaizdis subyrėjo. Kol kelias 
minutes ji graudžiai raudojo, kiti grupės dalyviai apsupo ją ratu 
bandydami nuraminti. 

Bekūkčiodama Konė mums papasakojo, kad neverkė daugy- 
bę metų ir kad dabar jai baisu jaustis tokiai silpnai. Užtikrinau 
ją, kad, išlaisvinusi savo švelnumą ir jautrumą, ji nesijus silpna, 
bet įgaus daug stiprybės. Jos viduje gyvenančiam įskaudintam, 
išgąsdintam vaikui daugiau nebereikės slėptis. 

Kai jumyse tūnantis vaikas bus gavęs progą pasireikšti, kai jis 
bus paguostas ir nuramintas, privalote sąmoningai grįžti į su- 
augusio žmogaus realybę. Atsistokite ir atkreipkite dėmesį, koks 
didelis jūsų kūnas, pajuskite, kad būdamas suaugusiu žmogumi 
esate labai galingas. Išmokę persikūnyti į suaugusį žmogų, atra- 
site didžiulį stiprybės šaltinį, kuriuo galėsite bet kada pasinau- 
doti, vėl pasijutę bejėgiu vaiku. Tai tik keli iš daugelio grupinių 
pratimų, kuriuos galite atlikti su savo psichologu. Kaip ir laiškų 
rašymas arba vaidinimas, grupiniai pratimai - tai didelis žings- 
nis į išsivadavimą nuo praeities skriaudų. 

IŠSIAIŠKINIMAS SU TĖVAIS 


Man labai liūdna, kad tenka rašyti šiuos žodžius, bet privalau jus 
įspėti, kad tie žmonės, kurie turėjo jus globoti, mylėti ir saugo- 
ti, tikriausiai emociškai jus užsipuls, kai išdrįsite pasakyti tiesą. 
Visiems tiems dalykams, kuriuos minėjau kalbėdama apie san- 
tykių aiškinimąsi, turite pasiruošti dvigubai geriau, kai ruošia- 
tės susitikimui su seksualiniais smurtautojais. 


v Jums būtina turėti stiprų palaikymą. 

Y Tai, ką ketinate pasakyti, privalote pakartoti begalę kartų. 

v Privalote būti pakeitęs savo įsitikinimą, kas iš tikrųjų kaltas 
dėl jūsų patirto skausmo. 

v Privalote būti pasiruošęs iš esmės pakeisti savo santykius su 
tėvais arba net jų apskritai atsisakyti. 


Jei jūsų tėvai vis dar gyvena kartu, galite su jais kalbėtis ir kartu, 
ir atskirai. Tačiau mano patirtis rodo, kad seksualinės prievartos 
atveju mažiau emocijų sukelia atskiras pokalbis su kiekvienu iš 
tėvų. Kai tenka kalbėtis su abiem tėvais, jie dažnai susivienija 
norėdami apsaugoti savo santuoką nuo to, ką jie suvokia kaip 
visuotinį puolimą prieš juos. Tokiu atveju jums vienam teks atsi- 
laikyti prieš du, todėl ypač svarbu, kad šalia būtų jus palaikantis 
Žmogus. 

Nors neįmanoma prognozuoti, kokia bus vieno ar kito smur- 
tautojo reakcija, tiesioginis pokalbis akis į akį kartais padeda 
išvengti bereikalingo karščiavimosi. Smurtautojas gali neigti, 
kad prieš jus apskritai kada nors buvo seksualiai smurtaujama, 
įtūžęs gali pasišalinti arba užsipulti jūsų psichologą už tai, kad 
kursto jus griauti šeimą. Jis gali bandyti sumenkinti savo nusi- 
kaltimus, bet gali ir pripažinti savo kaltę. Turite būti pasirengęs 
viskam. Jei jis iš tiesų prisiima kaltę, nesileiskite užliūliuojamas 
jo pasiteisinimų. Smurtautojai dažnai bando priversti savo au- 
kas jų gailėtis. 

Nors pokalbis vyksta taip pat kaip ir kalbantis su visais tok- 
siškais tėvais, yra keletas konkrečių dalykų, kuriuos turite pa- 
minėti sakydami, ko dabar iš jų norite. Prieš jus smurtavusio 
asmens atsakymai į šiuos prašymus bus vienintelis tikslus rodi- 
klis, pagal kurį galėsite spręsti, koks bus tolesnis jūsų bendra- 
vimas. 

O norite štai ko: 


1. kadjis pripažintų viską, kas įvyko. Jei smurtautojas teigia ne- 
prisimenantis, pareikalaukite, kad net ir negalėdamas prisi- 
minti, jis vis tiek viską patvirtintų, nes jei jūs tai atsimenate, 
vadinasi, tai - tiesa; 

2. kadjis atsiprašytų; 

3. kad jis prisiimtų visą kaltę ir kad aiškiai pasakytų, kad jūs — 
nekaltas; 

4. kad norėtų atitaisyti skriaudą. Pavyzdžiui, smurtautojas gali 
pradėti lankytis terapiniuose užsiėmimuose, užmokėti už 
jūsų terapinį gydymą, atsiprašyti kitų jūsų gyvenime jums 
svarbių žmonių už sukeltą skausmą ir kai jums reikės, sutikti 
pasikalbėti apie tai, kas įvyko. 


Noriu jus įspėti: atsiprašymai gali skambėti labai apgaulingai ir 
jums suteikti nepamatuotų vilčių, kad jūsų santykiai iš esmės 
pasikeis. Jei smurtautojui atsiprašius jo elgesys nesikeičia, viskas 
liks kaip ir anksčiau. Jis privalo rodyti norą spręsti šią proble- 
mą. Priešingu atveju jo atsiprašymai liks tuščiais žodžiais, kurie 
jums sukels tik dar daugiau skausmo ir nusivylimo. 
Suprantama, kad tik nedaugelis nukentėjusiųjų sulaukia 
teigiamos reakcijos į visus ar bent jau daugelį iš šių prašymų, 
tačiau kad galėtumėte sutvirtėti jūs pats, šiuos prašymus labai 
svarbu išsakyti. Privalote apibrėžti svarbiausias taisykles, pagal 
kurias ateityje vyks jūsų bendravimas. Turite aiškiai parodyti, 
kad daugiau nesitaikstysite su melu, ne iki galo pasakyta tiesa, 
paslaptimis ir tikrovės neigimu. Svarbiausia aiškiai leisti supras- 

ti, kad daugiau nesiruošiate jaustis kaltas dėl smurtavimo prieš 
jus - kad nuo šiol nebenorite būti auka. 


„Pats laikas nustoti mums apsimetinėti“ 


Treisė nusprendė su savo tėvu ir mama susitikti atskirai. Treisė 
buvo sakiusi tėvui, kad lankosi terapiniuose užsiėmimuose, ta- 
čiau nepaaiškino, dėl ko. Ji paprašė, kad jis kartu su ja nueitų į 
susitikimą su psichologu, jis sutiko, tačiau, kol galų gale išdrįso 
ateiti, kelis kartus pranešė negalėsiąs dalyvauti. 

Treisės tėvas Haroldas buvo smulkaus kūno sudėjimo, plik- 
telėjęs, šeštą dešimtį bebaigiantis vyras. Jo išvaizda buvo ne- 
priekaištinga ir kiekviena aprangos detalė puikiai derėjo su šiuo 
metu jo einamomis aukštomis direktoriaus pareigomis. Kai jo 
paklausiau, ar jis žino, kodėl Treisė norėjo, kad jis ateitų susitikti 
su manimi, jis atsakė, kad „maždaug žino“. Pradėjau nuo to, kad 
paprašiau Treisės papasakoti tėvui, kokius terapinius užsiėmi- 
mus ji lanko: 


- Lankausi incesto aukoms skirtos grupės užsiėmimuose, tėti. 
Tai žmonės, kurių tėčiai, o kartais ir mamos jiems padarė tai, ką 
tu padarei man. 


Haroldas pastebimai išraudo ir nukreipė žvilgsnį į šoną. Jis ban- 
dė kažką sakyti, bet Treisei jį nutraukus, jis sutiko jos išklausyti. 
Ji toliau jam kalbėjo apie tai, ką jis jai darė ir kokia šlykšti, išsi- 
gandusi, sutrikusi ir purvina ji dėl to jautėsi. Tuomet paaiškino 
jam, kaip patirta lytinė prievarta sutrikdė jos gyvenimą: 


- Niekada nemaniau, kad būtų normalu susižavėti kitu vyru. 
Man nuolat atrodydavo, kad taip tave išduodu ar apgaudinėju. 
Jaučiausi esanti tavo nuosavybė, tarsi be tavęs neturėčiau jokio 
kito gyvenimo. Patikėjau tavo žodžiais, kad esu kekšė - juk, šiaip 
ar taip, savyje nešiojausi šią purviną paslaptį. Maniau, kad tai — 

mano kaltė. Didžiąją gyvenimo dalį esu paskendusi į depresiją, 
tačiau išmokau elgtis taip, tarsi viskas būtų nuostabu. Aišku, ti- 
krai ne viskas nuostabu, tėti, ir pats laikas nustoti mums apsi- 
metinėti. Mano santuoka kone sugriuvo, nes aš nekenčiau sekso, 
nekenčiau savo kūno ir savęs pačios! Ačiū Dievui, dabar viskas 
po truputį keičiasi, tačiau iki šiol tau visuomet pavykdavo išsi- 
sukti nuo bausmės, o visą naštą teko vilkti man. Tu mane išda- 
vei, išnaudojai, padarei blogiausia, ką tik tėvas gali padaryti savo 
mažai dukrai. 


Paskui Treisė pasakė tėvui, ko iš jo norinti - kad jis atsiprašytų 
ir besąlygiškai prisiimtų kaltę už tai, kas įvyko. Ji taip pat pasiūlė 
jam pačiam viską papasakoti mamai, kol to nepadarė ji. 

Treisės tėvas buvo priblokštas. Jis ėmė ją kaltinti šantažu ir 
nors jis nebandė neigti paties incesto, tačiau bandė sumenkin- 
ti įvykusius dalykus, primindamas Treisei, kad jis niekuomet 
„jos neskaudino fiziškai“. Jis iš tiesų atsiprašė, tačiau labiausiai 
jaudinosi dėl to, kaip tai atsilieps jo santuokai ir profesiniam 
įvaizdžiui, jei viskas „iškils į viešumą“. Jis tvirtino, kad jokie 
terapiniai užsiėmimai jam nereikalingi, nes jo gyvenimas buvo 
„prasmingas ir produktyvus“. 

Kitą savaitę Treisė privertė tėvą viską „prisipažinti“ mamai. 
Atėjusi į užsiėmimus Treisė papasakojo, kaip viskas klostėsi to- 
liau: 


— Mama reagavo labai skausmingai, tačiau vos po akimirkos pa- 
prašė manęs jam atleisti ir niekam daugiau apie tai nepasakoti. 
Kai jai pasakiau, kad negalėsiu to padaryti, ji paklausė, kodėl 
man taip norisi juos skaudinti. Kaip jums tai patinka - visame 
šiame reikale staiga tapau blogiuke. 


Visi kiti grupės dalyviai nekantravo sužinoti, kaip Treisė jautėsi 
žengusi šį svarbų žingsnį. Niekuomet nepamiršiu jos pasakytų 
žodžių: 

— Jaučiuosi, tarsi man nuo pečių būtų nusiritusi trisdešimties 
tonų našta. Žinote ką? Dabar suprantu, kad turiu teisę sakyti tie- 
są, ir jei kiti žmonės negali jos priimti - tai ne mano problema. 


Mes visi negalėjome atsidžiaugti matydami, kad Treisė vėl atgavo 
pasitikėjimą savimi ir tiek daug pasiekė stengdamasi išsivaduoti 
iš skausmingų kančių. Galų gale Treisė apsisprendė nenutraukti 
santykių su tėvais, tačiau jų bendravimą smarkiai apriboti. 


„Tarsi daužytum galva į sieną 


Treisei praktiškai nereikėjo mano pagalbos aiškinantis su tėvu. 
O štai Lizai, kurios patėvis - įtakingas vietos pastorius - ne tik 
ją tvirkino, bet ir kone pasmaugė jai išdrįsus paprašyti liautis, 
pagalba buvo labai reikalinga, ypač kai jos mama ir patėvis pa- 
reiškė norą pas mane ateiti kartu. Lizai paprašius tėvų, kad jie su 
ja apsilankytų terapiniuose užsiėmimuose, jie atsakė, kad „pa- 
darytų bet ką, kad tik padėtų jai išspręsti savo psichines proble- 
mas“. 

Kai Lizai buvo trylika, desperatiškai bandydama sustabdyti 
patėvio smurtą, ji prasitarė mamai apie jo elgesį. Mama ja nepa- 
tikėjo ir Liza šia tema daugiau niekada nekalbėjo. 

Lizos patėvis Bartas buvo rafinuotos išvaizdos, rausvaskruos- 
tis į septintą dešimtį įžengęs vyras. Verta paminėti, kad pas 
mane jis atėjo vilkėdamas juodą kunigo sutaną ir baltą apyka- 
klę. Lizos mama Roma buvo aukšta, liekna, griežtų veido bruo- 
žų moteris, jos juodus plaukus daug kur buvo išvagojusios žilų 
plaukų sruogos. Vos įžengę į mano kabinetą jie abu spinduliavo 
pasipūtėlišku pasipiktinimu. 

Liza viską padarė ir pasakė taip, kaip buvo repetavusi, tačiau 
kaskart, kai tik bandydavo pradėti kalbėti apie patirtą tvirkini- 
mą, ją pertraukdavo pikti tėvų kaltinimai ir kategoriškas neigi- 

mas. Jos tėvai tvirtino, kad ji psichiškai nesveika ir viską prasi- 
mano, kad ji pagedusi, kerštinga mergiotė, bandanti atsiteisti su 
Bartu dėl to, kad jis buvo „griežtos drausmės“ šalininkas. Liza 
nepasidavė, tačiau jai nieko daugiau nepavyko pasiekti. Netekda- 
ma vilties ji žvilgtelėjo į mane. Įsiterpiau į jų pokalbį sakydama: 


— Ji tikrai ilgai kentė jūsų abiejų išdavystes - daugiau neleisiu 
taip su ja elgtis. Man labai gaila, kad nė vienam iš jūsų nepa- 
kanka drąsos pripažinti tiesą. Bartai, jūs žinote, kad viskas, ką 
Liza sako - tiesa. Tokių žeminančių ir skaudžių dalykų niekas 
neišsigalvoja. Ir niekas neišsigalvoja ilgų metų depresijos ir gė- 
dos. Jūsų padarytam nusikaltimui suėjo senaties terminas, tačiau 
noriu, kad žinotumėte, jog dėl to, kad dirbate su vaikais, kurie ju- 
mis pasitiki ir laiko autoritetu, mudvi su Liza apie jus pranešėme 
vaikų apsaugos tarnyboms. Jei dar kada nuskriausite kokį nors 
vaiką, tai jums turės labai skaudžių pasekmių. Nesuprantu, kaip 
galite mokyti gyventi kitus žmones, kai visas jūsų paties gyveni- 
mas pagrįstas melu. Jūs - melagis ir vaikų tvirkintojas, šventasis 
tėve! Tai žinote ir jūs, ir Dievas. 


Barto veidas suakmenėjo. Jis nieko neatsakė, tačiau akivaizdžiai 
matėsi, koks jis įsiutęs. Kreipiausi į Lizos mamą paskutinį kartą 
bandydama įtikinti ją pripažinti tiesą, tačiau visos mano pastan- 
gos buvo bergždžios. 

Barto ir Romos apsauginiai mechanizmai buvo nepramuša- 
mi, todėl nemačiau jokios prasmės toliau versti Lizą kankintis. 
Ji sužinojo viską, ko jai reikėjo, todėl Barto ir Romos paprašiau 
išeiti. 

Liza suprato, kad jai teks pasirinkti tarp savo tėvų ir savo pa- 
čios emocinės gerovės. Turėti ir viena, ir kita buvo neįmanoma. 
Jai nebuvo sunku apsispręsti: 


— Privalau išbraukti juos iš savo gyvenimo. Jie - tikri bepročiai. 
Vienintelis būdas man su jais ir toliau bendrauti - tapti tokia pat 

beprote. Dabar, kai jaučiuosi daug stipresnė, man atrodo, kad 
jie - tarsi kitos planetos gyventojai. Viešpatie, Siuzana, ir ta mo- 
teris buvo mano mama?! 


Ji pradėjo verkti. Laikiau ją apglėbusi keletą minučių, kol ji nu- 
stojo kūkčioti. Galų gale ji tarė: 


— Ko gero, labiausiai skaudina žinojimas, kad jiems tiesiog nerū- 
piu ir niekada nerūpėjau. Juk žinant, kokia paprastai būna meilė, 
akivaizdu, kad jie manęs nemyli. 


Šiuo paskutiniu sakiniu Liza įrodė esanti pasirengusi pripažinti 
siaubingą tiesą, su kuria tenka susitaikyti daugeliui suaugusių 
žmonių, kurie vaikystėje patyrė prievartą, - gerai viską išana- 
lizavusi ji suvokė, kad jos tėvai paprasčiausiai nesugeba mylėti. 
Tik dėl jų kaltės ir charakterio trūkumų Treisei teko pažinti šią 
skaudžią tiesą. 


Pokalbis su tyliuoju partneriu 


Konės tėvai gyveno kitoje valstijoje, todėl ji nusprendė santykius 
išsiaiškinti parašiusi atskirus laiškus tėvui ir mamai. Atlikda- 
ma pratimą, kai turėjo vaidinti save pačią vaikystėje, Konė pri- 
siminė, kad kai tėvas tvirkino ją pirmą kartą, ji apie tai pasakė 
mamai. Konei buvo ypač svarbu sužinoti, kodėl jos mama nieko 
nepadarė, kad ją apsaugotų. 

Išsiuntusi laiškus iš nekantrumo Konė negalėjo nustygti vie- 
toje. Praėjus trims savaitėms ji pasiskundė negavusi jokio atsa- 
kymo iš tėčio. 

— Betgi tu jį gavai, - tariau. - Jis tau leido suprasti nenorintis 
su tuo turėti nieko bendro. 

Tačiau Konė gavo laišką iš mamos. Dalį šio laiško ji perskaitė 
visiems grupės dalyviams: 

Kad ir ką pasakyčiau, niekaip neatitaisysiu tau padarytos di- 
džiulės žalos. Tuo metu maniau, kad padariau viską, kad tave 
apsaugočiau. Kalbėdavausi su juo apie tai, ir jis prisiekinėdavo, 
kad daugiau taip nebesielgs. Atrodė, kad kalba taip nuoširdžiai. 
Jis prašė jam suteikti dar vieną galimybę, sakydamas, kad myli 
mane. Niekas nesupras, kokia baimė ir abejonės mane draskė 
tuomet. Nežinojau, ką daryti, maniau, kad viskas išsisprendė. 
Dabar man šlykštu ir pagalvoti, kad leidausi taip lengvai apgaudi- 
nėjama. Taip troškau, kad būtume laiminga šeima, kad ir pati ta- 
pau akla ir kurčia tam, kas vyko aplinkui. Visomis priemonėmis 
siekiau išsaugoti mūsų santykių ramybę. Šiuo metu mano galvoje 
sukasi tiek minčių, kad apie tai daugiau nebegaliu kalbėti. Gal- 
būt, kaip ir visada, šis mano laiškas tau nelabai kuo padės, Kone, 
bet žinok viena - aš myliu tave ir noriu tau viso ko geriausio. 

Su meile, mama 


Šis laiškas suteikė Konei šiokios tokios vilties, kad jųdviejų san- 
tykiai galėtų tapti nuoširdesni. Man pasiūlius, Konė surengė 
konferencinį pokalbį, kuriame dalyvavo ji pati, jos mama ir aš. 
Per pokalbį Konės mama Margarita dar kartą išreiškė apgailes- 


tavimą dėl to, kas buvo nutikę, ir prisipažino buvusi silpna ir 


dangsčiusi šį nusikaltimą. Aš irgi pradėjau viltis, kad šios dvi 


moterys galės visavertiškai bendrauti... Iki tol, kol Konė paprašė 


mamos padaryti vieną jai labai svarbų dalyką: 


Konė: Nesitikiu, kad paliksi jį dabar, kai praėjo šitiek metų, ta- 
čiau noriu tavęs paprašyti kai ko, kas man labai svarbu. Noriu, 
kad jam pasakytum, kaip siaubingai jis pasielgė su manimi. Iš 
jo nesitikiu nieko - jis nesveikas, pamišęs žmogus ir su tuo jau 
susitaikiau, tačiau noriu, kad apie tai jis išgirstų iš tavęs. 


Margarita ilgą laiką netarė nė žodžio. 


Margarita: Negaliu to padaryti, tiesiog negaliu. Prašau, nereika- 
lauk to iš manęs. 

Konė: Tai ir toliau ketini jį saugoti, o man atsuki nugarą, kaip ir 
iki šiol? Gavusi tavo laišką pagalvojau, kad galbūt pagaliau turė- 
siu mamą. Pamaniau, kad gal nors kartą palaikysi mane. Vien 
gailesčio nepakanka, mama. Privalai ir šį tą padaryti dėl manęs. 
Turi parodyti, kad mane myli, o ne vien apie tai kalbėti. 
Margarita: Kone, visa tai buvo taip seniai. Dabar turi savo gyve- 
nimą, savo šeimą. Jis - viskas, kas man liko. 


Konę karčiai nuvylė mamos atsisakymas įvykdyti vienintelį jos 
prašymą, tačiau ji suvokė, kad mama apsisprendė dar prieš dau- 
gelį metų. Konei buvo nerealu tikėtis, kad kažkas pasikeis šiuo 
metu. 

Konė nusprendė, kad savo pačios labui su mama ji minima- 
liai bendraus laiškais ir telefonu, susitaikiusi su jos trūkumais. 
Su savo tėvu ji nusprendė nutraukti bet kokius santykius. 


„Nuo šiol viskas bus kitaip“ 


Dano mama Evelina, į pensiją išėjusi vidurinės mokyklos direk- 
torė, į atvirą sūnaus prisipažinimą reagavo visiškai kitaip. Kai 
Danas pagaliau išdrįso mamai papasakoti apie visus tuos me- 
tus, kai jis kentė savo tėvo seksualinę prievartą, jo tėvai buvo jau 
maždaug dešimt metų išsiskyrę. 

Evelina graudžiai raudojo klausydama išsamaus Dano pasa- 
kojimo, ką jam teko patirti, o tada priėjusi jį stipriai apkabino: 


— Viešpatie, mielasis, man taip gaila. Kodėl tu man nieko nesa- 
kei? Tikrai būčiau radusi kokią nors išeitį. Net neįsivaizdavau, 
kad tokie dalykai būtų galėję vykti. Jutau, kad su juo kažkas ne- 
gerai. Mūsų lytinis gyvenimas buvo klaikus, ir žinojau, kad jis 
ištisai masturbuojasi užsidaręs vonioje, tačiau man net mintis 
nekilo, kad jis galėtų nuskriausti tave. Vaikeli mano, atleisk man, 
labai prašau, atleisk. 

Neįvertinęs jos gebėjimo atjausti, Danas nerimavo, kad mamai 
teks atlaikyti pernelyg didelę emocinę naštą. Tačiau ji jį patiki- 
no, kad jai daug geriau iš jo išgirsti siaubingą tiesą negu gyventi 
apsuptai melo: 


- Jaučiuosi priblokšta, bet be galo džiaugiuosi, kad man pasakei. 
Dabar pradedu suprasti, kas ir kaip buvo, tiek daug dalykų tie- 
siog savaime susidėlioja į vietas... Tavo gėrimas, depresija ir tiek 
įvairių keistenybių mano santuokoje. Žinai, metų metais kaltin- 
davau save dėl to, kad jis manimi kaip moterimi visai nesidomė- 
jo. Be to, kaltindavau save dėl jo ūmaus būdo. Dabar suprantu, 
kad jis buvo ligonis, sunkus ligonis, ir dėl to, kas nutiko, nė vie- 
nas iš mūsų nesame kaltas. Nuo šiol pradėsime gyventi kitaip. 


Pasakęs tiesą Danas ne tik apdovanojo pats save, bet ir įteikė 
dovaną mamai. Papasakojęs jai apie tėvo lytinę prievartą jis at- 
sakė jai į daugybę skausmingų, gluminančių klausimų apie jos 
santuokinį gyvenimą. Dano mama reagavo taip, kaip to trokšta 
visi incestą patyrę žmonės - užjautė jį, pyko ant smurtautojo ir 
nuoširdžiai jį palaikė. 

Kai Danas su savo mama iš mano kabineto išėjo susikibę už 
rankų, netyčia pagalvojau, kaip būtų puiku, jei visos mamos 
mokėtų reaguoti būtent taip. 


IŠLEISTUVĖS 


Lankant terapinius užsiėmimus ateina ta akimirka, kai būsite 
po kelis kartus parašęs ir perrašęs visus laiškus, dalyvavęs vaidi- 
nimuose, atlikęs pratimus, išsiaiškinęs su tėvais ir apsisprendęs, 
kokie bus tolesni jūsų tarpusavio santykiai. Pastebėsite, kad da- 
rotės vis stipresnis ir jaučiatės geriau. Pasikeitę jūsų įsitikinimai, 
jausmai ir elgesys pamažu bus tapę neatsiejama jūsų asmenybės 
dalimi. Tai reiškia, kad tuomet būsite pasirengęs „išleistuvėms“. 

Jums, kitiems grupės dalyviams ir jūsų psichologui tai bus 
liūdna, bet kartu ir džiaugsminga diena. Jums teks atsisveikinti 
su vienintele gera šeima, kurią kada nors turėjote, nors dauge- 
lis grupės dalyvių ir toliau ilgą laiką artimai bendrauja net ir 
tuomet, kai terapinis gydymas būna seniai baigtas. Šios grupės 
narių draugystės, kurios gimė pasidalijus skaudžia emocine pa- 
tirtimi, paprastai būna labai tvirtos ir teikia palaikymą ir pa- 
guodą, kurie padeda įveikti netekties skausmą, baigus lankyti 
terapinius užsiėmimus. 

Terapijos pabaigos diena priklausys nuo jūsų būklės. Dauge- 
lis mano vadovaujamose grupėse besilankančių lytinę prievartą 
patyrusių žmonių gydymo ciklą užbaigia per metus ar pusan- 
trų. Jei jus neįtikėtinai stipriai palaiko tėvai (kaip palaikė Dano 
mama), šis laikotarpis gali sutrumpėti. Jei nuspręsite nutraukti 
santykius, kaip padarė Konė atsisakiusi bet kokio tolesnio ben- 
dravimo su tėvu, užsiėmimus gali tekti lankyti kiek ilgiau, kad 
viduje viena po kitos neimtų kauptis netektys (nustojus lankytis 
grupėje ir nutraukus bendravimą su tėvais). Niekaip negaliu at- 
sistebėti, kaip per šį gana trumpą laikotarpį žmogaus asmenybė 
gali pasikeisti taip smarkiai, ypač turint omenyje, koks sugniuž- 
dytas žmogus buvo iš pradžių. 


Naujai gimęs žmogus 


Retsykiais mano užsiėmimus lankę klientai susisiekia su ma- 
nimi ir papasakoja, kaip jiems sekasi. Mane ypač sujaudino ir 
pamalonino vienas laiškas, kurį neseniai gavau iš jaunos moters 
Patricijos, kuri buvo viena iš pirmųjų gydymą man vadovaujant 
baigusių Žmonių. 

Patricija dalyvavo vienuose iš pirmųjų incesto aukoms skir- 
tų mano grupinių užsiėmimų. Tuomet jai buvo šešiolika metų. 
Apie ją trumpai užsiminiau septintame skyriuje — tai ta pati 

maža mergaitė, kurios tėvas pagrasino atiduoti ją įvaikinti, jei ji 
nenusileis jo reikalavimams. Daug metų apie ją nieko nežinojau, 
tačiau prisiminiau, kad ji neturėjo galimybių išsiaiškinti su savo 
tėvu, nes jis pradingo likus keleriems metams iki jos apsilanky- 
mo pas mane. Štai ką ji man parašė: 


Miela Siuzana, 

rašau norėdama jums dar kartą padėkoti, kad leidote man 
pradėti gyvenimą iš naujo. Jūsų ir kitų grupės dalyvių dėka jau- 
čiuosi tikrai puikiai. 

Esu ištekėjusi už nuostabaus vyro, turime tris vaikus ir aš vėl 
galiu pasitikėti kitais žmonėmis. Manau, kad dėl to, ką man teko 
patirti, tapau geresne mama. Mano vaikai žino, kur jų negalima 
liesti, o jei taip nutiktų, supranta, kad privalo pasisakyti man, ir 
aš tikrai mokėsiu juos apsaugoti. 

Galų gale vis dėlto susitikau su savo tėvu. Teko nemažai pa- 
sistengti, tačiau man pavyko jį rasti ir išsakyti viską, ką jam jau- 
čiu. Jis atsakė tik tiek: „Aš - ligotas žmogus.“ Jis niekada taip ir 
nepasakė, kad gailisi, bet jūs gerai sakėte - tai nesvarbu. Man 
palengvėjo tiesiog pasakius, kad aš nekalta, ir kaltę perleidus 
tiems, kas turi ją prisiimti. Ačiū už meilę, esu jums skolinga savo 
gyvenimą. 

Amžinai dėkinga, 
Patricija 


Patricijos pokyčiai - niekuo neišsiskiriantys. Nors artimųjų ly- 
tinę prievartą vaikystėje patyręs žmogus iš gyvenimo nieko ne- 
sitiki, terapiniai užsiėmimai yra tikrai veiksmingi. Kad ir kaip 
prastai jaustumėtės, galite pakeisti savo gyvenimą - pradėti 
gerbti save, išsilaisvinti iš kaltės jausmo, baimės ir gėdos. Visi 
žmonės, apie kuriuos pasakojau šiame skyriuje, pakilo iš despe- 
racijos liūno ir pasveiko. Tą patį galite padaryti ir jūs. 


15. Kaip ištrūkti iš užburto rato? 


Netrukus po to, kai pasirodė knyga „Vyrai, kurie nekenčia mo- 
terų, ir moterys, kurios juos myli“, gavau laišką iš vienos skaity- 
tojos Džanetės, kuriame ji rašė, ką tik baigusi skaityti šią knygą: 


Kiekviename knygos puslapyje atpažinau mudviejų su vyru san- 
tykius. Suvokiau ne tik tai, kad mano vyras smurtauja, bet kad ir 
aš pati esu kilusi iš tokios giminės, kurioje vyrų smurtavimas ir 
moterų kančios būdavo perduodamos iš kartos į kartą. Skaity- 
dama jūsų knygą įgavau ryžto ir drąsos dabar pat padaryti tam 
galą. Nesu įsitikinusi, ar mano vyras norės keistis ir ar aš ir toliau 
su juo gyvensiu, tačiau tikrai žinau viena - nuo šiol mano vaikai 
šalia savęs matys tokią mamą, kuri nesitaikstys su jokiu smurtu 
ir kuri neleis jų užgaulioti. Augantys mano sūnūs nemanys, kad 
normalu skriausti moteris, o mano dukra nebus pasmerkta tapti 
dar viena smurto auka. Ačiū, kad parodėte man teisingą kelią. 


Nors pagrindiniai veikėjai keičiasi, ydingo elgesio įsuktas ratas 
gali įtraukti ištisas kartas. Nors susidaro įspūdis, kad skirtingų 
kartų šeimose vyksta vis kitokios dramos, tačiau toksiški įpro- 
čiai visuomet sukelia stebėtinai panašius padarinius - skausmą 
ir kančią. 

Džanetė drąsiai pasiryžo kovoti su savo giminėje seniai įsi- 
galėjusiu smurtavimu ir pasyvumu. Nusprendusi keisti savo el- 
gesį ir pažaboti savo vyro emocinį smurtavimą Džanetė žengė 
milžinišką žingsnį, kad jos vaikai būtų išlaisvinti nuo kartaus 
giminės palikimo. Ji bandė ištrūkti iš užburto smurto rato. 

Iš pradžių posakis „smurto ratas“ atsirado kalbant apie smur- 
tavimą prieš vaikus, siekiant, kad mušamas vaikas užaugęs ne- 
muštų savo vaikų. Tačiau aš šią sąvoką išplėčiau, norėdama, kad 
būtų įvardytos visos smurto formos. 

Ištrūkti iš smurto rato man reiškia nustoti jaustis auka arba 
liautis elgtis kaip jūsų smurtaujantys ar įgūdžių stokojantys 
tėvai. Tuomet bendraudami su partneriais, vaikais, draugais, 
bendradarbiais, aukštesnes pareigas einančiais žmonėmis ir tė- 
vais nebesielgiate kaip bejėgis, priklausomas vaikas. Be to, jūs 
kreipiatės pagalbos, suvokę, kad su savo sutuoktiniu arba vai- 
kais elgiatės taip, kad paskui pačiam būna gėda. Nors keistis visų 
pirma reikia pradėti nuo savęs, pamatysite, kad šie pokyčiai at- 
neš daug geresnių rezultatų. Išsivadavę iš smurto rato, apsaugote 
savo vaikus nuo gniuždančių įsitikinimų, taisyklių ir potyrių, 
kurie buvo tapę neatsiejama jūsų vaikystės dalimi. Gali būti, kad 
pakeisite ne tik savo šeimos, bet ir daugelio ateinančių jūsų gi- 
minės kartų santykius. 


„Galiu pasirūpinti savo vaikais“ 


Vienas iš veiksmingiausių būdų ištrūkti iš smurto rato - pasiža- 
dėti skirti daugiau dėmesio savo vaikams, negu jums skyrė jūsų 
tėvai. 

Melanija suprato, kad nors ji ir nepatyrė tėvų meilės ir rūpes- 
čio, tai nereiškia, kad ji pati negali to duoti savo vaikams. Nors 
ji turėjo rūpestingai saugotis, kad vėl negrįžtų prie senų elgesio 
įpročių, jos pasiryžimas buvo labai tvirtas: 

— Man buvo taip baisu pasiryžti turėti vaikų. Net neįsivaizdavau, 
kokia mama būsiu. Buvo tikrai nelengva. Daug kartų esu ant jų 
užrikusi, nuvariusi į savo kambarius ir liepusi palikti mane ra- 
mybėje. Negalėjau suprasti, kaip jie drįsta ištisai man zysti ir ko 
nors reikalauti. Tačiau nuo to laiko, kai pradėjau lankyti tera- 
pinius užsiėmimus, suvokiau, kad būtent taip su manimi elgėsi 
mano mama. Todėl, kai mane apima bloga nuotaika, bandau su- 
sivaldyti, kad tik jų neatstumčiau. Turiu stengtis iš paskutiniųjų, 
tačiau man pavyksta susitvardyti. Nesu tobula, bet bent jau kaž- 
kaip stengiuosi elgtis geriau. Po galais, juk vieną kartą tam reikia 
padaryti galą! 


Melanija ėmėsi konkrečių žingsnių, kad atsikratytų praeities 
traumų. Jai nuoširdžiai pasikalbėjus su mama, abi moterys 
ėmė daug atviriau viena kitai reikšti savo jausmus ir išgyveni- 
mus. Melanija sužinojo, kad keliose pastarosiose jos giminės 
kartose mamos būdavo emociškai nutolusios ir bejėgės. Buvo 
nuostabu stebėti, kaip ji pati stengiasi su savo vaikais nesielgti 
taip pat. 

Nors jau lankė terapinius užsiėmimus, Melanija dar užsirašė 
ir į pagalbos tėvams grupę. Ji pasižadėjo tapti geresne mama, 
tačiau kadangi jos matytas tėvų elgesio pavyzdys buvo niekam 
tikęs, ji visai nežinojo, ką reiškia būti gera mama. Ji niekada ne- 
matė, kaip elgiasi geri tėvai. Šioje pagalbos grupėje išsisklaidė 
daugelis visai suprantamų jos baimių, be to, ji išmoko kasdie- 
nius buitinius sunkumus spręsti neužsisklęsdama savyje ir nesi- 
nervindama dėl vaikų įkyrumo. 

Melanija taip pat išmoko geriau pasirūpinti savo pačios po- 
reikiais ir atsikratyti vidinės tuštumos jausmo. Ji susirado nau- 
jų draugų pagalbos tėvams grupėje ir tautinių šokių kolektyve, 
į kuriuos ją paraginau užsirašyti. Ji beveik išsivadavo iš savo 
ankstesnės priklausomybės nuo problemų turinčių vyrų, ku- 
riuos puldavo gelbėti pamiršusi savo pačios interesus. 


„Prisiekiau, kad nebūsiu toks, kaip mano tėvas“ 


Šią knygą pradėjome skaityti nuo pasakojimo apie Gordoną - 
gydytoją, kurį vaikystėje tėvas mušdavo diržu. Po šešių mėnesių 
terapinio gydymo jis galutinai įsisąmonino, kad vaikystėje prieš 
jį būdavo smurtaujama. Jis rašė laiškus, dalyvavo vaidinimo 
pratimuose ir išsiaiškino santykius su tėvais. Pamažu atsikra- 
tęs didžiosios dalies praeityje susikaupusio skausmo, jis pradėjo 
suvokti, kad savo ankstesniu elgesiu tik dar labiau įsuko smurto 
ratą savo paties šeimoje. 


Gordonas: Šimtus kartų sau prisiekinėjau, kad nesielgsiu kaip 
mano tėvas, tačiau prisiminęs, kaip viskas būdavo, suprantu, 
kad, ko gero, su savo žmona elgiausi lygiai taip pat kaip jis su 
manimi. Toks pat auklėjimas davė tokius pačius rezultatus. 
Siuzana: Vaikystėje meilė ir prievarta tau buvo neatsiejama vie- 
na nuo kitos. Tavo tėvas įkūnijo ir viena, ir kita, kartais netgi 
tuo pačiu metu. Suprantama, kad tavo sąmonėje šie jausmai yra 
sumišę. 

Gordonas: Tikrai maniau, kad esu kitoks, nes fiziškai savo žmo- 
nos neskriausdavau. Tačiau ją žeminau žodžiais ir kankinau savo 
permainingomis nuotaikomis. Jaučiuosi, tarsi būčiau palikęs 
tėvų namus, bet savyje vis dar nešiočiausi tėvą. 


Visą savo gyvenimą Gordonas neigė, kad jo tėvas smurtavo. Visą 
laiką, kol gyveno su žmona, jis neigė, kad ir jis pats smurtau- 
ja. Tačiau iš tikrųjų pasikeitė tik smurto forma. Gordono tėvas 
naudojo fizinį smurtą ir skausmą, o Gordonas prieš savo žmoną 
smurtavo kalbomis, keldamas jai emocinį skausmą. Gordonas 
tapo lygiai tokiu pačiu pateisinimų savo elgesiui ieškančiu smur- 
tautoju, skriaudiku ir despotu kaip ir jo tėvas. 

Kol Gordonas neigė, kad tam tikra prasme jis atkartoja savo 
tėvo smurtaujantį elgesį, jis nesuprato, kad turi galimybę rink- 
tis. Jei nesuprantate esantys įsukti į smurto ratą, negalite pasi- 

ryžti iš jo ištrūkti. Gordonas atsitokėjo tik tuomet, kai jį paliko 
žmona. 

Gordonui labai pasisekė, kad jo sunkus darbas davė rezulta- 
tų. Jo žmona, pamačiusi, kad jo elgesys pasikeitė, neseniai sutiko 
pabandyti vėl gyventi kartu. Jis nustojo jai grasinti ir ją žemin- 
ti. Užuot visą pyktį liejęs jai, jis panaikino to pykčio priežastis. 
Dabar jis gali su ja atvirai kalbėtis apie savo baimes ir vaikystėje 
patirtą smurtą. Jis ištrūko iš smurto rato. 


„Mano vaikams nereikės augti su alkoholiku tėvu“ 


Glenas, kuris padarė klaidą nusprendęs į savo įmonę įdarbinti 
alkoholiką tėvą, sau prisiekė, kad jo gyvenime daugiau niekuo- 
met nebus alkoholiu piktnaudžiaujančių žmonių. Vis dėlto pa- 
aiškėjo, kad jo šeimai taip ir nepavyko ištrūkti iš alkoholizmo 
liūno. Jis vedė alkoholikę ir jo paaugliams vaikams kilo reali 
grėsmė įjunkti į alkoholį arba narkotikus. 


— Galvojau, kad mano vaikams neteks patirti tokių pačių proble- 
mų kaip man, kadangi aš alkoholio nevartoju. Tačiau smarkiai 
geria jų mama, kuri atsisako kreiptis pagalbos. Kūnas pagaugais 
nuėjo, kai vieną vakarą grįžęs namo pamačiau, kaip Denisė, šalia 
pasistačiusi dėžę alaus, jį gurkšnoja kartu su abiem mūsų paau- 
gliais sūnumis. Visi trys jau buvo gerokai įkaušę. Paaiškėjo, kad 
tai vyksta nebe pirmą kartą. Viešpatie, Siuzana, aš negeriu ir vis 
tiek savo gyvenime negaliu atsikratyti alkoholio. Vieną kartą tai 
turi liautis! 


Glenas jau nebebuvo tas pats drovus, nervingas vyras, kurį pa- 
mačiau per pirmąjį mūsų susitikimą. Jo pasiryžimas nesitaiksty- 
ti su žmonos Denisės elgesiu dar niekuomet nebuvo toks tvirtas. 
Jis suprato, kad turi imtis ryžtingų veiksmų, norėdamas ištrūkti 
iš šio užburto rato, kol jis dar neįtraukė ir jo vaikų. Galiausiai jis 

pagrasino palikti žmoną, jei ji nepradės gydytis, ir šį savo grasi- 
nimą buvo tvirtai apsisprendęs įvykdyti. Todėl Denisė užsirašė į 
anoniminių alkoholikų grupę, o abu jų vaikai pradėjo dalyvauti 
jaunimui skirtoje dvylikos žingsnių programoje „Alateen“. 

Jei esate suaugęs alkoholikų tėvų vaikas, labai tikėtina, kad 
su alkoholizmo problema susidursite ir savo šeimoje. Net jei jūs, 
kaip ir Glenas, pats nepiktnaudžiaujate alkoholiu, labai realu, 
kad pasirinksite išgėrinėti mėgstantį partnerį. Jei taip ir nutiks, 
augdami jūsų vaikai matys tokį patį alkoholiko (ir alkoholizmą 
toleruojančio žmogaus) elgesį kaip ir jūs. Jei neištrūksite iš šio 
rato, tikriausiai ir jie patys taps alkoholikais arba alkoholizmą 
toleruojančiais šeimos nariais. 


„Nenoriu skriausti savo vaiko“ 


Šeštame skyriuje trumpai užsiminiau apie Holę, kuri pas mane 
atsidūrė teismo sprendimu, kai buvo nustatyta, kad ji fiziškai 
smurtauja prieš savo mažą sūnų. Žinojau, kad, norėdama galu- 
tinai ištrūkti iš smurto rato, Holė turės išmokti atsikratyti savo 
praeities traumų ir išmokti pakeisti dabartinį savo elgesį. Tačiau 
per pirmuosius kelis mudviejų užsiėmimus daugiausia stengiau- 
si ją išmokyti, kaip susivaldyti emocijų įkarštyje - to jai reikėjo 
labiausiai. Ji turėjo vėl išmokti kontroliuoti savo kasdienį gyve- 
nimą, o tam reikėjo išmokti valdyti pyktį. Ir tik tuomet ji bus 
pasiruošusi imtis daug daugiau laiko pareikalausiančio darbo - 
išsivaduoti iš savo vaikystės skausmo. 

Primygtinai paraginau Holę kartą per savaitę lankytis anoni- 
minių tėvų grupės užsiėmimuose - tai nepaprastai veiksminga 
savitarpio pagalbos grupė smurtaujantiems tėvams. Šios grupės 
užsiėmimuose Holė rado „pagalbininkę“ - moterį, kuriai galė- 
tų paskambinti, jausdama, kad nesusivaldžiusi gali nuskriaus- 
ti sūnų. Pagalbininkė galėtų padėti Holei nusiraminti, patarti, 

kaip elgtis, arba net atvykti į jos namus, kad padėtų išspręsti 
konfliktą. 

Kol anoniminių tėvų užsiėmimuose Holė mokėsi nepasiduo- 
ti stresinėse situacijose ją staiga apimančiam norui pulti muštis, 
mudviejų terapiniuose užsiėmimuose dirbome kita, nors ir pa- 
našia kryptimi. Pirmiausia norėjau, kad Holė išmoktų atpažinti 
tuos savo fizinius pojūčius, kuriuos patirdavo prieš prasidedant 
pykčio ar smurto protrūkiams. Pyktis susideda iš daugelio fizio- 
loginių komponentų. Paaiškinau Holei, kad pagal savo orga- 
nizmo pojūčius ji galėtų suprasti, ko tikėtis, jei tik mokėtų juos 
atpažinti. Kai Holei pavyko suprasti, ką paprastai jaučia prieš 
prarasdama savitvardą, ji nustebo, kad tų pojūčių yra tiek daug: 


- Kai man tai pasakėte, Siuzana, nepatikėjau, bet iš tikrųjų yra 
būtent taip! Kai pradedu pykti, jaučiu, kaip smarkiai įsitempia 
mano kaklas ir pečiai. Mano pilvas pradeda smarkiai gurgti ir 
skleisti keistus garsus. Kietai suspaudžiu žandikaulius, pradedu 
greitai kvėpuoti, širdis ima daužytis pašėlusiu ritmu, o akys pri- 
sipildo ašarų. 


Šie Holės fiziniai potyriai buvo artėjančios audros pranašai. Pa- 
sakiau, kad ji pati privalanti įsiklausyti į organizmo siunčiamus 
signalus, kad galėtų išvengti audros šėlsmo. Anksčiau, kad galė- 
tų atsikratyti didžiulės vidinės įtampos, ji arba aprėkdavo savo 
sūnų, arba jam trenkdavo. Norėdama iš smurto rato išvaduoti 
savo šeimą, ji turėjo išmokti atsispirti savo impulsyvioms emo- 
cijoms ir pradėti elgtis kitaip. 

Kai Holė išmoko atpažinti artėjančio pykčio priepuolio fi- 
zinius požymius, buvo pats laikas išmokyti ją kitaip reaguoti į 
šiuos užplūstančius jausmus. Mes daug kalbėjome, kuo skiriasi 
impulsyvi ir konstruktyvi reakcija, tačiau Holė taip ilgai buvo 
valdoma savo impulsyvių emocijų, kad niekaip negalėjo sugal- 
voti, kaip dar būtų galima elgtis tokiose situacijose. Kad jai būtų 

lengviau, paklausiau, kaip, jos manymu, būtų turėję reaguoti jos 
pačios tėvai užuot ištisai prieš ją smurtavę: 


— Būčiau norėjusi, kad jie tiesiog būtų kur nors išėję, kol nusira- 
mins, pavyzdžiui, jie būtų galėję pasivaikščioti po kvartalą ar dar 
kur nors. 


Pasiūliau jai kitą kartą supykus pasielgti lygiai taip pat. Tada pa- 
klausiau, kokių dar dalykų būtų norėjusi iš savo tėvų, kuriuos 
galėtų pabandyti padaryti pati. 


- Galėčiau suskaičiuoti iki dešimties... Bet kadangi pažįstu save, 
geriau būtų suskaičiuoti iki penkiasdešimties. Galėčiau pasaky- 
ti sūnui, kad nenoriu jo skriausti, ir paprašyti kurį laiką pabūti 
savo kambaryje. Arba paskambinti savo pagalbininkei ir su ja 
kalbėtis, kol pyktis atlėgs. 


Pagyriau Holę, kad jai pavyko rasti puikių išeičių. Kelis ateinan- 
čius mėnesius ji labai džiaugėsi savo padaryta pažanga mokantis 
kontroliuoti savo jausmus ir impulsyvų elgesį. Pamačiusi, kad 
gali valdytis ir kad sugeba elgtis kitaip negu jos mama, ji buvo 
pasiruošusi imtis sunkaus uždavinio - išsivaduoti iš vaikystėje 
patirto skausmo. 


„Nepaliksiu savo vaikų vienų su savo tėvu“ 


Janina, kurią tvirkino tėvas ir kuri dvidešimt metų stengėsi su- 
sigrąžinti jo meilę, po atviro pokalbio su tėvais įgavo daugiau 
pasitikėjimo savimi. Kažkas iš jos grupės paklausė, kokie yra jos 
tėvų santykiai su jos aštuonmete dukra Rašele. Janina atsakė, 
kad ji nustatė labai griežtas taisykles, kaip jos tėvai gali bendrau- 
ti su anūke: 


— Pasakiau, kad niekada su jais nepaliksiu Rašelės vienos. Pasa- 
kiau taip: „Žinai, tėti, niekas nepasikeitė. Tu nesikreipei jokios 


320 


pagalbos ir vis dar esi toks pat žmogus kaip ir tuomet, kai skriau- 
dei mane. Kaip galiu tau patikėti savo dukrą?“ O mamai pasa- 
kiau, kad netikiu, jog ji sugebės pasirūpinti Rašelės saugumu. Juk 
ji būdavo namie, kai jis tvirkindavo mane. 


Janina suprato tai, ko nepavyksta suprasti daugeliui kitų inces- 
to aukų - norint ištrūkti iš smurto rato nuo smurtautojo reikia 
apsaugoti ir kitus vaikus. Incestas - paslaptingas potraukis, ku- 
riam sunku atsispirti. Smurtautojas, kuris tvirkina savo paties 
dukrą, dažnai gali tvirkinti ir savo anūkus ar kitus šalia esančius 
vaikus. Janina negalėjo būti tikra, kad taip nenutiks, todėl dėl 
visa ko ėmėsi atsargumo priemonių. 

Be to, nuėjusi į artimiausią knygyną, Janina nupirko dukrai 
knygų, kuriose vaikams suprantamai paaiškinama, koks yra 
skirtumas tarp įprasto švelnaus elgesio ir nederamų seksualinio 
pobūdžio veiksmų. Šia tema galima rasti ir įvairių vaizdajuosčių. 
Tokių priemonių tikslas - ne gąsdinti vaiką, tačiau ramiai jam 
paaiškinti tuos dalykus, apie kuriuos tėvai drovisi kalbėti, tačiau 
kuriuos turi Žinoti visi vaikai. Mano paraginta, Janina žengė dar 
vieną drąsų ir pasitikėjimo suteikiantį žingsnį: 


- Apie tai kalbu visai giminei. Įtikinote mane, kad privalau pa- 
sirūpinti ne tik Rašelės, bet ir visų kitų giminės vaikų saugumu, 
juk mano tėvas bendrauja su jais visais. Ne visiems patinka toks 
mano elgesys, ypač mano tėvams, tačiau jiems teks išmokti su 
tuo susitaikyti. Metų metais tylėjau, tikėdama, kad saugau šei- 
mą, o iš tikrųjų saugojau tik savo tėvą. Tačiau niekam neprasi- 
tardama kėliau pavojų giminaičių vaikams. 


Nors Janina pasielgė atsakingai ir drąsiai, ne visi jai padėkojo už 
jos atskleistą informaciją. Paprastai incesto paliestoje giminėje 
kai kurie giminaičiai džiaugiasi sužinoję tiesą, kiti ja taip ir ne- 
patiki, tačiau yra ir tokių, kurie ima pykti, kaltindami jus melu 
ar tėvų išdavyste. Kaip ir aiškinantis santykius su tėvais, nuo 

giminaičių reakcijos didžia dalimi priklauso būsimi jūsų santy- 
kiai su jais. Ryšiai su kai kuriais giminaičiais gali pašlyti, tačiau 
kartais tai būna kaina, kurią reikia sumokėti už vaikų saugumą. 
Incestas įmanomas tik tuomet, kai visi sąmokslininkai tyli. Pa- 
sakius tiesą žengiamas didelis žingsnis pirmyn siekiant ištrūkti 
iš šio užburto rato. 


„Atsiprašau, kad tave įskaudinau“ 


Vienas iš svarbiausių toksiškus tėvus išduodančių ypatumų yra 
tai, kad jie retai atsiprašo už savo destruktyvų elgesį arba aps- 
kritai to nedaro. Štai kodėl norint ištrūkti iš smurto rato taip 
svarbu atsiprašyti tų, kuriuos galbūt įskaudinote, ypač savo pa- 
ties vaikų. Jums gali būti sunku prisiversti tą padaryti arba gal- 
būt atrodys, kad taip parodote savo silpnumą. Gal baiminsitės, 
kad atsiprašinėdami sumenkinsite savo autoritetą, tačiau mano 
patirtis rodo, kad po tokio poelgio vaikai kaip tik jus pradeda 
labiau gerbti. Net ir vaikas jaučia, kad savanoriškas atsiprašy- 
mas - tai stiprios valios ir drąsos įrodymas. Nuoširdus atsipra- 
šymas - vienas iš labiausiai gydančių ir išlaisvinančių dalykų, 
kuriuos jums kada nors yra tekę ar teks padaryti. 

Stengdamasi atsikratyti vaikystėje patirto skausmo, Holė su- 
vokė norinti atsiprašyti sūnaus, tačiau jai buvo baisu tą padaryti. 
Ji nežinojo, ką reikėtų sakyti. Kad jai būtų lengviau, į pagalbą 
pasitelkiau vaidybinį pratimą. Per kitą mūsų užsiėmimą prisi- 
traukiau savo kėdę prie pat jos ir laikydama ją už abiejų rankų 
paprašiau įsivaizduoti, kad ji - jos pačios sūnus Stiuartas. Aš 
vaidinau Holę. Paprašiau, kad „Stiuartas man papasakotų, kaip 
jautėsi skriaudžiamas. 


Holė (Stiuartas): Mamyte, labai tave myliu, bet tuo pačiu tavęs ir 
bijau. Kai tu supyksti ir puoli manęs mušti, man atrodo, kad siau- 

bingai manęs nekenti. Dažnai net nesuprantu, kuo nusikaltau. 
Stengiuosi būti geras, bet... Mamyte, prašau, daugiau nebemušk 
manęs... 


Holė nutilo, stengdamasi sulaikyti ašaras. Ji juto savo sūnaus 
skausmą ir kentėjo pati. Ji būtų mielai pasakiusi savo mamai tą 
patį, ką vaidindama pasakė sūnaus vardu. Ji pasiryžo tą vakarą 
grįžusi namo atsiprašyti sūnaus. 

Kitą savaitę pas mane atėjo visa švytėdama. Atsiprašyti Stiu- 
arto visai nebuvo taip sunku, kaip jai atrodė. Jai užteko pagal- 
voti, kokius žodžius visuomet troško išgirsti iš savo pačios tėvų. 
Štai kaip ji viską atpasakojo: 


— Pasakiau jam: „Vaikeli, kai kada savo elgesiu tave labai įskau- 
dinu ir man dėl to labai gėda. Neturiu teisės tavęs mušti ar pra- 
vardžiuoti. Nenusipelnei tokio elgesio. Esi puikus vaikis. Kalta 
esu aš — vien aš, bet pagaliau aš po truputį sveikstu - jau seniai 
turėjau pradėti ieškoti pagalbos. Supranti, mano tėvai smarkiai 
mane mušdavo, ir aš niekuomet nesupratau, kiek pykčio nešio- 
juosi savo širdy. Dabar žinau, kad supykusi mokėsiu elgtis vi- 
siškai kitaip. Tu galbūt jau ir pastebėjai, kad man geriau sekasi 
susivaldyti. Todėl nuoširdžiai esu įsitikinusi, kad tavęs daugiau 
nebemušiu, bet jei taip ir nutiktų, noriu, kad nubėgtum pas kai- 
mynus ir paprašytum pagalbos. Daugiau niekada nenoriu tavęs 
skriausti, mums abiem paskui būna blogai. Tikrai labai tave my- 
liu, brangusis, ir labai tavęs atsiprašau. 


Atsiprašydami savo vaikų mokote juos pasitikėti savo jausmais 
ir nuojautomis. Jūsų elgesys sako: „Tai, ką tau padariau, ir tai, 
kas tau atrodė neteisinga, iš tikrųjų ir buvo neteisinga. Tavo po- 
jūčiai tavęs neapgavo.“ Taip pat jiems parodote, kad net ir jūs da- 
rote klaidų, tačiau nebijote prisipažinti klydęs. Iš jūsų poelgio jie 
supranta, kad ir vaikai gali klysti, jei gali už savo klaidas atsaky- 
ti. Sugebėdami atsiprašyti jūs mokote juos tikrojo meilės meno. 

Jūs turite galią keisti savo vaikų likimą. Išsivadavę iš jums 
primestos kaltės, neapykantos sau ir pykčio, kartu išlaisvinate ir 
savo vaikus. Pakeitę šeimoje nusistovėjusius įpročius ir ištrūkę 
iš užburto ydingo elgesio rato, savo vaikams, jų vaikams ir vi- 
siems ateinančių kartų vaikams įteikiate neįkainojamą dovaną. 
Jūs kuriate jų ateitį. 


Epilogas 


Metas nustoti kankinti save 


Filme „Karo žaidimai“ pasakojama apie tai, kaip vienas iš JAV 
vyriausybės kompiuterių buvo užprogramuotas pradėti pasau- 
linį atominį karą, ir visos pastangos pakeisti kompiuterio pro- 
gramą nuėjo perniek. Tačiau paskutinę sekundę kompiuteris 
išsijungė sakydamas: „Įdomus žaidimas. Vienintelis būdas jį 
laimėti - nežaisti.“ 

Tą patį galima pasakyti apie daugelio mūsų nepaliaujamai 
žaidžiamą žaidimą, stengiantis priversti savo toksiškus tėvus pa- 
sikeisti. Kovojame iš paskutiniųjų, tikėdamiesi, kad jie ims mus 
mylėti ir branginti. Ši kova gali mus visiškai išsekinti, o mūsų 
kasdienį gyvenimą pripildyti sumaišties ir skausmo. Ir viskas 
vis tiek bus veltui. Vienintelis būdas laimėti - nežaisti. 

Laikas nustoti žaisti, nustoti kankinti save. Tai nereiškia, kad 
turite išsižadėti savo tėvų, tai reiškia, kad turite nustoti: 


v bandyti juos pakeisti, tikėdamiesi, kad tuomet patys pasijusi- 
te geriau; 

v stengtis išsiaiškinti, ką reikia padaryti, kad vėl atgautumėte jų 
meilę; 

v nustoti emociškai reaguoti į jų veiksmus ir žodžius; 

v puoselėti iliuziją, kad vieną dieną sulauksite jų nuoširdaus 
palaikymo, kurio esate vertas. 


Kaip ir daugelis toksiškus tėvus turinčių suaugusių vaikų, protu 
galbūt suvokiate, kad jei iki šiol nepajutote emocinio ryšio su tė- 
vais, tikriausiai jau niekuomet jo ir nepajusite. Tačiau šis suvoki- 
mas retai kada pasiekia jausmų lygį. Jumyse nerimstantis vaikas 
tikriausiai laikosi įsikibęs vilties, kad vieną dieną jūsų tėvai - kad 
ir kokie netobuli jie būtų - supras, koks nuostabus esate, ir ap- 
gaubs jus savo meile. Gali būti, kad trūks plyš sieksite atsilyginti 
jiems už savo nusižengimus, net ir tuomet, kai tiksliai nežinote, 
kuo nusikaltote, tačiau puolę savo toksiškiems tėvams į glėbį, ti- 
kėdamiesi sulaukti jų meilės ir supratimo, kurių jums taip trūko 
vaikystėje, pasijusite taip, tarsi būtumėte atėjęs atsigerti vandens 
iš tuščio šulinio. Jūsų ištrauktas kibiras bus sausutėlis. 


NUSTOTI KANKINTIS IR GYVENTI TOLIAU 


Metų metais Sandra, kurios religingi tėvai nepaliaujamai kanki- 
no ją priekaištais dėl aborto, kaip dažnai būna, buvo užspeitusi 
save į kampą, stengdamasi žūtbūt priversti savo tėvus pasikeis- 
ti. Jai prireikė didžiulės drąsos pripažinti sau, kokios tuščios jos 
viltys sulaukti tėvų meilės ir supratimo: 


- Visus šiuos metus tikėjau, kad mano tėvai - nuostabūs ir kad 
didžiausių problemų keliu aš pati. Man buvo tikrai labai sunku 
patikėti, kad mano tėvai nemoka manęs mylėti. Jiems puikiai se- 
kasi mane kontroliuoti, kritikuoti, priversti mane jaustis kaltą, 
jaustis blogai, bet jie nemoka nei priimti manęs tokios, kokia esu, 
nei manęs gerbti. Jų meilės nusipelnau arba netenku priklauso- 
mai nuo to, ar tuo momentu jie mano, kad esu gera ar ne. Žinau, 
kad toks jų elgesys nepasikeis. Jie jau tokie yra, o aš tikrai turiu 
daug svarbesnės veiklos negu ištisai bandyti priversti juos elgtis 
kitaip. 

Sandra daug pasiekė, turint omenyje tai, kaip iš pradžių ji idea- 
lizavo savo tėvus. Ji atvirai pasikalbėjo su jais apie jų elgesį suži- 
nojus apie abortą. Tame pokalbyje jos mama lyg ir prisipažino, 
kad jie nepalaikė jos taip, kaip būtų turėję palaikyti. Vis dėlto jie 
ir toliau nepagrįstai reikalavo, kad Sandra jiems skirtų daugybę 
savo laiko ir aukotųsi dėl jų. 

Sandra paprašė manęs padėti jai sugalvoti, ką pasakyti tė- 
vams, kad jie aiškiai suprastų, kada ir kaip jie gali pas ją lankytis, 
kiek laiko ji jiems galės skirti ir kad ji nesitaikstys su jų nuolati- 
niais kaltinimais ir kritika. Štai keletas atsakymų, kuriuos sugal- 
vojome kartu su Sandra: 


v Mamair tėti, žinau, kad jums labai svarbu kuo daugiau laiko 
praleisti su manimi, tačiau aš turiu savo gyvenimą ir nesi- 
ruošiu vykdyti kiekvienos jūsų užgaidos, kuri tik jums šaus į 
galvą. 

v Daugiau neleisiu jums manęs puldinėti. Turite teisę galvoti, 
ką tinkami, tačiau neturite teisės su manimi elgtis šiurkščiai 
ar mane žeminti. Jei vėl imsite taip elgtis, aš su tuo nesitaiks- 
tysiu. 

v Suprantu, kad jus tai nuliūdins, tačiau nuo šiol daug dažniau 
negu anksčiau iš manęs išgirsite „ne“. Nesiruošiu su jumis 
praleisti kiekvieno sekmadienio ir daugiau nebenoriu, kad 
pas mane atvyktumėte prieš tai nepaskambinę. 

v Suprantu, kad dėl to daug kas pasikeis ir kad pokyčiai gąs- 
dina. Tačiau man atrodo, kad visa tai - tik į gerą. Žinau, kad 
taip mūsų tarpusavio santykiai taps geresni. 


Sandrai iš tikrųjų pavyko pakeisti destruktyvius savo ir tėvų 
santykius. Ji nustatė aiškias ribas, kiek jie gali kištis ir kontro- 
liuoti jos gyvenimą, bet kartu ir nesistengė keisti jų požiūrio ar 
įsitikinimų. 

Vienas iš sunkiausių dalykų siekiant nustoti save kankinti — 
sugebėti leisti tėvams būti tokiems, kokie jie yra. Neturite pasy- 

viai stebėti, kaip jie lipa jums ant galvos, tačiau jiems pradėjus 
taip elgtis, privalote išmokti valdyti savo pyktį ir impulsyvias 
reakcijas. 

Kaip Sandra ir tikėjosi, tėvai buvo labai nepatenkinti pasikei- 
tusiu jos elgesiu. Jie nenorėjo pripažinti, kad lig tol jie braudavosi 
į jos gyvenimą ir su ja elgdavosi kaip su vaiku, tačiau Sandrai jų 
prisipažinimo nereikėjo. Gyvenime ji išmoko tvarkytis pati. Po 
kurio laiko jos tėvai nenoriai susitaikė su naujomis bendravimo 
taisyklėmis. 

Kivirčams su tėvais Sandra išeikvodavo daugybę jėgų. Da- 
bar, kai tų kivirčų nebeliko, šias jėgas ji galėjo skirti savo santuo- 
kai sustiprinti ir savo asmeniniams tikslams įgyvendinti. Jai su 
vyru atsirado daug laiko kalbėtis, planuoti, mylėtis ir vienas ki- 
tam skirti visą dėmesį, kuris jiems buvo toks reikalingas. Ji taip 
pat pradėjo siekti užsibrėžto tikslo - vieną dieną turėti savo gėlių 
parduotuvę. Praėjus maždaug dvejiems metams nuo terapinių 
užsiėmimų pabaigos apsidžiaugiau iš Sandros gavusi skrajutę, 
kurioje buvo pranešama apie puokščių salono atidarymą. 

Žinoma, galite ir toliau elgtis taip, tarsi būtumėte mažas ar 
bejėgis vaikas, laukiantis savo tėvų leidimo užaugti. Tačiau šį 
leidimą sau galite suteikti tik jūs pats, o ne jie. Kai nuoširdžiai 
suprasite, kad nebėra prasmės alinti save, pamatysite, kad nusto- 
jote griauti savo paties gyvenimą. 


NAUJA MEILĖS SAMPRATA 


Meilė - tai ne vien jausmai, bet ir elgesio būdas. Pasakiusi „Mano 
tėvai nemoka manęs mylėti“, Sandra turėjo omenyje, kad jos 
tėvai savo elgesiu nemoka parodyti meilės. Jei paklaustumėte 
Sandros tėvų arba bet kurių kitų toksiškų tėvų, ar jie myli savo 
vaikus, dauguma jų nedvejodami tai patvirtintų. Liūdna, tačiau 
daugelis tokius tėvus turinčių vaikų beveik niekuomet nesijautė 

mylimi. Tai, ką toksiški tėvai vadina meile, retai primena supra- 
tingą ir palaikantį elgesį. 

Daugelis toksiškų tėvų vaikų auga visiškai nesusigaudydami, 
kas yra meilė ir kokius jausmus ji turėtų kelti. Jų tėvai su jais el- 
gėsi ypač nemeiliai ir tai vadino meile. Jie pamažu įsisąmonino, 
kad meilė - tai chaosas, įtampa, sumaištis ir dažnai - kančia, 
kad tai kažkas, dėl ko jie privalo atsisakyti savo svajonių ir troš- 
kimų. Akivaizdu, kad meilė yra visai ne tai. 

Mylintis elgesys jūsų nežlugdo, neišmuša iš pusiausvyros 
ir nesukelia neapykantos sau. Meilė neskaudina, ją jausti gera. 
Mylintis elgesys jus stiprina emociškai. Kai esate nuoširdžiai 
mylimas, jaučiatės įvertintas, apsuptas rūpesčio, branginamas 
ir gerbiamas. Tikra meilė šildo, teikia malonumą, saugumą, sta- 
bilumą ir vidinę ramybę. 

Kai tik suprasite, kas yra meilė, tikriausiai suvoksite, kad jūsų 
tėvai negalėjo ar nemokėjo mylėti. Tai vienas iš liūdniausių da- 
lykų, kuriuos gyvenime jums gali tekti pripažinti. Tačiau aiškiai 
suvokę ir įsisąmoninę savo tėvų elgesio trūkumus ir dėl jų patir- 
tas savo paties netektis, į savo gyvenimą būsite pasirengęs įsileis- 
ti žmones, kurie jus mylės iš tikrųjų - taip, kaip jūs nusipelnote 
būti mylimas. 


PASITIKĖJIMAS SAVIMI 


Kaip ir visi vaikai, ar elgiatės gerai, ar blogai, vaikystėje supras- 
davote išgirdę tėvų pagyrimus arba priekaištus. Kadangi jūsų 
toksiškų tėvų teigiami vertinimai būdavo tokie iškreipti, jums 
dažnai tekdavo paneigti savo suvokiamą tikrovę ir pasistengti 
save įtikinti tuo, kas jums atrodė netiesa. Net ir būdamas suau- 
gęs vis dar galite elgtis taip pat. 

Tačiau šioje knygoje aprašyti pratimai padės jums ir jūsų 
vertinimo skalė pamažu pradės atspindėti jūsų pačių, o ne tėvų 


tikrovės suvokimą. Jūs mokotės pasitikėti savo suvokiama tikro- 
ve. Pamatysite, kad net jei jūsų tėvai ir nesutinka su jumis ar ne- 
pritaria tam, ką darote, jums bus nesunku iškęsti jų nepasitenki- 
nimą, nes jų teigiamas įvertinimas jums jau nebereikalingas. Jūs 
tampate tvirta asmenybe. 

Kuo tvirtesnis ir labiau nepriklausomas tapsite, tuo mažiau 
bus patenkinti jūsų tėvai. Nepamirškite, kad toksiškus tėvus 
gąsdina pokyčiai. Susitaikyti su jūsų nauju teigiamu elgesiu to- 
kiems tėvams dažnai būna sunkiau negu bet kam kitam. Štai 
kodėl jums taip svarbu pasitikėti savo jausmais ir nuostatomis. 
Po kurio laiko tėvai galbūt pripras prie naujos jūsų laikysenos, 
o jūsų santykiai netgi gali imti panašėti į dviejų suaugusių žmo- 
nių bendravimą. Tačiau lygiai taip pat jie gali pradėti elgtis dar 
nuožmiau ir daryti viską, kad tik sugrąžintų ankstesnę padėtį. 
Kad ir kas nutiktų, tik jūs pats galite išsilaisvinti iš destruktyvių 
savo šeimos elgesio įpročių. 

Bandymas iš tikrųjų tapti suaugusiu žmogumi nėra tolygus 
procesas. Kilsite, krisite žemyn, pasistūmėsite į priekį, o tada - 
vėl atgal. Nusiteikite tam, kad ne viskas pavyks, kad neišvengsite 
kluptelėjimų. Niekuomet galutinai neatsikratysite nerimo, bai- 
mės, kaltės ir sumaišties jausmų. Tai neįmanoma. Tačiau šios 
demoniškos jėgos daugiau nebegalės jūsų valdyti - tai ir yra 
svarbiausia. 

Išmokęs vis geriau kontroliuoti savo ankstesnius ir dabarti- 
nius santykius su tėvais, pamatysite, kaip smarkiai pagerės jūsų 
bendravimas su kitais žmonėmis, o ypač požiūris į save patį. Ti- 
kriausiai pirmą kartą pajusite, kad galite laisvai mėgautis savo 
paties gyvenimu. 

ri jūs toksiškų tėvų vaikas? 


Kai buvote maži... 
ar tevai sakė jums, kad esate blogas ar nieko vertas? 

ar dažnai bijodavote tėvų? 

Dabar, kai jau suaugote... 

ar tevai vis dar elgiasi su jumis kaip su mažu vaiku? 

ar praleidę šiek tiek laiko su tėvais patiriate intensyvių emocijų 
ar fizinių reakcijų? 

ar tėvai kontroliuoja jus grasindami, kurstydami kaltės jausmą, 

ar jaučiate, kad nejtiksite savo tevams, kad ir ką bedarytumėte? 

